
Antinomii constituţionale — o introducere 


Es gibt einen liberalen Zweifel, der den 
Herrschenden vor allem Schranken zu 
setzen, nicht Brücken zu bauen sucht. 
[Există un scepticism caracteristic libe- 
ralismului, care încearcă mai degrabă 
să pună piedici decât să construiască 
poduri pentru cei puternici.] 


Ralf Dahrendorf, Gesellschaft und 
Demokratie in Deutschland (1965) 


Parafrazând butada unui eminent judecător american, potrivit căreia 
„dreptul administrativ nu e pentru cei slabi cu firea”!, am putea afirma 
că dreptul constituțional — în tradiţia lui cea mai bună — nu este un 
domeniu propice exaltării și entuziasmului. 

Dreptul constituţional, ca ansamblu de tehnici, principii şi instituţii 
juridice fundamentale, și constituţionalismul, ca tradiţie a guvernămân- 
tului limitat, presupun o atitudine circumspectă față de puterea publică 
și o profesiune de credință antropologică moderat-sceptică. Circumspecţia 
se regăsește în angrenajul de frâne juridice și contraponderi institu- 
ţionale care îngreunează concentrarea și exercițiul imediat al puterii. 
Scepticismul antropologic moderat pe care se sprijină această circumspecție 
structurală derivă din observaţia pragmatică, validată empiric, că exercițiul 
puterii corupe inevitabil. În formularea memorabilă a lui Montesquieu, 
„virtutea însăși are nevoie de limite”?. Astfel, gândirea și practica guver- 
nământului limitat se disting atât de tradiția premodernă a comunităţii 


1. Antonin Scalia, „Administrative law is not for sissies”, în Judicial Deference 
to Administrative Interpretations of the Law, Duke Law Journal, 1989, p. 511. 
2, Qui le dirait! La vertu même a besoin de limites, Esprit des lois, XI, 4. 

politice (conform căreia guvernământul presupune exerciţiul colectiv, 
public, al virtuţii civice), cât şi de variile proiecte melioriste de tip 
modern. De aceea este potrivit ca, înaintea introducerii propriu-zise a 
textelor acestui volum, să trecem sceptic în revistă schimbările de 
context și circumstanţele actuale ale constituţionalismului românesc. 

Majoritatea proceselor de constituţionalizare postcomuniste au stat 
de la bun început sub semnul unei parţiale continuităţi politice, institu- 
" ționale și — mai ales — umane. Drept urmare, adoptarea noilor legi 
fundamentale sau procesele de „remaniere constituțională” prin amenda- 
mente la constituţiile comuniste (vezi exemplul Ungariei) au presupus 
și au inclus continuitatea unor interese de grup, consolidate și uneori 
legitimate juridic în perioada postcomunistă. De aceea o serie de măsuri 
de „confruntare cu trecutul” totalitar (lustraţie, decomunizare, retro- 
cedări de terenuri și proprietăţi confiscate abuziv) au fost adoptate 
târziu, în versiuni edulcorate sau în forme confuze ori contradictorii, 
implementate apoi fragmentar și sincopat. Într-o oarecare măsură, 
asemenea dificultăţi sunt inerente oricărei tranziţii de la un regim 
totalitar la democraţia liberală. Vergangenheitsbewăltigung, confrun- 
tarea cu trecutul nazist, a început în Germania de Vest abia în anii '70, 
iar în Spania, unde tranziţia de la dictatura generalului Franco s-a 
făcut consensual, trecutul a fost până foarte recent spbiecbul unui tabu 
constituţional. 

Spre deosebire de cazul altor tranziţii posttotalitare, continuitatea 
postcomunistă de „personal” nu este relevantă însă doar sub aspect 
moral, ci şi — poate mai ales — instrumental-pragmaticf. De exemplu, 
unele domenii academice erau, înainte de 1989, intens controlate ideologic 
de către aparatul represiv dar în același timp reduse, datorită irele- 
vanţei profesionale şi academice, la un nivel intelectual aproape primitiv 
(e. g. drept, economie). Prin intermediul autonomiei universitare, aplicată 
imediat şi tale quale celor care ocupaseră catedrele în perioada comunistă, 
s-a creat posibilitatea reproducerii peste timp a angrenajului de relaţii, 
mentalități, nivel de competență profesională preexistent. Sistemul a 
devenit foarte rapid aproape impermeabil, în măsura în care cei vizaţi 
au învăţat să folosească ideologic-instrumental principii din vocabularul 
statului de drept (egalitate, drepturi, independenţa justiţiei, autonomie 


3. Vezi, în acest sens, textul clasic al lui Benjamin Constant, De la liberté des 
Anciens comparée à celle des Modernes, Discours prononcé à l’Athénée royal 
de Paris, 1819. 

4. Vezi András Sajó, „Comment — Socialist Law Unaccounted”, în Bogdan Iancu 
(coord.), The Law /Politics Distinction in Contemporary Law Adjudication 
133, Eleven Publishing International, Utrecht/Portland, Oregon, 2009. 

universitară etc.) distorsionate ca sloganuri, pentru a-și consolida și 
proteja poziţiile de putere împotriva oricărei încercări ulterioare de 
schimbare. Desigur, aici este vorba despre determinări structurale gene- 
rale, cărora, în mod excepţional, unii indivizi li s-au putut sustrage. În 
ţările foste comuniste unde represiunea regimului a fost mai puţin 
brutală (Cehia, Ungaria), numărul de excepţii și — în consecinţă — 
capitalul uman existent în perioada postcomunistă pentru construcția 
statului de drept au fost mai mari. 

Specificul tranziţiilor postcomuniste rezidă așadar într-o suprapunere 
parţială și inegală a problemei morale (confruntarea propriu-zisă cu 
trecutul) cu cea profesională (impactul totalitarismului de tip comunist 
asupra elitelor profesionale). Specificul românesc rezidă în gradul de 
intensitate locală a contradicţiilor postcomuniste. Tranziţia violentă, 
însoţită de o continuitate covârșitoare de personal, a creat posibilitatea 
legitimării unor structuri postcomuniste întregi prin mijloacele institu- 
ţionale și ideologice ale constituționalismului liberal. Aceste structuri 
au continuat să determine evoluţia pe termen lung a unor domenii-cheie 
pentru crearea și consolidarea statului de drept. 

Din aceste motive, procesul de constituţionalizare a fost de la bun 
început marcat de lipsa oricărei dezbateri reale și coerente de principii 
sau a unei viziuni care să depăşească urmărirea imediată a unor inte- 
rese de grup. Constituţionalismul românesc a fost condiţionat aproape 
exclusiv de tare și contingențe care continuă să îl domine în bună 
măsură și astăzi: instrumentalism politic, determinări structurale şi 
limitări profesional-intelectuale. 


II 


Constituţia României, în forma ei iniţială, cuprindea (cuprinde încă 
în bună parte) o serie de prevederi care par să fi coagulat atât prefe- 
rinţele politice ale momentului respectiv, cât și stângăciile și lacunele 
profesionale ale experţilor constituționali ai vremii. De exemplu, un 
preşedinte ales direct dar cu atribuţii vagi are beneficiul legitimității 
maxime şi posibilitatea intervenţiei constante în procesul politic, dar și — 
simultan — a eludării responsabilităţii. Un proces legislativ caracterizat 


5. Determinarea structurală ca atare poate fi regăsită însă în toate țările 
foste comuniste, vezi Michal Bobek, „The Fortress of Judicial Independence 
and the Mental Transitions of the Central European Judiciaries”, în European 
Public Law, vol. 14, nr. 1, 2008. 

prin separaţia legilor după materie și bicameralism cu duplicarea manda- 
telor, structurii și atribuţiilor celor două camere va face inevitabil recursul 
la legiferare guvernamentală (delegare legislativă). Astfel, s-a indus de 
la bun început o tendinţă de diminuare accelerată a rolului legislativ 
al Parlamentului. Catalogul de drepturi și unele importuri instituţionale 
(Avocatul Poporului, de exemplu) par a fi rezultatul unui colaj de tra- 
duceri stângace și grăbite din varii constituţii şi declaraţii de drepturi. 

Toate deficienţele au putut trece însă complet neobservate atâta 
vreme cât întreg aparatul de stat a fost controlat politic de către 
același partid sau coaliţie guvernamentală bine consolidată. Anume, 
structura constituţională ca atare nu a fost supusă testului practic cât 
timp funcţionarea statului a putut fi asigurată prin disciplină de partid, 
majorităţi confortabile în parlament și patronaj politic-instituţional. 
Argumentele juridic-constituţionale, deciziile Curţii Constituţionale ca 
mijloc final de tranșare a disputelor politice şi folosirea Constituţiei în 
lupta politică (i. e. încercarea de a schimba legea fundamentală ca armă 
politică) au apărut după eliminarea contextului inițial. Odată ce viaţa 
politică a fost fracturată de majorităţi fragile și coaliţii politice fluctuante, 
Constituţia și constituţionalismul au devenit imediat terenuri ale luptei 
politice iar disputele politice au ricoşat parţial în forme juridicizate. În 
momentul respectiv, au început să fie evidente și deci relevante neajun- 
surile Constituţiei și constituţionalismului românesc. 

Acest moment, contemporan nouă, a fost precedat de al doilea val de 
constituţionalism românesc, cauzat de procesul aderării la Uniunea Europeană 
(„Euro-amendamentele” din 2003). Atunci, deficienţele constituţionale ale 
Uniunii au întâlnit anormalităţile constituţionalismului postcomunist 
românesc, generând un nou val de disfuncţionalităţi. Chestiunea inde- 
pendenţei justiţiei este exemplul cel mai relevant. Procesul de extindere 
a presupus şi implementarea acquis-ului politic, anume a „criteriilor de 
la Copenhaga” privitoare la așa-numita „condiţionalitate politică” (stabi- 
litatea instituţiilor care garantează democraţia, statul de drept, drepturile 
omului și protecţia minorităţilor). Implementarea acestor criterii într-un 
stat candidat este atribuția Comisiei Europene, care trebuie să dea 
viitorului membru UE indicaţii clare, de exemplu, cu privire la reforma 
justiţiei. Aici intervine însă paradoxul. Cum anume trebuie reformat un 
sistem judiciar într-un stat postcomunist și ce formă instituţională 
trebuie să îmbrace organizarea justiţiei este o decizie dificilă, cu multe 
repercusiuni, condiționată de un angrenaj complex de circumstanţe 
locale. Lucrurile ar fi de bună seamă simple dacă ar exista un reţetar clar, 
care să poată genera un model de urmat. Un asemenea model-șablon nu 
există însă, nici măcar pe continentul european, între democraţiile libe- 
rale clasice. Există un anumit sistem în Marea Britanie, unde magistraţii 

sunt recrutaţi în mod tradiţional dintre membrii eminenţi ai baroului, 
altul în Italia, cu un sistem judiciar autonom, autoguvernat, altul în 
Germania, unde numirea judecătorilor este controlată într-o măsură mai 
mare de către Executiv, altul în Spania, unde componenţa Consiliului 
General al Puterii Judiciare este prevăzută în Constituţie, dar atri- 
buţiile şi — parţial — modalitatea de alegere a magistraţilor membri sunt 
lăsate la nivelul reglementării prin lege organică? ș.a.m.d. Comisia 
Europeană nu poate alege un sistem-etalon sau lua o decizie contextual 
potrivită. O alegere între sistemele clasice (de exemplu, adoptarea în 
România a modelului francez de organizare judiciară), lăsând la o parte 
'absurditatea demersului, ar fi prin natura ei una eminamente politică. 
Or, Comisia nu are nici legitimitatea, nici competența necesare pentru 
a face astfel de alegeri. 

În plus, Comisia nu are capacitatea instituțională pentru o decizie 
contextual validă. Fiind un organism birocratic îndepărtat, aceasta 
filtrează informaţiile disparate, uneori trunchiate sau contradictorii care 
îi parvin prin intermediul experţilor străini sau al partenerilor locali 
preferaţi și reduce complexitatea conceptuală și contextuală la un model 
operabil din punct de vedere birocratic, care să poată fi „tradus” şi 
simplificat într-un imperativ de politică publică: ceea ce trebuie făcut. 
Un asemenea imperativ l-a reprezentat în România cerința „indepen- 
denţei justiţiei”, așa cum s-a regăsit ea formulată în numeroase rapoarte 
de monitorizare preaderare și cum, în final, și-a găsit concretizarea prin 
Euro-Amendamentele la Constituţie din 2003. Anume, dintr-odată, un 
sistem judiciar influenţabil politic (cum fusese consfințit constituțional 
în 1991) a fost transformat într-un sistem judiciar perfect autonom 
politic. Consiliul Superior al Magistraturii a devenit peste noapte din 
nimic, totul atât în privinţa componenţei sale, cât și în privința princi- 
palelor sale atribuţii. Coruptibilitatea politică a fostului sistem judiciar 
a fost schimbată cu o coruptibilitate corporatistă constituţionalizată, 
devenită simultan aproape imposibil de reformat. 

Desigur, un sistem judiciar autonom politic și autoguvernat în regim 
corporatist nu reprezintă decât în chip caricaturizat și grotesc o instanţiere 
a principiului independeţei justiţei. Independenţa justiției a însemnat 
istoric inamovibilitatea judecătorilor, nu autonomia completă a corpului 
judiciar ca atare faţă de decizia politică. În plus, un sistem judiciar 
trebuie să corespundă și altor criterii (profesionalism, imparţialitate, 
responsabilitate profesională, un anume grad de transparenţă etc.). Aceste 
valori trebuie contrabalansate, echilibrate instituţional ca urmare a 


6. Constitución, Título VI, Del poder judicial, art. 122. 

unei decizii constituţionale în sensul propriu al cuvântului, acela de 
alegere politică fundamentală. O asemenea alegere este necesară (ca 
urmare a atribuţiilor sale în cadrul procesului de extindere), dar pentru 
rațiunile enumerate mai sus nu poate fi făcută de către Comisie. În 
plus, așa cum în 1991 adoptarea Constituţiei nu a făcut obiectul unei 
dezbateri publice, adoptarea amendamentelor din 2003 a reprezentat 
pentru clasa politică și marea masă a populaţiei, în egală măsură, un 
imperativ absolut și o chestiune local irelevantă. Amendamentele erau 
înţelese ca o condiţie formală, dar impusă sine qua non, necesară pentru 
a „deveni europeni”. Aceasta a determinat prezenţa scăzută la referendum 
dar și votul covârșitor în favoarea amendamentelor din partea celor care 
în final s-au prezentat la urne. Faptul că mecanismul birocratic-politic 
european produce sistematic asemenea paradoxuri şi anomalii este 
probabil un bun exemplu pentru măsura în care, după afirmaţia recentă 
a fostului judecător constituţional şi președinte federal german Roman 
Herzog, Uniunea Europeană a început să dăuneze ideii de Europa”. 
Această observaţie este cu atât mai validă într-o zonă marginală, asupra 
căreia aderarea la Uniune („intrarea în lt a trebuia să aibă, în 
principiu, un impact civilizator. 

Așa încât ceea ce a fost relativ uşor de distrus înainte de 2007 a 
devenit apoi greu de remediat. Acum suntem „europeni” (sau cel puţin 
am fost validaţi formal ca atare), iar principala pârghie și posibilitate 
de reformă, ratată aproape complet de către Uniune în faza de preade- 
rare, a dispărut pe data de 1 ianuarie 2007. „Mecanismul de Cooperare 
și Verificare” postaderare nu oferă mijloace reale de influenţă. Acest 
fapt reiese chiar și din ambiguitatea și ambivalenţa terminologică: a 
verifica presupune subordonare, în timp ce cooperarea implică quid pro 
quo și raporturi de egalitate. Mecanismul va continua desigur să lucreze 
în gol, în logica ineluctabilă a multor proceduri europene. Automa- 
tismele și rutinele birocratice sunt capabile să ascundă ineficienţa reală 
în forme tehnice ostensibil constructive (în jargon eurocratic, benchmarks, 
tasks, state of play assessments). Orice eșec politic poate fi camuflat sau 
transformat în formulare tipizate şi — din când în când — în noi instituţii, 
pe care aparatul birocratic le va percepe în mod reflexiv ca rezultate 
pozitive şi indicii de progres real. Comisia va propune deci în continuare, 
la intervale regulate de timp, obiective aparent precise de urmărit. Dar 


7. Vezi „Die EU schadet der Europa-ldee”, în Frankfurter Allgemeine Zeitung, 
2.02.2010, accesibil la adresa http ://www.faz.net/s/RubB8DFB31915A443D 
98590B0D538FC0BEC/Doc-EC34Ek29B8107D74E889CDBF2E9E184CED0- 
ATpl-Ecommon-Scontent.html. 

e greu de presupus că acest proces va avea un impact pozitiv asupra 
constituţionalismului românesc. Chiar presupunând (contrafactual, cu 
totul ipotetic) că ar exista la Bruxelles capacitatea birocratic-institu- 
ţională de a „înţelege” carenţele sistemului local și de a propune reforme 
substanţiale în domeniile încă supuse controlului, nu mai există acum 
motivaţia politică locală necesară pentru o schimbare de substanţă în bine. 

E uşor de înţeles de ce amendarea Constituţiei ar putea fi folositoare 
variilor grupuri de interese actuale (sau, mai exact, revizuirile, fiecare 
model corespunzând interesului grupului respectiv). Dar este greu de 
prevăzut ce condiţii ar putea genera acum o schimbare care să transcendă 
nevoia politică a unei anumite facţiuni de a schimba regulile jocului în 
propriul beneficiu. Este și mai greu de imaginat ce condiţii ar putea 
genera astăzi un moment de entuziasm public (un „moment constitu- 
ţiona!”, în formularea clasică a juristului american Bruce Ackerman) 
din care să rezulte o dezbatere constituţională reală. Deocamdată, con- 
diţiile par să favorizeze mai ales monologuri paralele și o luptă brutală, 
contingentă, de interese de grup camuflate sub mantia ideologică a 
argumentelor în formă aparent tehnic-juridică. 

Ca impediment practic, este greu de imaginat în momentul de față 
cum ar putea fi mobilizate majorităţile parlamentare necesare, în limita 
calificărilor oneroase cerute pentru revizuirea Constituţiei (două treimi 
în ambele Camere ale Parlamentului, trei pătrimi, în cazul unei diver- 
genţe între formele adoptate de cele două Camere și a eşuării procedurii 
de mediere). În plus, amendamentele care ar fi cu adevărat utile şi 
urgente privesc chestiuni punctuale și destul de pragmatice. Acestea nu 
reeşalonează raporturi, de putere politică și nu sunt deci, în genere, 
susceptibile a provoca interes și de a coaliza majorităţi parlamentare 
calificate. Desigur, Constituţia României ar putea fi amendată cu folos 
în anumite privinţe. Lărgirea componenţei și modificarea atribuţiilor 
Consiliului Superior al Magistraturii, pentru a modera caracterul corpo- 
ratist actual, ar fi de exemplu o iniţiativă salutară. Astfel s-ar putea 
remedia influenţa nefericită a Euro-experimentului constituțional din 
2003. S-ar impune și specificarea constituţională a statutului agenţiilor 
autonome de reglementare socială și economică (autorităţile administra- 
tive autonome). Aceste instituţii au dobândit, în ultimii zece ani, 0 
importanţă pe care autorii Constituţiei din 1991 nu ar fi avut cum să 
o prevadă. Varii mici retușuri ar fi de asemenea binevenite. De exemplu, 
articolul 143 („Condiţii pentru numire”) prevede, cu cinismul consti- 
tuţional tipic democraţiei româneşti, 18 ani de vechime în activitatea 
juridică și învăţământul superior ca o condiţie a numirii la Curtea 
Constituţională. Dar schimbările de interes comun, public au cea mai 

mică șansă de reușită în măsura în care facțiunile politice care își dispută 
acum puterea sunt interesate în principal de modificări structurale care 
să încline balanţa în favoarea uneia sau alteia din părţile în conflict. 

Așadar, cele mai utile (în sens obiectiv) amendamente sunt cele cu 
șanse minime de reușită practică în contextul actual. În recentul raport 
al comisiei prezidenţiale, de exemplu, o chestiune crucială pentru funcţio- 
narea statului de drept, reforma justiţiei și deci a Consiliului Superior 
al Magistraturii, este expediată aproape în derizoriu. Într-un paragraf 
se propune în treacăt — eventual — adoptarea modelului sud-african 
(probabil pentru că e o constituţie nouă, iar South African Judicial 
Service Commission este alcătuită după un algoritm complicat de alegere 
și numire a membrilor). Dar noutatea ca atare, în dreptul constituțional, 
nu e un criteriu necesar de calitate (poate chiar dimpotrivă, fiind prefe- 
rabile instituţiile care au rezistat testului timpului). De altminteri, 
dreptul constituţional comparat nu funcţionează în regim de import 
angro; rămâne neclar cum și de ce anume s-ar potrivi tocmai acest 
algoritm la realitatea românească (prevede de pildă includerea în proce- 
dura de numire sau alegere a unor instituţii și structuri care nici nu 
există la noi). Constituţionalismul nu este nici un cub Rubik, în mod 
sigur nu unul răsucit fără sens, la întâmplare. Imaginaţia ne poate 
sugera o infinitate de structuri posibile, iar lipsa ei le poate imita, 
rămâne însă de argumentat de ce și cum ar fi utile la un anumit moment 
și într-un anumit sistem. Prin contrast, chestiunea suspendării preşe- 
dintelui beneficiază în schimb de un tratament extensiv și intensiv, 
Faptul că e cel puțin notată, fie și în trecere, necesitatea reformării 
justiţiei prin reevaluarea componenţei CSM e, desigur, lăudabil. Dar 
discrepanţa de tratament preferenţial după materie și coincidenţa atenţiei 
sporite cu interesul politic imediat al gazdei instituţionale a opiniei nu 
sunt ușor de ignorat. 

Momentul actual de criză economică poate, desigur, facilita utilizarea 
maselor ca pârghii de presiune pentru schimbări politice, inclusiv consti- 
tuţionale. Dar asemenea circumstanţe au fost în general folosite, de-a 
lungul istoriei, mai degrabă în detrimentul democraţiei liberale. Guver- 
narea cu sprijinul sau, mai adesea, cu invocarea „poporului suveran” 
este marota clasică a tuturor regimurilor autoritare. Dacă eficiența ar 
fi un criteriu politic. determinant, Uniunea Sovietică sub conducerea lui 
Stalin ar oferi un exemplu etalon de guvernământ fără „blocaje” costisi- 
toare, imunităţi stânjenitoare, contraponderi instituţionale inutile și 
alte inconvenienţe din recuzita dreptului burghez. Desigur, exemplul este 
extrem, dar servește bine scopului epistemologic. Logica argumentului 
eficientizării și curăţării vieţii publice în numele poporului suveran 

oferă utilizatorului beneficiul infailibilităţii și purității, aflându-se în 
evident contrast cu principiile și paradigma argumentativă proprii consti- 
tuționalismului liberal. 

Folosirea Constituţiei într-un scop politic imediat urmează un reţetar 
strategic destul de simplu, care poate fi reprodus frecvent. Într-o ţară 
ieșită atât de curând din autoritarism, un asemenea joc e însă destul 
de periculos. Pe termen lung, el nu foloseşte nimănui, nici măcar facțiunii 
momentan interesate. Principala funcţie a unei Constituţii este aceea 
de a stabiliza şi integra viaţa politică’. Pentru a putea îndeplini această 
funcţie, trebuie ca textul ei să fie respectat, iar respectul pentru o lege 
fundamentală derivă din stabilitatea ei în timp. În cazul Constituţiei 
americane, de exemplu, înţelegerea acestui fapt a dus, dintru bun 
început, la cvasi-sacralizarea textului adoptat iniţial la Philadelphia: 
anume, amendamentele, inclusiv lista de drepturi adoptată aproape 
simultan cu documentul din 1787, sunt atașate Constituţiei propriu-zise, 
inserate cronologic într-o listă separată, fără a modifica corpul de reguli 
alcătuit de către Părinţii Fondatori, care a rămas formal neschimbat de 
peste două secole?. 

Desigur, profesorii de materialism dialectic care și-au descoperit peste 
noapte în 1989 expertiza în arcanele constituţionalismului „burghez” 
pot fi cu greu comparaţi cu James Madison, Benjamin Franklin, George 
Washington sau Alexander Hamilton. Nici Constituţia României nu 
poate fi cu ușurință alăturată legii fundamentale a unei democraţii 
clasice. Dar chiar reguli parţial deficitare și jurisprudenţa lacunară, 
încă insuficient sau rudimentar argumentată și contradictorie a Curţii 
Constituţionale a României sunt preferabile instrumentalismului consti- 
tuţional. Status quo-ul actual oferă cel puţin posibilitatea unui sistem 
de referinţă perceput de către toţi actorii politici, prin trecerea timpului 
şi coagularea unor practici, ca relativ neutru și deci preferabil domniei 
haosului și a bunului plac. 

Acesta este şi motivul pentru care actorii politici, în cazul multor dispute 
constituționale recente, s-au arătat dispuși să accepte arbitrajul Curţii 
Constituţionale şi soluţii defavorabile lor, fără să conteste legitimitatea 
deciziilor sau a instituţiei ca atare. Această tendinţă este îmbucurătoare 


8. Vezi Dieter Grimm, „Integration by Constitution”, în International Journal 
of Constitutional Law, vol. 3, nr. 2 şi 3, 2005, p. 193. 

9. Vezi, în acest sens, comparaţia între Legea Fundamentală a Germaniei și Consti- 
tuţia Statelor Unite, D.P. Kommers, „Menschenwiirde und Freiheitsrechte”, în 
Frankfurter Allgemeine Zeitung, 18.05.2009, accesibil la http ://www.faz.net/ 
s/RubCC21B04EE95145B3AC877C874FB1B611/Doc-E64C7160731B74E66 
AB6FBFE3534A8020B-ATpl-Ecommon-Scontent.html. 

deoarece reprezintă începutul unei maturizări a peisajului constituțional 
românesc. Ea derivă din înţelegerea de către părţile în conflict că, în 
pofida deficienţelor și contradicţiilor din jurisprudenţa Curţii şi a faptului 
că deciziile sale nu se bucură de stabilitatea autorităţii lucrului judecat, 
aceasta nefiind o instanță de drept comun, Curtea este totuși un for 
judiciar, alcătuit din juriști. De aceea Curtea este silită să menţină o 
minimă coerenţă și consistenţă în ansamblul jurisprudenţei sale, deoarece 
respectarea acestor cerințe minimale este singura sa sursă de legitimitate. 
De aici derivă așteptarea legitimă; o regulă constituțională enunțată 

astăzi în privinţa unei anumite probleme se va aplica tuturor cazurilor 
= similare în viitor. Astfel, în mod incidental, o parte din incoerenţele şi 
lacunele textului pot fi acoperite treptat pe cale pretoriană. În orice 
sistem juridic, dar şi în jocul politic, regulile deficitare dar relativ stabile 
sunt întotdeauna preferabile incertitudinii și lipsei de reguli. 


III 


Contribuțiile la prezentul volum oferă patru puncte de vedere cu privire 
la dezbaterea constituţională recentă. Înţeleg aceste contribuţii ca fiind 
ocazionate de raportul comisiei prezidenţiale pentru revizuirea Constitu- 
__ţiei, deşi nu toţi autorii fac referire expresă la acest eveniment şi doar 
o parte dintre aceștia intră într-un dialog susținut cu aserţiunile din rapor- 
tul comisiei respective. Nu este vorba de o analiză doctrinară sau de o 
abordare extensivă. Temele care fac obiectul studiilor celor patru autori 
(doi juriști și doi politologi), relevante pentru evoluţia viitoare a consti- 
tuţionalismului românesc, se leagă între ele prin presupoziţia comună 
a necesităţii „deschiderii” constituționale către pragmatism, guvernământ 
limitat şi libertate negativă, pluralism și reprezentativitate. Autorii con- 
trapun această perspectivă comună valorilor opuse, de coerenţă sau rigidi- 
tate doctrinară, guvernământ activ prin consolidarea și stabilitatea 
exerciţiului puterii, libertate politică pozitivă şi exerciţiu al virtuţii civice, 
unitate politică, democraţie activă și exerciţiu direct al suveranităţii. Având 
însă în vedere numărul redus de teme și diferențele metodologice, mă voi 
referi în cele ce urmează, în mod direct, la fiecare contribuție în parte. 

Textul profesorului Gabriel Andreescu tratează două chestiuni, cea 
a implicării societăţii civile în dezbaterea constituţională și „înstrăinarea 
de valorile civice prin abuzul drepturilor constituționale de marjă”. 
Implicarea societăţii civile este desigur minimă, dacă prin implicare 
înţelegem o dezbatere reală purtată asupra principiilor. Gabriel Andreescu 
observă că agenda dezbaterii constituţionale este puternic controlată și 

limitată, lipsită de interes real pentru idei, coerenţă, principii şi dialog. 
Autorul salută cu simpatie viziunea sistematic-libertariană asupra Consti- 
tuţiei promovată de Centrul de Analiză și Dezvoltare Instituţională. 
Este într-adevăr surprinzător, în mod plăcut, să distingem claritate con- 
ceptuală și interes intelectual într-o întreprindere grevată mai degrabă 
de lozinci şi poziţii mercenare. Unele din propunerile CADI rezumate 
de autor (recursul la moneda privată, e-government) sunt însă atât de 
îndepărtate de realitatea politică românească și de miza conflictelor 
constituţionale din ultimii ani, încât par să atingă pragul oniricului sau 
cel puţin al teoriilor contrafactuale. Poate că și acest fapt este o dovadă 
a nivelului dezbaterii noastre constituţionale: acolo unde miza politică 
e reală, miza conceptuală e adesea aproape nulă şi viceversa. Dar discuţia 
generală a autorului asupra implicării sociale este de mare interes, mai 
ales în condiţiile în care textul evidenţiază patologii ale dialogului 
public. Aceste patologii, mai cu seamă capturarea spaţiului public de 
către instituţii care, în numele „societăţii civile”, îşi vor substitui pozi- 
țiile cu ortodoxia socială, se vor accentua, iar tendinţa de reducere a 
spaţiului public şi de canalizare, simplificare și controlare a discursurilor 
va fi din ce în ce mai mare. Această tendință este în bună măsură 
generată de determinări sistemice (bugetare, birocratice, ideologice). A 
rezista acestor determinări va deveni din ce în ce mai mult o condiţie 
de posibilitate a gândirii şi deci a libertăţii. 

Al doilea argument al profesorului Andreescu priveşte ceea ce autorul 
numește „abuzul drepturilor constituţionale de marjă”. Autorul leagă 
determinarea acestui abuz de deciziile Curţii Europene a Drepturilor 
Omului. Anume, se pare că spaţiul de manevră al dreptului constituţional 
român (sau german, francez etc.) este determinat de Convenţie așa cum 
este ea interpretată de CEDO. În această privinţă, deși poziţia autorului 
este desigur una posibilă şi pertinentă, există și mult loc pentru dezba- 
teri. Mai mult, pe măsură ce Curtea Europeană a Drepturilor Omului 
va adopta hotărâri ca cea din Lautsi contra Italia!, dezbaterile vor 
deveni probabil tot mai încinse. Curtea Constituţională a Germaniei a 
enunțat deja anumite rezerve cu privire la efectul hotărârilor CEDO în 
dreptul intern, în decizia Gărgiilii!!. E firesc poate să le aibă, mai ales 


10. Lautsi vs Italia, CEDO, dosar nr. 30814/2006. 

11. Vezi Beschluss des Zweiten Senats am Bundesverfassungsgericht vom 
14.10.04 - 2 BuR 1481/04 (Hotărâre a celei de-a doua secţii a Curţii Constitu- 
tionale Federale din 14.10.2004]: „Die Europäische Menschenrechtskonvention 
gilt in der deutschen Rechtsordnung im Range eines Bundesgesetzes und ist 
bei der Interpretation des nationalen Rechts — auch der Grundrechte und 
rechtstaatlichen Garantien — zu berücksichtigen” [Convenția europeană a 

în condițiile în care CEDO se transformă (de exemplu, hotărârea în 
cauza von Hannover contra Germania!?) din instanță de control al unui 
standard uniform minim de respectare a drepturilor enumerate în Con- 
venție în instanţă 'de enunț al unor ortodoxii valabile pentru toate 
statele semnatare. 

Dreptul constituțional presupune un număr de principii clare, dar şi 
o multitudine de aplicații permisibile şi perfect acceptabile ale acestor 
principii. Singurul mod de a ordona sentențios aceste aplicații după un 
singur calapod valabil pentru o multitudine de sisteme naţionale de 
drept este ideologia. În plus, deși este posibil ca o curte constituțională 
să ia o atare decizie (scoaterea simbolurilor religioase din școli), e cel 
puţin îndoielnic că CEDO are competenţa de a impune laicismul de tip 
francez în Italia. Tot astfel, în cauza von Hannover s-a impus Germaniei 
(și implicit Europei) un echilibru de tip francez între protecția vieţii 
private și a libertăţii de expresie. Curtea Europeană a Drepturilor 
Omului nu are — cred — deocamdată nici maturitatea profesională necesară 
(nivelul jurisprudenţei, ca de altfel Și cel al judecătorilor, este destul de 
inegal), nici competenţa de a predica ritos de la amvon unor sisteme de 
drept foarte respectabile. Această atitudine inflexibil-sentenţioasă este 
de altminteri reflexia imaturităţii instanței europene, deși probabil ea 
reflectă în egală măsură totalitarismul raţional expansiv, imanent şi 
inerent în orice sistem autonom care interacționează cu alte sisteme!3. 
Dar chiar dacă ar avea o atare competență și maturitate, motivaţia 
deciziei trece peste contextul cauzei, care poate ar fi justificat hotărârea 
(audienţă captivă, minori, spaţiu public) și argumentează abstract într-un 
spirit laicist care intră (aşa cum autorul capitolului recunoaşte) în 
coliziune cu practicile multor ţări membre. În măsura în care Curtea 
Europeană va dori să impună uniformizarea în locul unei variaţii perfect 
legitime, legitimitatea Curţii va avea poate de suferit. După cum observă 
autorul, există o tendinţă generală către laicizarea tratamentului consti- 
tuţional al raporturilor dintre stat și religie. Ea este într-adevăr sesi- 
zabilă chiar şi în dreptul american, deși, deocamdată, un stat pe a cărui 


drepturilor omului are, în sistemul juridic german, o forţă juridică egală cu 
cea a legislaţiei federale și trebuie luată în considerare în interpretarea 
dreptului naţional, inclusiv a drepturilor fundamentale şi a garanţiilor 
constituţionale]. 

12. Von Hannover vs Germania, CEDO, dosar nr. 59320/2000. 

13. Vezi Niklas Luhmann, Das Recht der Gesellschaft, Suhrkamp, Frankfurt a.M., 
1993 și „Verfassung als evolutionăre Errungenschaft”, în Rechtshistorisches 
«Journal, 9, 1990, pp. 176-220. 

monedă stă înscris „Credem în Dumnezeu” și a cărui instanță supremă 
afirmă „Suntem un popor religios, ale cărui instituţii presupun existenţa 
unei Fiinţe Supreme”!* nu corespunde modelului laicist. Dar dacă toate 
sistemele de drept constituţional ar funcţiona laicist, după modelul 
francez, societatea deschisă, constituţionalismul liberal, pluralismul 
gândirii, deci omul ca atare ar pierde poate ceva esenţial (ca în cazul 
tuturor proceselor de uniformizare). 

Dacă e de dorit ca anumite excese locale românești ale relaţiei stat- 
-Biserică să fie contracarate (aici sunt în perfect asentiment cu profesorul 
Gabriel Andreescu), spiritul pluralist avertizează şi împotriva raţiona- 
lizării dogmatice a spaţiului public sau a transformării laicismului 
militant — şi deci a ateismului — în religie de stat (un pericol latent în 
speța Lautsi, după părerea mea). Dar dezacordul urban - fie și parţial — 
este o marcă a spiritului societății deschise şi a pluralismului, iar autorul 
își asumă poziţia ca atare, anume ca argument într-o dezbatere de idei 
în care multe alte poziţii sunt legitime. Această dezbatere va fi, neîn- 
doielnic, o problemă centrală a spaţiului constituţional românesc și în 
viitor, iar argumentul acesta va avea o poziţie privilegiată în lupta de idei. 

Capitolul profesorului Bakk oferă regalul unei incursiuni teoretice în 
modelele conceptuale ale variilor tipuri de comunităţi relevante constitu- 
tional (comunitate politică, teritorială, naţională), precum și o discuţie 
sofisticată a tipurilor de identitate presupuse sau create de aceste 
comunităţi. 

De interes constituţional practic şi imediat sunt propunerile concrete 
din partea a doua a argumentului (în chip fericit, interesul practic al 
propunerilor coincide cu domeniul propriu de competenţă al autorului 
introducerii). Recomandările respective vizează reevaluarea raportului 
dintre comunitatea politică și instituţiile identitare constituționale (cetă- 
tenie; identitatea statului așa cum este ea exprimată de către textul 
legii fundamentale ; identități regionale reflectate de către structura admi- 
nistrativ-teritorială). Aici, cel puţin privind lucrurile din perspectivă 
juridică, pot apărea unele rezerve sau paralelisme metodologice (între 
disciplina domniei sale și cea a autorului introducerii). Profesorul Bakk 
recomandă, de exemplu, modificarea definiției date identităţii statului 
în articolul 1 (1), eliminându-se din text atributele „naţiona!” şi „unitar”, 
pentru ca această definiție să nu poată fi interpretată ca intrând în 
contradicţie cu proiectul de regionalizare. Oricât de salutară ar fi însă 
în abstract (personal, am rezerve în această privinţă) o atare schimbare 
prin revizuirea Constituţiei, ea este imposibilă în concretul juridic, deoarece 


14. Zorach vs Clausen, 343 U.S. 306, 1952, p. 314. 

nu este permisă de către articolul 152 (1) („Limitele revizuirii”). Acest 
articol este cât se poate de clar, nelăsând loc unei interpretări : „Dispozi- 
țiile prezentei Constituţii privind caracterul național, independent, unitar 
şi indivizibil al statului român, forma republicană de guvernământ, 
integritatea teritoriului, independenţa justiţiei, pluralismul politic şi 
limba națională nu pot forma obiectul revizuirii” (subl. n.). Desigur, cu 
ocazia adoptării unei alte constituţii s-ar putea redefini statul în orice 
alt fel, inclusiv în modul propus, aceasta fiind însă o perspectivă în 
afara orizontului dreptului constituţional. 

Dar extinderea autonomiei administrativ-teritoriale nu trebuie să 
contravină în mod necesar identităţii constituţionale a statului, așa 
cum este ea definită în primul articol al Constituţiei. Cu toate acestea, 
propunerile de regionalizare ale autorului, în actuala lor formă, ar putea 
fi interpretate ca atare. Autorul afirmă că federalizarea nu ar fi de dorit 
acum, deoarece „România nu se află într-un moment politico-istoric în 
care organizarea federală se poate introduce printr-o singură decizie 
«luminată» a clasei politice”. Miklós Bakk preferă regionalizarea, anume 
un decupaj teritorial care să îmbine criteriul raționalității economico- 
-sociale și tehnic-administrative (subunități teritorial-administrative la 
nivelul nomenclatorului european NUTS2) cu un criteriu de determinare 
cultural-istoric. Cele două criterii ar urma să fie folosite „asimetric”, așa 
încât criteriul cultural-istoric să prevaleze asupra unei compartimentări 
pur tehnice (Bucureștiul și Ținutul Secuiesc ar urma să aibă, de exemplu, 
un statut special). Aici intervine iarăși o măsură de paralelism disciplinar. 
Profesorul Bakk propune, ca expresie a acestei regionalizări, (1) compe- 
tenţe legislative partajate în domeniile enumerate de legiferarea exclusivă 
a statului, (2) o competenţă reziduală de legiferare (care ar aparţine 
regiunilor) şi (3) o competenţă de legiferare partajată în anumite domenii. 
Regionalizarea ar determina modificări structurale în legea fundamen- 
tală, Senatul devenind camera de reprezentare a regiunilor. Din punct 
de vedere juridic însă, deşi terminologia folosită în politologie poate 
diferi în această privinţă, genul de organizare statală descris (partaj de 
competențe legislative, cameră a parlamentului care reprezintă subuni- 
tăţile teritoriale etc.) aparţine ideal-tipului federal. Numindu-l altfel nu 
ar schimba prea mult tratamentul juridic-constituţional al propunerii 
de revizuire (a rose by any other name would smell as sweet), lăsând la 
o parte chestiunea cu mult mai spinoasă a posibilităţilor politice. 

Capitolul profesorului Lucian Bojin tratează o temă de mare interes 
actual: caracterul constituţional al puterii executive. Autorul observă că 
a porni discuţia asupra limitelor şi distribuţiei instituționale a puterii 
executive prin prisma criteriilor abstracte, cum ar fi definiţia normativă 

a funcţiei legislative sau executive în teoria politic-constituţională sau 
în doctrină, produce mai multe confuzii decât clarificări. Este o intuiţie 
excelentă, din păcate nu foarte des întâlnită în literatura de specialitate. 

„Anume, definițiile esenţialiste ale puterilor (iar cuvântul „putere” 
sau „funcţie” în teoria separaţiei puterilor este el însuși metaforic) pot 
avea valoare analitică. Kant, de exemplu, determinând principiul propriu 
al fiecărei puteri ca „persoană morală”, surprinde esenţa legislativului ca 
fiind caracterul neculpabil (untadelig, ireprehensibil), în timp ce executi- 
vul este „irezistibil” (unwiderstehlich), iar „sentinţa instanţei supreme” 
(Rechtspruch des obersten Richters — supremi iudicis) este caracterizată 
prin valoarea ei finală, de decizie inapelabilă (unabănderlich)!%. Forţa 
analitică a acestei caracterizări nu se traduce însă doctrinar-juridic. Cu 
titlu de exemplu pentru acest gen de demers, încercarea recentă poate 
cea mai fericită de a continua teoria politică (un suport normativ-analitic 
coerent) în doctrină de drept public pozitiv, în materia separaţiei puterilor, 
îi aparține profesorului german Christoph Millers!6. Acesta porneşte de 
la postulatul rousseauist-kantian că un stat al libertăţii ar avea la bază 
autodeterminarea (Selbstbestimmung) individului, care însă presupune 
și este presupusă de autodeterminarea colectivului. Libertatea mea 
presupune libertatea colectivă și viceversa. De aici el observă că organi- 
zarea puterilor publice, întrepătrunderea lor, dar și delimitările de 
atribuţii proprii fiecăreia reflectă cele două tipuri de libertate. Puterea 
legislativă ar corespunde autodeterminării colective, fiind proiectată spre 
viitor, mai puțin constrânsă de restricţii juridice și purtând abstract asu- 
pra unui obiect general. Puterea judecătorească, dimpotrivă, este legată 
de fapte, circumstanţe, norme, deci juridicizată (exerciţiul său este 
circumscris juridic) și aplecată asupra individualului și concretului unei 
dispute. Executivul s-ar afla între cele două extreme ale spectrului, de 
unde derivă caracterul său dual și neunitar, segmentat. Deși argumentul 
este teoretic elegant şi foarte interesant ca exerciţiu analitic, problema 
explicării realităţii pornind de la şi printr-un model abstract închis va 
rezulta întotdeauna în forțarea procustiană a fenomenului juridic într-un 
calapod sau pur și simplu neglijarea realităţii care nu corespunde teoriei”. 


15. Vezi Immanuel Kant, Die Metaphysik der Sitten (Metafizica moravurilor], 
$$ 45-49. 

16. Christoph Möllers, Gewaltengliederung-Legitimation und Dogmatik im na- 
tionalen und internationalen Rechstvergleich, Mohr Siebeck, Tübingen, 2005. 

17. În mod anecdotic-analogic, atunci când lui Picasso i-a fost atrasă atenţia 
de către un prieten comun, care a observat că portretul făcut de către 
primul Gertrudei Stein nu semăna cu modelul, Picasso a răspuns: „Dacă 
ea se va strădui destul, va semăna”. 

Nici criteriile clasice ale teoriei dreptului nu sunt însă de folos 
doctrinar imediat (după cum observă iarăși autorul). Criteriul genera- 
lităţii legii, de exemplu, a fost întotdeauna un ideal-tip. Acum, în statul 
social-reglementativ modern, nu mai putem distinge nici măcar în aceste 
limite între legiferare şi execuţie. Mai precis, nu se poate determina cât 
de generală trebuie să fie o normă legislativă prin raportare la un act 
administrativ în lipsa unui punct concret de referinţă (reglementarea 
restricţiilor aduse unui drept fundamental; norme de drept penal, să 
zicem)'5. Altminteri generalitatea ca atare (şi tipul de normativitate la 
care se recurge practic într-o anumită privinţă) devine o chestiune de 
politică publică și nu un criteriu normativ-constituţional!?. Interzicem 
viteza excesivă — standard — sau viteza peste, să zicem, 80 de kilometri 
pe oră — regulă — sau viteza nejustificată peste o anumită limită — 
prezumție legislativă — pe un drum public??? 


18. Vezi, cu privire la încercările de a defini legea și puterea legislativă în mod 
abstract, în contratimp sau contrast cu practica Ernst-Wolfgang Böckenförde, 
Gesetz und gesetzgebende Gewalt: von den Anfăngen der deutschen 
Staatsrechtslehre bis zur Höhe des staatsrechtlichen Positivismus, Duncker & 
Humbolt, Berlin, 1958 şi — cu privire expresă la criteriul generalităţii — 
Hasso Hofmann, „Das Postulat der Allgemeinheit des Gesetzes”, în C. Starck 
(coord.), Die Allgemeinheit des Gesetzes, Vandenhoeck & Ruprecht, Găttingen, 
1987. 

19. Vezi ca exemplificări pentru reticenţa cu care sistemele clasice de drept 
operează cu cerința generalităţii, chiar și atunci când criteriul generalităţii 
legii este prevăzut expres în textul Constituţiei, în dreptul american — 
Nixon v. Administrator of General Services, 433 U.S. 425, 1977, p. 471: „(Tlhe 
Bill of Attainder Clause... does not... [limit] Congress to the choice of legislating 
for the universe, or legislating only benefits, or not legislating at all” [Actul 
de Condamnare Civilă... nu limitează Congresul la a legifera în genere ori 
a legifera doar drepturi speciale ori a nu legifera deloc], iar în dreptul 
constituţional german — BVerfGE 25, 371 (lex Rheinstahl), par. 96: „Ein 
iiber Art. 19 Abs. 1 GG hinausgreifendes Verbot von Einzelfallgesetzes 
lăsst sich insbesondere nicht aus dem Rechtsstaatsprinzip herleiten. Dem 
Grundgesetz kann nicht entnommen werden, daß es — von Art. 19 Abs.1 GG 
abgesehen — von einem Gesetzesbegriff ausgeht, der als Inhalt des Gesetzes 
lediglich generelle Regelungen zulässt. Auch die gesetzliche Regelung eines 
einzelnen Falles kann erforderlich sein”. [Cu excepția prevederii articolului 
19 (1) din Legea fundamentală, o interdicție constituțională cu privire la 
legiferarea specială nu poate fi dedusă din principiul statului de drept 
(Rechtsstaatsprinzip). Nu se poate extrage din Constituție (cu excepția 
menționată) un principiu general potrivit căruia o lege ar trebui să conțină 
exclusiv prevederi generale. Chiar şi reglementarea legislativă a unei 
situaţii specifice poate fi necesară.] 

20. Vezi, de exemplu, Cass Sunstein, „Problems with Rules”, în California Law 
Review, vol. 83, nr. 4, 1995, p. 953. 

De mare interes sunt taxonomiile oferite ca alternativă de către 
autor, pornind de la distincţiile în interiorul executivului între executivul 
politic şi birocraţie. Autorul derivă din aceste distincţii și propuneri 
concrete de neutralizare a influenţei politice asupra birocraţiei de execuţie 
propriu-zisă. Profesorul Bojin ar prefera constituţionalizarea limitei de 
demarcaţie prin specificarea expresă a funcţiilor de „demnitate publică” 
care pot fi ocupate de persoane angajate politic. Putem păstra o doză 
de circumspecţie cu privire la efectul unei asemenea reguli constitu- 
tionale, presupunând că un atare amendament ar putea trece prin 
procesul de revizuire. Orice regulă este aproape la fel bună ca mediul 
social în care operează (deși juriștii, prin deformaţie profesională, sunt 
desigur înclinați să supraliciteze efectivitatea și eficacitatea regulilor 
de drept). Tranziţia românească ne-a arătat o capacitate sistemică 
uluitoare de a scurt-circuita încercări de reformă prin standarde și 
reguli aparent clare (să ne gândim de exemplu la creșterea și decăderea 
cerinţei publicaţiilor ISI în materia verificării calității academice a 
învățământului universitar românesc). Dar, desigur, de undeva trebuie 
să începem, iar iniţiativa este salutară. La fel de salutară şi interesantă 
este discuţia privind posibilităţile de neutralizare a influenţei politice 
prin varii restricţii aduse funcţionarilor în posturi de conducere care au 
calitatea de membri obişnuiţi ai unui partid sau fac parte din organele 
de conducere ale acestuia. 

Autorul observă și necesitatea de a distinge spaţii de autonomie în 
interiorul executivului, derivate din diferenţierea progresivă între funcţia 
de executare coercitivă a legilor și furnizarea de servicii publice sau 
activitatea de reglementare economică și socială. Este adevărat că 
termenul de „executiv” a devenit, de la sfârșitul secolului al XIX-lea (în 
Germania și Statele Unite) şi, accelerat, în decursul secolului XX, în toate 
democraţiile liberale, o metonimie sau sinecdocă. Cum se poate recon- 
cilia apariţia și dezvoltarea acestor noi funcţii şi instituţii cu sistemul 
constituţional clasic a reprezentat de la bun început o problemă, dreptul 
administrativ german modern preferând de pildă să rezolve contradicția 
între administraţia clasică de coerciţie (Eingriffsverwaltung) şi adminis- 
trația care furnizează servicii (Verwaltung als Leistungsträger) prin 
neglijarea sau eludarea caracterului și deci a tratamentului juridic a 
celei de-a doua categorii’. Analiza autorului este însoţită de propunerea 


21. Vezi tratatul clasic, Ernst Forsthoff, Lehrbuch des Verwaltungsrecht, ed. 
a 9-a, C.H. Beck, München, Berlin, 1973 şi discuţia acestei evoluţii în Peter 
Badura, Das Verwaltungarecht des liberalen Rechtsstaates. Methodische 
DE rligiirtgoi zur Entstehung des wissenschaftlichen Verwaltungsrechts, 
Otto Schwarz & Co., Göttingen, 1967. 

(similară parţial celei oferite de către profesorul Valentin Constantin) 
de a acorda autorităţilor administrative autonome statut constituţional, 
prin protecția mandatelor membrilor organelor de conducere, pentru a 
proteja astfel deciziile instituţiilor respective împotriva influenţei politice. 

Desigur, cerința: de autonomie instituţională presupune neutralitate 
politică, care trebuie justificată prin obiectivitatea reală sau nevoia de 
obiectivitate (raționalitate/expertiză, imparţialitate) a deciziilor respecti- 
velor instituţii. Autorul consideră că „independenţa instituţiilor nu este 
un efect al componenţei lor alcătuite din experți, ci este chiar scopul creării 
lor”, dar această „răsturnare a sarcinii probei” produce o oarecare circula- 
ritate în justificarea autonomiei. În plus, în afara cazului destul de clar Şi 
devenit aproape indiscutabil al autonomiei băncilor naţionale, majoritatea 
sistemelor de drept au o experienţă mixtă în privinţa funcţionării agen- 
țiilor independente de reglementare (independent agencies). Poate că 
exemplul european cel mai bun de patologie administrativă a unei insti- 
tuţii autonome ni-l oferă extravaganţele Comisiei Europene, inclusiv cele 
cu impact constituţional românesc. Dar, indiferent de aceste nuanţe, nevoia 
generală de autonomie protejată constituţional în cazul acestor instituţii 
este tot mai evidentă. Consideraţiile profesorului Lucian Bojin oferă un 
excelent punct de pornire într-o dezbatere cu miză constituţională reală. 

În același spirit, de pragmatism salutar și distanţă faţă de „nombrilis- 
mul!” definiţional al multor discuţii doctrinare românești asupra subiectu- 
lui, este scris capitolul profesorului Valentin Constantin. Textul său 
oferă o privire globală asupra Constituţiei României şi asupra viitorului 
procesului de constituţionalizare, prin prisma analitică a principiului 
preeminenţei (supremaţiei) dreptului sau domniei legii. Pentru precizie 
terminologică, autorul foloseşte uneori sintagma din sistemul de drept 
anglo-saxon, sistem paradigmatic pentru accepțiunea respectivă a expre- 
siei: rule of law. Profesorul Constantin contrapune această perspectivă 
(bazată istoric pe pragmatism, contextualism instituţional, orientare 
către remedii juridice concrete) celei republicane, pe care o consideră 
reprezentată în viziunea generală și în unele propuneri de amendamente 
ale raportului comisiei prezidenţiale. 

Viziunea republicană presupune ataşamentul activ pentru cultivarea 
virtuţii civice și chemarea repetată la „judecata poporului” atât a institu- 
țiilor, cât şi a celor aleși. Republicanismul constituţional nu se lasă convins 
să facă pasul caracteristic constituţionalismului liberal modern, acela de 
a relega exerciţiul direct al suveranităţii, pe durata imperiului unei legi 
fundamentale, la nivelul simplei presupoziţii”?. Această predispoziţie către 


22. Vezi, în general, Dieter Grimm, Souverănităt-Herkunft und Zukunft eines 
Schliisselbegriffs, Berlin University Press, Berlin, 2009. 

voluntarism popular se regăsește bine redată în afirmaţia lui Thomas 
Jefferson, reprezentant emblematic al orientării republicane în gândirea 
constituțională americană, că „orice generaţie are nevoie de o nouă 
revoluţie” (și, deci, de o nouă constituţie). În paranteză fie spus totuși, 
Jefferson nu considera că republicanismul ar fi fost o reţetă universală, 
ci găsea o atare formulă de guvernare propice Americii, unde la vremea 

respectivă majoritatea locuitorilor erau fermieri independenţi (deci oameni 
liberi, depinzând pentru supraviețuire doar de cultivarea propriului pământ 
și caracter)”, În constituţionalismul francez, republicanismul î își găsește 
izvoarele în gândirea teoretică a precursorilor revoluţiei, deplorată de 
Tocqueville sub calificarea de „politică abstractă și literară”. Aceştia erau, 
anume, mult mai înclinați către imaginarea unor construcţii social-politice 
utopic/distopice decât de găsirea unor remedii concrete la probleme 
concrete și mult mai predispuşi să schimbe faptele care nu corespundeau 
teoriei decât să adapteze teoriile vădit neconforme la fapte. Rousseau 
oferă exemplele clasice de sofism teoretic republican, în negarea repre- 
zentativităţii şi a teoriei separaţiei puterilor, care ar contraveni voinţei 
generale și — respectiv — unicităţii suveranităţii. Astfel, el afirmă în 
Contractul social că poporul englez s-ar afla sub iluzia libertăţii, englezii 
fiind liberi doar în ziua alegerilor. După alegeri, poporul englez „este 
aservit, el nu mai reprezintă nimic”. Tot astfel, teoreticienii separaţiei 
puterilor, care „secţionează” din trupul unic al suveranităţii puterea 
legislativă, executivă etc., sunt descriși de Rousseau prin analogia bizară 
a „șarlatanilor din Japonia”, care ar tăia un copil și ar arunca bucăţile 
în aer, pentru ca acestea să se recompună și să cadă apoi ca un copil 
întreg și nevătămat pe pământ?!. Acest tip de revoluţionarism dogmatic 
animat de entuziasm sofistic se regăseşte și în evoluţia istorică a consti- 
tuționalismului francez, reflectat în cele mai bine de o duzină de consti- 
tuţii și legi constituţionale (cinci republici, două imperii, regim directo- 
rial, consular etc.) care s-au succedat efemer de la revoluţia din 17895. 


23. Vezi, de exemplu, Stanley N. Katz, „Thomas Jefferson and the Right to 
Property in Revolutionary America”, în The Journal of Law and Economics, 
nr. 19, 1976, p. 467. 

24. Vezi Jean-Jacques Rousseau, Du Contrat Social ou Principes du Droit 
Politique, în Oeuvres Choisies, Editions Garnier Frères, Paris, 1962, cap. 
II, p. 251 şi cap. XV, p. 302. 

25. Vezi R.C. van Caenegem, „Constitutional History: Chance or Grand 
Design ?”, în European Constitutional Law Review, nr. 5, 2009, pp. 458-459. 
Autorul cataloghează constituționalismul francez la categoria „efemeride 
constituționale” și explică caracterul efemer anecdotic. Francezii ar fi atât 
de isteţi (clever) încât nici nu adoptă bine o constituţie și deja își dau seama 
ca au alta mai bună în minte. 

Valentin Constantin identifică tendinţa către republicanism în anumite 
propuneri ale comisiei prezidenţiale, de natură să întărească caracterul 
activ-popular (democraţie directă) şi să slăbească caracterul reprezen- 
tativ al guvernării. Într-o enumerare exemplificativă, aceste propuneri 
vizează : unicameralismul, referendumul obligatoriu, accentuarea caracte- 
rului de instanţă politică al Curţii Constituţionale (prin includerea de 
membri nejuriști), întărirea puterii executive şi a unității acesteia, 
posibilitatea de rechemare a aleşilor prin referendum de revocare, elimi- 
narea imunităților etc. Aceste propuneri vizează în mod indirect Și 
accentuarea caracterului politic al legii fundamentale și deci (implicit) 
scăderea caracterului juridic, de normă, de drept public. 

Autorul atribuie respectivele propuneri unei predispoziţii doctrinare 
pe care autorii lor ar împărtăşi-o în bloc, anume republicanismul doctri- 
nar de extracţie franceză. Unele presupoziţii avute în vedere de critica 
profesorului Constantin par să depășească totuși simţitor spaţiul inte- 
lectual al republicanismului francez. De exemplu, propunerea de renunțare 
la procedura de suspendare sau reducere la irelevanță („raționalizare”) 
a acesteia se sprijină pe argumentul că ar contraveni prevederii arti- 
colului 2 (1), conform căruia „suveranitatea națională aparține poporului 
român, care o exercită prin organele sale reprezentative, constituite 
prin alegeri libere, periodice și corecte, precum și prin referendum”. 
Autorii constată în procedura de suspendare o tensiune între suvera- 
nitate și principiul reprezentativ, ce ar trebui rezolvată în favoarea 
proprietarului întregii puteri publice, căruia nu trebuie să i se limiteze 
suveranitatea. Aceasta din urmă, opinează ei, chiar dacă e exercitată 
de Parlament, îi aparține întotdeauna poporului. 

E vorba aici de un non sequitur. Din faptul că suveranitatea națională 
îi aparține poporului (formulă clasică în constituții) nu reiese deloc o 
relație de întâietate între formele sale de exercițiu (referendum şi demo- 
crație reprezentativă) în cadrul unei anumite proceduri (sau în genere). 
Sursa suveranităţii este o premisă a legitimităţii constituţiei. Exerciţiul 
suveranității este o problemă de funcţionare a democraţiei constituționale 
după reguli și proceduri. Suveranitatea ca atare, pouvoir constituant, 
das formlos Formende nu reapare ca deus ex machina pentru a tranșa 
conflicte în exerciţiul democratic al unui stat constituţional. Ideea 
contrară este ingenioasă instituțional și cu totul novatoare în drept. Am 


26. Vezi, de exemplu, dezbaterile în Primul Congres al Statelor Unite, Annals 
of Congress, House of Representatives, 1* Congress, 1* Session, Debates 
of 14-15 August 1789, pp. 759 sqq., accesibile la http ://www.memory.loc.gov/ 
cgi-bin/ampage ?collld=llac&fileName=001/llac001.db&recNum=382. 

putea eventual stabili ierarhii între varii decizii ale organelor constitu- 
ționale, în care deciziile instituţiilor „mai aproape” de suveranitatea 
populară (rămâne de stabilit un algoritm constituţional al măsurării 
apropierii) să prevaleze asupra celorlalte. Am putea adopta şi un criteriu 
subiectiv, după care instituţii mai iubitoare de popor (rămâne, iarăşi, 
problema cuantificării) să aibă precedenţă asupra unor instituţii mai 
puţin afective. Poate că astfel şi referendumurile ar putea fi clasificate 
în raport de cvorum/vot, în referendumuri mai mult sau mai puţin 
suverane. La baza ierarhiei s-ar afla probabil hotărârile judecătorești 
(cel puţin a celor necorespunzătoare voinţei populare suverane). Dar 
această optică pare să se apropie mai degrabă de „concepţia rousseauist- 
-leninistă a democraţiei” care reapare din când în când atavic în mentalul 
colectiv postcomunist?! decât de eleganța pozitivistă, uşor înţepenită 
dogmatic, dar formal-logic şi logic-juridic coerentă, a republicanismului 
doctrinar francez. Profesorul Constantin nu speculează însă (din păcate 
sau din eleganță academică) asupra surselor, formelor, mutaţiilor și 
implicaţiilor locale ale afinităţilor elective republicane. 
Contrapropunerea sa vizează o revizuire minimală şi în sens pur 
pragmatic a Constituţiei, pentru a remedia punctual deficienţe concrete. 
Amendamentele ar trebui să iradieze de la principii și valori constituționale 
fundamentale (supremaţia Constituţiei, pluralismul politic, pluralismul 
social, societatea deschisă, separaţia şi echilibrul puterilor). Ar putea exista 
rezerve cu privire la propunerea de a acorda Curţii Constituţionale 
posibilitatea de a funcționa conform propriului regulament. Multe curți 
constituţionale funcţionează în baza unor legi de organizare și funcţio- 
nare?5. Cele care îşi stabilesc singure regulile de procedură (cazul Curţii 
Supreme a Statelor Unite ale Americii) sunt instanţe cu o lungă și 
neîntreruptă tradiţie de excelență profesională. Or, transplantul de 
norme este subordonat într-o oarecare măsură condiţionărilor sociale”. 


27. Vezi Andrâs Saj6, „Constitutional Enthusiasm Towards Network Constitu- 
tionalism ? (Constitution — Without the Constitutional Moment: A Look 
from the New Member States)”, în Weiler şi Eisgruber (coord.), The EU 
Constitution in a Contextual Perspective, Jean Monnet Working Paper, 
nr. 5, 2004, accesibil la http;//centers.law.nyu.edu/jeanmonnet/papers/04/ 
040501-03.html și Andrâs Saj6, „Accession's Impact on Constitutionalism 
in the New Member States”, în G.A. Berman și K. Pistor (coord.), Law and 
governance in an enlarged European Union, Hart, Oxford, 2004, p. 415. 

28. Vezi, de exemplu, Gesetz iiber das Bundesverfassungsgericht [Legea privitoare 
la Curtea Constituţională Federală], http://www.gesetze-im-internet.de/ 
bverfgg/index.html. 

29. „Zu politischen Verfassungen gehören bestimmte soziale Strukturen in dem 
Sinne, daß die Verfassung nicht wirksam werden kann, ohne daß die 

Dar îmbinarea rigorii teoretice a principiilor cu tonul pragmatic de 
constitutione ferenda — în spiritul anglo-saxon drag autorului — sunt 
binevenite în doctrina constituţională românească, caracterizată cel mai 
adesea de lungi şiruri de cuvinte despre cuvinte. Nouă în dezbaterea 
constituțională și foarte relevantă pentru viitor este argumentarea 
privind rolul constituţional al agenţiilor autonome. Cum reconciliem 
mandatul, autonomia, responsabilitatea și transparenţa autorităților 
administrative autonome de reglementare social-economică (Consiliul 
Concurenţei, CNA, ANI etc.) este o problemă recentă în peisajul nostru 
constituțional, iar dezbaterea e una controversată și în cadrul demo- 
crațiilor mature. 


În aceeaşi notă pragmatică, ne rămâne în încheiere doar speranța că 
prezentul volum și altele asemenea lui vor contribui, în timp, la tranziția 
reală a constituţionalismului românesc: cea de la diletantism, oportunism 
şi lupte între grupuri de interese la o dezbatere de principii cu folos general. 


Bogdan lancu 


sozialen Strukturen gegeben sind. Hier wie auch sonst gilt keine primitive 
Determination; gegebene soziale Strukturen schaffen sich nicht bestimmte 
Verfassungen (eine ohnehin höchst ungenaue Metapher); aber soziale 
Strukturen setzen der Effektivität politischer Formen enge Grenzen. Man 
kann Südvietnam die Verfassung der Bundesrepublik geben; aber man 

` kann sie nicht in derselben Weise beleben, ohne die südvietnamesische 
Gesellschaft von Grund auf zu verändern.” [Constituţiilor politice le sunt 
proprii anumite structuri sociale, în sensul că o constituție nu poate fi pusă 
în aplicare în absența structurilor sociale adecvate. Aici, ca întotdeauna, 
nu se poate da o definiție simplă; structurile sociale date nu-și creează 
constituții specifice (o metaforă, oricum, foarte inexactă), dar acestea pun 
oprelişti eficacității formelor politice. În Vietnam se poate adopta Constituția 
Germaniei, dar aceasta nu poate fi funcționa la fel fără schimbarea funda- 
mentală a societății vietnameze.] Ralf Dahrendorf, Gesellschaft und Demokratie 
in Deutschland, Piper & Co., München, 1965, p. 39. 


Înstrăinarea de valorile civice prin abuzul 
drepturilor constituționale de marjă 


Gabriel Andreescu 


1. Implicarea societăţii civile 
în dezbaterea constituţională 


Impulsurile în direcția unei reflecţii constituționale au trei referinţe 
clare. Primele cereri în acest sens au fost făcute de către Președintele 
Traian Băsescu imediat după alegerile din 2004, deși Legea funda- 
mentală fusese amendată recent. Ideea reformei constituţionale a 
devenit o componentă centrală a vieţii politice odată cu criza din 
anul 2007, care a confruntat șeful statului cu Parlamentul României. 
Atunci au fost conturate principalele opţiuni prezidenţiale, și anume 
transformarea actualului regim politic dintr-o republică parlamen- 
tară cu vagi urme prezidenţiale într-unul semiprezidenţial, posibi- 
litatea dizolvării Parlamentului de către Președinte şi trecerea la un 
parlament unicameral. 

Pasul care a dat rezistenţă acestui obiectiv a fost crearea Comisiei 
Prezidenţiale privind Regimul Constituţional în România. Comisia și-a 
prezentat Raportul la 14 ianuarie 2009, dată care poate fi luată ca al 
treilea impuls major în direcţia schimbării legii fundamentale. Cu acea 
ocazie, lista opţiunilor prezidenţiale a căpătat completitudine: 1. tre- 
cerea României la un regim semiprezidențial ; 2. posibilitatea președin- 
telui de a dizolva legislativul; 3. trecea la un parlament unicameral ; 
4. regândirea imunităţii parlamentarilor; 5. limitarea severă a adoptării 
ordonanţelor de urgenţă ale Guvernului; 6. o împărțire administrativă 
suplă sub forma a 9-12 unităţi administrative; 7. schimbarea actualei 
arhitecturi a Curţii Constituţionale ; 8. introducerea referendumului 
obligatoriu ; 9. regândirea dispoziţiilor constituţionale referitoare la 

Consiliul Superior al Magistraturii; 10. definirea clară a tuturor 
drepturilor cetățenilor. 

Între timp, formarea coaliției PDL-PSD-PC a creat premisele practice 
ale asigurării votului necesar adoptării unei noi Constituţii, dacă 
partidele coaliției, care împreună deţineau în acel moment peste 
două treimi din locurile unei viitoare Adunări Constituante, s-ar fi 
înţeles asupra unei variante. 

Odată cu lansarea de către Președintele ţării a ideii reformei, 
tema schimbării constituționale a dominat dezbaterea politică. Ea a 
reprezentat şi un element de identitate ideologică a grupului liberal 
care a fuzionat cu PD, ducând la crearea noii formaţiuni PDL. În afara 
actorilor politici, în dezbatere au fost atrase diferite organizaţii consi- 
derate independente și personalităţi publice. Editorialiştii principa- 
lelor cotidiene naţionale și-au exprimat opinia asupra acestei chestiuni, 
televiziunile au dezbătut reforma constituţională într-un număr impre- 
sionant de talk-show-uri. Discuţii cu caracter semitehnic, adunând 
oameni politici şi specialişti, au fost organizate de către fundaţii 
apropiate de formaţiuni sau personalităţi politice precum Fundaţia 
Horia Rusu şi Forumul Academic Român, iniţiat de fostul Președinte 
Emil Constantinescu. 

„Câteva organizaţii neguvernamentale şi-au asumat o implicare siste- 
matică. Grupul pentru Dialog Social a oferit cadrul unor intervenţii 
„care au promovat opţiunile constituţionale ale Preşedintelui Traian 
Băsescu, iar mulți dintre membrii săi reprezentativi s-au exprimat în 
același sens. Exemplul care se detașează net de celelalte prin ampli- 
tudinea și adâncimea implicării este Asociaţia Pro Democraţia. În 
cadrul proiectului derulat în perioada ianuarie 2008 — ianuarie 2009 Și 
menit să „creeze un forum de discuţii avizat” a fost realizat Raportul 
privind „Reforma constituţională în România. Aspecte teoretice şi 
istorice legate de evoluţia constituţiilor” menite să sprijine în primul 
rând persoanele implicate în procesul legislativ. Raportul a inventa- 
riat evoluţia constituţiilor și istoria procesului constituţional românesc, 
dezbaterea care a dus la reformarea constituțională din 2003 şi refor- 
mele similare din statele membre ale Uniunii Europene : Franța, Marea 
Britanie, Finlanda, Grecia, Italia. De asemenea, a fost făcută analiza 
principalelor teme ale reformei constituţionale („Teme, dezbateri ȘI 
propuneri”), iar un număr de 12 dezbateri publice organizate la nivel 
național pe parcursul anului 2008 au asigurat feedbackul populaţiei. 


1. http://www.apd.ro/publicatie.php ?id=58 

1.1. O viziune libertariană asupra Constituţiei 


O primă impresie ar putea sugera că reforma constituţională s-a 
bucurat de o amplă dezbatere civică. La o privire mai atentă, această 
impresie de largă şi fierbinte preocupare a societăţii pentru ameliorarea 
constituțională trebuie amendată. Actorii politici care au deschis 
tema reformei au reușit să determine foarte strâns agenda acestui 
subiect. Imensa majoritate a materialelor elaborate și a opiniilor 
propuse au privit raporturile de putere, cu preponderență compe- 
tenţele Președintelui versus competențele Parlamentului. Și demersul 
de mare amplitudine al Asociaţiei Pro Democraţia, ca și cele ante- 
rioare, a fost cantonat în problematica regimului politic: reforma 
democraţiei reprezentative, reforma democraţiei la nivel local şi 
reforma democraţiei participative. Aceasta, deși dezbaterea pentru 
viitoarea modificare a Constituţiei dorea să ia în considerare nu doar 
raporturile dintre diferitele instituţii politice, ci și „raportul dintre 
stat şi societate, precum și raporturile dintre diferite grupuri sociale”. 

Or, în ciuda faptului că raporturile dintre puteri în stat determină 
viaţa lăuntrică a societăţii, lucru valabil și în ceea ce priveşte construirea 
instituţiilor reprezentative, totuşi toată această dezbatere a părut să 
uite că substanţa discuţiei civice este cea a valorilor. Faptul că între 
cele zece opţiuni ale Președintelui Traian Băsescu se face referire 
abia la sfârşit la „definirea clară a tuturor drepturilor cetățenilor” 
demonstrează, prin caracterul declarativ, vag și stângaci al formu- 
lării, marginalitatea acestei problematici în gândirea principalilor 
oameni politici. ` 

Excepţia, singura gândire sistematică a problematicii constituţio- 
nale din perspectiva valorilor și intereselor sociale elaborată în legă- 
tură cu campania privitoare la reforma constituţională a apărut sub 
egida Centrului de Analiză şi Dezvoltare Instituţională, promovată 
printr-o dezbatere directă, apoi pe site-ul organizaţiei și în suplimentul 
revistei 22 din luna ianuarie 20092. Poziţia CADI a avut și avantajul 
asumării unui proiect conceptual care se distinge de tradiţia ideolo- 
gică românească: libertarianismul. De pe o astfel de platformă, atât 
argumentele, cât şi concluziile devin ușor vizibile. 


2. „O Constituţie pentru Libertate II - CADP, 22 PLUS, anul XVI, nr. 267, 
20 ianuarie 2009. 

În grupajul coordonat de Ionel Sterpan este exprimată de la început 
temerea faţă de demararea unei reforme constituţionale de către insti- 
tuţiile statului. Amintind disproporţia uriașă dintre stat și societate, 
autorii nu pot privi decât cu suspiciune o lege fundamentală care 
este gândită de reprezentanţii celei dintâi. Constituţia din 1991 ar 
fi reflectat, oricum, spiritul în care se formaseră autorii ei, al unei 
lumi în care adevărul și dreptatea deveniseră subordonate voinţei 
partidului. Ca urmare, ea a fost croită pentru a servi liderilor politici 
afirmaţi la începutul anilor '90 și viziunii interesate a acestora despre 
societate. Prin opoziţie, tinerii libertarieni şi-au propus descrierea 
unei variante ce reflectă idealismul statului minimalist. Ei și-au 
asumat ca premise onestitatea intelectuală, imparțialitatea politică 
și referinţa permanentă la spiritul liberal al doctrinei constituţionale. 

lată însă că, după Vlad Tarko, românii au în raport cu ceea ce se 
putea spera o constituţie suficient de bună încât să nu ceară o 
rescriere de la zero. Tarko analizează prevederea articolului 44 (3) 
privind expropierea și susține că intervenţia justiţiei în cazul diver- 
genţei dintre stat şi persoana privată va înclina balanța în mod 
inevitabil în favoarea statului. Acelaşi gen de analiză este aplicat 
garanţiilor constituţionale privitoare la bugetele locale. Recursul la 
lege în cazul impozitelor şi taxelor locale ar constitui un obstacol 
substanţial în calea autonomiei locale. 

Gabriela Dumitrescu vede în mecanismul delegării legislative, pre- 
văzută de articolul 115, consacrarea abuzului de putere al oricărui 
guvern instalat la conducerea ţării. Faptul că judecătorii sunt obligaţi 
să respecte și să aplice în cazurile pe care le au de soluţionat normele 
din ordonanţele de guvern, asemenea legilor emise de Parlament, are 
drept consecinţă impunerea politicii unui guvern instanţelor judecă- 
toreşti, ceea ce ar constitui azi cel mai semnificativ abuz în rapor- 
turile cu cetăţenii. 

Tudor Glodeanu deplânge prevederile constituţionale referitoare 
la CSM. Constituţia a introdus un mecanism de selecţie deficitar care 
a înlesnit accesul în Consiliu al persoanelor cu autoritate ierarhică şi 
vechime în sistemul juridic de dinainte de '89. Rezultatul este o contra- 
selecție, consecință normală a oricărei situaţii în care concurează șefii 
cu subalternii pentru voturile celorlalţi subalterni. Soluţia autoarei 
este înlocuirea actualului mecanism de selecţie cu unul care nu 
recurge în nici un fel la vot: selecţia aleatorie. 

Pentru Horia Terpe, construcţia logică a unei arhitecturi constitu- 
tionale este de jos în sus — de la cetăţean către stat. Funcţia desuetă 
a normelor administrative uniforme poate fi suplinită prin întărirea 
democraţiei locale directe: utilizarea frecventă a referendumurilor 
locale și instituirea de consilii locale lărgite (cu participarea liberă 
şi pe baze regulate a membrilor comunităţii) ar duce la aplicarea în 
mod efectiv a principiului subsidiarităţii. Terpe pledează în favoarea 
înlocuirii judeţelor prin regiuni. 

Andrei Trandafira vede în iniţiativa cetățenească soluţia așteptată 
a demonopolizării puterii. În România, instrumentele politice alter- 
native pe care le au la îndemână cetăţenii sunt inutilizabile. E nevoie 
de un articol clar şi explicit în Constituţie care să scadă semnificativ 
costurile realizării unor astfel de iniţiative şi de proiecte civice care 
să susțină demersuri legislative alternative. Ne putem bizui pe Internet 
care asigură metode sigure și eficiente de a ne exprima adeziunea la 
o iniţiativa cetățenească de la propriul calculator. 

Locul serviciilor de informaţii în arhitectura constituțională ar 
urma să fie redesenat, în viziunea lui Sorin Cucerai, prin controlul 
asupra bugetului respectivelor servicii (și asupra execuţiei bugetare) 
şi, în acelaşi timp, controlul asupra legalităţii acţiunilor lor. O schim- 
bare benefică ar fi şi trecerea serviciilor sub autoritatea Ministerului de 
Interne. În sfârşit, urmând modelul britanic, ar merita luată în consi- 
derare înfiinţarea unui tribunal destinat exclusiv judecării eventuale- 
lor abuzuri comise de serviciile de informaţii împotriva cetățenilor 
obișnuiți, a companiilor şi a instituţiilor statului. 

Ionuț Sterpan este promotor al separării statului de Biserică, dar 
vede că problema nu ar fi să ţinem Biserica departe de stat, ci să 
ținem departe statul de Biserică. După opinia sa, amestecul siste- 
matic al statului a deformat și rahitizat forţa spirituală și civică a 
Bisericii. Cea mai insidioasă formă de aservire este finanţarea de la 
buget. Prevederea articolului 29, alineatul 5 ce asigură cultele de 
sprijinul statului este mărul otrăvit, rădăcina instituţională a proble- 
melor care îi tulbură deopotrivă şi pe seculariștii militanţi și pe 
credincioși. Dar mai sunt şi altele. Într-un aranjament instituţional 
liberal, articolul 29, alineatul 3 din Constituţia României s-ar putea 
restrânge la : „Cultele religioase sunt libere și se organizează potrivit 
statutelor proprii”. Astfel, articolul 48, alineatul 2 neagă autonomia 
Bisericilor într-o activitate esenţială: căsătoria religioasă poate fi 
celebrată numai după căsătoria civilă. Două instituţii fundamentale 

ale societăţii civile, religia şi familia, sunt controlate, notează Ionuț 
Sterpan, dintr-o singura mutare. 

Costel Stăvărache enumeră restricţiile puse de legea fundamen- 
tală libertăţii de exprimare pentru a aminti că aceasta prezervă 
democraţia. El exprimă opțiunea autentic libertariană ca libertatea 
de exprimare să devină o normă absolută. Se poate rămâne pur și 
simplu la alineatul 2 al articolului 30: „Cenzura de orice fel este 
interzisă”, ori se poate prelua formularea Primului Amendament al 
Constituţiei Statelor Unite, probată cu succes mai bine de două 
secole: „Parlamentului îi este interzis să facă legi care să limiteze 
libertatea de exprimare”. 

Pentru a susține o constituţie liberală şi minimală — în locul celei 
maximale, perfecţioniste şi naționaliste de acum —, Constantin Vica 
propune scoaterea din legea fundamentală a condiţionărilor de genul: 
„Fidelitatea faţă de ţară este sacră (articolul 54); „defăimarea ţării 
și națiunii” (articolul 30 (7)); păstrarea „identităţii spirituale” (arti- 
colul 33); respectarea „bunelor moravuri”. 

Pe aceeași linie, Sorin Manica critică referirile repetate în Consti- 
tuţie la interesul naţional. Interesul naţional acţionează ca factor de 
limitare a unor drepturi şi libertăţi. În numele interesului național, 
statul poate să folosească subsolul oricărei proprietăţi imobiliare, să 
exploateze orice resursă naturală, să intervină în economie, în sistemul 
financiar etc. În numele „securităţii naţionale”, adică tot în interes 
public, pot fi eludate drepturi precum inviolabilitatea domiciliului 
(articolul 31) sau dreptul la informaţie (articolul 27). 

Textul Constituţiei ar trăda o filosofie economică şi socială greșită, 
una care nu înțelege mecanismul libertăţii. Binele general sau intere- 
sul naţional nu este neapărat cel pe care îl susţin şi apără autorităţile 
oficiale. De vreme ce, conform Constituţiei, autorităţile sunt cele 
care stabilesc „interesul naţional” la momentul potrivit, ele sunt 
„constituţional invitate” să decidă în propriul lor interes. | 

Bogdan Glăvan se află în căutarea unei constituţii monetare liberale, 
întrucât rolul jucat de monedă este atât de mare, încât sistemul monetar 
nu poate fi lăsat în sfera de influenţă a autorităţii politice. O monedă 
sănătoasă — îl invocă autorul pe Mises — trebuie încadrată în aceeași 
categorie cu aranjamentele constituţionale. Pasul esenţial care trebuie 
întreprins pentru liberalizarea economică este privatizarea monedei. 
Privatizarea monedei ar potenţa eforturile de reducere a statului la 
un rol minimal în societate. Într-un sistem de libertate a producţiei 
de monedă, publicul este liber să aleagă ce monedă utilizează. 

Cum impozitele și taxele reprezintă condiţia necesară fundamen- 
tală pentru ca statul să poată interveni în economie și în societate, 
acelaşi Vlad Tarko pledează pentru schimbarea sistemului de impo- 
zitare şi conceptul de buget al statului. Sistemul de impozitare trebuie 
redus la un singur formular completat o dată pe an, trebuie redusă 
distanţa dintre contribuabil și folosirea banilor lui de către stat, 
eliminate toate taxele şi impozitele despre care știința economică a 
demonstrat că nu își pot atinge scopurile declarate (taxele vamale 
fiind exemplul cel mai evident), eliminate taxele ascunse prin care 
cetățenii sunt fraudaţi de către stat ș.a. 

Nu există nici o tratare sistematică a temelor constituționale 
românești dintr-o viziune social-democratică independentă. La fel, 
nu există nici o revizuire liberal-conservatoare a prevederilor ei. 
Fără a fi operaţional, fără a reprezenta o cercetare constituţională 
în sensul propriu al cuvântului, exerciţiul tinerilor libertarieni exprimă 
preocuparea şi „logica” unei comunităţi civice care priveşte dintr-un 
unghi consecvent, salvat de forţa temelor induse, marile provocări 
ale unei reforme constituţionale. 


1.2. Reperele valorice ale societăţii deschise 


Chiar şi proiectul CADI, prin însăși natura lui de model al unei reforme 
constituționale elaborat dintr-o perspectivă strict circumscrisă ideologic, 
nu a dat temei valorilor un spaţiu prioritar, iar raportarea la valori 
a fost făcută mai ales indirect. Totuşi, înainte de toate, o constituţie 
reprezintă o opţiune în domeniul principiilor celor mai generale care 
guvernează o societate. Primul reflex al unei dezbateri asupra legii 
fundamentale, cel puţin într-o democraţie liberală, ar fi evaluarea a 
cât de clar stipulează aceasta valorile societăţii deschise și cât de 
bine le garantează. Gândirea critică şi autonomia personală, cu forța 
lor procedurală, și umanismul, cu funcţia lui practică, împreună cu 
reflexele lor instituţionale sunt reperele indispensabile ale unui proiect 
constituţional raportat la principiile societăţii deschise. 

Or, cum observa recent un autor, specificul perioadei în care trăim 
este departe de a confirma această imagine”. Căutarea unui lider 


3. Corneliu-Liviu Popescu, „Germenii modelului politic interbelic de tip fascist 
în regimul politic român contemporan -— prezidenţial, direct şi populist”, 
Noua Revistă de Drepturile Omului, nr. 4, 2009. 

suprem, salvator al neamului, cu misiunea istorică de a reforma 
societatea, aflat într-o legătura directă, mistică, cu masele, acestea 
fiind lipsite de o cultură democratică, nu corespunde deloc ethosului 
democratic. Foarte departe de tradiția democraţiilor liberale este și 
discreditarea actorilor tradiţionali ai democraţiei — Parlamentul, 
partidele politice sau presa —, ca și rolul în continuare excesiv jucat 
în societate de serviciile de informaţii, Ministerul de Interne, Parchet. 
Curtea Constituţională, instituţie centrală în apărarea regimului 
constituţional, a statului de drept, a valorilor democratice şi a dreptu- 
rilor omului, a dezertat de la menirea sa. „În schimb, la cotele 
superioare de încredere se află instituţii care, în organizarea și 
funcţionarea lor, nu au drept model democraţia și care s-au adaptat 
perfect în România unor regimuri totalitare: armata și Biserica.” 

În mod firesc, proiectele constituţionale vor fi de gândit în raport 
cu astfel de realităţi. Paradoxal, actuala Constituţie a României 
asumă la nivel declarativ valori apropiate de deziderat, chiar ilumi- 
niste în raport cu portretul social, cultural și politic schematizat mai 
sus, de vreme ce statul nostru își asumă a fi unul „de drept, democratie 
și social, în care demnitatea omului, drepturile Și libertăţile cetăţe- 
nilor, libera dezvoltare a personalităţii umane, dreptatea și pluralismul 
politic reprezintă valori supreme...” (articolul 1 (3) din Constituţia 
României). În plus, România este parte a Uniunii Europene, care și-a 
asumat din nou, de această dată prin Tratatul de la Lisabona, „valorile 
universale care constituie drepturile inviolabile Și inalienabile ale 
persoanei, precum libertatea, democraţia și statul de drept”. Și atunci ? 
Ce anume ar motiva revenirea asupra contractului social încheiat la 
începutul anilor '90, care ne-a stabilit locul în familia democraţiilor 
europene ? Concluzia ar fi că sistemul nostru constituţional nu face 
față tendinţelor existente în societate, iar din acest punct de vedere 
se poate raționa că legea fundamentală nu a introdus anticorpii care 
să asigure, măcar parţial, confruntarea cu o realitate aflată dacă nu 
la antipod, oricum, departe de sensibilităţile pe care le asociem ideii 
„de societate deschisă. 


4. Ibidem. 

2. Premisele (nefavorabile) ale reformei în viziunea 
unor constituționaliști independenţi 


Este dificil să identificăm o poziţie unitară a constituţionaliştilor 
independenţi cu privire la iniţiativele Președintelui României. Între 
evaluările pe care aceștia le-au făcut asupra propunerilor de reformă 
constituţională ne vom opri la două, datorită autorităţii și relevanţei 
lor. 

În studiul său din Noua Revistă de Drepturile Omului nr. 2/2009, 
profesorul Corneliu-Liviu Popescu identifica în „Raportul Comisiei 
Prezidenţiale de Analiză a Regimului Politic și Constituţional din 
România — Pentru consolidarea statului de drept” propuneri de revizuire 
constituţională aflate în mod manifest în contradicţie cu principiul 
respectării drepturilor omului, ca valoare europeană și constituţională 
fundamentală5. Adoptarea propunerilor, pe care autorul le califică drept 
„soluţii arhaice, expirate, neștiinţifice şi profund nedemocratice”, ar 
însemna un regres în ce priveşte protecţia acestor valori. Ele sunt, 
în egală măsură, anticonstituţionale și contrare obligaţiilor inter- 
naţionale ale României și statutului său de membru al Uniunii 
Europene și de parte la Convenţia europeană a drepturilor omului. 

Un alt autor merge mai departe, pentru a insista asupra fondului 
acestei revizuiri. Ar trebui chestionată însăși presupoziţia că atunci 
când un sistem social nu funcţionează de vină este legea care reglemen- 
tează funcţionarea sistemului și că, deci, aceasta trebuie schimbată, 
susține profesorul Dan Claudiu Dănișor”. Presupoziţia amintită a 
creat în România un fel de sport normativ. Toată lumea „cere schim- 
barea legilor în fiecare zi, iar cei abilitaţi să normeze o fac cu o rapi- 
ditate și cu o lipsă de coerenţă uimitoare””. Concluzia profesorului 
Claudiu Dănișor este următoarea: „Eu cred, și voi afirma aceasta de 
la început, că de fapt cauzele lipsei de funcţionalitate a sistemului 


5. Corneliu-Liviu Popescu, „Regresul semnificativ în materia drepturilor omu- 
lui prin propunerile de revizuire constituţională ale Comisiei prezidenţiale”, 
Noua Revistă de Drepturile Omului, nr. 2, 2009, p. 3. 

6. Dan Claudiu Dănişor, „Despre cauzele și soluţiile impasului sistemului 
constituţional românesc”, Noua Revistă de Drepturile Omului, nr. 2, 2009, 


P 9. 
7. Ibidem. 

constituţional nu sunt situate la nivelul sistemului normativ, ci la 
nivelul impulsului politic şi social care alimentează acest sistem”, 

Ambele argumente impun standarde desfășurării acestei analize 
a problematicii constituţionale din perspectiva valorilor civice. Cele 
două teze ale profesorului craiovean nu exclud faptul că, dincolo de 
deficienţele impulsului politic Și social care alimentează sistemul 
normativ, poate exista o problemă Și cu legea fundamentală însăși, 
Legea fundamentală este chemată să ţină cont de contextul social în 
care este adoptată și căreia i se adresează. Una este să lași spaţiu 
de interpretare prin formularea deliberat deschisă a articolelor Consti- 
tuţiei, motivând importanţa adaptării în timp la noile contexte sociale 
într-o lume care are respectul regulilor, alta este să admiţi ambi- 
guităţi acolo unde fiecare imprecizie va fi abuzată. Una este să pro- 
movezi o constituţie laconică dând legilor putere să ducă reglemen- 
tările la capăt într-o societate obișnuită să urmeze legea fundamentală, 
alta să o faci în condiţii sociopolitice contrare. Nevoia de a elabora 
textul constituțional în raport cu societatea căreia i se adresează 
explică de ce proiectul constituţional are nevoie de cercetări consti- 
tuţionale și nu doar de cercetarea Constituţiei”. „Destinul” regle- 
mentărilor constituţionale în cei 18 ani de la revoluție poate sugera 
tipul de ameliorări ori schimbări ale textului care să vină în întâmpi- 
narea valorilor societății deschise. 


3. Introducerea prin Constituţie 
a unor prevederi contrare libertăţilor 


Structura regimului politic reprezintă un subiect central pentru 
construirea bazelor formale ale unei societăți. Recunoașterea acestui 
lucru nu exclude relevanţa și chiar prioritatea pe care o au în dezba- 
terea constituțională, din perspectiva valorilor civice, standardele 
drepturilor și libertăţilor fundamentale determinate de către legea 
fundamentală. Deficienţele în situația drepturilor pot rezulta cel 
puţin din (a) introducerea în Constituţie a unor prevederi contrare 


8. Ibidem, p. 10. 

9. Vezi în acest sens, printre altele, Abdo I. Baaklini, Helen Desfosses, Designs 
for Democratic Stability : Studies in Viable Constitutionalism, M.E. Sharpe, 
Armonk, NY, 1997. 

libertăţilor, urmate de legislația aferentă ; (b) abuzul marjei de apre- 
ciere a statului în raport cu prevederi care adaugă, în textul constitu- 
tional, reglementări specifice în raport cu standardele drepturilor Și 
libertăţilor fundamentale ; (c) adoptarea unei legislații contrare pre- 
vederilor constituționale; (d) absența legislației capabile să ofere 
garanții principiilor constituționale. Studiul exemplifică şi analizează 
primele două tipuri de deficienţe ce decurg chiar din textul constituţio- 
nal punând accentul pe categoria aparte a „drepturilor constituționale 
de marjă”. 


3.1. Jurământul religios 


Jurământul religios a fost inclus în Constituţia României prin două 
dispoziţii'”. Legislaţia aferentă nu a făcut decât să urmeze referinţele 
constituţionale, făcând din prevederile respective un model. În tipo- 
logia enunțată de Corneliu-Liviu Popescu, legislaţia reglementează 
următoarele tipuri de jurăminte religioase ale demnitarilor, ale unor 
funcţionari publici, ale membrilor unor categorii profesionale, ale 
simplilor cetățeni ce ajung martori în procese: (1) jurăminte ce sunt 
obligatorii și conţin formula „Aşa să-mi ajute Dumnezeu 1; (2) jură- 
minte obligatorii care conţin o formulă religioasă ce diferă în funcţie 
de apartenenţa confesională a celui în cauză!?; (3) jurăminte obligatorii 


10. Articolul 82, alineatul 2: „Candidatul a cărui alegere a fost validată depune 
în faţa Camerei Deputaţilor și a Senatului, în ședință comună, următorul 
jurământ: «Jur să-mi dăruiesc toată puterea și priceperea pentru propășirea 
spirituală și materială a poporului român, să respect Constituţia şi legile țării, 
să apăr democraţia, drepturile şi libertăţile fundamentale ale cetăţenilor, 
suveranitatea, independenţa, unitatea şi integritatea teritorială a României. 
Așa să-mi ajute Dumnezeu !»”. Articolul 103, alineatul 1: „Prim-ministrul, 
miniștrii și ceilalți membri ai Guvernului vor depune individual, în faţa 
Președintelui României, jurământul de la articolul 82”. 

11. Legea nr. 47/1992 privind organizarea și funcţionarea Curţii Constituţionale; 
Legea nr. 94/1992 privind organizarea și funcţionarea Curţii de Conturi; 
Legea nr. 56/1993 a Curţii Supreme de Justiţie; Legea nr. 73/1993 privind 
înfiinţarea, organizarea și funcţionarea Consiliului Legislativ; Legea nr. 41/ 
1994 privind organizarea și funcționarea Societăţii Române de Radiodifu- 
ziune și a Societăţii Române de Televiziune; Legea nr. 21/1996 a concurenţei ; 
Legea nr. 116/1998 privind organizarea și funcționarea Jandarmeriei Române; 
Legea nr. 187/1999 privind accesul la propriul dosar și deconspirarea Securi- 
tăţii ca poliţie politică. 

12. Legea nr. 92/1992 pentru organizarea judecătorească. 

ce conțin formularea religioasă de mai sus ori nici una!%; (4) jură- 
minte ce trebuie depuse obligatoriu incluzând o formulă religioasă în 
funcţie de religie ori nici una; (5) jurăminte cu și fără formulă 
religioasă ori, ca variantă, o declaraţie — cazul martorilor ce ajung 
în faţa instanței“, 

Obligarea persoanelor la asumarea unui jurământ religios repre- 
zintă o clară încălcare a libertăţii de gândire, de conștiință și a celei 
religioase protejate de articolul 9 al Convenţiei europene a dreptu- 
rilor omului (Cedo)!5, ca și a celor mai generale valori constituţionale. 
Corneliu-Liviu Popescu a făcut o demonstraţie cuprinzătoare căreia 
îi citez doar concluzia : „Respectarea consecventă a principiilor sepa- 
raţiei statului și a cultelor religioase, a libertăţii religiei și a egalităţii 
în funcţie de religie, principii fundamentale ale statului democratic 
de drept, consacrate atât în actele juridice internaţionale asumate de 
România, cât și în Constituţie, deci afirmarea necondiționată a laici- 
tății Republicii, impune modificarea tuturor textelor normative, fie 
ele din Constituţie sau din legi, care conțin o formulă religioasă a 
jurământului sau obligativitatea jurământului, indiferent că este 
vorba de depunerea jurământului pentru dobândirea cetăţeniei 
române, pentru ocuparea unei demnități ori funcţii publice sau de 
interes public, pentru cetăţenii care satisfac serviciul militar, pentru 
dobândirea calităţii de membru al unui ordin profesional sau de 
depunerea jurământului ca martor într-un proces judiciar”6. 

O situaţie aparte este jurământul martorilor în faţa judecătorilor. 
Aceștia vin în fața instanţelor în posesia tuturor drepturilor lor private, 
inclusiv ale celor legate de religie și conștiință. Având în vedere 
tradiţia locurilor, ideea de a-i oferi unui martor posibilitatea să jure 
pe ceva esenţial, care poate fi ajutorul acordat lui de către Dumnezeu 
sau Allah, nu este în sine problematică. Întrucât poate să aleagă 
între jurământul religios în funcţie de confesiune și varianta laică, 
martorului nu i se neagă libertatea de conştiinţă și religie. Totuși, 
obligarea martorului să opteze între aceste variante de jurământ 


13. Legea nr. 35/1997 privind organizarea şi funcționarea instituției Avocatului 
Poporului; Legea nr. 188/1999 privind statutul funcționarilor publici. 

14. Vezi Codul de procedură penală: 

15. Folosim acronimul Cedo pentru Convenţie și CEDO pentru Curtea Euro- 
peană a Drepturilor Omului. 

16. Corneliu-Liviu Popescu, „Formula religioasă a jurământului şi laicitatea 
Republicii”, Revista Română de Drepturile Omului, nr. 19, 2001, p. 19. 

ridică o altă dificultate: fiind în situația să-și exprime preferința față 
de aceste variante, el își dezvăluie, posibil împotriva voinței lui, 
identitatea religioasă. Martorului nu i se încalcă libertatea de conştiinţă 
şi religie, dar i se încalcă dreptul la viaţă privată. 

În plus, fără o administrare a procedurilor ce privesc prestarea 
jurământului, martorul poate suferi și alte abuzuri. Martorul trebuie 
să fie informat asupra posibilităţilor sale. Orice element de presiune 
asupra lui, în sensul adoptării fie a jurământului religios, fie a celui 
laic, va însemna o încălcare a libertăţii interioare. Majoritatea per- 
soanelor care ajung în faţa instanţei nu își cunosc drepturile în 
nuanțele lor și din acest motiv sunt vulnerabile. Conform experienței 
noastre, unii judecători nu dau importanţă acestui aspect. 


3.2. Limitări constituţionale ale exerciţiului 
libertăţii de exprimare 


Articolul 30 (7) din Constituţia României prevede: „Sunt interzise de 
lege defăimarea ţării și a naţiunii, îndemnul la război de agresiune, 
la ură naţională, rasială, de clasă sau religioasă, incitarea la discri- 
minare, la separatism teritorial sau la violenţă publică, precum și 
manifestările obscene, contrare bunelor moravuri”. 

Or, categoriile privitoare la defăimarea ţării şi a naţiunii, ura de 
clasă, incitarea la separatism teritorial nu apar între criteriile de 
restrângere ale exerciţiului libertăţii de exprimare nici ale Cedo, nici 
ale altor instrumente internaționale!”. Introducerea în anul 1995 a 


17. Iată articolul 10 (2) al Convenţiei europene a drepturilor şi libertăţilor fiinţei 
umane: „Exercitarea acestor libertăţi ce comportă îndatoriri și responsabilităţi 
poate fi supusă unor formalităţi, condiţii, restrângeri sau sancţiuni prevăzute 
de lege, care constituie măsuri necesare, într-o societate democratică, pentru 
securitatea naţională, integritatea teritorială sau siguranţa publică, apărarea 
ordinii și prevenirea infracțiunilor, protecţia sănătăţii sau a moralei, protecţia 
reputației sau a drepturilor altora, pentru a împiedica divulgarea de infor- 
maţii confidenţiale sau pentru a garanta autoritatea şi imparţialitatea 
puterii judecătoreşti”. Pactul internațional cu privire la drepturile civice şi 
politice se referă la la restricţiile legitime ale libertăţii de exprimare în 
articolul 19 (3) şi articolul 20. Articolul 19 (3): „Exercitarea libertăților 
prevăzute la paragraful 2 al prezentului articol comportă îndatoriri și 
răspunderi speciale. În consecință, ea poate fi supusă anumitor limitări 
care trebuie însă stabilite în mod expres prin lege şi care sunt necesare: 

a) respectării drepturilor sau reputației altora ; b) apărării securităţii naționale, 
ordinii publice, sănătăţii sau moralității publice”. Articolul 20: „1. Orice 

infracţiunii „Defăimarea țării şi naţiunii” în Codul penali? a fost 
criticată constant, până în 2005, când, în urma unei îndelungi cam- 
panii a organizațiilor civice, a fost eliminată. Deși, după cunoştinţele 
noastre, nu a fost niciodată aplicată pedeapsa pentru defăimarea 
țării și a naţiunii, este de reținut amenințarea permanentă a acestei 
prevederi scoasă la lumină fără încetare de promotorii naţionalismu- 
lui șovin activi în formaţiuni civice — precum Vatra Românească — 
sau politice — cazul PUNR și PRM -— cu certă capacitate de influenţă 
asupra organelor de ordine și instanţelor judecătorești. Atitudini 
amenințătoare au exprimat și instituțiile, în primul rând Serviciul 
Român de Informaţii, în mai multe dintre documentele ieșite sub 
egida sa. Ca exemplu tipic al acestei atitudini cităm Raportul din 
1995 referitor la îndeplinirea atribuţiilor ce revin SRI, potrivit legii, 
pentru realizarea siguranţei naţionale (octombrie 1993 — septembrie 
1994): „...unele elemente din rândul romilor [...] au incitat, denatu- 
rând prin denigrări și acuzaţii realităţile din ţara noastră, la acţiuni 
de natură a afecta imaginea României în exterior”1?, 

Este adevărat că aceste manifestări au fost active într-o perioadă 
instituţională şi politică diferită de cea de astăzi. Totuși, în ciuda 
evoluţiilor, resuscitarea lor este întotdeauna posibilă. După patru 
ani de participare a UDMR la guvernare Și cinci la o coaliție majo- 
ritară, în anul 2001, un raport despre „pierderea controlului statului 
în județele Harghita și Covasna” adoptat de Comisia de control al 
SRI reușea să inflameze din nou opinia publică. Amendarea constitu- 
țională din anul 2003 nu a dus la schimbarea actualei forme a 
articolului 30 din Constituţia României. Prevederea a fost păstrată 
astfel „ca să vegheze” și, într-adevăr, „va veghea” tot timpul până la 
eliminarea ei. 

În ce privește criteriul „urii de clasă”, nu există nici o jurisprudenţă 
în această chestiune şi, conform cercetărilor noastre, nici o dezbatere 
publică asupra invocării lui în Constituţie. Totuși, în condiţiile mari- 
lor disparități socioeconomice în continuă creștere, ale presiunii 


propagandă în favoarea războiului este interzisă prin lege. 2. Orice îndemn 
la ură naţională, rasială sau religioasă care constituie o incitare la discri- 
minare, la ostilitate sau la violență este interzisă prin lege”. 

18. Articolul 236 (1): „Defăimarea, prin orice mijloace, în public, a țării sau a 
naţiunii române se pedepsește cu închisoare de la unu la cinci ani”. 

19. Gabriel Andreescu, Renate Weber, „Naţionalism și stabilitatea statului de 
drept”, Studii Internaţionale, nr. 1, 1995, p. 59. 

considerabile a intereselor oligarhice asupra societăţii, este posibil 
ca prevederea să devină funcțională în momentul apariției unor 
contestaţii radicale a realităţilor sociale. 

Dintre toate motivațiile constituționale de restrângere a exer- 
cițiului libertăţii de exprimare care depășesc Cedo și celelalte instru- 
mente internaționale în materie, criteriul „separatismului teritorial” 
a fost cel mai des pus în valoare de organele de ordine. Pactul 
internaţional cu privire la drepturile civice și politice pune restricţii 
asupra exerciţiului libertății de exprimare drept garanţie a apărării 
securităţii naționale. Convenţia europeană a drepturilor omului merge 
mai departe și limitează exerciţiul libertăţii de exprimare în scopul 
mai circumscris al protejării integrităţii teritoriale. Se ridică între- 
barea dacă „incitarea la separatism teritorial” intră în categoria 
faptelor avute în vedere de Cedo când enunţă interesele legitime ale 
statului în garantarea integrităţii teritoriului. Corespunde oare această 
referință constituţională unei ingerinţe legitime? 

Opinia noastră este negativă și este motivată, printre altele, de 
posibilităţile pe care le deschide interpretativitatea termenului „sepa- 
ratism”. Efectele perverse ale acestei soluţii constituţionale s-au 
putut vedea în acțiunile autorităţilor având ca scop eliminarea discu- 
țiilor privind autonomia teritorială. Dintre multele contexte în care 
tema a revenit, amintim din nou Raportul Comisiei de control al SRI, 
adus la cunoştinţa opiniei publice în luna noiembrie 2001. Raportul, 
care susținea că județele Harghita și Covasna „au scăpat de sub auto- 
ritatea statului”, aducea ca argument cererile maghiarilor pentru 
autonomie (personală, comunitară, administrativă), pentru consa- 
crarea etniei maghiare ca „naţiune constitutivă de stat” și propunerea 
de schimbare a articolului 1 din Constituţia României privitor la 
caracterul „naţional unitar al statului român”. Comisia de control 
al SRI a interpretat opţiunile spre autonomie drept incitare la sepa- 
ratism teritorial şi a cerut aplicarea prevederii din articolului 30, 
alineatul 7 din Constituţie pentru a se opri declaraţiile publice cu un 
astfel de conţinut. 

La 9 octombrie 2003, Fodor Imre, viceprimarul municipiului Târgu- 
-Mureș, a fost reţinut (în localitatea Sângeorgiu de Pădure, judeţul 
Mureș) şi interogat de reprezentanţii Poliţiei și ai Parchetului de pe 


20. Vezi Raportul APADOR-CH, elaborat în urma investigaţiei făcute de Asociaţie 
și Liga Pro Europa în luna decembrie 2001 (http://www.apador.org/old/ 
ranual.htm). 

lângă Curtea de Apel Mureș întrucât în autoturismul proprietate 
personală transporta afișe ale Comitetului de Iniţiativă al Consiliului 
Naţional Secuiesc. În aceeași zi, Andrássy Árpád, consilier în Consiliul 
Judeţean Mureș, și Mârton Lajos, activist din Târgu-Mureș al Uniunii 
Civice Maghiare, au fost conduși la sediul Poliţiei Târgu-Mureș pentru 
identificare, întrucât lipeau astfel de afişe. A doua zi a fost reținut 
Tőkés András, care avea în autoturism un număr de 700 de afișe ale 
Comitetului de Iniţiativă al Consiliului Naţional Secuiesc. Afișele 
conțineau hărţi ale Ținutului Secuiesc?!. Toate aceste hărțuiri au fost 
argumentate de reprezentanţii Poliţiei şi Parchetului prin interdicţia 
constituţională asupra „incitării la separatism teritorial”. 

Ne oprim aici cu cazuistica, un extras dintr-o paletă suficient de 
bogată. Limitarea exerciţiului libertăţii de exprimare prin chiar textul 
constituțional pe criteriul defăimării ţării şi a naţiunii și incitarea 
la separatism teritorial și-a dovedit ani la rând caracterul ei pernicios, 


4. Teoria marjei de apreciere a statelor 
în perspectiva valorilor civice: 
drepturile constituţionale de marjă 


Categoriile exemplificate anterior arată cum textul constituțional 
este confruntat cu standardele drepturilor şi libertăţilor omului atât 
din interiorul său, prin încălcarea acestor standarde chiar în cuprinsul 
legii fundamentale, cât și din „exterior”, printr-o legislaţie care o 
contrazice şi pentru că legea fundamentală nu conține anticorpii 
necesari. Trecerea detaliată în revistă a tipologiei (a), (c) şi (d) nu 
intră în proiectul analizei noastre. Ne vom concentra în schimb pe 
a patra sursă a violării valorilor civice, ceea ce am numit „abuzul 
marjei de apreciere a statului”. În aceasta am identificat „Sursa 
regală” a negării principiilor constituționale majore, ceea ce se explică 
prin caracterul mai vag, mai intermediat al lanţului normativ anti- 
constituțional menit să circumscrie un spaţiu de valori național. 
Valorile civice se regăsesc astăzi în primul rând în codificările 
drepturilor şi libertăţilor fundamentale, așa cum au fost acestea 
enumerate în instrumentele internaţionale și au primit un conţinut 


21. Chemat să se pronunţe asupra situaţiei, Colegiul Consiliului Naţional pen- 
tru Combaterea Discriminării şi-a declinat competenţa în materie. 

permanent îmbogăţit prin jurisprudenţa creată de-a lungul timpului 
de Curtea Europeană a Drepturilor Omului de la Strasbourg, de 
Comitetul pentru Drepturile Omului de la Geneva ori de Curtea de 
la Luxembourg. Un instrument precum Cedo reprezintă o adevărată 
constituție supranaţională, având ca vocaţie impunerea imaginii sale 
și a exigenţelor privitoare la valorile civico-politice ordinilor juridice 
naționale”?. Supranaţional este şi conţinutul drepturilor şi libertă- 
ților pe care îl dezvoltă jurisprudenţa Curţii Europene a Drepturilor 
Omului — la care vom face în principal referire. 

Deși raportarea la standardele internaţionale în materia dreptu- 
rilor și libertăţilor fundamentale este necesară când se discută valorile 
constituţionale, ea nu rămâne și suficientă. Anumite chestiuni sunt 
lăsate la dispoziţia statelor, mai bine plasate pentru a evalua intere- 
sele aflate în conflict decât sunt organismele interguvernamentale. 
Acest principiu ce reprezintă o aplicare a tezei subsidiarităţii a fost 
dezvoltat prin doctrina marjei de apreciere a statelor în aplicarea 
Convenţiei europene a drepturilor omului: statele se bucură de un 
anumit grad de libertate în alegerea mijloacelor capabile să asigure 
echilibrul complex cerut de valorile publice”. 

Discursul de promovare a drepturilor omului subestimează deseori 
relevanța marjei de apreciere a statelor, considerând-o mai ales ca 
limită a actualei ordini a dreptului internaţional. O astfel de viziune 
poate face să se piardă atât aspecte de ordin practic-funcţional, cât 
și altele de ordin principial. 

Marja de apreciere are rolul de a asigura și promova dialogul 
dintre instanţele de la Strasbourg și puterile publice naţionale, ceea 
ce implică o anumită împărţire a obligațiilor”. În acest fel, marja de 
acţiune contribuie la acceptarea de către state a Cedo, păstrarea de 
către organele Cedo a capitalului de legitimitate în condiţiile în care 
Curtea de la Strasbourg nu poate fi un supraguvern: puterea pe care 
o exercită judecătorii CEDO nu poate fi decât limitată. Curtea Euro- 
peană a Drepturilor Omului, devenită un forum al persoanelor, este 
de văzut și din perspectiva raţiunii de stat”. 


22. Elias Kastanas, Unite et diversité : notions autonomes et marge d'appréciation 
des Etats dans la jurisprudence de la Cour europeene des droits de l'homme, 
Bruylant, Bruxelles, 1996, p. 252. 

23. Vezi ampla trecere în revistă a problematicii marjei de apreciere a statelor 
în Elias Kastanas, op. cit. 

24. Ibidem, p. 239. 

25. Ibidem, p. 241. 

Pe de altă parte, într-un discurs al principiilor, marja de apreciere 
are sensul că valorile pe care le apără Consiliul Europei prin inter- 
mediul Convenţiei europene asistate de sistemul instituţional al 
Consiliului Europei sunt atât diversitatea, cât și pluralismul — care 
implică respectarea pluralismului juridic la nivel european. Marja 
de apreciere nu înseamnă autolimitarea organelor europene, ci recu- 
noașterea capacităţii statelor de a analiza echilibrul complex cerut 
de interesele publice. 

Libertatea lăsată statelor în exerciţiul drepturilor fundamentale 
nu exprimă intenţia CEDO de a respecta voinţa statelor, căci s-a 
refuzat ideea că anumite chestiuni „politice ce ţin de esența suve- 
ranităţii” nu ar fi contestate de către organele juridice internaţionale. 
În chestiuni precum libertatea discursului politic și protecţia grupu- 
rilor vulnerabile s-a ajuns chiar la standarde uniforme”. În altele, 
evoluţiile sunt în curs și depind de atingerea unui punct critic. 

Cu greu se poate găsi un exemplu mai bun al „punctului critic” 
decât recenta cauză Lautsi c. Italia. Relevanţa ei pentru tema echili- 
brului dintre suveranitate și valorile civice motivează un comentariu 
asupra celor întâmplate. La 3 noiembrie 2009, Curtea Europeană a 
Drepturilor Omului a condamnat Italia pentru încălcarea dreptului 
la instruire (articolul 2 din Protocolul nr. 1 al Convenţiei) şi libertatea 
de gândire, de conştiinţă și de religie (articolul 9 din Convenţie) prin 
expunerea crucifixelor în școlile publice. Argumentul Curţii a fost că 
acest simbol aparţine unei confesiuni particulare. Expunerea sa obli- 
gatorie duce, drept urmare, la restrângerea dreptului părinţilor de 
a-și educa copiii potrivit convingerilor proprii și, totodată, a dreptului 
copiilor școlarizaţi de a crede sau de a nu crede. Prezenţa crucifixelor 
în instituţiile învăţământului public încalcă obligaţia statului de a 
respecta neutralitatea în exercitarea funcţiei publice, în special, în 
domeniul atât de sensibil al educaţiei. 

Amploarea protestelor la această hotărâre era de așteptat. Vaticanul 
a reacţionat exprimându-și regretul și stupoarea și a vorbit despre 
„intervenţia dură” a CEDO. Activa Biserică Ortodoxă Greacă nu s-a 
limitat la un comunicat împotriva hotărârii, ci a convocat în regim de 
urgenţă Sinodul pentru a stabili o strategie în situaţia creată. Orga- 
nizația Helsinki Monitor, foarte activă în promovarea drepturilor 


26. Ibidem, p. 21. 
27. Ibidem, p. 260. 

minorităților naţionale, ca și a celor religioase, teme sensibile în 
Grecia, a urmat logica cauzei Lautsi c. Italia şi a cerut în instanță 
scoaterea icoanelor lui Isus Hristos din sălile de judecată”. 

Hotărârea CEDO în ce privește prezenţa crucifixelor în școlile 
publice din Italia va duce inerent, chiar dacă într-o perioadă lungă 
de timp, la eliminarea generală a însemnelor religioase din institu- 
țiile publice. Argumentele CEDO în cauza Lautsi c. Italia se potrivesc 
în aceeași măsură problematicii ridicate de afișarea icoanelor în 
instituţiile publice. Este greu de văzut cum ar putea Curtea de la 
Strasbourg să judece altfel mulţimea plângerilor care se vor grăbi să 
exploateze acest precedent. Or, afișarea simbolurilor religiei majo- 
ritare rămâne o practică prezentă în câteva democrații europene cu 
Biserici puternice capabile să mobilizeze mase de credincioși”. Evoluţia 
pe această logică va eroda în timp sistemul valabil astăzi în majori- 
tatea ţărilor europene, de recunoaștere și privilegiere a unor Biserici 
în raport cu altele, ajungându-se eventual la modelul laic de aplicare 
strictă a principiului neutralității statului în materie confesională, 
așa cum a fost el codificat prin prevederile Amendamentului I al Bill 
of Rights în materie religioasă și în legea franceză din 1905. 

Miza este deci uriaşă, iar cauza Lautsi c. Italia arată câtă res- 
ponsabilitate cere păstrarea echilibrului între tradiţia juridică a 
statelor şi sistemul creat prin înfiinţarea Consiliului Europei şi 
adoptarea Convenţiei europene. Italia a anunţat că a contestat hotă- 
rârea CEDO, conform regulii că opinia exprimată în cauza Lautsi c. 
Italia ridică o problemă gravă de interpretare a Convenţiei europene 
a drepturilor omului și, de asemenea, o gravă problemă de interes 
general. Contestaţia a fost validată de Marea Cameră, care va avea 
de judecat asupra uneia dintre cele mai importante cazuri din istoria 
ei. Dacă Marea Cameră va confirma prima hotărâre, înseamnă că a 
salvat valorile la care CEDO a lucrat, prin jurisprudenţa sa, timp de 


28. În România, tema a fost deja „consumată” prin războiul public şi institu- 
tional ce a urmat petiţiei iniţiate de profesorul Emil Moise din Buzău și 
a deciziei Consiliului Naţional pentru Combaterea Discriminării (CNCD) 
de a-i recunoaște poziţia și a cere scoaterea icoanelor din școlile publice. 
Inalta Curte de Casaţie și Justiţie a răsturnat într-un final decizia CNCD, 
iar domnul Moise a înaintat între timp la CEDO o plângere împotriva 
statului român. Odată creat precedentul din cauza Lautsi c. Italia, hotă- 
rârea CEDO nu poate fi decât aceeași și în analogul românesc. 

29. Implicarea BOR în tema prezenței icoanelor în instituţiile de învăţământ 
public oferă un bun exemplu. 

peste 50 de ani. Dacă nu, va confirma că puterea judecătorilor euro- 
peni nu poate fi decât una circumserisă de voinţa statelor părţi ale 
Convenţiei europene. 

Cauza crucifixelor a dus tensiunea dintre principiile pluralismului 
și ale raţiunii de stat împreună cu limitarea inerentă a puterii 
judecătorilor CEDO, pe de o parte, și obligaţia fundamentală de a 
sluji autoritatea Convenţiei europene a drepturilor omului ca depo- 
zitară a celor mai importante valori produse în istoria încercată a 
Vechiului Continent, pe de altă parte, la o limită critică. Chiar în 
cazul în care Marea Cameră va răsturna hotărârea existentă, cauza 
Lautsi c. Italia a demonstrat că ideea marjei de apreciere implică 
recunoașterea limitelor naţionale, dar în sensul că ea nu spune ce 
pot să facă statele, ci ceea ce ele nu pot să facă%. Fără să fie total, 
controlul CEDO nu rămâne superficial. 

Evaluarea încadrării sau depășirii marjei de apreciere legitime a 
statului este mai simplu de făcut în cazul în care normele naţionale, 
la nivel constituțional ori inferior, sunt cele ce enunță drepturile şi 
libertăţile Cedo. Exemple precum jurământul religios și adaosurile 
legii fundamentale la limitele impuse exerciţiului libertăţii de expri- 
mare au fost analizate în paragraful anterior. Constituţia introduce 
însă un număr de drepturi particulare care operează în același domeniu 
cu drepturile și libertăţile fundamentale adăugând la ele pentru a 
ieși în întâmpinarea lor. Spre exemplu, legea fundamentală interzice 
suprimarea publicaţiilor (articolul 30 (4)), reglementare ce reprezintă 
o garanţie în plus faţă de cele oferite de Convenţia europeană a 
drepturilor omului, prin articolul 10, pentru libertatea de exprimare. 

În formularea lor generală, drepturile specifice la care ne referim 
intră sigur în limitele marjei de apreciere a statului, precizează 
accente naționale pentru exerciţiul drepturilor și libertăţilor, adaugă 
garanţii la cele deja cerute de Cedo. Dintre aceste prevederi consti- 
tuționale enumerăm: articolul 3 (4) care interzice strămutarea sau 
colonizarea populațiilor străine pe teritoriul statului; articolul 6 (1) 
care adaugă la dreptul păstrării identităţii minorităţilor naţionale și 
cel de dezvoltare a ei; articolul 7 (1) privind întărirea legăturilor cu 
românii din afara frontierelor ţării pentru păstrarea, dezvoltarea Și 
exprimarea identității lor ; articolul 21 (4) prin care se asigură caracterul 
facultativ și gratuit al jurisdicţiilor speciale administrative ; articolul 


30. Ibidem, p. 241. 


ÎNSTRĂINAREA DE VALORILE CIVICE PRIN ABUZUL DREPTURILOR... 51 


29 (2) privind manifestarea libertății de conștiință în spirit de tole- 
ranță și de respect reciproc; celelalte alineate ale articolului 29 privi- 
toare la drepturile cultelor; articolul 30 (4) care interzice suprimarea 
publicaţiilor și (5) care permite impunerea prin lege, pentru mijloacele 
de comunicare în masă, a obligaţiei de a face publică sursa finanțării; 
articolul 31 (4) privind obligarea mijloacelor de informare în masă, 
publice și private să asigure informarea corectă a opiniei publice; 
articolul 32 (3) referitor la dreptul persoanelor aparţinând minori- 
tăţilor naţionale de a învăţa limba lor maternă şi dreptul de a putea 
fi instruite în această limbă, alineatul (4) privind acordarea de burse 
sociale de studii copiilor şi tinerilor proveniţi din familii defavorizate 
și celor instituționalizaţi, alineatul (6) care garantează autonomia 
universitară și alineatul (7) ce prevede organizarea învățământului 
religios în școlile de stat; reglementarea electorală de la articolul 37; 
articolul 40 (2) declară neconstituționale partidele sau organizaţiile 
care militează împotriva pluralismului politic, a principiilor statului de 
drept ori a suveranității, a integrităţii sau a independenţei României 
și alineatul (3) care limitează participarea la partide politice a unor 
categorii profesionale ; articolul 48 (2) referitor la celebrarea căsă- 
toriei religioase numai după căsătoria civilă; articolul 62 (2) privind 
dreptul organizaţiilor înfiinţate de cetăţeni aparţinând minorităţilor 
naționale, care nu întrunesc în alegeri numărul de voturi pentru a 
fi reprezentate în Parlament, la câte un loc de deputat. 

Legile menite să elaboreze şi să pună în aplicare drepturile enume- 
rate mai sus specifică, dar nu pot la nivel de principiu, în sistemul 
nostru monist, să înfrunte prin interpretare sau extindere drepturile 
și libertăţile fundamentale. Or, deși par a întări valorile legii fundamen- 
tale, prevederile constituționale aflate în marja de apreciere a statelor 
pot destabiliza echilibrul indispensabil oricărui sistem în care dreptu- 
rile şi libertăţile se condiţionează reciproc. Mai întotdeauna, când 
întărim protecţia vieţii private, punem sub presiune exerciţiului 
libertăţii de exprimare. E de bănuit că ori de câte este sporit dreptul 
la siguranţă al persoanelor, sunt ridicate obstacole dreptului la asociere 
Și întrunire ş.a.m.d. 

Tocmai acest tip de reglementări care mișcă frontiera de echilibru 
între drepturi are o importanţă considerabilă asupra însuși exerci- 
țiului libertăţilor fundamentale. Prin natura lor particulară, ele 
marchează profilul civilizaţional și, în acest sens, substanţa societăţii pe 
care o fundamentează. Vom numi aceste drepturi prin care constituțiile 

operează în interiorul marjei de apreciere a statelor, din lipsa unei 
sintagme mai bune, „drepturi constituționale de marjă”. Conjectura 
noastră este că o temă centrală a adecvării sistemului constituțional 
românesc la valorile civice este cea a implicaţiilor drepturilor consti- 
tuționale de marjă, adică a felului în care acestea hrănesc legislația 
și determină politici ale puterilor publice. 

Un aspect care explică potenţialul problematic al drepturilor la care 
ne referim este formularea lor fără derogare. Cu excepţiile cunoscute 
(dreptul de a nu fi supus torturii, tratamentelor inumane și degra- 
dante ș.a.), enunţul drepturilor și libertăţilor fundamentale are grijă, 
fie în formularea Cedo, fie în formularea uneori mai puţin directă a 
constituţiilor, să definească restricţiile legitime ale exerciţiului aces- 
tora. Primul alineat garantează dreptul, celălalt (celelalte) îi definesc 
limitele. Logica acestor formulări nu reflectă voinţa de restrânge, ci 
aceea de a apăra viaţa persoanelor și viaţa publică de consecinţele 
unor manifestări excesive ale indivizilor. Or, tehnica nu se repetă, în 
general, la drepturile constituționale de marjă. Nici un alineat nu 
arată care ar fi frontiera autonomiei universitare. Este adevărat că 
după enunţul „Statul asigură libertatea învățământului religios, 
potrivit cerinţelor specifice fiecărui cult”, Constituţia României adaugă 
„în şcolile de stat, învățământul religios este organizat și garantat 
prin lege” (articolul 32 (7)). Dar aceasta nu reprezintă o derogare: legea 
nu poate căpăta puterea de restrângere a unui drept constituţional. 
lată de ce, singurul reper ce aduce, în principiu, ordine în exercitarea 
„drepturilor specifice cu formulări care nu derogă” sunt limitele sub 
care exercițiul drepturilor și libertăţilor fundamentale nu pot fi cobo- 
râte prin alte stipulaţii constituţionale. Dar acest reper nu este suficient. 

Subliniem din nou ideea că, deoarece prevederile constituționale de 
marjă adaugă garanţii celor asigurate de Cedo, aportul acestora pare 
inițial pozitiv, ceea ce explică „entuziasmul valorificării lor. În cazul 
unor drepturi specifice lucrurile se confirmă. În altele, „excesul” unei 
garanţii intră în coliziune cu alte drepturi și libertăţi, deci cu ansamblul 
ca atare. Exerciţiul anumitor drepturi care reflectă „concepţia naţio- 
nală originală” poate afecta echilibrele sociale și aduce astfel atingere 
spiritului celui mai cuprinzător al legii fundamentale. Ca urmare, 
drepturile constituționale de marjă sunt, în ordinea importanței, a 
doua preocupare a unei reforme constituționale, după prevederile 
care conţin încălcări directe ale standardelor Cedo. În ce priveşte 
ordinea subtilităţii problemelor de interpretare, ele ocupă primul loc. 

5. Drepturile constituţionale de marjă: 
exemplele-problemă 


Enumerăm câteva garanţii din domeniul drepturilor constituţionale 
ale marjei de apreciere care se află dincolo de suspiciunea de a produce 
consecințe negative asupra valorilor societăţii deschise. Articolul 3 
(4), care interzice strămutarea sau colonizarea populațiilor străine 
pe teritoriul statului, vizează politici care ţin mai curând de dreptul 
de autodeterminare al popoarelor; la nivel local, articolul reprezintă 
o garanţie în plus adusă dreptului la identitate. Articolul 6 (1), care 
adaugă la dreptul păstrării identităţii minorităţilor naţionale și pe 
cel de dezvoltare a ei, poate ridica chestiuni de principiu, dacă nu 
cumva ar legitima o legislaţie sau politici ce introduc o discriminare 
inversă”!. Nu am întâlnit până astăzi nici un caz în care se poate 
vorbi despre extinderea nepermisă a dreptului la dezvoltarea identi- 
tății”?. Nici stipulaţiile articolului 7 (1) privind întărirea legăturilor 
cu românii din afara frontierelor ţării pentru păstrarea, dezvoltarea 
și exprimarea identităţii lor nu ridică obiecţii de ordin principial, 
deși dovezi ale slujirii, prin această prevedere, a corupţiei. 
Articolul 30 (4) care interzice suprimarea publicaţiilor, o super- 
garanţie în raport cu articolul 10 al Cedo, a fost uneori interpretat 
de organizaţiile dedicate protecţiei minorităţilor drept o limitare 
excesivă a politicilor de combatere a discriminării și, mai general, a 
măsurilor destinate respectării demnităţii persoanelor. Considerăm 
greșită această critică. La o analiză detaliată a cazuisticii putem 
vedea avantajele garanţiei constituționale de a scoate, la noi, de sub 
puterea imixtiunilor politice, un instrument important al democraţiei. 
Până unde pot merge astfel de imixtiuni o arată un adevărat exemplu 
de școală al presiunii asupra libertăţii de exprimare : procesul având 
ca rezultat adoptarea Ordonanţei de urgenţă nr. 31 în anul 2002 care 
prevede, printre altele, prevenirea şi pedepsirea negaţionismului și 
felul în care a fost sau nu a fost aplicată OUG nr. 31/2002. Adoptarea 
OUG nr. 31/2002 a evitat cât a fost posibil, la apariţia ei, dezbaterea 


31. În sensul jurisprudenţei americane privitoare la reverse discrimination. 
32. Deși alegaţii în acest sens există: vezi Raportul SRI din anul 2001 privind 
„pierderea controlului statului în regiunile Harghita şi Covasna”. 

publică asupra conţinutului și nuanţelor lui, fiind în acest sens un 
act eminamente politic care s-a justificat prin cerinţele puse României 
la intelegii în NATO”, Aplicarea legii a fost și mai intens dominată 
de politică: când a fost utilizată abuziv, ca instrument de vânare a 
unor indezirabili, precum câţiva adepţi MISA‘; când s-a negat cu 
totul litera și spiritul ei prin NUP-urile date în situaţii flagrante de 
negaţionism la plângerile Federaţiei Comunităţilor Evreiești din 
România și a Asociaţiei Evreilor Români Victime ale Holocaustului, 
Într-un context instituţional și de mentalitate atât de puţin devotat 
principiilor, existenţa unei garanţii precum cea prevăzută în arti- 
colul 30 (4) care elimină posibilitatea rezolvării rapide a unor obiective 
politice prin eliminarea publicaţiilor indezirabile rămâne emina- 
mente pozitivă. 

Alineatul 5 al articolului 30 care prevede posibilitatea impunerii 
prin lege, pentru mijloacele de comunicare în masă, a obligaţiei de 
a face publică sursa finanţării constituie un exemplu pentru lipsa de 
forţă a unei norme constituţionale. Garanțiile articolului 32 (3) refe- 
ritor la dreptul persoanelor aparținând minorităţilor naţionale de a 
învăța limba lor maternă și dreptul de a putea fi instruite în această 
limbă, și ale alineatului 4 privind acordarea de burse sociale de studii 
copiilor şi tinerilor proveniţi din familii defavorizate Și celor institu- 
ționalizaţi stau la baza unui vast ansamblu de politici publice care 
nu par să mai ridice astăzi contestaţii de ordin principial. 

Alte garanţii de natura drepturilor constituţionale de apreciere au 
avut cu totul alt destin. Le vom analiza separat. 


33. Susținerea răspândită de lobbyiştii Ordonanţei de urgenţă, că aceasta ar 
fi fost o condiție a integrării în NATO, rămâne o legendă, evidentă de 
vreme ce politica Statelor Unite în materia libertăţii de exprimare, actorul 
nu doar cel mai important, dar și decisiv, are o politică contrară în materie. 

34. Vezi Gabriel Andreescu, „Rechizitoriul DIICOT în cazul MISA: prezumția 
de nevinovăție”, în Noua Revistă de Drepturile Omului nr. 2, 2007, pp. 15-36. 

35. Vezi în acest sens răspunsul dat de ministrul pentru Relaţia cu Parla- 
mentul, Victor Ponta, la 29.07.2009, întrebării formulate de senatorul Raymond 
Luca, adresată în ședința Senatului României la data de 9.06.2009, cu 
privire la campaniile antisemite şi negaționiste ale lui Ion Coja. 

5.1. Garantarea informării corecte ca mijloc 
de control al libertăţii de exprimare 


Articolul 31 (4) privind obligarea mijloacelor de informare în masă, 
publice și private să asigure informarea corectă a opiniei publice are 
un limbaj neașteptat de imperativ, rămânând totuși în categoria 
drepturilor constituţionale de marjă care adaugă la protecţia pre- 
văzută în articolul 10 din Cedo privind libertatea de exprimare și de 
informare. Acest enunţ al legii fundamentale a legitimat printre 
altele seria de norme de care este legată activitatea Consiliului 
Naţional al Audiovizualului. Nu există, după cunoștințele noastre, o 
evaluare cuprinzătoare asupra deciziilor şi pozițiilor acestei instituţii 
de la înfiinţarea sa. Ca urmare, vom reduce analiza la câteva aspecte 
pe care le vom trata ca „exemplificative” pentru problemele pe care 
le ridică norma invocată. 

Ne vom opri de fapt numai asupra legislaţiei specifice și atitudinii 
CNA în timpul alegerilor generale din anul 2004. Campania electo- 
rală oferă candidaților ocazia să convingă votanţii de capacitatea de 
a răspunde așteptărilor pe care aceştia le au. Totodată, fiecare candidat 
are oportunitatea să determine pe votanţi să-i respingă pe adversarii 
politici. Candidaţii urmează să răspundă pentru tot ce au făcut 
anterior, bine sau rău. Campania electorală reprezintă prin excelenţă 
momentul criticilor și al laudelor; are nevoie de maximumul de 
libertate a cuvântului compatibilă cu restricţiile inerente. 

Legea nr. 67/2004 privitoare la alegeri care a stabilit normele 
campaniei electorale a restrâns, în mod firesc, exerciţiul libertăţii de 
exprimare prin propagandă şovină și rasistă sau prin insultă şi 
calomnie, limitări standard prevăzute în articolul 30, alineatele 6 și 
7. Alte restricţii au „pus în valoare” articolului 31 (4) care vizează 
nu doar natura mesajului (șovin, calomnios etc.), ci și conţinutul lui. 
Astfel, candidaţilor li s-a impus să nu combine „culori, semne grafice 
sau sunete care să evoce simbolurile naţionale ale României sau ale 
altui stat”. Or, invocarea simbolurilor naţionale constituie, pentru 
unele formaţiuni, un element de identitate politică. 

O altă cerință a fost ca „în cazul în care, în emisiunile informative, 
se prezintă fapte sau evenimente speciale de interes public, pe lângă 
punctul de vedere al autorităţilor trebuie prezentat și un punct de 
vedere opus”. Absurditatea unei astfel de prevederi aproape că nu 

mai trebuie argumentată. Multe informații sunt factuale, interpre- 
tarea lor devine într-un astfel de caz foarte circumscrisă. Ar urma 
oare, conform prescripţiei legislative, ca, dacă a avut loc un accident 
rutier și cel ce a intrat în intersecţie pe culoarea roșie este condamnat 
pentru fapta sa, redactorul să introducă opinia unei persoane care 
îl felicită pentru faptă !? 

Legea a impus candidaţilor, în cadrul emisiunilor electorale, deci 
în timpul dezbaterilor în studio: (a) să nu pună în pericol ordinea 
constituțională, ordinea publică și siguranţa persoanelor, (b) să nu 
facă afirmaţii care pot aduce atingere demnităţii umane sau moralei 
publice și (c) să probeze eventualele acuzaţii cu incidenţă penală sau 
morală aduse unui alt candidat. 

Unii participanți și redactori au cerut, pe urma acestor prevederi, 
excluderea unor susţineri de genul: guvernarea s-a dovedit incompe- 
tentă, coruptă, distructivă, fatală democraţiei. Membrii Guvernului nu 
ar fi avut dreptul să reacționeze evocând un eșec economic, margina- 
lizarea ţării ori ratarea integrării europene în eventualitatea câștigării 
alegerilor de către opoziţie. Când a fost invocată corupţia Cabinetului 
Năstase ori alegaţiile privind distrugerea flotei de către fostul minis- 
tru al Transporturilor, realizatorii emisiunilor au intervenit adre- | 
sându-se candidaţilor: „Nu aveţi probe, nu mai spuneţi asta "5%. 
Candidaţii nu au urmat întru totul indicaţiile moderatorilor, totuşi 
Legea nr. 67/ 2004 le-a afectat substanţial mesajul electoral plănuit. 

„Au fost interzise comentariile privind campania electorală cu 48 de 
ore înainte de ziua votării, nu doar propaganda electorală, ceea ce 
a făcut ca orice informaţii privind falsificarea materialelor publi- 
citare ori pregătiri de fraudare să nu ajungă la opinia publică căreia 
i se cerea, pe de altă parte, exercitarea dreptului cetăţenesc de a 
vota. La rândul lui, Biroul Electoral Central a intervenit în conți- 
nutul campaniei electorale hotărând să nu se publice pe site-urile 
candidaților „materiale care conţin acuzaţii cu caracter calomnios la 
adresa celorlalți candidaţi”. 

Consiliul Naţional al Audiovizualului a sancționat numeroase 
televiziuni, adăugând Legii 67/2004, oricum restrictivă, și inter- 
pretări excesive. În timpul campaniei, s-a respins participarea la 
emisiunile unor canale de televiziune a membrilor formațiunilor 


36. Gabriel Andreescu, „Libertatea de exprimare și legislaţia de combatere a 
discriminării în România”, în Noua Revistă de Drepturile Omului nr. 1, 
2005, pp. 5-31. 

politice, chiar dacă nu erau implicaţi în procesul electoral și erau 
invitaţi pe motive pur profesionale. Înainte de a li se face invitaţia 
pentru studio, potenţialilor participanţi li se punea întrebarea dacă 
sunt sau nu membri de partid — o chestiune privată. 

Acest mod de a norma conţinutul informaţiilor a redus la minimum 
dezbaterea finală dintre cei 12 candidaţi la președinţie“?. Conform 
agendei impuse de TVRI, candidaţii au răspuns la chestionare, au 
replicat la întrebări punctuale, au propus câte un clip promoţional, 
au dat scurte declaraţii, eliminându-se tocmai dialogul critic dintre 
candidaţi. Astfel, principiul articolului 30 (5) a fost „valorificat” ca 
să desubstanţializeze campania electorală”. Or, legiferarea de către 
stat a mijloacelor folosite de presă în scopul informării corecte a 
opiniei publice a avut ca premisă punerea unui obstacol tendinţelor 
de suprimare a diversităţii și de împiedicare a dezbaterii publice: 
„Se poate avea în vedere în mod legitim reglementarea media în 
vederea atingerii scopului fundamental al libertăţii presei”, 

Interpretarea dreptului constituţional reglementat de articolul 30 (5) 
prin legislaţie și prin politica Consiliului Naţional al Audiovizualului 
a fost contrară tocmai sensului său. A afectat grav drepturile de 
exprimare şi politice. Enunţul constituţional se dovedește prea tare; 
apare necesară o reformulare care să nu permită conotaţiile abuzive. 


5.2. Raportul dintre autonomia cultelor şi libertatea 
de gândire, conştiinţă şi religie 


Garanţiile constituţionale privind libertatea de gândire, conștiință și 
religie sunt răspândite în câteva articole pe cuprinsul legii fundamen- 
tale, începând cu articolul 6 (1) care trimite la dreptul de păstrare, 
dezvoltare și exprimare a identităţii religioase a minorităţilor naţionale. 

Libertatea de conștiință ca drept constituţional fundamental se 
bucură de o enunţare elaborată, adăugând la ceea ce ar constitui o 
variantă a articolului 9 din Convenţia europeană a drepturilor omului. 
Prima parte a articolului 29, alineatul 1 („Libertatea gândirii și a 
opiniilor, precum și libertatea credințelor religioase nu pot fi îngrădite 


37. Dezbaterea a avut loc în 26 noiembrie 2004. 

38. Evitarea dezbaterii era în interesul partidului de guvernământ. 

39. Judith Lichtenberg, „Foundations and Limits of Freedom of the Press”, în 
Philosophy of Public Affairs, vol. 16, nr. 4, 1987, p. 330. 

sub nici o formă”) este chiar excesivă, de vreme ce fără existența 
unor forme de îngrădire nu s-ar putea realiza echilibrul cu celelalte 
drepturi și libertăţi. Partea a doua a alineatului („Nimeni nu poate 
fi constrâns să adopte o opinie ori să adere la o credinţă religioasă, 
contrare convingerilor sale”) explicitează un standard al jurispru- 
denței privind libertatea de credință. Alineatul 2 impune o cerință 
destul de strictă : ca libertatea de conștiință „să se manifeste în spirit 
de toleranță şi de respect reciproc”. Acest detaliu constituțional 
asigură statului român o marjă de manevră, importantă pentru 
legiferarea manifestărilor religioase. Alineatul 6 explicitează un alt 
aspect al standardelor libertăţii de credinţă: „Părinţii sau tutorii au 
dreptul de a asigura, potrivit propriilor convingeri, educaţia copiilor 
minori a căror răspundere le revine”. 

Urmează trei prevederi adresate în totalitate organizării vieţii 
religioase din România prin intermediul cultelor. Prima dintre ele 
reprezintă o garanţie a autonomiei cultelor: „3. Cultele religioase 
sunt libere şi se organizează potrivit statutelor proprii, în condiţiile 
legii”. A doua permite statului să intervină sever în scopul garantării 
păcii religioase : „4. În relaţiile dintre culte sunt interzise orice forme, 
mijloace, acte sau acţiuni de învrăjbire religioasă”. Alineatul 5 reîntă- 
rește principiul autonomiei, dar garantează Și o anumită susținere 
a cultelor, în particular pentru asistenţa religioasă datorată unor 
categorii „captive” : „Cultele religioase sunt autonome față de stat și se 
bucură de sprijinul acestuia, inclusiv prin înlesnirea asistenţei reli- 
gioase în armată, în spitale, în penitenciare, în azile și în orfelinate”. 

Articolul 32, alineatul 7 extinde drepturile cultelor în domeniul 
învățământului: „Statul asigură libertatea învățământului religios, 
potrivit cerinţelor specifice fiecărui cult. În școlile de stat, învăţă- 
mântul religios este organizat şi garantat prin lege”. Această reţea 
de garanții constituţionale în materia libertăţii de religie ridică mai 
multe chestiuni. 


5.2.1. Care este raportul dintre libertatea de conștiință 
și organizarea vieţii religioase în sensul legii 
fundamentale și care este realitatea de fapt? 
Importanţa prevederilor privind cultele ar putea sugera că, în ter- 


menii lui Jean-Pierre Schouppe, Constituţia României adaugă la 
libertatea de religie o libertate de religie instituțională, a cultelor, în 

raport cu care drepturile specifice enunțate asupra cultelor ar avea 
statut de drepturi derivate. Acest drept instituţional ar fi autonomia 
cultelor, sintetizată în enunţul articolului 29 (5): „Cultele religioase 
sunt autonome față de stat..."!. Existenţa unei autonomii a cultelor, 
ca drept constituțional de bază, este de altfel des invocată de culte 
și, în principal, de BOR, pentru scoaterea lor de sub controlul legilor“! 
Ideea celor ce susțin din interiorul sau din afara bisericilor acest 
drept colectiv depășește distincţia dintre aspectele individuale, colective 
și instituţionale ale libertăţii religioase și a cazurilor tratate de 
Curtea Europeană a Drepturilor Omului“? întrucât jurisprudenţa euro- 
peană nu garantează instituirea unui astfel de drept de natură colectivă. 

Or, împotriva interpretării autonomiei cultelor ca drept colectiv 
instituțional aflat la egalitate cu alte drepturi și libertăţi fundamen- 
tale ale Constituţiei se ridică următoarele obiecţii. 

În sensul legislaţiei românești, „cultul” constituie o formă de orga- 
nizare a comunităţilor religioase privilegiată în raport cu altele și 
presupune recunoașterea, ca atare, din partea unei autorităţi publice — 
mai precis, conform Legii nr. 489/2006 privind libertatea religioasă 
și regimul general al cultelor, a Guvernului“?. Nu toate comunităţile 
religioase se pot bucura de statutul de cult și de drepturile care 
decurg de aici. Ca urmare, autonomia cultului nu poate fi un drept 
ce decurge din însăși natura de cult. 

Cazul ridică o primă problemă privitoare la limitele aranjamen- 
telor constituționale impuse prin legea fundamentală a României 


40. Jean-Pierre Schouppe, „L'6closion de la liberté de religion dans la jurispru- 
dence de la Cour européenne des Droits de Homme”, Bulletin d'information 
sur les droits de l’homme, Strasbourg, 18 martie 2004, pp. 16-18. 

41. Vezi în acest sens bătălia BOR pentru scoaterea preoților de sub prevederile 
Legii 137/1999, intervenția autorităților clericale în cazul crimei de la 
Tanacu sau chiar pretenția arhiepiscopului Teodosie de a răspunde, în legă- 
tură cu acuzația de luare de mită, numai în fața organelor jurisdicționale 
bisericeşti. 

42. Gay Moon şi Robin Allen consideră că articolul 9 al Cedo priveşte un „drept 
absolut”, un „drept calificat” și un „drept colectiv” (Gay Moon, Robin Allen, 
„Substantive Rights and Equal Treatment in Respect of Religion and Belief: 
Towards a Better Understanding of the Rights, and Their Implications”, 
European Human Rights Law Review, februarie 2003). 

43. Vezi articolul 17 (1): „Calitatea de cult recunoscut de stat se dobândeşte 
prin hotărâre a Guvernului, la propunerea Ministerului Culturii și Cultelor, 
de către asociaţiile religioase care, prin activitatea și numărul lor de 
membri, oferă garanţii de durabilitate, stabilitate și interes public”. 

asupra libertăţii de religie. Într-adevăr, denumirea de „cult” este 
„monopolizată” de către stat, excluzându-se utilizarea ei de către 
diferitele organizaţii religioase. Or, termenul în discuție nu poate 
avea, în principiu, o uzanţă restrictivă, de vreme ce el face parte 
dintre termenii comuni și este identificat, în anumite cazuri, cu însăși 
demnitatea religioasă. Problema a fost ridicată, la noi, de organizația 
religioasă Bahaii care a reclamat așezarea ei „între alte organizaţii”, 
în timp ce, în fapt, se consideră printre religiile importante ale lumii, 
având întotdeauna un loc în enciclopediile consacrate domeniului. 

În sensul acestor observații, adoptarea de către oricare comunitate 
religioasă a denumirii de „cult” ar trebui să fie liberă, de fapt, un 
drept derivat din însuși dreptul la libertatea religioasă. Dacă statul 
român consideră necesară, pe urma unei vechi tradiţii, privilegierea 
anumitor grupări religioase în raport cu altele, opţiune ce intră în 
marja lui de apreciere, atunci el îşi poate susţine distincția într-o 
altă manieră decât o face — cum ar fi asocierea statutului de persoană 
juridică de utilitate publică. 

Această problemă a construcţiei terminologice a legii fundamentale 
în măsură să creeze confuzii cu consecințe negative asupra interpre- 
tării prevederilor constituţionale mai are un exemplu: problema recu- 
noașterii cultelor. Legea Guvernului privind libertatea religioasă Și 
regimul general al cultelor conţine un enunţ de genul: „Cultele recu- 
noscute sunt persoane juridice de utilitate publică” (articolul 8 (1)). 
Or, formularea este tautologică. În sensul legislaţiei românești, a fi 
„cult” înseamnă a fi recunoscut ca atare: nu poţi să fii cult dacă nu 
ești recunoscut, nu poţi să nu fii recunoscut dacă ești cult. O asociere 
care nu e recunoscută drept cult poate fi o organizaţie religioasă ori 
o grupare religioasă. Cu alte cuvinte, a nu fi „recunoscut drept cult” 
nu înseamnă a fi ilegal. În opinia publică, pe urma comportamentului 
abuziv al unor lideri religioşi, tema „nerecunoaşterii drept cult” a 
unei comunități religioase a devenit instrumentul de acuzare a ilega- 
lităţii sau de negare a drepturilor micilor minorităţi religioase. 

O altă problemă de fond în așezarea autonomiei cultelor între 
drepturile constituţionale este necesitatea relativizării sale în raport 
cu celelalte drepturi. O „recunoaște” implicit și legea specifică atunci 
când, la articolul 8 (1), enunţă: „Cultele... se organizează și funcţio- 
nează în baza prevederilor constituţionale și ale prezentei legi...”. 

Subiectul își găseşte o analogie cu tensiunea care există între 
drepturile persoanelor aparținând minorităţilor naţionale și eventualele 

forme de organizare colectivă, în numele drepturilor colective ale 
minorităţilor naționale. Acordarea unor drepturi colective reprezintă 
un instrument util pentru întărirea protecției minorităților naţionale. 
Dar aceasta nu întotdeauna și nu oricum: prevalența dreptului indivi- 
dual asupra celui colectiv a rămas o teză larg apărată de teoreticienii 
și practicienii minorităţilor“. Drepturile colective ale minorităţilor 
naționale trebuie construite într-un mod care să nu permită abuzul 
drepturilor persoanei, membre sau nu ale minorităţii, și folosesc 
pentru aceasta clauze asiguratorii. Constituţia României, care acordă 
anumite drepturi colective minorităţilor naţionale — precum reprezen- 
tarea parlamentară din oficiu a persoanelor aparținând minorităţilor 
naționale, fără să folosească totuși denumirea — asigură întâietatea 
drepturilor și libertăților fundamentale în raport cu drepturile colective. 
Ansamblul prevederilor constituţionale nu lasă. nici o îndoială că 
aceeași situaţie este valabilă în cazul comunităţilor religioase. 

Ca urmare, în contextul supremaţiei Constituţiei (articolul 1 (5)%5), 
enunțarea autonomiei cultelor fără definirea/circumscrierea sensului 
acestei sintagme creează probleme redutabile vieţii religioase din 
România. Nu mai puţin, produce o ambiguitate periculoasă în relația 
dintre formele de organizare religioasă și valorile fundamentale ale 
Constituţiei. 


5.2.2. Negarea posibilităţii clericilor ortodocşi de a-și exercita 
drepturile în calitate de subiecţi de drept procesual 


Mihail C. Barbu şi Dana Barbu au publicat în anul 2008 un studiu 
asupra încălcării dreptului de acces în justiţie al clericilor ortodocși 
odată cu confirmarea de către autorităţi a Statutului pentru orga- 
nizarea și funcţionarea Bisericii Ortodoxe Române“. La data de 
22 ianuarie 2008 a intrat în vigoare"! Hotărârea. Guvernului nr. 53 
din 16 ianuarie 2008 privind recunoaşterea Statutului BOR, care 
în articolul 50 litera e stabilește: „clericii din parohii, în virtutea 


44. Vezi Gabriel Andreescu, Națiuni şi minorităţi, Polirom, laşi, 2004, secţiunea 
3.1.4. 

45. În România, respectarea Constituției, a supremației sale și a legilor este 
obligatorie. 

46. Mihail C. Barbu, Dana Barbu, „Posibilitatea clericilor ortodocşi de a-și 
exercita drepturile în calitate de subiecți de drept procesual în virtutea 
unor acte normative noi”, Noua Revistă de Drepturile Omului, nr. 2, 2008. 

47. Data apariţiei Hotărârii în Monitorul Oficial al României. 

jurământului de ascultare (subordonare) faţă de chiriarh depus, la hiro- 
tonie, și, respectiv, monahii, în virtutea votului monahal al ascultării, 
pot să compară în faţa instanţelor judecătorești numai cu aprobarea 
prealabilă scrisă a chiriarhului, inclusiv în cauze de interes per- 
sonal”'5. Prin această prevedere, Biserica Ortodoxă a limitat clericilor 
dreptul fundamental garantat de articolul 6 al Cedo. 

Întrucât aprobarea prealabilă impusă clericilor pentru exercitarea 
dreptului de acces la justiţie și a dreptului de a apărea personal în 
fața instanţei apare ca o restrângere a exerciţiului liber a drepturilor, 
autorii au analizat în ce măsură sunt îndeplinite cumulativ condiţiile 
prevăzute de textul constituţional cu privire la restrângere, adică să 
fie prevăzută de lege, să fie determinată de apărarea securității 
naţionale, a ordinii, a sănătăţii ori a moralei publice, a drepturilor 
și a libertăţilor cetățenilor, de desfăşurarea instrucției penale, de 
prevenirea consecinţelor unei calamități naturale, ale unui dezastru 
ori ale unui sinistru deosebit de grav, să fie necesară într-o societate 
democratică, să fie proporţională cu situaţia care a determinat-o, să 
fie aplicată în mod nediscriminatoriu, să nu aducă atingere existenţei 
dreptului sau libertăţii. Concluzia a fost următoarea : „Considerând 
neconvenționalitatea și neconstituţionalitatea dispoziţiilor art. 50, 
litera e, teza a doua din Anexa Hotărârii Guvernului nr. 53/ 16.01.2008, 
în acest moment clericii și monahii Bisericii Ortodoxe Române se 
bucură de dreptul de acces la justiție și de dreptul de a apărea 
personal în faţa unei instanţe în cauzele de interes personal, conform 


48. Prin această dispoziţie se reiau şi se explicitează prevederile articolul 48, 
litera b din vechiul Statut pentru organizarea şi funcţionarea Bisericii 
Ortodoxe Române, care cuprindea următoarea precizare : „clericii de mir Şi 
din cinul monahal nu pot să compară în fața instanţelor civile fără apro- 
barea prealabilă a Chiriarhului locului”. Această prevedere statutară, care 
nu este de tradiţie în organizarea Bisericii Ortodoxe Române, nu s-a regăsit, 
însă, în forma aprobată de către Prezidiul Marii Adunări Naţionale prin 
Decretul nr. 233 din 23 februarie 1949, fiind introdusă ulterior, prin Hotă- 
rârea Adunării Naţionale Bisericeşti nr. 1058/6 martie 2003 (cf. Legiuirile 
Bisericii Ortodoxe Române (extras), Editura Institutului Biblic şi de Misiune 
al Bisericii Ortodoxe Române, Bucureşti, 2003, p. 21), fără o aprobare din 
partea organelor abilitate ale statului. În acelaşi context, remarcăm și 
Ordinul nr. 156/1999 al Sfintei Arhiepiscopii a Bucureștilor, care prevedea 
că „este interzis clericilor din cuprinsul Sfintei Arhiepiscopii să intenteze 
acţiuni penale, civile [...] fără aprobarea Chiriarhului. Cei care vor contraveni 
acestor dispoziţii canonice vor fi deferiţi din oficiu Consistoriului Eparhial 
cu suspendarea din serviciu până la darea sentinţei definitive”. 

exigenţelor convenţionale, constituționale şi legale, însă trebuie să 
lupte pentru aceasta în faţa instanţelor judecătorești (subl. n.). 

Guvernul României şi Biserica Ortodoxă Română au îndatorirea 
de a aduce modificările aferente Hotărârii Guvernului nr. 53/16.01.2008 
și Statutului pentru organizarea şi funcţionarea Bisericii Ortodoxe 
Române, în spiritul valorilor europene învederate în acest studiu, 
deopotrivă constituţionale și creștine”. 

Concluzia celor doi autori, enunțată la capătul unei analize rigu- 
roase, este totuși optimistă în raport cu semnificația actualei situații 
normative. Ei se bazează pe faptul că monahii și clericii BOR benefi- 
ciază de rolul judecătorului de filtrare a textelor normative, inclusiv 
de jurisprudența Curții, care are aplicabilitate directă în toate statele 
contractante“?. Instanțele de judecată, analizând textele normative, 
vor confirma direct în cadrul procesului aflat pe rol sau într-o proce- 
dură de contencios administrativ statutul superior al Convenţiei și 
al Constituţiei faţă de Legea nr. 489 din 28 decembrie 2006. 

În raţionamentul lui Mihail C. Barbu și al Danei Barbu nu a fost 
avut în vedere faptul că enunțarea interdicției se dovedește suficientă 
să descurajeze pe subiecţi în a se adresa instanţelor de judecată pentru 
recunoașterea dreptului amenințat. Situaţia este analoagă cazurilor 
în care candidaţii la angajare sunt discriminați prin anunțuri res- 
trictive. Ar fi de invocat, printre altele, Cauza Centrum voor Gelijkheid 
van Kansen en voor Racismebestrijding împotriva Firma Feryn NV 
în care Curtea Europeană de Justiție a stabilit că declarația publică, 
a unui angajator, că nu va angaja salariați cu o anumită origine etnică 
sau rasială constituie o discriminare directă la angajare. Aceasta 
întrucât astfel de declarații sunt de natură să descurajeze în mod 
serios anumiți candidați să-și depună candidaturile şi, prin urmare, 
sunt de natură să împiedice accesul acestora la piața muncii. 

Statutul BOR și HG nr. 53/2008 sunt mai mult decât o declaraţie 
publică, iar temerile unui cleric sau monah faţă de Biserică sunt mai 
puternice decât ale unui candidat vulnerabil datorită originii etnice sau 
rasiale. Statutul BOR încalcă dreptul de acces în justiție cu asistența 
statului care susține ingerinţa prin intermediul unei norme guverna- 
mentale orientate, la rândul ei, de actualele prevederi constituționale 


RC AIEI, c. totu Pati a 

49. Corneliu Bârsan, Convenţia Europeană a Drepturilor Omului, Comentariu 
pe articole, vol. I: Drepturi şi libertăţi, All Beck, Bucureşti, 2005, p. 153. 
Este de avut în vedere și faptul că hotărârile de Guvern nu intră sub 
incidenţa Curţii Constituţionale. 

referitoare la culte, incluzând autonomia acestora, căreia nu i se 
clarifică limitele. 


5.2.3. În ce măsură este asigurată pacea religioasă în România 
în raport cu garanţiile aduse de Constituţie? 


Articolul 29 (4) al legii fundamentale enunţă că „în relaţiile dintre 
culte sunt interzise orice forme, mijloace, acte sau acţiuni de învrăjbire 
religioasă”. Fraza corespunde într-o anumită măsură restrângerii legi- 
time a dreptului pe motive de siguranţă și ordine publică, dar adaugă 
în mod evident la prevederea Cedo în logica unui drept constituţional 
de marjă. Alineatul introduce oricum o implicaţie vicioasă, aceea că 
pentru relaţiile dintre alte organizaţii religioase nu apare (la fel de) 
necesară interzicerea explicită a manifestărilor ce duc la învrăjbire 
religioasă. Legea nr. 489/2006 privind libertatea religioasă și regimul 
general al cultelor a dezvoltat această prevedere în articolul 13, 
alineatul 2, adăugând și interzicerea oricăror manifestări de defăimare 
religioasă, precum și ofensa publică adusă simbolurilor religioase. 
Prima observaţie este că garanţia constituţională nu a avut nici o 
influenţă asupra relațiilor dintre cultele din România. După 1990 au 
avut loc agresiuni asupra greco-catolicilor : în ianuarie 1991 la Filea de 
Jos; în octombrie 1991 la Visuia (Bistrița-Năsăud); în octombrie 1991 
la Turda ; în decembrie 1991 la Mârgău (Cluj); în februarie 1992 la 
Ceaba (Cluj); în iulie 1992 la Târşol (Satu Mare); în decembrie 1992 la 
Hodac (Mureş); în noiembrie 1993 la Hopârta, Blaj ; în ianuarie și iulie 
1993 la Salva (Năsăud); în ianuarie 1994 la Romuli (Bistriţa-Năsăud) 
şi Bicazu-Ardelean (Neamț); în mai 1994 la Pârâul Frunţi (Neamț); în 
august 1994 la Breb (Maramureș). Au fost molestaţi baptiști și Martori 
ai lui Iehova la incitarea sătenilor de către preoţi — cazurile Cornereva 
(aprilie 1997) și Ruginoasa (decembrie 1997) au dus și la proteste inter- 
naţionale”. Acesta din urmă a fost subiectul unor reportaje interne. 
Martorii lui Iehova au fost împiedicaţi în a-şi exercita credinţa (Roșu, 
27 iunie 1997 ; Bobicești și Laloșu (iunie 1997); Ţânţăreni, judeţul Gorj 
(iunie 1997); Cluj-Napoca (iunie 1997); Piteşti (iulie 1997) etc.)!. 


50. Poliţia nu a intervenit pentru a aplana manifestările violente. Uneori, 
poliţiştii au participat ei înșiși la împiedicarea unor manifestări religioase: 
octombrie 1990, Spermezeu (Bistriţa-Năsăud). 

51. Gabriel Andreescu, „Biserica Ortodoxă Română ca actor al integrării euro- 
pene”, www.constiinta-critica.ro 

La aceste evenimente s-au adăugat distrugerile unor biserici-catolice 
sau împiedicarea accesului la un proces echitabil în ceea ce priveşte 
recăpătarea de către Biserica Greco-Catolică a proprietăţilor sale. 

În schimb, în ultimul timp, s-a invocat din ce în ce mai des articolul 
13 (2) pentru a limita atitudinea faţă de religie și creaţiile considerate 
ofensatoare. În anul 2008, Biserica Ortodoxă Română a protestat 
împotriva publicării, de către Editura Polirom, a Versetelor Satanice. 
Cererile de a se renunța la tipărirea unor volume intrate în conflict cu 
bisericile sau piese de teatru — vezi cazul piesei Alinei Mungiu-Pippidi, 
Evangheliștii — s-au multiplicat. Această augmentare a presiunii a 
dus la prima anulare a unui eveniment cultural din motive religioase, 
care a avut loc în luna iulie 2009. Consilierul Dan Octavian, membru 
al PNL, a descins la clubul unde urma să aibă loc concertul trupei 
olandeze God Dethroned, programat pe 5 iulie 2009, şi a anunțat 
proprietarul că nu va permite ca un asemenea concert să aibă loc în 
Oradea întrucât spectacolul este un eveniment satanist, respectiv, face 
prozelitism satanic”?. Evoluţiile instituţionale şi de mentalitate din ulti- 
mul timp sugerează pericolul de a se abuza, din ce în ce mai frecvent, 
de dreptul constituţional de marjă stipulat prin articolul 29 (5). În 
condiţiile existenţei unor organizaţii religioase cu mult mai puternice 
decât organizaţiile civice, controlând astăzi și o parte importantă a 
formelor asociative create pe baza legii asociaţiilor şi fundațiilor, 
prezenţa articolului 29 (5) în legea fundamentală va submina valori 
precum „drepturile și libertăţile cetățenilor, libera dezvoltare a perso- 
nalităţii umane [şi] dreptatea” considerate valori supreme (articolul 
1 (3) din Constituţia României). 


5.2.4. Care este raportul dintre cultele religioase 
și comunităţile captive din perspectivă formală 
și în realitate? 


Legea nr. 195 din 6 noiembrie 2000 privind constituirea şi organi- 
zarea clerului militar stabileşte că acesta se constituie din preoţii 
militari care își desfășoară activitatea în structurile forțelor armate. 
Clerului militar i se atribuie, afară de asistenţa religioasă, respon- 
sabilităţi în „cultivarea virtuţilor ostășești, la formarea răspunderii 


52. http ://www.metalhead.ro/stiri/Autoritatile_din_Oradea_au_interzis_concer- 
tul_God_Dethroned-aid-65005-1-1. 

civice și a sentimentelor patriotice în rândul militarilor” (articolul 1 (2)). 
Articolul 4 atribuie preoţilor militari desfășurarea în unități și în 
garnizoane a activităţii „de educaţie moral-religioasă, în spirit patriotic” 
pentru militarii în termen, iar articolul 17, litera g, cere acestora să 
se preocupe „de starea psiho-morală și disciplinară a militarilor”. 
Credinţa ar asigura slujitorilor ei, conform acestei logici, competenţe 
în domeniul atitudinilor civice și patriotice. 

Articolul 17, litera c, cere clerului militar să desfăşoare „activitate 
de educație moral-religioasă, etică și civică a personalului armatei”. 
În consecinţă, statutul de cadru militar impune membrilor armatei 
supunerea lor la „instruirea” făcută de clericii militari, deși obiectivele 
forţelor armate, de „garantare a suveranităţii, a independenţei și uni- 
tăţii statului, a integrităţii teritoriale a ţării și a democraţiei constitu- 
ţionale”%, cer competenţe specifice seturilor de valori seculare. 

Conform legii, preotul militar nu poate fi decât „slujitorul unei 
biserici sau al unui cult recunoscut de lege” (articolul 2). Militarii din 
comunităţi religioase care nu au statut de cult nu beneficiază de un 
corp specializat de clerici. Ca urmare, asistenţa religioasă în armată 
pentru persoanele aparținând unor comunităţi spirituale nerecu- 
noscute nu este asigurată: Legea nr. 196/2000 nu include astfel de 
referințe și nu există o altă normă juridică în speţă. În concluzie, 
legea clerului militar introduce o prevedere discriminatorie. În con- 
formitate cu articolul 17, litera c, clerul militar este cel care „acordă 
asistenţă religioasă, la cerere, tuturor militarilor, inclusiv celor aflați 
în spitale, penitenciare sau în arestul unităţilor”, ceea ce face ca numai 
slujitorii bisericilor recunoscute să aibă dreptul să ofere asistenţă 
persoanelor aflate în unităţile militare. Ar fi de amintit argumentul 
folosit la înfiinţarea clerului militar: nevoia acordării asistenţei reli- 
gioase în armată ca manifestare a libertăţii religioase a persoanelor. 
Or, libertatea religioasă are în vedere militarii de orice credinţă, nu 
doar pe cei aparţinând cultelor recunoscute. 

Articolul 7 al legii stabilește că apartenenţa confesională a mili- 
tarilor este declarată de către aceștia. Prevederea implică, pe de o 
parte, că fiecare militar ar avea o confesiune, iar pe de altă parte, 
că ea trebuie comunicată autorităţilor militare, ceea ce aduce atingere 
vieții private. Prevederea articolului 9, ca preoţii militari să fie 
licenţiaţi în Teologie pastorală, condiţionează asistenţa religioasă de 


53. Vezi articolul 118 din Constituţia României. 

tipul de pregătire a părintelui spiritual, ceea ce constituie o cerință 
gratuită și incompatibilă cu dreptul de a primi asistenţă spirituală. 

Articolul 3 (1) din legea clerului militar stipulează că „participarea 
militarilor [la activităţile religioase] se face pe baza opțiunii liber 
exprimate a acestora”, idee întărită de articolul 8: „În toate unităţile 
și formațiunile militare se interzice atragerea militarilor spre o cre- 
dință anume, prin forme și mijloace abuzive sau altele decât cele 
liber consimţite”. Formula „atragerea liber consimțită” în armată 
este pernicioasă, problematica ei fiind pusă în lumină de către Curtea 
Europeană a Drepturilor Omului în cazul Larrisis c. Greciei : aceasta 
a subliniat primejdia de a folosi autoritatea ce rezidă în ierarhia 
militară într-un instrument al prozelitismului abuziv. 

În conformitate cu articolul 5 (1), serviciile religioase se efectuează 
„în lăcașurile de cult din unităţile militare sau în cele locale anume 
destinate, în spaţii special amenajate”. Se atribuie astfel Armatei 
(statului) sarcina de a construi lăcașuri în unităţile militare, cu toate 
consecințele asupra unui grup aflat în condiţii de autoritate și capti- 
vitate. Ideea este întărită prin articolul 26: „Unităţile militare asigură, 
în limita posibilităţilor, mijloacele necesare în vederea construirii 
sau amenajării spaţiilor destinate desfăşurării serviciilor și asistenţei 
religioase”. Astăzi, marea majoritate a acestor unităţi posedă biserici 
ortodoxe în incinta proprie. Urmarea este că întreaga comunitate a 
militarilor se află sub presiunea unei prezenţe religioase care are în 
spate autoritatea specifică regimului militar. 


5.2.5. Ce prevăd garanţiile constituționale în materia 
educaţiei religioase şi care este realitatea de fapt? 


În categoria comunităţilor captive intră deţinuţii din penitenciare, 
bolnavii din spitale, dar cea mai importantă categorie rămâne cea a 
elevilor. Două rapoarte importante au fost elaborate în ultimii ani pe 
această chestiune : primul, al asociaţiei Solidaritatea pentru Libertatea 
de Conștiinţă, celălalt, al Ligii Pro Europa : „Promovarea interesului 
superior al copilului în educaţia religioasă. Monitorizarea educaţiei 
religioase în școlile publice din România”*. Concluziile celui din 


54. Smaranda Enache (coord.), Promovarea interesului superior al copilului în 
educația religioasă. Monitorizarea educaţiei religioase în şcolile publice din 
România, Editura Ligii Pro Europa, Târgu Mureş, 2007. 

urmă sintetizează aproape în întregime dezbaterea recentă asupra 
subiectului. Le reproducem ca atare, in extenso, date fiind importanţa 
luării în considerare a lor în detaliu, necesitatea publicităţii cât mai 
largi și obligația sublinierii gravelor atingeri ale valorilor fundamentale 
din Constituţie prin actuala situaţie din învățământ: = 

„Predarea religiei în școlile publice din România a fost o decizie 
politică a anilor '90. Motivația introducerii religiei în școlile publice 
nu a ţinut cont în primul rând de interesul superior al copilului, ci 
de interesele cultelor religioase care, după 50 de ani de ateism de 
stat sau pentru a stăvili expansiunea noilor culte, au considerat 
legitim să folosească școlile publice pentru misionarism și catehizare, 
«reîmbisericire», fidelizarea faţă de propria credinţă, deprinderea 
ritualurilor specifice. 

Cadrul legislativ care guvernează statutul legal al predării religiei 
în școlile publice este imprecis și ambiguu, iar ordinele MEC din 
domeniu nu fac decât să sporească această confuzie și să dea loc la 
interpretări. Se pune întrebarea dacă predarea religiei serveşte inte- 
resul superior al copilului, așa cum este acesta definit de Legea 
Învăţământului. Numeroase informaţii, plângeri ale unor părinţi, 
evaluări întreprinse de societatea civilă, articole de presă, au relevat 
„de-a lungul anilor că educaţia religioasă în școlile publice din România 
nu respectă în toate cazurile principiile non-discriminării, egalității de 
șanse, libertății de conștiință, inclusiv opţiunea părinţilor și elevilor. 

Educaţia religioasă din şcolile publice este confesională din punct 
de vedere al conţinutului, dogmatică din punct de vedere al doctrinei 
și include practicarea ritualurilor religioase în spaţiul unităţilor de 
învățământ. Orele de religie sunt adesea utilizate pentru catehizare, 
pentru impunerea valorilor unei anumite confesiuni şi mai puţin 
pentru realizarea unei culturi generale religioase solide și pentru 
cultivarea toleranţei, respectului față de alte confesiuni sau faţă de 
cei care nu sunt credincioși. Nu de puţine ori, procesul de îndoctri- 
nare ia locul procesului formativ. 

Ministerul Educaţiei, Cercetării și Tineretului a scăpat de sub 
control predarea religiei și prezenţa cultelor în școlile publice din 
România. Prin poziţiile publice ale MECT în diferite împrejurări, 
Ministerul a întărit percepţia că se sustrage obligaţiilor sale de 
îndrumare și control, de elaborare și promovare a standardelor naţio- 
nale, în domeniul predării religiei. Ministerul a încercat să transfere 
'responsabilitatea deciziei asupra modului cum se predă religia în 


ÎNSTRĂINAREA DE VALORILE CIVICE PRIN ABUZUL DREPTURILOR... 69 


învățământul public comisiilor parlamentare, comunităţilor locale, 
direcţiunilor de școli. În felul acesta, MECT a dezertat de la rolul său 
de garant al respectării Constituţiei, legislaţiei în vigoare, angaja- 
mentelor internaţionale ale României şi idealului educaţional al 
României europene a secolului XXI. 

Ministerul tratează disciplina religie ca pe un domeniu de co-gestiune 
cu cultele religioase, entităţi de drept privat, fenomen care nu are 
fundamentare nici în Constituţie, unde se prevede separarea statului 
de Biserică, nici în legislaţia privind învățământul sau protecţia copi- 
lului. Este o situație de netransparenţă instituţională, care transcende 
controlul public asupra învăţământului de stat, oferind drept de 
ingerinţă unor entităţi de drept privat, cum sunt cultele. Acest drept 
de ingerinţă a fost transformat de Biserici, în primul rând cea ortodoxă 
majoritară, într-un set de privilegii necondiționate și intangibile. Ca 
urmare a influenței BOR, de care au profitat toate cultele, caracterul 
laic al învățământului public a fost încălcat. 

Prin caracterul confesional al predării, așa cum arată astăzi mode- 
lul românesc, sistemul de învățământ public este supus unui dublu 
risc: acela al nerespectării caracterului laic și echidistant al învăţă- 
mântului de stat şi acela de a genera permanent situaţii de discri- 
minare, în cazul cultelor minoritare cărora, din diferite motive, nu 
li se poate garanta accesul egal la studierea religiei proprii în şcoli. 
Situaţia, prevăzută în legea învățământului, de a permite elevilor 
cărora nu li se poate asigura studiul propriei religii în școală să 
studieze religia la cultele cărora le aparţin, este un tratament inegal 
și constituie un act de discriminare. 

Statutul iniţial de disciplină facultativă al religiei nu mai este 
respectat. Formulările vagi şi ambigue din Legea învățământului 
dau loc la interpretări. Chiar prevederile legii, așa imperfecte cum 
sunt, sunt încălcate. Legea prevede că alegerea studiului disciplinei 
religie se realizează pe baza unei opțiuni personale a elevului, părin- 
telui sau tutorelui legal instituit; în practica actuală din unităţile de 
învățământ public opţiunea personală este însă limitată la elevii 
care aleg să nu studieze religia. Dimpotrivă, opţiunea pozitivă pentru 
studiul religiei nu se face personal, ci este efectuată în mod „automat” 
de către școală, elevii fiind repartizaţi la orele de religie conform decla- 
rației apartenenţei la un cult sau altul, fără opțiune scrisă. Declaraţia 
de confesiune este una orală, are loc în clasă, la începutul școlarităţii, 
iar repartizarea la o anumită religie îl însoțește pe elev până la 

încheierea școlarităţii, de la clasa I la clasa finală. A cere elevilor și 
părinţilor să-și declare religia este un demers ilegal, o ingerinţă în 
date cu caracter personal. Adesea, orele de religie sunt cuprinse în 
orar între alte discipline, această planificare conducând la obligarea 
unor elevi să asiste la ore de religie, alta decât propria religie, ceea 
ce constituie o încălcare a libertăţii religioase. 

Statutul actual al cadrelor didactice care predau biat în şcolile 
publice este ilegal şi discriminatoriu. Aceste cadre sunt supuse, spre 
deosebire de toate celelalte cadre didactice, unei duble subordonări, 
aceea faţă de Minister, inspectorate, direcțiuni de şcoli și aceea față 
de culte, al căror aviz trebuie să-l deţină pentru a putea preda 
disciplina religie. Legea Cultelor nr. 489/2006 privind libertatea 
religioasă și statutul general al religiilor din România conţine preve- 
deri relative la profesorii de religie care încalcă atât prevederile 
Legii privind statutul cadrelor didactice, cât și prevederile Codului 
Muncii, iar Ministerul Educaţiei dă prioritate în acest caz prevederii 
Legii Cultelor, nu legislaţiei din domeniul învăţământului. Profesorii 
de religie sunt încă în proporţie importantă preoţi; în cazul celor 
laici, tineri absolvenţi de teologie. Utilizarea lor în şcolile publice nu 
este pentru predarea obiectului generic „religie”, o astfel de disciplină 
neexistând în momentul de faţă, ci pentru predarea unei anumite 
confesiuni și catehizarea elevilor în confesiunea respectivă. Profesorii 
laici practică elemente ritualice, rostesc rugăciuni și preiau funcțiuni 
îndeobşte rezervate slujitorilor bisericii. Cercurile metodice ale profe- 
sorilor de religie se organizează de către culte sau la sediul acestora, 
deși ele sunt în responsabilitatea Ministerului, respectiv a inspecto- 
ratelor şcolare judeţene. Pedagogia predării religiei, ghidurile de 
bune practici, manualul profesorului lipsesc. Profesorii care predau 
religia cultului majoritar ortodox sunt favorizați față de profesorii 
care predau religii minoritare, atât în planul titularizării, cât şi al 
ocupării funcţiilor de conducere de inspector de religie la nivel judeţean 
sau ministerial. Practic, toate poziţiile de decizie privind educaţia 
religioasă sunt ocupate, la nivelul unităţilor școlare, al comunităţilor 
locale, al judeţelor și la nivel ministerial de reprezentanţi ai cultului 
ortodox, nu de puţine ori preoţi. Piaţa muncii pentru profesorii care 
predau religii minoritare este mult mai îngustă. 

Prezenţa religioasă în şcolile publice din România încalcă caracterul 
laic al învățământului public și nu respectă principiul non-discrimi- 
nării şi al egalităţii de șanse. În școlile publice s-au amenajat și 

construit laboratoare de religie, locuri de rugăciune, capele sau chiar 
biserici. Capelele, laboratoarele de religie, simbolurile religioase, 
ritualurile sunt rareori ecumenice, fiind cel mai adesea apanajul 
exclusiv al cultului majoritar, cel mai adesea cel ortodox, chiar și în 
acele cazuri în care școala respectivă este pluriconfesională, iar elevii 
aparțin mai multor culte. Numărul capelelor și lăcașelor de cult nu 
este cunoscut la nivelul MECT, ceea ce denotă caracterul haotic şi 
netransparent al construirii lor. Simbolurile religioase, în special 
cele ortodoxe, sunt expuse în fiecare clasă, în spaţiile administrative 
și în toate spaţiile comune din marea majoritate a școlilor publice. 
Minoritățile religioase sunt tratate ca marginale Și nu se bucură, din 
perspectiva predării și a prezenţei simbolice în școală, decât de cote 
infime. Nesocotirea drepturilor și discriminarea celor neafiliaţi reli- 
gios sau necredincioşi este generalizată. 

Manualele de religie din școlile publice sunt manuale confesionale, 
de învățătură bisericească şi doar într-o proporție redusă includ 
capitole de istorie a religiilor sau de cultură generală religioasă. 
Conţinutul unor manuale aprobate de MECT se îndepărtează de 
idealul unei societăți democratice și pluraliste, incluzând aprecieri și 
etichetări jignitoare la adresa altor culte, inclusiv a celor recunoscute 
în România. În loc să promoveze cunoașterea și respectul altor religii, 
manualele, cele ortodoxe în primul rând, promovează suspiciunea, 
intoleranţa, disprețul, aroganţa faţă de alte culte sau faţă de cei care 
nu sunt credincioși. Există manuale de religie ortodoxă aprobate de 
MECT care indică drept bibliografie pentru elevi pagini web ortodoxe 
fundamentaliste, ce găzduiesc atacuri vehemente la adresa ecume- 
nismului și a altor culte religioase. Între manualele diferitelor culte 
există diferenţe izbitoare în privința mesajului de toleranţă, acceptare 
a diversităţii, ecumenism, ceea ce conduce la formarea elevilor într-o 
ierarhie de valori diferită şi, în final, la erodarea coeziunii sociale. 
Deși MECT a acreditat și finanțat apariţia a numeroase manuale de 
religie, existând chiar o mică industrie lucrativă a subvenţionării lor, 
o proporţie însemnată a elevilor nu au manuale de religie, iar predarea 
este lăsată la latitudinea profesorilor de religie, mulți dintre ei preoţi, 
o situaţie singulară în comparaţie cu alte materii ce fac parte din 
trunchiul comun. În cazul acreditării unor manuale s-au înregistrat și 
situații de conflict de interese, implicaţi fiind și înalți demnitari de stat. 

Ministerul Educaţiei, Cercetării și Tineretului are datoria de a 
reforma predarea religiei în școlile publice. La introducerea, în anii '90, 

a studiului religiei în școlile publice, argumentul principal nu a fost 
numaidecât imperativul formării personalităţii armonioase a copilului, 
servirea interesului său superior, cât considerente ţinând în special 
de dezideratele cultelor religioase. 

Se poate aprecia că, după aproape două decenii, societatea româ- 
nească nu se mai află în situaţia anilor '90 când, într-o anumită 
măsură, era legitimă aspiraţia de a îndepărta consecințele ateismului 
de stat din perioada comunistă. Cu toate acestea, Ministerul Educaţiei 
și Cercetării nu a întreprins nici o evaluare aprofundată a situaţiei 
concrete și a efectelor predării religiei, pe baze confesionale, a pătrun- 
derii nelimitate a cultelor, prin ritualuri și simboluri, în şcolile 
publice, trecând cu vederea faptul că modelul adoptat în urmă cu 
douăzeci de ani nu mai corespunde realităţilor actuale şi generează, 
în tot mai multe cazuri, discriminare şi încălcarea libertăţii religioase 
a minorităţilor religioase.” 

Toată situaţia descrisă în concluziile Ligii Pro Europa este rezultatul 
constituirii unui sistem de educaţie religioasă care are la bază artico- 
lele constituționale de marjă 29 (5): „Cultele religioase sunt autonome 
față de stat şi se bucură de sprijinul acestuia...” în conexiune cu 
articolul 29 (6): „Părinţii sau tutorii au dreptul de a asigura, potrivit 
propriilor convingeri, educaţia copiilor minori a căror răspundere le 
revine” și articolul 32 (7): „Statul asigură libertatea învăţământului 
religios, potrivit cerinţelor specifice fiecărui cult. În şcolile de stat, 
învățământul religios este organizat şi garantat prin lege”. Aceste 
prevederi nu implică nici că în școlile de stat învățământul trebuie 
să fie confesional, nici că, dacă este totuși astfel, el trebuie să aibă 
un conţinut dogmatic, nici că începe în clasa I și se desfășoară până 
în clasa a XII-a, nici că în şcoală urmează să se pună pe pereţi icoane 
sau că anul școlar începe cu manifestări religioase. Este la fel de 
adevărat, în același timp, că reglementările constituţionale enume- 
rate nu reprezintă o pavăză împotriva catehizării elevilor prin sistemul 
de învățământ, proces care duce la o confesionalizare masivă a societăţii 
româneşti. Pentru salvgardarea șanselor ca România să evolueze în 
sensul unei societăți deschise specifice modernităţii, puţine urgenţe 
sunt mai clare decât aceea de a stăvili, prin schimbarea corespun- 
zătoare a drepturilor constituţionale de marjă ce privesc educaţia 
religioasă, supunerea copiilor la actuala îndoctrinare religioasă. 

6. Autonomie universitară și derapaje 


Autonomia universitară se află sub protecţia articolului 32 (6) din 
Constituţie: „Autonomia universitară este garantată”. Plasând-o în 
cadrul drepturilor constituţionale de marjă, ea s-ar intersecta cu mai 
multe drepturi garantate de Cedo: dreptul la educaţie, dar şi liber- 
tatea de exprimare și informaţie sau dreptul la asociere. 
Formularea generală şi generică a articolului 32 (6) din legea 
fundamentală duce la o interpretativitate problematică a sintagmei 
„autonomie universitară”. Neprecizarea sensului pe care îl dă Consti- 
tuția României acestui principiu și absenţa oricărei circumstanţieri 
au dus la abuzul lui în trei direcţii: (a) eliberarea vieţii universitare 
de constrângerile firești de calitate şi responsabilitate a instituțiilor 
academice faţă de societate; (b) încălcarea, în ciuda garanţiei consti- 
tuţionale, a unor condiţii inerente autonomiei instituţiilor de învăţă- 
mânt superior; (c) transformarea autonomiei universitare în garantul 
promovării unui proiect de confesionalizare a societății românești. 


6.1. Presiunea asupra vieții universitare şi degradarea ei 


După 1990, în România a avut loc o adevărată explozie a universită- 
ților particulare care au introdus o presiune specifică asupra mediului 
universitar în ansamblul său. Multe din iniţiativele dedicate disemi- 
nării instituţiilor de învățământ superior au avut motivații politice. 
În câţiva ani, la seria cunoscută a orașelor universitare” s-au adăugat 
localităţi care cu greu ar fi putut susține un corp profesoral pe plan 
local”. Evoluţiile din sistemul universitar, în special, din cel parti- 
cular, au fost un subiect constant de întrebări și scandaluri publice. 
S-au invocat extinderea corupţiei, scăderea calităţii învățământului, 
instabilitatea sistemului, lipsa de transparenţă, inechitatea, lipsa de 
valoare a diplomelor, inadecvarea la piața muncii ș.a. În anul 2009, 
Universitatea Spiru Haret a cerut acordarea a 56 000 de diplome, în 


55. Cum ar fi Bucureşti, Cluj-Napoca, Iași, Timişoara, Târgu-Mureș, Brașov, 
Craiova, Constanţa, Ploieşti. 

56. Între care: Alba Iulia, Arad, Bacău, Baia Mare, Bistriţa, Brăila, Buzău, 
Călărași, Câmpulung, Deva, Drobeta Turnu Severin, Galaţi, Gheorgheni, 
Giurgiu, Lugoj, Petroșani, Râmnicu-Vâlcea, Reșița, Roman, Satu-Mare, 
Sighetu Marmaţiei, Târgoviște, Târgu-Jiu, Zalău. 

condiţiile în care nu a obţinut acreditarea specializărilor, iar Ministerul 
Educaţiei, Cercetării și Inovării a refuzat. În anul 2008, doi autori 
defineau starea de lucruri din învățământul superior în acești ter- 
meni: „Una dintre cele mai scăzute rate de participare la educaţie 
din Europa, unul dintre cele mai mici punctaje la evaluările interna- 
ţionale, nici o universitate în Top 500 mondial și o majoritate covâr- 
şitoare de companii care se plâng de calitatea absolvenţilor, dar și 
unele din cele mai mici salarii pentru profesori. Așa arată învă- 
ţământul românesc, pe scurt”. 

Cercetările din ultimii ani au început să clarifice acest tablou 
format mai ales din impresii. Studiul Centrului Euroregional pentru 
Democraţie Timişoara, Metro Media Transilvania, din 2006 a oferit 
câteva date ceva mai clare privind „corupţia în mediul universitar”. 
Agenţia de strategii guvernamentale a făcut publice rapoarte re- 
zultând din cercetarea cantitativă efectuată în luna iunie 2008 pe 
doctoranzi și studenţi“. Faptul că dincolo de anecdotica excesivă, în 
învăţământul universitar românesc există o criză reală, o arată un 
studiu al Fundaţiei Soros, care găsea, în anul 2007, că în ce privește 
un indicator factual atât de relevant precum folosirea plagiatului 
„42% dintre cadrele didactice investigate susţin că se întâlnesc des 
sau foarte des cu fenomenul [plagiatului]. Ponderea crește la 54% în 
universităţile private şi scade la 37% în cele de stat. De asemenea, 
plagiatul este raportat semnificativ mai des de profesori din uni- 
versităţile mari din punct de vedere al numărului de studenţi”. 

Starea de „criză” a sistemului de învățământ superior are și cauze 
inerente, precum creșterea foarte rapidă a numărului de studenți. 
Între 1998 și 2008, numărul absolvenţilor de facultăţi s-a triplat, fără 
ca aceasta să asigure încă beneficiul educaţiei academice unui procent 
dintre tineri la nivelul altor ţări ale Uniunii Europene. Presiunea 
asupra sistemului se va menţine. 

Un handicap important al mecanismului de reglare a sistemului 
universitar din România este însă legat de interpretarea autonomiei 


57. Alina Pahoncia, Liviu Florea, „Învăţământul la raport”, Ziarul Financiar, 
3.11.2008. 
58. Agenţia de strategii guvernamentale, „Sistemul universitar românesc — 
realităţi, cauze, soluţii”, 2008. 
59. Mircea Comșa, Claudiu D. Tufiș, Bogdan Voicu, „Sistemul universitar 
românesc. Opiniile cadrelor didactice și studenţilor”, Fundaţia Soros România, 
- Bucureşti, 2007. 

universitare despre care Constituţia României enunţă că e garantată, 
lăsând la nivelul legii responsabilitatea circumscrierii ei. Aceasta, în 
condiţiile în care dezvoltarea învățământului universitar, astăzi într-o 
proporție semnificativă privat, depinde de hotărârile unor oameni 
politici. Ca urmare, e afectată de partizanatul celor care având puterea 
în materie normativă și de politici, au și puterea să redefinească 
interesele publice în raport de interesele proprii. Ce se întâmplă este 
contrariul logicii constituţionale, care cenzurează activitatea legis- 
lativă pentru a nu fi capturată de motivații de grup conjuncturale. 
În acest sens, circumscrierea autonomiei universitare în chiar textul 
legii fundamentale reflectă o logică inerentă ei. 


6.2. Dubla subordonare a facultăților de teologie 


Studiul „Expansiunea manifestărilor religioase în învăţământul 
superior românesc. Organizare, studii de caz, consecinţe” al Soli- 
darităţii pentru Libertatea de Conştiinţă a analizat situația actuală 
a facultăților de teologie identificând principala încălcare a auto- 
nomiei universitare în învățământul superior românesc“. Argumen- 
taţia acestei cercetări nici nu mai permite de adăugat ceva esenţial. 
Conform Regulamentului-cadru al Facultăţilor de Teologie Ortodoxă 
din Patriarhia Română"!, facultăţile în cauză „se află sub o dublă 
subordonare, a Bisericii Ortodoxe Române şi a Universităţilor de 
stat din care fac parte”. Activitatea Facultăţilor de Teologie are la 
bază Regulamentul, legile privind educaţia, carta universitară, Statutul 
BOR şi Protocolul încheiat în 30 mai 1991 între BOR și MEC, prin care 
vechile institute teologice au fost integrate în universităţile de stat. 

Regulamentul-cadru stabilește că menirea facultăţilor de teologie 
ortodoxă este de a „contribui la întărirea și unitatea credinţei, la 
promovarea spiritualităţii ortodoxe și misiunii Bisericii” în societatea 
românească. Sub raport organizatoric, administrativ, tehnic și finan- 
ciar, facultăţile ar fi subordonate universităţii din care fac parte, iar 
din punct de vedere „teologic, canonic și spiritual” ele s-ar subordona 
autorităților bisericeşti. Totuşi, protocolul din 1991 acordă preroga- 
tive de ordin administrativ și organizatoric și organismelor bisericești 


60. Raportul a fost elaborat de Liviu Andreescu împreună cu Judit-Andrea Kacsó. 

61. Aprobat prin Hotărârea 2411 a Sfântului Sinod din 4-5 iunie 1998. Potrivit 
titlului acestui document, facultățile de teologie fac parte din Patriarhia 
Română. 

de vreme ce „cifra de școlarizare pentru anul I specialitatea teologie 
propriu-zisă va fi stabilită anual de către Patriarhia Română, iar 
cifra de școlarizare pentru dubla specializare va fi stabilită de comun 
acord de către Patriarhia Română și instituţia de învăţământ superior”. 

Activitatea facultăţilor teologice este coordonată de Comisia pentru 
Învăţământ a Sfântului Sinod, iar Colegiul Decanilor Facultăţilor de 
Teologie are un rol pur consultativ. La rândul lor, planurile de învăţă- 
mânt sunt supuse consimţământului Comisiei. 

Studiul indică tensiunile dintre formula laică de organizare a 
facultăţilor de teologie şi controlul extern al Bisericii. Ele privesc 
predarea, cercetarea, alegerea conducerii facultăţilor. 

Legea învățământuluit?, Legea privind statutul personalului di- 
dactic$5 și cartele universităţilor de stat prevăd dreptul individual la 
libertatea academică, cu alte cuvinte, posibilitatea universitarului 
de a lua decizii în domeniul curricular: structurarea cursului, selecția 
materialelor, a subiectelor discutate și paradigmelor, alegerea stan- 
dardelor de evaluare. Corespondentul colectiv al libertăţii academice 
individuale este autonomia comunităţii profesionales. Faptul că bise- 
rica și alţi actori din afara spaţiului academic nu au drept de ingerință 
este valabil și în cazul universităţilor private confesionale. Dacă 
instituţia de învățământ amintită refuză să respecte standardele 
respective întrucât reprezintă voința unei Biserici, ea nu mai are 
statutul de universitate. Sensul intervenţiei operate de Comisia pentru 
Învăţământ a Sfântului Sinod în deciziile privind substanţa învăţă- 
mântului teologic din universităţile de stat, contrare principiului 
libertăţii academice şi autonomiei universitare, este explicat de autorii 
studiului sintetizat aici în felul următor: „În scop de ilustrare, un 
echivalent din afara mediului teologic ar fi controlul direct al Uniunii 
Arhitecţilor, Colegiului Medicilor sau al Baroului local asupra acti- 
vităţii didactice și de cercetare sau asupra definirii programelor de 
studiu din facultăţile de arhitectură, respectiv de medicină sau din 
școala de drept”. 


62. Articolele 89-96, privind autonomia universitară; articolele 11, 12, 89 și 
129, privind libertatea academică, din Legea învățământului nr. 84/1995, 
republicată. 

63. Articolele 96-99, 116-123 și 138 din Legea privind statutul personalului 
didactic (nr. 128/1997). 

64. Catedra, consiliul facultăţii etc. 

65. „Solidaritatea pentru Libertatea de Conștiinţă”, NRDO, nr. 3, 2009, p. 106. 

Regulamentul-cadru stabileşte şi faptul că seria de candidaturi 
pentru posturile de conducere în Facultatea de Teologie Ortodoxă din 
București trebuie să primească binecuvântarea Patriarhului. La ședin- 
tele consiliului profesoral poate participa de drept „chiriarhul locului”. 
Acesta se bucură și de dreptul de a retrage dreptul de predare în 
facultate. Regulamentele interne ale facultăţilor de teologie ortodoxă 
trebuie aprobate și de autoritatea bisericească, nu numai de senatul 
universitar. Tot acest mecanism face ca și practic, şi formal controlul 
exercitat asupra mediului teologic academic de organismele biseri- 
cești să fie foarte ridicat. Pentru a deveni teolog universitar este 
necesar acordul Bisericii și adeziunea la dogma oficială a confesiunii, 
ceea ce contravine esențial spiritului mediului universitar așa cum 
este acesta garantat și prin articolul 32 (6) din Constituţie. 

Între implicaţiile perverse ale încălcării autonomiei universitare — 
în absenţa unei circumstanţieri în textul constituţional — în cazul 
facultăţilor de teologie se află pasarea răspunderii și obligaţiilor, în 
situații incomode, de la universitate și Biserică și invers. Este mai 
ales cazul diferitelor acte de corupţie — vezi fraudele comise de decanul 
Nicolae Necula laolaltă cu alți administratori într-un scandal care îl 
implica pe fiul celui dintâi, ori luarea de mită de către arhiepiscopul 
Teodosie al Tomisului, decan al Facultăţii de Teologie Ortodoxă de la 
Universitatea Ovidius din Constanţa. 

O consecință a înfrângerii autonomiei universitare prin dubla 
guvernare a facultăţilor de teologie cu implicaţii majore pe lungă 
durată asupra învățământului universitar românesc este subordo- 
narea, când biserica capătă un anumit grad de autoritate privind 
treburile universitare, a instituţiilor laice de învăţământ superior. 
Facultăţile de teologie ortodoxă sunt deseori conduse de înalți ierarhi” 


66. „Laurenţiu Streza, Mitropolitul Ardealului, este decan al Facultății de 
Teologie Ortodoxă Andrei Șaguna din cadrul Universităţii din Sibiu, în 
timp ce la Universitatea Ovidius din Constanţa aceeași funcţie este ocupată 
de Arhiepiscopul Teodosie. La Universitatea Valahia din Târgovişte servește 
ca decan Arhiepiscopul Târgoviștei Nifon Mihăiţă. La Alba Iulia, arhiereul 
locului este «decan onorific» — un titlu suspect din punct de vedere legal, 
căci funcția de decan reprezintă o poziţie esențialmente administrativă — 
al Facultăţii de Teologie Ortodoxă a Universității 1 Decembrie 1918, facultate 
ale cărei date de corespondență au fost găzduite, cel puțin pentru o perioadă, 
de serverul arhiepiscopiei locale (reintregirea.ro). Andrei Andreicuț a servit 
ca decan al acestei instituţii timp de două mandate, perioada maximă posibilă 
conform legii. Irineu Popa, Mitropolitul Olteniei, este din 2004 decanul 

Or, prezența acestora în universitate ca membri ai senatului și ai 
comisiilor acestuia alterează raporturile firești dintre actorii aca- 
demici. Decizii care contravin dorințelor sau intereselor facultății de 
teologie și ale Bisericii reprezentate în conducerea universităţii de 
un înalt ierarh vor fi luate cu atât mai greu cu cât, în cazul unora 
dintre membrii senatului, înaltul ierarh le este părinte spiritual. 


6.3. Dubla specializare, poartă a confesionalizării 
spațiului public 


Dubla specializare“, subliniază autorii studiului elaborat sub egida 
Solidarităţii pentru Libertatea de Conştiinţă, prin care un absolvent 
de program licenţă obţine în urma studiilor calificări în două domenii 
de studiu, constituie o excepţie notabilă în sistemul de învățământ 
superior din România. În 2002 — luat ca referință — facultăţile de 
teologie din universităţile de stat ofereau următoarea serie de duble 
specializări: teologie și asistenţă socială, teologie și limba română, 
teologie și o limbă străină, teologie şi istorie, teologie și filologie 
clasică, teologie, conservare și restaurare, teologie și arte plastice, 
teologie și filosofie. În urma trecerii la „sistemul Bologna”, lista 
specializărilor autorizabile sau acreditabile pentru domeniul teologie 
a fost limitat iniţial la trei: teologie pastorală, teologie didactică, 
artă sacră. La puţin timp, facultățile de teologie au început să recupe- 
reze spațiul pierdut. O hotărâre de guvern din anul 2006 a introdus 
specializarea „teologie socială”. Crearea de „module” sau „pachete” a 
permis revenirea la specializarea teologie — limbă străină. A fost 
anunţată crearea unei specializări teologie didactică — limba şi litera- 
tura românăt5. Acest proces care forțează cadrul legal care guvernează 
învățământul superior nu întâmpină reacția autorităţilor abilitate. 

Specializările secundare de tipul limbilor străine, limbii române, 
geografiei, istoriei, filosofiei au atras un mare număr de studenţi în 
facultăţile de teologie. Absolvenți, aceștia vor veni să predea în 


Facultăţii de Teologie Ortodoxă de la Universitatea din Craiova, succedându-l 
în funcţie pe Episcopul Damaschin”, http ://www.constiinta-critica.ro/upload/ 
documente/Raport-manif_relig.pdf. 

67. În conformitate cu Regulamentul-cadru al Facultăţilor de Teologie Ortodoxă 
din Patriarhia Română. 

68. Facultatea de Teologie-Litere a Universităţii Valahia din Târgoviște, la 
http://ftl.valahia.ro/continut.htm, consultat pe 12 mai 2009. 

învățământul public materii laice, adăugând în procesul formării 
elevilor convingerile lor religioase profunde. Profesorii veniţi de pe 
băncile facultăţilor de teologie au obligaţia de a converti, act faţă de 
care s-au angajat prin jurământ faţă de Biserica Ortodoxă. Elevii 
minori din învăţământul public sunt expuși voinţei unor profesori 
care vin în școală și ca să propovăduiască credinţa ortodoxă. Regu- 
lamentului-cadru al Facultăţilor de Teologie Ortodoxă din Patriarhia 
Română arată acest lucru explicit: „Disciplinele din specialitatea B 
vor fi predate în spiritul învăţăturii de credinţă creştină ortodoxă”? 
(articolul 7). 

Concluzia Raportului elaborat sub egida Solidarităţii pentru Liber- 
tatea de Conștiinţă este că ne aflăm în faţa unei confesionalizări a 
spaţiului academic, care reprezintă doar latura universitară a feno- 
menului mai larg de confesionalizare a spaţiului public românesc. Or, 
puține procese sunt mai amenințătoare pentru societatea deschisă 
decât această evoluţie spre demodernizarea societăţii româneşti. 
Drepturilor atât de importante, precum libertatea de gândire, conștiință 
și religie, şi principiilor atât de generoase precum autonomia univer- 
sitară li s-au răsturnat sensurile pentru a obţine din ele materia 
primă a promovării intereselor unor instituţii religioase. „Caii troieni” 
ai acestei denaturări a semnificației originale a principiilor legii 
fundamentale au fost câteva drepturi constituţionale de marjă din 
domeniul libertăţii religioase şi învățământului. Asupra lor trebuie 
operat pentru a răsturna direcţia procesului. 


7. Reprezentarea din oficiu a persoanelor 
aparținând minorităţilor naţionale: 
pericolul monopolului politic 


Articolul 62 (2) din Constituţia României stabileşte că organizaţiile 
cetăţenilor aparținând minorităţilor naţionale, care nu întrunesc în 
alegeri numărul de voturi pentru a fi reprezentate în Parlament, au 
dreptul la câte un loc de deputat, în condiţiile legii electorale”. Acest 
articol care a fost, timp de circa 20 de ani, un pilon esenţial al 


69. „Solidaritatea pentru Libertatea de Conștiinţă”, NRDO, nr. 3, 2009, p. 118. 
70. Cetăţenii unei minorităţi naţionale pot fi reprezentaţi numai de o singură 
organizație. 

sistemului de protecţie a minorităţilor în România are un caracter 
excepţional. Reprezintă o măsură afirmativă foarte puternică, neuti- 
lizată în alte sisteme naţionale de protecţie a minorităţilor. Amintim 
că politicienii români au cerut de mai multe ori Parlamentului de la 
Budapesta să adopte, pentru simetrie, o lege analoagă pentru mino- 
rităţile naţionale din Ungaria. În ciuda militantismului maghiar 
pentru promovarea drepturilor minorităţilor naţionale pe pământ 
european, acest lucru nu s-a întâmplat, deși Constituţia Ungariei o 
permite. Desigur, această poziţie are multe argumente — simetria nu 
este aplicabilă cu privire la drepturile minorităţilor, dimensiunea 
Parlamentului ridică propriile probleme de compatibilitate —, ceea ce 
vrem să punctăm aici este însă natura specială a prevederii. 

Reprezentarea parlamentară din oficiu introduce un drept colectiv 
prin excelență”!. Deputaţii minorităţilor nu se află în Camera legis- 
lativă pentru că ar avea un drept al lor, propriu, de a ocupa un scaun 
în Parlament. Ei sunt „vocea minorităţii în forul suprem” ; se asigură 
că majoritatea decide chestiuni ce privesc comunităţile minoritare în 
cunoștință de cauză. 

Reprezentarea parlamentară din oficiu stă n baza unei reţele 
instituţionale cu rol activ şi eficace în promovarea intereselor mino- 
rităţilor naţionale. Deputaţii care reprezintă organizaţiile cetățenilor 
aparţinând minorităţilor naţionale formează Grupul parlamentar al 
minorităţilor naţionale. În condiţiile unei diferenţe procentuale mici 
între majoritatea parlamentară și opoziţie, începând cu anul 1996, 
acest grup a jucat un rol efectiv în viaţa politică, căpătând putere 
reală în a-şi susţine interesele specifice. Câte trei reprezentanţi ai 
asociaţiilor minorităţilor naţionale reprezentate în Parlament for- 
mează Consiliul Minorităţilor Naţionale”?. Consiliul coordonează și 
sprijină activităţile organizaţiilor iniţiate de minoritari prin propu- 
nerile de repartizare a fondurilor alocate din bugetul de stat, elabo- 
rarea de proiecte de îmbunătăţire a cadrului legislativ, înaintarea, 
către Guvern, a unor solicitări cu caracter administrativ și financiar. 


71. Gabriel Andreescu, „Argumentele noii ofensive oficiale împotriva dreptu- 
rilor colective”, în NRDO, nr. 3, 2008, pp. 24-41. 

72. A rezultat din reorganizarea, în 1997, a fostului Consiliu pentru Mino- 
rităţile Naţionale, organ consultativ al Guvernului. A fost supus unor 
restructurări, ultima prin Hotărârea Guvernului nr. 589/2001 (Gabriel 
Andreescu, Națiuni şi minorităţi, Polirom, Iaşi, 2004). 

Evoluţia situaţiei minorităților naţionale după anul 1990, într-un 
sens pozitiv, a depins substanţial de existenţa acestui sistem de 
reprezentare parlamentară a minorităţilor cu prelungirile lui în plan 
instituțional. Puterea acestuia, ca orice putere, nu este însă doar 
pozitivă. De-a lungul istoriei celor 20 de ani, probe ale abuzului 
posibil s-au transformat în realitate de mai multe ori. 

Întâi, nu este de uitat că sistemul de reprezentare din oficiu a fost 
folosit de către FSN, începând cu luna februarie 1990, pentru a 
controla CPUN-ul împotriva partidelor istorice şi membrilor indepen- 
denţi. Ulterior, după primele alegeri, la 20 mai, și după adoptarea 
Constituţiei în luna decembrie 1991, așa-numitul „grup al minori- 
tăţilor naţionale altele decât cea maghiară” a fost folosit constant 
împotriva UDMR. La 6 aprilie 1993 a fost creat Consiliul pentru 
Minoritățile Naţionale (CpMN), ca organ consultativ al Guvernului 
sub autoritatea secretarului general al Guvernului. Aproape orice 
nemulțumire a UDMR atrăgea o declaraţie a CpMN în care Uniunea, 
cu un număr de membri mai mare de câteva ori decât al tuturor 
celorlalte organizaţii culturale, avea un singur vor. Într-un final, 
Uniunea Democratică a Maghiarilor din România a trebuit să anunţe 
suspendarea sa din Consiliu pentru a nu mai legitima o construcție 
instituțională ce părea, în acel moment, să fie folosită împotriva 
maghiarilor, ca și a intereselor reale ale comunităţilor minoritare, 
servind în schimb coaliția naționalistă a „patrulaterului roşu”. Iată 
deci, un drept constituţional gândit să promoveze interesele minori- 
tăților era folosit contra acestora”. 

După 1997, relaţiile dintre UDMR și celelalte uniuni culturale s-au 
apropiat până la a se transforma într-o cooperare utilă pentru fiecare 
organizaţie. Unitatea intereselor a fost verificată în anul 2005, când 
Grupul parlamentar al minorităţilor naţionale și-a însușit Proiectul 
de lege privind statutul minorităţilor naţionale elaborat de UDMR, 
a cărui principală noutate erau prevederile de acordare a autonomiei 
culturale, atribut tipic pentru categoria drepturilor colective. 

Proiectul a fost respins de Senat în luna octombrie 2005, iar la 
începutul anului 2006 s-a aflat în dezbaterea comisiilor de speciali- 
tate ale Camerei Deputaţilor. De atunci, decizia asupra proiectului 


73. Coaliția legislativă PDSR, PUNR, PRM, PSM. 
74. Gabriel Andreescu, Ruleta. Români și maghiari, 1990-2000, Polirom, lași, 
2004, pp. 150-151. 

a fost amânată prin nerealizarea cvorumului în timpul ședinţelor. În 
luna august 2008, Guvernul şi-a arătat susținerea față de proiectul 
de lege privind statutul minorităţilor naţionale, incluzându-l pe lista 
priorităţilor sale legislative pentru cea de-a doua sesiune ordinară a 
anului 2008. Susținerea părea însă pur declarativă și oricum, criza 
guvernamentală din anul 2009 a lăsat cu totul în umbră acest proiect. 

Principala opoziţie la proiectul statutului în cadrul coaliţiei majo- 
ritare din primăvara anului 2005 a fost determinată de suspiciunea 
faţă de autonomiile culturale, principala noutate a noii propuneri 
legislative. Or, autonomia culturală, în sine, nu ridică nici o problemă 
principială şi s-a dovedit a fi o practică pozitivă în mai toate locurile 
unde a fost aplicată — Țările Baltice, Ungaria. Adevărata problemă a 
proiectului este de altă natură : exploatarea legislativă a prevederilor 
constituţionale referitoare la persoanele aparţinând minorităţilor 
naţionale (din categoria drepturilor constituţionale de marjă) în scopul 
creării unui monopol politic asupra comunităţilor minoritare. 

Calea „cuceririi” controlului asupra comunităţii are ca prim pas 
crearea prin statut a unui subiect de drept distinct de asociaţiile și 
fundaţiile obișnuite : „Organizaţia cetățenilor aparținând unei minori- 
tăţi naţionale”, care posedă drepturi politice în sensul articolul 62 (2) 
din Constituţia României. Sintagma „organizaţie a cetăţenilor” a fost 
până acum şi este încă interpretată în aplicarea prevederilor consti- 
tuţionale în sensul de „fundaţie” sau „asociaţie”. Proiectul statutului 
încearcă să valorifice limba Constituţiei prin acordarea drepturilor 
politice numai organizaţiilor, cărora li se impun condiţii prohibitive. 
Conform articolului 40 (2): „Numărul membrilor unei organizații a 
cetățenilor aparţinând unei minorităţi naţionale nu poate fi mai mic 
de 10% din numărul total al cetăţenilor care cu ocazia ultimului 
recensământ al populaţiei și-au declarat apartenenţa la minoritatea 
respectivă” şi 40 (3): „În cazul în care 10% din numărul total al cetă- 
ţenilor înregistraţi ca aparţinând unei minorităţi în cadrul ultimului 
recensământ al populaţiei este egal sau depășește 25 000 de persoane, 
lista membrilor fondatori trebuie să cuprindă cel puţin 25 000 de per- 
soane, domiciliate în cel puţin 15 din judeţele ţării, dar nu mai puţin 
de 300 de persoane pentru fiecare dintre aceste judeţe”. 

Singurele asociaţii ce acopereau cerinţele articolului 40 în mo- 
mentul lansării proiectului de lege erau uniunile culturale din Grupul 
parlamentar al minorităţilor naţionale. Ca atare, au beneficiat și 
beneficiază de toate avantajele decizionale, materiale și simbolice pe 

care statul român le pune la dispoziția Grupului parlamentar, Consi 
liul Minorităţilor Naţionale, Departamentului de Relaţii Interetnice, 
Agenţiei Naţionale a Romilor etc. Faptul le dă un avantaj esenţial 
asupra oricăror alte asociaţii și fundaţii concurente. Beneficiul asis- 
tenței statului, „meritat” căci a fost obţinut prin alegeri libere, devine 
discriminatoriu când „din mers” se introduc condiţii prohibitive pen- 
tru celelalte asocieri ale minoritarilor. 

Acest sistem prohibitiv a fost experimentat la alegerile locale din 
2004, ceea ce a atras critica unor organizaţii de drepturile omului, 
ca și opinia negativă a Comisiei de la Veneţia. Prin proiectul de 
statut al minorităţilor se încearcă impunerea sistemului printr-o 
formulă ceva mai elaborată. 

Monopolului astfel creat i se dă o putere sporită prin felul în care 
se prevede realizarea autonomiei culturale, care implică „competenţe 
decizionale în problemele privind identitatea sa culturală, lingvistică 
și religioasă, prin consilii alese de către membrii săi” (articolul 57 (1)). 
Consiliile ar împărţi cu statul deciziile esenţiale în domeniul educa- 
tiei minorităţilor'5, culturii, mass-media minorităţilor”? ș.a. 

Consiliile Naţionale ale Autonomiei Culturale „se constituie prin 
alegeri interne” (articolul 62 (1)), iar „organizarea și desfăşurarea 
alegerilor interne [...] se asigură de organizaţia reprezentativă a 
cetățenilor aparținând minorităţii naţionale respective” (articolul 62 
(3)). Astfel, cercul se închide. Organizaţia reprezentativă, creată în 
condiţii prohibitive în raport cu orice alt concurent posibil, propune 
candidaţi la alegeri pentru Consiliul Naţional al Autonomiei Cultu- 
rale a minorităţii naţionale respective, organizează alegerile și în 


75. „...elaborarea strategiilor şi priorităţilor privind învățământul în limba 
maternă a comunităţilor naţionale” și „organizarea, administrarea şi con- 
trolul educaţiei în limba maternă în instituţiile de învățământ particulare, 
sau participarea în parteneriat cu autoritățile publice competente la reali- 
zarea acestor atribuţii, în cazul instituțiilor din sistemul public de învă- 
ţământ”, conform articolului 58 literele a și b. 

76. „...organizarea, administrarea şi controlul, în condiţiile legii, a instituţiilor 
culturale de drept privat în limba maternă, sau de cercetare și dezvoltare 
a culturii proprii, ori, după caz, participarea în parteneriat cu autoritățile 
publice competente la realizarea acestor atribuţii, în cazul instituțiilor 
culturale de drept public”, conform articolului 58 litera c ş.a. 

77. „înfiinţarea şi administrarea unor mijloace de comunicare în masă proprii, 
ori participarea în parteneriat cu autoritățile publice competente la orga- 
nizarea unor posturi, secţii, redacţii, ori emisiuni în cadrul societăților 
publice de radio și televiziune”, conform articolului 58 litera d. 

felul acesta controlează Consiliile. După ce Și-a asigurat monopolul 
politic asupra comunităţii, organizaţia reprezentativă obţine și unul 
educațional-cultural-media. 

La nivel de principiu, temele identitare sunt expresia unor com- 
petenţe specifice care nu au legătură cu fidelitatea politică. Ca urmare, 
alegerile pentru Consiliile Naţionale ar trebui să urmeze o logică care 
să permită acordarea de competenţe profesioniştilor și oamenilor 
devotați comunităţii. Or, mecanismul propus de actualul proiect de 
statut al minorităților impune un criteriu esenţial politic. Cum să fie 
promovat de către Consiliul Naţional al Autonomiei Culturale Maghiare, 
controlat în totalitate de UDMR, un bun director de școală, dar care 
este membru al Partidului Civic Maghiar? Și cum ar susține Consiliul 
Naţional al Autonomiei Culturale a Romilor, dominat de Partida 
Romilor, un director de presă, altminteri convingător, dacă face parte 
din Alianţa pentru Unitatea Romilor? 

Elaborând ingenios cu prevederile constituţionale de marjă din 
domeniul protecţiei minorităţilor, experţii actualelor uniuni culturale 
au imaginat un proiect de Lege privind statutul minorităților naţio- 
nale din România care distruge democraţia internă a comunităților 
minoritare și este profund discriminatoriu. Proiectul de lege a statu- 
tului este un exemplu tipic al felului în care extinderea anumitor 
drepturi care intră în domeniul marjei de apreciere se poate întoarce 
împotriva altor drepturi, dovedindu-se esenţial contrare valorilor 
constituționale. 


Concluzii 


Abordarea Constituţiei României din perspectiva încălcării dreptu- 
rilor şi libertăţilor prin chiar textul legii fundamentale nu ridică 
obstacole din principiu, ci eventual practice. De asemenea, există 
criterii clare de recunoaștere a măsurii în care legislaţia vine în 
conflict cu prevederile Cedo și articolele constituţionale corespun- 
zătoare. Cel mai dificil par de evaluat implicaţiile drepturilor consti- 
tuţionale de marjă, tocmai pentru că acestea intenţionează sau par 
să intenționeze adăugarea unor garanţii în plus, legitimate de tradiţia 
juridică naţională. Deficiențe în formularea lor pot duce la destabi- 
lizarea ansamblului de drepturi și libertăţi, ca totalitate, tradusă, 

aşa cum am arătat, în numeroase abuzuri ale valorilor societății 
deschise și, respectiv, ale spiritului legii fundamentale. 

Acesta este motivul pentru care proiectul unei reforme constitu- 
tionale va avea ca temă sensibilă operarea în domeniul drepturilor 
constituţionale de marjă. Atunci când gânditorii legii fundamentale 
au dorit să facă inovaţii în raport cu standardele internaţionale, ei 
au expus societatea unor consecințe imprevizibile. După 19 ani de la 
adoptarea Constituţiei de către statul postcomunist, aceste consecințe 
s-au dovedit dăunătoare valorilor societăţii deschise. 

Dacă în cadrul unui viitor Parlament va prevala opţiunea pentru 
o reformă constituţională, atunci una din marile mize ale societăţii 
civile va fi influențarea Adunării Constituante în scopul amendării 
corespunzătoare a legii fundamentale în domeniul drepturilor consti- 
tuționale de marjă. Dar „care societate civilă”? Problema care a apărut 
între timp este falia, din ce în ce mai abruptă în ultimii ani, nu doar 
dintre lumea politică și societatea civilă, ci şi cea din interiorul celei 
dintâi; dintre o parte a societăţii civile organizate, conservatoare şi 
antiliberală, și grupările purtătoare ale principiilor societăţii des- 
chise, cele care promovează modernitatea în dubla ei dimensiune, 
valorică și structurală. 

Comunitate politică, comunitate națională, 
comunităţi teritoriale 


Miklós Bakk 


Comunitățile politice reale, așa cum funcționează ele în cadre 
constituționale istorice date, pot să difere mult de modelele ideal-tipice 
cunoscute din teoriile politice clasice normative (de exemplu, teoriile 
contractualiste). Se impune, astfel, o examinare și din punct de vedere 
istoric-interpretativ a conceptului de comunitate politică, examinare 
care ne-ar putea conduce la câteva consideraţii noi privind cadrele 
constituţionale și instituționale adecvate pentru o comunitate politică 
în devenire și transformare continuă în condiţii istorice date. 


1. Comunitate politică, comunitate naţională 


1.1. Comunitatea politică — modele interpretative 


Primul model al comunităţii politice a fost fundamentat de Aristotel. 
El a extins noţiunea prieteniei asupra comunităţii polisului creând, 
astfel, o paradigmă durabilă pentru fenomenul politic. Aristotel a 
căutat o congruenţă între noţiunea tradițională greacă a prieteniei 
(heteria) şi noţiunea politică a isonomiei, adică o noţiune premer- 
gătoare conceptului de democraţie, însemnând dreptate și egalitate. 
EI viza o transpunere a prieteniei din dimensiunea (inter)personală 
într-una social-politică!, o descărcare a conținutului ei de pasionalita- 
tea funciară pentru obţinerea unui ethos atașat cetățeanului. Aceasta 
era, de fapt, o raţionalizare a prieteniei: prietenia a devenit un cod 


1. În terminologia lui Ferdinand Tönnies, din gemeinschaftlich în gesellschaftlich. 


88 COMENTARII LA CONSTITUȚIA ROMÂNIEI 


moral și un ethos cetăţenesc, un concept normativ pentru fundamen- 
tarea coerenţei comunităţii politice. | 

Dar ce putea fi conţinutul acelui ethos cetățenesc? O percepţie 
generală şi comună despre binele comun, un „bine fondator” al comu- 
nităţii politice, dar această presupoziţie normativă a avut câteva 
consecințe paradigmatice?. Prima ar fi aceasta: cu cât prietenia a 
devenit mai abstractă, mai precis, cu cât omul concret trebuia să 
aibă cât mai mulți prieteni, cu atât s-a golit de obligaţiile morale 
concrete ce legau persoanele conlocuitoare și a devenit o abstracţie 
metaforică a prieteniei reale. O metaforă care se referea, oarecum 
nereflectat, la binele comun și la comunitatea morală abstractă a 
cetăţenilor și care putea să dăinuie numai ca identitate a comunității 
politice. A doua consecință ce decurge din ethosul constituant al 
comunităţii politice constă în minimalizarea sau — mai bine spus — 
„degradarea” valorii conflictului. Aristotel, considerând că virtuțile 
sunt în armonie și că armonia indivizilor concordă cu binele public 
Şi se reproduce în armonia vieţii de stat, a impus o viziune despre 
conflicte în care acestea au fost reduse la statutul de simple mani- 
festări ale lipsurilor de caracter sau ale unei organizări greşite a 
vieţii publice. El a considerat conflictul un rău eliminabil din viaţa 
publică. A treia consecință (oarecum decurgând din a doua) vizează 
chiar delimitarea comunităţii politice. Comunitatea oamenilor buni, 
deci stabilitatea binelui public, poate fi menţinută numai prin exclude- 
rea acelor cetăţeni care periclitează coeziunea comunităţii prin defi- 
cienţele morale. Excluderea trebuie instituţionalizată“, ceea ce implică 
și o concepţie exclusivistă a cetăţeniei. 

Paradigma lui Aristotel a abstractizat prietenia privată și a legat-o 
de consensul și asemănarea dintre indivizi, ca bază a funcţionării 
comunităţii politice, astfel politica prieteniei a construit o paradigmă 
a politicii identitare. Această paradigmă a politicii identitare are — 
după Körösényi şi Benhabib — două conceptualizări : a) esenţialismul 
de grup şi b) politica alterităţii. Prima susţine caracterul dat și 


2. Despre ethosul-cetăţenesc vezi cartea a II-a și a IIl-a din Politica lui 
Aristotel. 

3. Vezi András Körösényi, „A barátság politikája versus az ellenségesség 
politikája” [Politica prieteniei versus politica adversităţii], în Századvég 
(38), nr. 4/2005, pp. 128-130. 

4. Grecii au făcut aceasta prin ostracism. 

5. András Körösényi, art. cit., p. 132. 


COMUNITATE POLITICĂ, COMUNITATE NAŢIONALĂ... 89 


constant al grupurilor cu identitate cultural determinată. Prin ele 
grupurile există ca entităţi substanţiale, ele sunt variabile indepen- 
dente ale structurării vieţii politice. A doua conceptualizare pune în 
evidenţă construcţia identităţii individuale prin apartenența relaţio- 
nală a indivizilor la diferite grupuri (culturale, rasiale, religioase etc.). 
Deși în această a doua conceptualizare identitatea individului nu este 
predeterminată, ci construită printr-o reţea relațională dinamică, totuși 
este o identitate care premerge politica. Cele două conceptualizări se 
leagă, deci, printr-o accepţiune a identităţii ca fiind prepoliticăl. Avem 
un paradox: coerenţa (armonia) comunităţilor politice are nevoie de 
un suport identitar, dar tocmai identitățile prepolitice diminuează 
șansele de rezolvare a conflictelor, de transformare și reconfigurare 
a comunităţilor politice, deci ele reduc autonomia politicului. 

Autonomia politicului se păstrează mai bine printr-o altă para- 
digmă care poate fi denumită, în oglindă cu cea a lui Aristotel, 
politica adversităţii (a dușmăniei). Această paradigmă se bazează pe 
recunoașterea naturalității conflictelor dintre oameni, iar conflictele 
natural (esenţial) existente sunt elemente constitutive ale politicului. 
Consensul poate fi un scop politic realizabil, dar conflictele nu pot fi 
eliminate, ele sunt cele care generează identitatea politică, ele au un 
rol fundamental în constituirea comunităților politice. 

Paradigma adversităţii își găsește rădăcinile în concepţia lui Hobbes 
Și în cea a lui Hegel, formularea ei clară o găsim, însă, la Carl Schmitt. 
Pentru Schmitt, politicul — care include și statul — se constituie prin 
distincția prieten-duşman [Freund-Feind], amic-inamic: „Distincția 
politică specifică la care se reduc acțiunile și motivele politice este 
distincţia dintre prieten și dușman”. Şi mai explicit: „distincția dintre 
prieten și dușman are menirea de a marca nivelul ultim de inten- 
sitate a legăturii sau despărțirii, a unificării sau destrămării”. Sorin 
Lavric îl explică pe Schmitt în felul următor: „elementul politic nu 
apare decât acolo unde mai întâi a apărut relaţia prieten-dușman. 
Altfel spus, ca să poţi să spui că respiri lumea politicii, trebuie mai 


6. Vezi András Kărăsenyi, art. cit., pp. 132-134 şi Seyla Benhabib (ed.), Democracy 
and Difference : Contesting the Boundaries of the Political, Princeton Uni- 
versity Press, Princeton NJ, 1996, pp. 9-12. 

T. Carl Schmitt, A politikai fogalma. Válogatott politika - és államéleti 
tanulmányok [Conceptul de element politic. Studii de teorie politică şi ale 
statului], Osiris-Pallas-Attraktor, Budapesta, 2002, p. 19 (trad. n.). 

întâi să-ţi identifici dușmanii și prietenii”. Nu se poate face politică 


fără a ști de la început alianțele, adversităţile, prietenii și dușmanii, 
această opoziție binară este, deci, o condiţie sine qua non a intrării 
în politică, este un binom fundamental similar opoziţiei frumos-urât 
pe tărâmul esteticului sau echivalent al opoziţiei bine-rău din etică, 
cum explică însuși Schmitt”. După Mason, acţiunea, participarea 
politică nu este, în primul rând, nici instrumentală, nici expresivă, 
ci formativă: „ne transformă în ceea ce putem deveni”!0. Calhoun 
susţine în eseul său despre mișcarea studenţilor chinezi din 1989 că 
identitatea este produsul şi nu temeiul acțiunii colective!!. La rândul 
lui, Körösényi subliniază „rolul epistemologic” al conflictului: de 
multe ori, numai și numai prin conflicte reuşim să cunoaștem bine 
propriile năzuinţe şi scopuri!?. 

Raportate la instituţionalizarea existenţei comunităţii politice prin 
cadre constituţionale bine definite, cele două paradigme — politica 
prieteniei şi politica adversităţii — definesc două dimensiuni impor- 
tante din punct de vedere instituţional. Politica prieteniei acționează 
într-o dimensiune orizontală şi exclude dimensiunea verticală care 
conţine controlul și dominarea. Această dimensiune este sursa demo- 
craţiei deliberative!5, întrucât conţine dialogul, comunicarea pe ori- 
zontală dintre „prieteni” despre lucrurile comune, este dimensiunea 
identitară, substanţială a comunităţii politice ce se cere a fi definită 
și din punct de vedere instituţional şi juridic. În context consti- 
tuţional, această dimensiune apare în: 


— instituţia cetăţeniei, ca dimensiune identitară a apartenenţei la 
comunitatea politică ce constituie statul; 

— naţiune, ca fiind acea formă a comunităţii politice care se defi- 
nește prin identitatea sa; 

- stat, ca instituţie cu identitate proprie. 


„ Sorin Lavric, „Moștenirea lui Carl Schmitt” (1), Luceafărul, nr. 33/2008. 

Carl Schmitt, op. cit. 

0. Vezi John Hope Mason, „Creativity in action : the background to Machiavelli's 
«ion» and «fox»”, în lain Hampsher-Monk (ed.), Defending Politics. Bernard 
Crick and Pluralism, British Academy Press, Londra, New York, 1993, p. 17. 

11. Vezi Craig C. Calhoun, „Science, Democracy, and the Politics of Identity”, 

în Jeffrey N. Wasserstrom și Elizabeth J. Perry (coord.), Popular Protest and 
Political Culture in Modern China, Westview Press, Boulder, 1994, p. 118. 
12. András Körösényi, art. cit., p. 135. 
13. Ibidem, p. 141. 

Politica adversităţii este legată atât de dimensiunea orizontală, 
cât și de cea verticală (în care se realizează raporturile de dominare). 
În poziţiile de la vârful ierarhiei sunt cei care desemnează dușmanul 
contribuind astfel la (re)configurarea comunităţii politice, a deli- 
mitării dintre prieteni și dușmani. Comunicarea este prezentă și în 
această dimensiune, dar se evidenţiază nu în planul dialogal /deli- 
berativ, ci în cel retoric /rivalizant. Oratorii aflaţi în rivalitate încearcă 
fiecare să manipuleze grupuri cu ajutorul retoricii, să contrapună 
diferite identități pentru un control vertical mai mare, deci ține mai 
mult de politica adversităţii. Instituţional, poate fi așezat mai degrabă 
în dimensiunea participativă în care se reglementează acele raporturi 
de rivalitate care „fac și desfac” adversităţile, care concură la (re)deli- 
mitarea comunităţilor politice. Aspectele constituţionale ale acestei 
dimensiuni apar odată cu: 

— partidele; 
— divizarea pe verticală a puterii; 
— democraţia directă. 


Cele două dimensiuni se completează. Evoluţia istorică a consti- 
tuțiilor, a reformelor constituționale restabilește, periodic, raportul 
dintre acestea. Importante sunt „rupturile”, acele momente istorice 
care așază în prim-plan dimensiunea identitară, adică reformulează 
întrebările comunităţii politice: „cine suntem noi ?”, „cine face parte 
din «naţiune» ?” etc. În ce privește constituţiile central și est-europene, 
acest raport dintre cele două dimensiuni s-a schimbat de la 1989 
încoace mutând accentul de la dimensiunea identitară, preponde- 
rentă imediat după 1989, la dimensiunea participativă. 

Această mutare vizează și raportul dintre discipline. Dreptul public, 
după cum se știe, are două ramuri: dreptul constituţional și dreptul 
administrativ. Dreptul constituțional reglementează relaţiile de putere 
fundamentale din cadrul structurii instituţionale a statului, locul, 
drepturile și libertăţile fundamentale ale cetățeanului. Multe din 
acestea sunt legate de aspectul orizontal al comunităţii politice, de 
dimensiunea identitară. Dreptul administrativ reglementează, în 
schimb, serviciile comunitare (în domeniul învățământului, sănătăţii, 
ordinii publice etc.), măsura și modalităţile în care cetățeanul poate 
fi beneficiar al acestor servicii, precum şi normele în baza cărora 
funcționează instituţiile care prestează aceste servicii. Oarecum simpli- 
ficator, se poate spune : dreptul constituţional reglementează subiecţii 

comunitari (în sensul de polity) care au drepturi și mijloace pentru 
a beneficia de aceste servicii, iar dreptul administrativ reglementează 
modalităţile prin care aceste servicii devin efective între comunităţi 
şi membrii acestora, transferurile instituţionalizate necesare în acest 
scop (în sens de policy). Este de înţeles că deşi ambele ramuri de 
drept sunt importante pentru cetăţean, există perioade, cele „revolu- 
ţionare” sau de tranziţii majore, în care regulile constituţionale sunt 
cele primordiale, şi există altele, cele consolidate, în care detaliile 
dreptului administrativ devin centrale!. 


1,2. Națiune şi comunitate politică — 
dimensiunea identitară 


Națiunea, adică comunitatea politică construită în dimensiunea identi- 
tară, este cel mai „reușit” model de comunitate politică bazată pe 
politica prieteniei. Gellner descrie națiunea ca o sinteză a moder- 
nităţii politice, cea mai mare și cea mai stabilă comunitate politică 
a secolelor al XIX-lea şi XX, a cărei identitate se articulează atât 
politic, cât şi cultural, găsindu-și expresia ei în naționalism. „Națiunea 
în lumea modernă”, spune Gellner, „este o unitate politică care se 
delimitează de celelalte unităţi (de celelalte naţiuni) pe baza «culturii», 
constituind sisteme complexe care încearcă să desăvârşească omoge- 
nitatea culturală internă şi să o lege de suveranitate, iar unde 
această joncțiune se realizează cu succes, ea dă naștere unor state 
naţionale puternice”!5. După o tipologie, devenită locus communis în 
teoria naţionalismului, există două tipuri de națiune. Națiunea civică, 
având ca prototip națiunea franceză, se definește (în sens normativ, 
bineînţeles) prin asociere liberă a cetăţenilor; este întruparea unui 
contract social care se înnoieşte permanent („națiunea este un plebiscit 
de fiecare zi” — Ernest Renan). După o altă tipologie, națiunea cultu- 
rală se definește ca o comunitate istorică-organică, bazată pe unitatea 
de limbă, cultură şi origine și se fundează pe un concept al roman- 
ticilor germani privind poporul ca forma ideală a unităţii. Dihotomia 


14. Lőrincz Lajos, „Alkotmânyjog, közigazgatási jog” [Drept constituţional, 
drept administrativ), în Magyar Tudomány, 12/2007, p. 1567. 

15. Ernest Gellner, „The Coming of Nationalism and its Interpretation: the 
Myths of Nation and Class”, în Gopal Balakrishnan (coord.), Mapping the 
Nation, Verso, Londra, New York, 1996, p. 45 

a fost larg exploatată în disputele ideologice europene!f. Noile teorii 
privind națiunea și naționalismul tratează tipul civic-politic și cel 
cultural-etnic nu ca două arhetipuri diferite, ci ca două fațete ale 
dinamicii identitar-politice la care se supun „naţiunile” în perpetua 
lor reconstrucţie, ca fiind comunităţi politice dinamice. Benner consi- 
deră că cele două concepte, cel bazat pe suveranitatea populară (cel 
„democratic”, civic-politic) și cel bazat pe identitatea culturală pot fi 
reunite într-un concept pe care ea îl numește „conceptul geopolitic al 
naţiunii”, Baza comună a celor două tipuri poate fi identificată prin 
necesitatea permanentă a legăturii dintre conducători și cei conduși. 
La început, această legătură era numai verticală, întrucât (în condiţiile 
feudalismului) controlul politic s-a realizat într-un mod satisfăcător 
prin pură subordonare ierarhică. Mai târziu apare şi conştientizarea 
asemănărilor pe orizontală; se constituie, deci, un fel de „noi” ori- 
zontal (we-ness) solidificat ulterior și prin elemente de conștiință 
ideologică. Această lărgire pe orizontală a conștiinței de „noi” extinde 
legăturile ierarhice, de descendență comună şi local-regionale ante- 
rioare, și le transformă într-o solidaritate socială de masă sub forma 
unei identități colective, care, la început, se manifestă numai în caz 
de război, catastrofe sau dominaţii străine, dar ulterior devine o 
conștiință permanentă. 

Aceasta este „miezul” comun al tuturor identităţilor naţionale şi 
se regăsește în fiecare într-o formă particulară. La început nu are un 
conţinut politic și cultural elaborat, dar cu timpul se structurează un 
cod, un „miez” cultural care menţine legătura identitară permanentă 
dintre membrii comunităţii, atât pe orizontală, cât şi pe verticală. 
Doctrinele naţionale occidentale susţin, de obicei, democraţia ca 
singurul instrument care poate menţine legătura identitară, atât pe 
verticală, cât și pe orizontală; altele așază în prim-plan originea 
comună, unitatea de limbă și cultură. Indiferent de modul de împletire 
a valorilor democratice cu elementele de identitate culturală și etnică, 
identitatea naţională se formează și prin coliziunea cu alte comunități 


16. Națiunea civică prezentându-se ca democratică, „occidentală” față de cea 
„orientală”, tribală. Vezi Hans Kohn, The Idea of Nationalism : A Study in 
Its Origins and Background, Macmillan, New York, 1944; John Plamenatz, 
„A nacionalizmus két típusa”, în Bretter Zoltán, Deák Ágnes (coord.), Eszmék 
a politikában : a nacionalizmus, Tanulmány Kiadó, Pécs, 1995 [1976], p. 60. 

17. Vezi Erica Benner, „Is there a core national doctrine?”, în Nations and 
Nationalism, vol. 7, nr. 2, 2001, pp. 155-174. 

politice — acel „ei” care capătă valenţe formative când relaţia dintre 
comunităţi devine și interstatală. | 

Instabilitatea competițională a generat o presiune permanentizată 
asupra comunităţilor politice și în acest mediu s-a amplificat valoarea 
solidarităţilor de masă care dezvoltau și adaptau la condiţiile pre- 
moderne, apoi moderne principiile de tip cuius regio, eius religio, 
principiu dus mai departe de „loialităţile naţionale” create prin coduri 
culturale. După Revoluţia franceză și războaiele napoleonice a devenit 
o percepţie politică generală faptul că pluralismul cultural și ideologic 
în cadrul unui stat reprezintă un risc de securitate. Statul naţional 
modern a răspuns la această provocare prin introducerea învățămân- 
tului public uniformizat, a administraţiei și a instrucției militare!t. 
Relaţiile internaţionale europene au contribuit, deci, la formarea 
identităţilor naţionale, iar „presiunea de securitate” a generat acţiuni 
formative asupra societăţii prin rolul distributiv crescând al trezo- 
reriei şi prin nevoia recunoscută de modernizare a birocraţiei, deci 
prin stat!”, 

Conform dezbaterii din teoria naţionalismului, la crearea și conso- 
lidarea solidarităţii sociale concură trei grupe de factori: (1) pe lângă 
cel politic şi statal, evidenţiat mai sus, se mai accentuează (2) rolul 
pieţelor, al industrializării, (3) respectiv al comunicării sociale și al 
apariţiei sferei publice moderne. Teoria lui Gellner susține că solida- 
ritatea naţională a fost creată cultural în urma unei nevoi desprinse 
din industrializare la acel punct al progresului social-istoric care a 
însemnat trecerea de la societatea de tip agrar la una industrială. 
Societăţile agrare, spune Gellner, n-au nevoie de o cultură omogenă, 
diferenţele normelor'culturale constituie, de fapt, fundamentul orga- 
nizării ierarhice. În societăţile industriale, în schimb, dispare acest 
rol al culturii înalte de a fixa poziţiile ierarhiei sociale şi de a lega 
anumite persoane de anumite poziţii. Cultura devine aici granița, 
delimitarea exterioară a unei mari unităţi sociale, mobile, în inte- 
riorul căreia indivizii își modifică liber poziţia în funcţie de nevoile 
producţiei, ale pieței”. Naționalismul apărut odată cu această cultură 


18. Benner, op. cit., pp. 163-164. 

19. Grupurile modernizatoare ale administraţiei s-au definit și ele ca fiind comu- 
nităţi „protonaţionale”. Vezi Michael Mann, „A modern európai nacionalizmus 
kialakulâsa” [Apariţia naţionalismului modern european], în Kântor Zoltân 
(coord.), Nacionalizmuselmeletek, Rejtjel Kiadó, Budapest, 2004, p. 123. 

20. Ibidem. 

a funcţionalităţii sociale a unei întregi societăţi nu este altceva decât 
interesul comunităţii politice pentru menţinerea acestei culturi stan- 
dardizate, omogene, suport de coduri general valabile, iar statul a 
devenit principalul protector și dezvoltator al acestei culturi nemaifiind 
protectorul religiei (ca în societatea de tip agrar). 

O concluzie asemănătoare este formulată şi de Anderson, care 
pleacă de la descompunerea comunităţilor religioase şi a statelor 
dinastice??. Este un proces care a pus capăt percepției creștine asupra 
timpului (a așteptării eshatologice și a amânării perpetue a „sfâr- 
șitului lumii”2), a introdus timpul perceput liniar, schimbare ce se 
datorează apariţiei cărţilor și apoi — dar mai ales — presei tipărite 
care a produs „lumi de o zi” prin relatările cotidiene şi puse una 
lângă cealaltă, deci prin crearea a ceea ce azi numim sferă publică. 
Acest concept al timpului a creat comunități bazate pe o „profundă 
camaraderie orizontală”, timpul lor fiind construit transversal, prin 
mijloacele mass-media (prin crearea unor concomitențe ritmice, ală- 
turări de evenimente disparate prin presă). Națiunea este, deci, 
creată de capitalism și de tehnologia tiparului prin realizarea unui 
imaginar comun orizontal întreţinut ritmic de prezentul confecționat. 

Rezumând cele prezentate, putem concluziona că naționalismul ca 
proces de constituire a comunităţii politice în dimensiunea ei identitar- 
-orizontală a fost generată, în principal, de cei trei factori mai sus 
amintiți: a) politic-statal; b) economic-industrial ; c) comunicaţional. 
Primul, care evidenţiază rolul statului în constituirea comunităţii 
politice, este relevant şi în privinţa aspectelor constituționale ale 
definirii comunităţii politice, prin următoarele „definiţii”: 1) a cetă- 
ţeniei ca apartenenţă la comunitatea naţională ; 2) a direcţiei impuse, 
prin definiţia și rolul statului, construcţiei naţionale (nation building). 


21. Ernest Gellner, op. cit. 

22. Vezi Benedict Anderson, Imagined Communities : Reflections on the Origin 
and Spread of Nationalism, Verso, Londra, 1991. 

23. Vezi Reinhart Koselleck, Elmúlt jövő. A történeti idők szemantikdja, Atlantisz, 
Budapesta, 2003, p. 20. 

24. Vezi Benedict Anderson, „Képzelt közösségek” [Comunităţi imaginate], în 
Kántor Zoltán (coord.), Nacionalizmuselmeletek, Rejtjel Kiadó, Budapest, 2004, 
pp. 98-100. La constituirea ideii de timp liniar au contribuit unii filosofi 
precum Condorcet, Kant sau Hegel, dar un impuls hotărâtor a primit 
această idee de la Revoluţia franceză: cotitură istorică şi suită de evenimente 
care a convins opinia publică a vremii că există o soartă istorică, o forță 
supraomenească cu o desfășurare calculabilă. 

În democraţiile europene pot fi observate patru direcţii ale construcţiei 
naționale (cf. Csergő şi Goldgeier), şi anume: 1) clasica construcție 
a „naţiunii-stat” care vizează desăvârșirea congruenţei dintre comu- 
nitatea cetăţenilor şi comunitatea cultural-lingvistică ; 2) construcția 
națională sub-state orientată spre constituirea unei comunităţi politice 
la nivel substatal, dar urmând logica de nation-building, de realizare 
a congruenţei dintre cultură și comunitate politică; 3) construcţia 
naţională vizând transsuveranitatea ; 4) construcţia naţională defen- 
sivă, având ca scop păstrarea, „apărarea” substanţei culturale a 
comunităţii politice existente”. Desigur, aceste patru tipuri n-au o 
existență separată, ele subzistă în comun, unul prin celălalt, în 
combinaţii specifice pentru fiecare practică comunitară de construcţie 
națională, istoric condiţionată?. 

Construcția „naţiunii-stat” a reuşit prin îmbinarea dimensiunii 
identitare a comunităţii naţionale cu cea participativă, existentă prin 
funcționarea democraţiei procedurale. Democraţia procedurală este 
cea care „actualizează” identitatea comunităţii politice moderne prin 
menţinerea continuă a receptivităţii (responsiveness) celor care conduc 
comunitatea, asigurând-le posibilitatea de a-și reînnoi reprezenta- 
tivitatea. Identitatea comunităţii politice moderne se menţine prin 
relativa stabilitate și permanenţă a leadershipului democratic, a 
acelei elite care-și asigură legitimitatea şi mandatul în concursul 
pentru sprijinul democratic. Aspectul competiţional, în sensul definit 
de Schumpeter, este foarte important, pentru că pune accentul nu 
atât pe opţiunile alegătorilor, cât pe competiţia liderilor în a convinge 
alegătorii că ei reprezintă cel mai bine opţiunile lor”. Demosul, masa 
alegătorilor, devine în această competiţie comunitate politică prin 
faptul că definește, în mod procedural-participativ, opţiunea „cea mai 


25. Vezi Cserg6 Zsuzsa şi James M. Goldgeier, „Nationalist Strategies and 
European Integration”, în Kántor Zoltán, Majtényi Balázs, Osamu Ieda, 
Vízi Balázs, Halász Iván (coord.), The Hungarian Status Law : Nation 
Building and/or Minority Protection. Slavic Eurasian Studies, nr. 4, Hokkaido 
University, Sapporo, 2004. 

26. În România, de exemplu, primul tip, al construcției „națiunii-stat”, este prezent 
într-un mod marcant (chiar prin definiţia statului în Constituţie), construcția 
sub-state apare prin propunerile de autonomie teritorială pentru Ținutul 
Secuiesc ; dimensiunea construcţiei vizând transsuveranitatea este mai slabă 
(în comparaţie cu Ungaria), iar construcția naţională defensivă nu se mani- 
festă atât de pregnant față de imigranţi, ca în cazul statelor vest-europene. 

27. Vezi Joseph A. Schumpeter, Capitalism, Socialism, and Democracy, George 
Allen and Unwin, Londra, 1976 [1942]. 

comună” care devine personalizată prin reprezentanții (liderii) aleși. 
Momentul cheie este receptivitatea elitei conducătoare care este 
deopotrivă formatorul și ecoul preferințelor demosului. Altfel spus, 
leadershipul unei democraţii constă în reprezentanţi aleşi care sunt, 
în același timp, conducători și conduşi”. Ei definesc cultura politică, 
ei „desemnează” adversarii și dușmanii comunităţii politice. 

Construcţia naţională vizând transsuveranitatea marchează o ruptură 
față de modul de subzistență al clasicului stat naţional. În timp ce 
statul naţional clasic (ajuns la forma lui canonizată în secolul al XIX-lea) 
a creat o legătură puternică, aproape biunivocă, între cele două ele- 
mente definitorii, teritorialitatea și cetăţenia, astăzi această legătură 
s-a diluat datorită proceselor de integrare. Puterea exclusivă a sta- 
tului naţional asupra teritoriului naţional a fost mult limitată prin 
sistemele internaţionale de protecţie a drepturilor omului și acor- 
durile integrării europene. Numărul crescând al cetățeniilor multiple 
a limitat și el unilateralitatea cetăţeniei clasice exclusiviste, fenomen 
atribuit erei postnaţionale. Dar nu numai cetățenia multiplă și apa- 
riția unui fuzzy citizenship” pune în evidenţă dimensiunea trans- 
suveranităţii, ci și apariţia clauzelor de responsabilitate în noile 
constituţii central şi est-europene (Polonia, România, Ungaria), prin 
care statele își asumă angajamente speciale cu etnicii necetăţeni din 
statele (de obicei) vecine, etnici care sunt legaţi prin cultură şi limbă 
de națiunea titulară a statului respectiv. 


1.3. Națiune şi comunitate politică — 
dimensiunea teritorială 


Procesul construcţiei naţionale (nation-building), cu tot succesul înre- 
gistrat în secolul al XIX-lea de către statele naţionale, nu poate fi 
confundat cu procesul istoric al construcţiei statale (state-building)”. 


28. Giovanni Sartori, Demokrácia, Osiris Kiadó, Budapesta, 1999, pp. 89-90. 

29. Vezi Brigid Fowler, „Fuzzy citizenship, nationalising political space: A 
framework for interpreting the Hungarian «status law» as a new form of 
kin-state policy in Central and Eastern Europe”, One Europe or Several ? 
Programme Working Paper 40, Sussex European Institute, University of 
Sussex, Brighton, 2002. 

30. În timp ce termenul nation-building a fost introdus treptat prin literatura 
mai sus citată, termenul state-building s-a încetățenit puțin mai târziu, în 
anii '70, mai ales datorită lui Tilly și Linz. 

Cele două noțiuni se reacoperă reciproc, mai ales în evoluţia unor 
state în câteva perioade istorice, dar există o diferenţă logică clară 
între ele“! 

În Europa Occidentală, construcția statală a premers construcția 
națională. În istoria unor țări, construcția statală a fost un proces 
vast şi consolidator, anterior procesului construcției naționale care a 
preluat „din mers” rezultatele construcției statale. În anumite situații, 
mai mult particulare, cele două procese au devenit, cu defazajele 
existente, procese convergente în crearea statelor naţionale. Un ase- 
menea caz de succes istoric a fost cel al Franţei. Pregătită de o 
construcţie statală de succes*?, timp de mai multe secole, Republica 
Franceză de după 1789 s-a angajat într-o construcţie naţională ce a 
culminat în secolul al XIX-lea. Principiul iacobin de nation une et 
indivisible a devenit instrumentul desființării particularităţilor cultu- 
ral-identitare de pe teritoriului statului francez consolidat, proces 
descris foarte clar de Eugen Weber”. Construcţia naţională franceză 
a avut ca rezultat paradigmatic națiunea-stat şi a fost posibilă numai 
în condiţiile secolului al XIX-lea când contraoferta „constructorilor” — 
cetăţenia bazată pe egalitate și drepturi politice, completată cu resurse 
culturale care furnizau bunuri de prestigiu aproape fără egal la 
nivelul civilizaţiei de atunci — era unică în concertul european. Dar nu 
toate construcţiile naţionale bazate pe o construcţie de stat anterioară 
solidă au avut un asemenea succes. Statul spaniol liberal și centralist 
din secolul al XIX-lea, deși cu o performanţă a statalității de mai 
multe secole și el, a reușit să fundamenteze o identitate spaniolă, dar 
nu a reușit să o lărgească, în condiţiile democraţiei, fiind nevoit să 
se confrunte cu mișcarea naţională catalană și bască. 

Un succes istoric a fost și cel britanic, construcţia statală reușită 
(începută de dinastia Tudor) ulterior, în faza în care construcția 
naţională a fost în prim-plan, s-a confruntat cu naționalismul sau 


31. Totuşi, mai ales în concepția americană, persistă confuzia, respectiv identifi- 
carea dintre cei doi termeni. Vezi http ://www.rand.org/pubs/monographs/ 
2007/RAND_MG557.pdf, accesat la 14 septembrie 2009. 

32. Absolutismul lui Ludovic al XIV-lea este măsura acestui succes; totuși 
provincii ca Bretânia, Burgundia, Languedoc, Flandra valonă, Artois, 
Cambrésis, precum și regiunile din Pirinei îşi organizau propriile diete și 
aveau organ autonom de justiţie; vezi Hagen Schulze, Stat și naţiune în 
istoria europeană, Polirom, Iaşi, 2003, p. 65. 

33. Eugen Weber, Peasants into Frenchmen. The Modernization of Rural France, 
1870-1914, Stanford University Press, 1976. 

„etnicitatea reziduală” a periferiei celtice din imperiul britanic. Dar 
construcţia statală tudoriană a creat o identitate protonaţională a 
elitei nobiliare care a reușit să devină o bază solidă a identităţii 
britanice încă dinainte de epoca modernă“, iar această identitate 
protonațională, odată cu modernizarea statului şi apariţia valorilor 
civice şi politice, le-a asimilat pe acestea, devenind o identitate 
britanică largă și modernă, având și caracteristici imperiale. Această 
identitate a oferit o cale spre valorile modernităţii și în periferiile 
celtice, care, asimilându-le, s-au completat cu „identitatea britanică”. 
Proiectele identitare „celtice” (scoțiene și galeze) renăscute mai târziu, 
naționalismul lor de tip etnoregionalist nu a intrat, astfel, într-o 
concurenţă completă cu identitatea britanică; o bază a unei „duble 
identități” a persistat de-a lungul vremilor. Aceasta a devenit baza 
reconcilierii regionalist-devoluţioniste din Marea Britanie. Recu- 
noaşterea construcţiei naţionale galeze și scoțiene s-a făcut prin 
reconstrucţia statului. O relaţie oarecum similară există și în Catalonia, 
între identitatea spaniolă şi cea catalană, aici avem, însă, mai degrabă 
o evoluţie ulterioară reconstrucției regionaliste a statului spaniol, de 
după căderea regimului Franco”, 

În Europa Centrală și de Est foarte multe comunităţi etnice trăiau 
în structuri imperiale cu o clasă conducătoare nobiliară de origine 
„externă” (exogenă), astfel nu s-a format o identitate protonaţională 
prin elitele statului. Multe dintre aceste grupuri etnice, popoare mai 
mici, au intrat fără stat într-un proces de construcţie naţională, 
plecând de la o mișcare naţională fondatoare care, la început, a 
purces la „trezirea naţiunii” prin cultură, adică a pus bazele limbii 
și literaturii naţionale care urma să fie standard, în sensul formulat 
de Gellner și Anderson, de comunicare și cod al identităţii naţionale, 
apoi și-au propus scopuri politice, întâi emancipatoare, continuând 
cu lupta dusă pentru dobândirea unei statalităţi*. În Europa Centrală 
și de Est construcţia naţională a precedat, deci, construcţia statală, 
creând mult mai multe situaţii istorice de conflict teritorial. 


34. Vezi Liah Greenfeld, „Nacionalizmus és modernitás”, în Kántor Zoltán 
(coord.), Nacionalizmuselmeletek. Szöveggy ijtemeny, Rejtjel Kiadó, Budapesta, 
2004, pp. 186-187. 

35. După unele sondaje din anii '80, 53% dintre scoțieni şi 80% dintre catalani 
aveau o „identitate dublă”. 

36. Vezi Miroslav Hroch, „From National Movement to the Fully-formed Nation: 
The Nation-building Process in Europe”, în New Left Review, nr. 198 (martie- 
-aprilie), 1993, pp. 5-7. 

Dimensiunea istorică a concurenţei şi convergenţei dintre proce- 
sele de construcţie statală și națională poate fi văzută și prin schim- 
bările hărţii politice europene. Pe această hartă, în jurul anului 1500, 
au existat mai multe sute de formaţiuni politice de tip stat premodern, 
iar numărul lor, în jurul anului 1900, a scăzut la aproximativ 25%, 
Această scădere a fost rezultatul unificărilor teritoriale peste care au 
avut loc construcţii naţionale în condiţii diferite. Unele state cu 
teritorii unificate au devenit omogene în urma construcției naţionale, 
altele și-au păstrat o structură identitar-regională care era amprenta 
istorică a situaţiei dinainte de unificare. 

O tipologie care exprimă metaforic această diferenţă de combinaţie 
sau convergenţă între construcţia statală și construcția naţională ca 
rezultat al unificărilor teritoriale, a fost dată de Szabó prin dihotomia 
stat de tip „măr” — stat de tip „strugure”%, Statul de tip „măr” este 
omogen, nu are structură orizontală, ci numai verticală, deci nu are 
subunități, părţi teritoriale componente specifice. Acest tip de stat a 
dovedit performanţă în privinţa unificării pieţelor şi a normelor de 
comunicare generale pentru o societate modernă. Din punct de vedere 
doctrinar și-a găsit susținerea în liberalismul clasic etatist; este 
succesul total al modernităţii politice ce a unificat sistemul juridic 
Și legislativ dintre cei doi poli ai acestei modernităţi, pe de o parte 
cetățeanul, privit ca individ golit de toate loialităţile „ancestrale” şi 
drept sumă abstractă de drepturi cuprinse în ceea ce numim azi 
drepturi politice și „sistemul drepturilor omului”, iar pe de altă parte 
statul democratic ca garant al acestor drepturi. Structura de tip 
„Strugure” s-a format prin unificarea teritoriilor statale de tip feudal, 
unificare ce s-a făcut prin instituirea unor relații contractuale între 
domnitorul unificator și teritoriile componente ca teritorii vasale, 


37. Vezi Juan J. Linz, Nemzetepites és ăllamepites [Construcţie naţională şi 
construcţie statală], în Kântor Zoltân (coord.), Nacionalizmuselmeletek, Rejtjel 
Kiad6, Budapesta, 2004, p. 279. 

38. Vezi Szabó Máté, „Szőlő vagy alma?” [Strugure sau măr?], Korunk, nr. 10, 
1994. 

39. Modelul contractual se trage din începuturile feudalismului în Europa 
Occidentală, din lipsa unei puteri care să integreze de sus în jos societatea 
într-o singură structură de dominație, lipsă ce a condus la organizări pe 
teritorii restrânse, integrate de jos în sus pe baza normelor tradiționale, 
prin impunerea cu minuțiozitate a dreptului cutumiar (mos terrae). Vezi 
Szűcs Jenő, Vázlat Európa három történeti régiójáról [Schiţă despre cele 
trei regiuni istorice ale Europei], Magvető Könyvkiadó, Budapesta, 1983. 

Modernizarea imperială, apoi cea burgheză au şters, parţial, aceste 
diferenţe, dar n-au reușit să le anuleze complet. Exemplul german 
este, probabil, cel mai cunoscut. Statele de tip „strugure” şi-au găsit 
astăzi sprijin ideologic european în principiul subsidiarității. 
Diferența metaforic schiţată — „măr” și „strugure” — își găseşte o 
explicaţie istoric-interpretativă în modelul lui Hechter. Acesta vorbeşte, 
despre statul primar (primary state) şi statul secundar (secondary 
state)“. Statul primar se constituie istoric într-un mod „organic” ca 
un „supergrup” din grupuri deja existente. Are mai multe nivele de 
guvernare (la nivelul grupurilor locale, la cel al tribului, apoi al 
statului), statul fiind nivelul ierarhic superior al structurii. Această 
structură de guvernare indirectă este funcţională datorită reducerii 
costurilor sociale totale legate de controlul de putere, aceste costuri 
fiind repartizate între nivele în așa fel încât suma lor să tindă spre 
un minim“!. Statul secundar a luat ființă, istoric, prin introducerea 
unui regim de putere din afară, de obicei în urma unei ocupații’? 
Dar după secolul al XVIII-lea el a fost instituit și în urma modernizării 
complete a birocraţiei statale, când acesta a ajuns să domine complet 
tot teritoriul propriu printr-o administraţie eficientă și când s-a putut 
introduce o guvernare directă. Primul exemplu reușit al guvernării 
directe moderne a fost furnizat de Republica Franceză de după 1789, 
model care a cucerit în mare parte Europa în urma războaielor 
napoleoniene, succesul militar francez în sine fiind un argument al 
eficienţei guvernării directe. În timp ce guvernarea indirectă (statul 
primar) s-a armonizat cu eterogenitatea culturală, statul secundar 
avea nevoie de omogenitate culturală atât din punctul de vedere al 
legitimităţii, cât şi din cel al funcţionalităţii (al standardelor de 
control definite unic din centru)“. Din acest punct de vedere, naţiona- 
lismul modern este un instrument și o expresie a guvernării directe, 


Studiul a fost tradus în limba română de Gh. Popovici în Istvân Bib6 și 
Jenő Szűcs, Istorie europeană şi Europa Centrală, Sf. Gheorghe, 1999. 
40. Vezi Michael Hechter, „A nacionalizmus megfékezése” [Frânarea naționa- 
lismului), în Kántor Zoltán (coord.), Nacionalizmuselmeletek, Rejtjel Kiadó, 
Budapesta, 2004, pp. 150-182. Studiul a mai apărut în M. Hechter, Containing 
Nationalism, cap. III-IV, Oxford University Press, 2000. 

41. Michael Hechter, art. cit., p. 157. 

42. Ibidem, p. 152. 

43. Deși Danemarca sau Suedia şi-au constituit propriul model de guvernare 
directă cu un secol înaintea modelului francez, acestea nu aveau „vizi- 
bilitatea eficienţei” datorită omogenității etnice a acestor state. 

iar modernizarea politică a însemnat deseori înlocuirea statului pri- 
mar cu unul secundar. 

Rezumând relaţia dintre construcţia statală Și construcţia naţio- 
nală, se poate afirma că dimensiunea orizontală a comunităţii politice 
dintr-un stat există nu numai prin dimensiunea identitară, substanţială 
a naţiunii (ca sumă a cetăţenilor), dimensiune ce a fost creată Și pusă 
în evidenţă de construcţia naţională. În cazul mai multor state euro- 
pene această dimensiune este dublată și consolidată de o altă dimen- 
siune identitară orizontală, un aranjament (un „contract adiacent”) 
dintre diferite comunităţi teritorial-culturale. Structura teritorial- 
-administrativă a acestor ţări nu este creată numai pentru a-i servi 
raţionalităţii guvernării directe (fie Și legitimată prin dimensiunea 
verticală, participativă — electorală — a tuturor cetăţenilor). Structura 
teritorială este ea însăși expresia unei articulări „naturale” (cultural- 
-lingvistice, prepolitice) a comunităţii politice statale, completând 
dimensiunea orizontal-identitară a acesteia, existând prin comuni- 
tatea de drept a cetăţenilor. Această dedublare a dimensiunii identi- 
tare ridică, însă, probleme speciale în privinţa divizării puterii care 
trebuiesc soluționate prin aranjamente constituționale specifice. 


2. Comunitatea politică și instituţiile constituţionale 


2.1. Cetățenia 


Tilly definește cetăţenia drept o relație complexă, cu mai multe 
aspecte, dintre care următoarele sunt cele mai importante: a) cetă- 
tenia este o categorie de actori, subiecți de drept — cetăţeni care au 
o relaţie privilegiată cu un stat anume; b) este o legătură cu inter- 
dependențe dintre subiectul de drept, cetăţeanul, şi stat, relaţie ce 
impune obligaţii ambelor părţi; c) un rol care se definește prin 
totalitatea relaţiilor cetăţeanului (subiectul de drept) cu alţii, relaţii 
care depind de legătura dintre stat și cetăţean ; d) identitate formată 
de experiența decurgând din cele trei determinări anterior menţio- 
nate, precum și de reprezentarea publică a acestora“. După Marshall 


44. Vezi Charles Tilly, „Citizenship, Identity and Social History”, în Charles 
Tilly (coord.), Citizenship, Identity and Social History, Press Syndicate of 
the University of Cambridge, 1996, p. 8. 


COMUNITATE POLITICĂ, COMUNITATE NAȚIONALĂ... 103 


și Brubaker, cetăţenia clasică se caracterizează prin: egalitarism 
(toţi cetăţenii sunt egali), sacralitate (cetăţenia comportă datorii 
sacre faţă de patrie), caracter naţional (cetăţenii se identifică şi din 
punct de vedere cultural cu națiunea, adică comunitatea politică), 
democratism (obţinerea cetăţeniei, adică a calităţii de membru al 
comunităţii politice, deși poate fi condiţionată de anumite criterii, 
are un caracter democratic: nimeni nu poate fi exclus ab ovo dintr-o 
comunitate politică dacă dorește să-i fie membru), unicitate (cetăţe- 
niile sunt, în principiu, mutual exclusive) şi conținut social angajat 
(cetăţenii ca membri ai comunităţii politice pot fi titularii unor avan- 
taje sociale, de care alţii nu se bucură, iar angajamentul comunităţii 
pentru membrii săi contrabalansează sacrificiile datoriei cerute)“, 
Aceste elemente de definiţie pot fi rezumate prin natura dublă a 
cetățeniei: în cadrul ei se intersectează relaţiile politico-juridice cu 
cele social-identitare. 

Relaţiile politico-juridice sunt înţelese, de obicei, sub forma unui 
„contract” între subiecții de drept care devin cetăţeni și statul care 
acordă cetăţenia, conținând drepturi şi obligaţii descrise în consti- 
tuţie. Contractul a avut o evoluţie istorică în ultimii două sute de 
ani. Varietatea „contractelor” existente cuprinde o scară de la cetă- 
tenia „subţire” — cu puţine tranzacţii între agenţii statului în privinţa 
drepturilor și obligaţiilor — până la cetăţenia „grasă”, care comportă 
o relaţie bogată în drepturi şi obligaţii. 

În privinţa acordării cetăţeniei, două principii fundamentale se 
completează reciproc în practica statelor: jus soli („dreptul pămân- 
tului”) și jus sanguinis („dreptul strămoșesc”). Ele exprimă criteriul 
acordării acesteia. Ambele au origine antică, dar în epoca modernă, 
prin Revoluţia franceză și cea americană, s-a răspândit mai mult 
principiul care stă la baza dreptului pământului, jus soli. Acesta a 
progresat mai ales în decursul secolului al XIX-lea, odată cu prolife- 
rarea democraţiilor constituţionale și cu apariţia migraţionismului 
industrial. În secolul XX, jus soli a primit sprijin ideologic şi prin dreptul 
internaţional și Declaraţia Universală a Drepturilor Omului, bazate 
pe principii universaliste. Principiul jus sanguinis este mai vechi, a 


45. Vezi Thomas H. Marshall, Citizenship and Social Class and Other Essays, 
Cambridge University Press, Cambridge, 1950 ; Rogers W. Brubaker, „Immi- 
gration, Citizenship, and the Nation-state in France and Germany: A Com- 
parative Historical Analysis”, în International Sociology, vol. 5, nr. 4, 1990, 
pp. 380-381. 

fost prezent în dreptul roman (dar a dispărut în secolul XX) şi a avut 
o răspândire foarte largă, atât în Europa cât și în Asia (de exemplu, 
în sistemul Millet-urilor din Imperiul Otoman, în care cetățenia, 
adică drepturile și îndatoririle, erau în funcţie de religie şi origini). 

Deşi opțiunea între cele două principii se leagă de viața nomadică 
Și emigrări (jus sanguinis), respectiv de viaţa sedentară și o societate 
deschisă spre imigranți (jus soli)“, alegerea poate fi pusă și în legă- 
tură cu relaţia dintre construcţia statală și cea naţională. Modul cum 
aceste două procese s-au suprapus se reflectă şi în definițiile naţio- 
nale ale cetățeniei. Jus soli reflectă adeseori modul în care statul 
primar a devenit secundar, iar jus sanguinis semnalizează rupturile 
de construcţie statală sau prevalența construcţiei naționale. Pe de 
altă parte, compromisul istoric al celor două procese de construcţie 
poate să se înglobeze într-un concept de „cetățenie diferențiată”. 

După Tilly, relaţia dintre etnicitate, naţionalitate și cetăţenie 
variază în două dimensiuni: 1) de la exclusiv spre inclusiv ; 2) de la 
legătura primordială la relația învăţată“5. Aceasta poate fi sche- 
matizată, cu exemple, în felul următor: 


EXCLUSIV INCLUSIV 
PRIMORDIAL Israel Imperiul Otoman 
ÎNVĂȚAT Franţa Statele Unite 


Israelul acordă cetăţenie numai indivizilor care au o relaţie trainică, 
dovedită şi mutuală cu poporul evreu văzut ca sumă de comunități 
etnico-religioase din diasporă. Franţa permite oricărui individ să 
devină francez, dar impune un model strict al „felului de a fi francez”. 


46. Vezi Rogers W. Brubaker, Citizenship and Nationhood in France and Germany, 
Harvard University Press, Cambridge, 1992 şi Rey Koslowsky, Migrants 
and citizens, Cornell University Press, Sage House, New York, 2000. 

47. O formă istorică a „cetăţeniei diferenţiate” a cunoscut și România la sfâr- 
şitul secolului al XIX-lea. Deși Congresul de la Berlin (1878) a obligat 
România să acorde cetăţenie evreilor de pe teritoriul țării, puţin dintre 
acești locuitori evrei au primit cetăţenie, marea lor majoritate a rămas 
într-un statut inferior de „rezident”, adică a plătit impozit, a făcut serviciu 
militar, fără să aibă toate drepturile politice şi economice, vezi Constantin 
Iordachi, „Állampolgárság és nemzeti identitás Romániában” [Cetăţenie şi 
identitate națională în România], în Regio, nr. 3, 2000. 

48. Charles Tilly, op. cit., p. 10. 

Imperiul Otoman a tolerat o varietate largă de identități, dar statul 
şi-a păstrat caracterul otoman. În final, Statele Unite s-au dovedit, 
mai ales după 1920, a fi un stat de imigranţi care are o politică de 
cetăţenie inclusivă, axată pe modul de a învăţa „a fi american” fără 
impunerea unui model cultural public“. 

Desigur, inclusivitatea americană se explică și prin prisma identității 
americane care, cum se susţine prin teze larg răspândite, transcende 
„rasa” și „etnicul”. Aceasta este, însă, rezultatul unui proces istoric; 
Huntington distinge cinci asemenea etape istorice prin care compo- 
nentele etnice, rasiale și culturale ale identităţii americane şi-au 
schimbat „aportul” la construcţia naţională americană, plecând de la 
secolul al XVII-lea în care a fost pusă baza acestei identități prin 
nucleul cultural-identitar al coloniștilor protestanți anglo-saxoni”. 
Pentru a vedea clar această evoluţie, două adevăruri parţiale trebuie 
înţelese corect și așezate într-o nouă interpretare, şi anume: 1) America 
este o naţiune de imigranţi ; 2) identitatea americană este un set de 
principii eminamente politice, cuprinse în Crezul american”!. Ambele 
fiind parţiale, pot conduce la teze şi generalizări greșite. Societatea 
americană nu a fost fondată de imigranţi, ci de colonişti albi, britanici 
și protestanți, iar coloniștii au fost impregnaţi de sentimentul unui 
ţel colectiv, prin care au fundamentat propriile comunităţi și au creat 
relaţia lor colectivă cu ţara de origine. Imigranții în schimb sunt 
indivizi cu familiile lor (eventual) care acţionează personal şi definesc 
individual relaţia lor cu ţara de origine. Evoluţia identităţii ameri- 
cane a fost o evoluţie de la colectivismul coloniştilor spre o societate 
bazată pe incluziune, sub presiunea imigranţilor, presiune ce a condus, 
întâi, la dispariţia etnicităţii dintre componentele identității ame- 
ricane, apoi — în urma succeselor mișcării pentru drepturi civile și 
legii imigrației din 1965 — la dispariţia rasei ca element identitar. 
Crezul american, care reunește ideile demnităţii esenţiale a fiinţei 
umane, ale egalității fundamentale dintre oameni și ale șansei echi- 
tabile pentru toţi membrii societăţii, a fost setul de valori ideologice 


49. Vezi Samuel P. Huntington, Who Are We? The Challenges to America's 
National Identity, Simon & Schuster, New York, 2004; trad. rom.: Cine 
suntem ? Provocările la adresa identităţii naţionale americane, Antet XX 
Press, 2004. Citatele următoare se referă la ediţia în limba română. 

50. Samuel P. Huntington, op. cit., p. 33. 

51. Ibidem, pp. 32-46. 

care a făcut posibilă și chiar a impulsionat această evoluţie spre 
incluziune a identităţii americane:?. Acest Crez însă nu era numai un 
set de idei politice, el îşi trăgea forța din protestantismul evanghelic 
care s-a transformat în ethosul vieţii publice americane. 

Diferenţa dintre modelul cetățeniei franceze și americane (ambele 
„invățate”, deci rupte de determinări etnice la nivelul individului) 
este că modelul francez impune un standard cultural, iar cel ame- 
rican un standard de participare prin ethosul (de origine protestantă) 
vieţii publice. În timp ce standardul cultural francez este la îndemâna 
elitelor culturale, deci este mai mult exclusivist, modelul ethosului 
participativ (de a convinge cât mai mulţi oameni de valorile cuprinse 
în Crez) este, social, mult mai deschis, inclusiv, 

Evoluţia identităţii americane arată foarte bine Și relaţia dintre 
latura politico-juridică şi cea social-identitară a cetățeniei. Cea poli- 
tico-juridică s-a reflectat în legislaţia de acordare a cetățeniei, în 
anumite specificităţi federale“, în legislaţia drepturilor civile, iar 
cea social-identitară în modul de participare la viaţa publică. 

În baza acestor exemple și interpretări putem face câteva aprecieri 
şi asupra cetăţeniei române. Instituţia cetăţeniei în România mo- 
dernă — deși preluată după codul napoleonian (1804) şi Constituţia 
belgiană (1831) — nu a urmat modelul francez. Latura politico-juridică 
(ca apartenență statală și sumă de drepturi politice) reflectă o legis- 
laţie în care a predominat principiul jus sanguinis şi nu cel jus soli 
ca în modelul francez. Codul civil din 1865 dispunea că orice copil 
născut din căsătoria unui bărbat român și a unei femei străine are 
automat cetăţenie română. În baza Constituţiei din 1866 (articolul 9), 
orice român „din ori-ce Stat, fără privire către locul nascerei sele, 
dovedind lepădarea sa de protecțiunea streină” poate dobândi drepturi 
politice prin votul Parlamentului. În plus, „românii de origină” din 
țările vecine au primit imediat cetăţenia, fără procedura de natu- 
ralizare. Această stipulaţie reflectă incertitudinile granițelor etnice 
ale statului român“, 


52. Ibidem, pp. 52-53. 

53. America cunoaște și ea cetăţenia diferențiată sau „graduală”. Grupuri de 
cetăţeni precum indienii sau portoricanii sunt în republică, dar nu sunt 
parte a republicii (Huntington, op. cit., p. 38); rezidenții în Puerto Rico, de 
exemplu, au cetățenie americană, dar nu plătesc impozite federale şi nu 
votează pentru Congres. 

54. Constantin Iordachi, art. cit., pp. 30-31. 

Acordarea cetățeniei române în statul de după 1866 pe baza prin- 
cipiului jus sanguinis, coroborat cu o practică politică a excluziunii 
a condus la o cetăţenie diferențiată“. Grupurile mai însemnate cu 
cetățenie limitată au fost evreii” și dobrogenii alogeni. 

In perioada interbelică (1919-1940), acordarea cetăţeniei române 
a cunoscut o liberalizare, cetăţenia limitată de iure a fost exclusă. 
Acest lucru a fost impus de Tratatul din 1919, mai ales cu privire la 
evrei. Legea din 1924 privind cetăţenia română a stabilit, totuşi, 
condiţii prin care administraţia românească putea să impună proce- 
duri speciale. Privitor la concepţie, legea a rămas mult pe linia prin- 
cipiului jus sanguinis, stabilind trei căi principale pentru obținerea 
cetăţeniei: 1) prin origine, conform jus sanguinis; 2) prin căsătorie 
cu un cetăţean român; 3) prin naturalizare. Pe lângă cetăţenia 
recunoscută și reînnoită a tuturor locuitorilor din Regatul României 
dinainte de 1918 (articolul 133 al Constituţiei din 1923), populaţia 
din Transilvania, Banat, Bucovina și Maramureș putea să ceară, pe 
baza domiciliului, cetățenia României Mari, condiţii suplimentare 
existând mai ales pentru locuitorii Basarabiei. Deși cetățenia diferen- 
ţiată din punct de vedere juridic a dispărut, practicile administrative 
și diferenţa organizaţională a administraţiei din diferitele provincii 
a menținut diferenţe de tratament, iar viaţa publică interbelică a 
cunoscut o tendință constantă de a face diferenţă între cetățenii 
români „de sânge” și cei „pe bază de hârtie”. 

Evoluţia cetățeniei române între cele două perioade istorice mari 
(1866-1918 şi 1918-1940) poate fi rezumată, deci, ca o evoluţie de la 
o cetăţenie „graduală”, „diferenţiată”, primordial-exclusivă (instituită 
înainte de 1850) către o cetăţenie învățată-exclusivă. Ambele forme 
erau cetăţenii „subțiri”, fără o componentă social-identitară bogată. 


55. În 1876, din populaţia totală de 4 800 000 de locuitori a României, în jur de 
700 000, adică 14%, nu aveau cetățenie română. Acești locuitori au avut 
parte de o „naturalizare limitată” care le-a oferit drept de ședere fără 
drepturi politice. Însă serviciul militar a fost datoria tuturor rezidenților, 
indiferent de statutul lor de cetăţean sau necetățean român. Mulți evrei fără 
cetățenie română au participat la Războiul de Independenţă din 1877-1878. 
Evreii care au participat la campania din Bulgaria din 1913 au primit 
cetățenie abia în 1918. Obligaţia serviciului militar la aceste persoane fără 
cetățenie română nu conţinea dreptul de a obține rang de ofițer, vezi 
Constantin Iordachi, art. cit., p. 32. 

56. Vezi Carol lancu, Evreii din Romania (1866-1919). De la excludere la 
emancipare, Hasefer, București, 2006. 

57. Constantin Iordachi, art. cit., pp. 41-43. 

Perioada comunistă a întărit, sub aspect juridic formal, latura 
egalitaristă (cf. Marshall și Brubaker) a cetăţeniei române; această 
evoluţie s-a manifestat clar, de exemplu, în privinţa măsurilor menite 
să stabilească egalitatea dintre bărbaţi şi femei. (Constituţia comu- 
nistă din 1948 a stipulat această egalitate în toate domeniile vieţii 
publice și economice prin articolele 16, 17, 18 și 21.) Aceasta a fost 
însă un „egalitarism fără drepturi” care nu a contribuit la „îimbogă- 
ţirea” conţinutului social-identitar al cetăţeniei. Mai târziu, național- 
-comunismul lui Ceaușescu a întărit, din nou, baza de Jus sanguinis 
a cetățeniei române. Legea nr. 24 din 1971 stipula în acest sens: „Ca 
expresie a legăturii dintre părinți şi copii, a continuității neîntre- 
rupte pe pământul strămoşesc a generaţiilor care au luptat pentru 
împlinirea idealurilor de libertate socială și națională, cei născuţi 
din părinţi de cetăţenie română pe teritoriul Republicii Socialiste 
România sunt cetăţeni români” (articolul 5). 

Egalitarismul sprijinit prin drepturi a apărut abia în baza con- 
cepţiei de cetățenie emanată de Constituţia din 1991. Aceasta a fost 
favorizată şi de o grabă paradoxală, sesizată de Holmes la începutul 
anilor '90. La începutul primului deceniu al tranziţiei, țări ca România 
sau Bulgaria, cu un deficit de reforme în procesul tranziţiei față de 
țările central-europene (Grupul de la Visegrâd), s-au grăbit să adopte 
constituții noi, în timp ce ţările central-europene s-au mulțumit să 
modifice constituţiile lor moștenite. Această grabă se explică printr-o 
nevoie de autolegitimare mult mai sporită a României şi Bulgariei 
față de lumea occidentală decât cea a grupului central-european*t. 
Primele documente ale unificării și integrării europene de la începu- 
tul anilor '90 — documentul CSCE de la Copenhaga, „Dimensiuni 
umane”, precum și Carta de la Paris — au introdus o nouă ierarhie 
a valorilor în limbajul documentelor internaţionale, devenită vizibilă 
prin structura noilor documente. În timp ce Actul Final de la Helsinki 
din 1975 stipula drepturile omului prin „al treilea coş”, Carta de la 
Paris le-a așezat pe acestea într-un loc proeminent, imediat după 
preambulul documentului. A devenit astfel clar, cum susține Holmes, 
că acele capitole de constituţie care stipulează drepturile și libertăţile 


58. Vezi Stephen T. Holmes, „Vissza a rajzasztalhoz. Néhány érv a kelet-európai 
alkotmányozás elhalasztása mellett” [Înapoi la masa de proiectare. Câteva 
argumente pentru amânarea adoptării constituțiilor est-europene], în 
Jogállam, nr. 2, 1993, p. 68. 

fundamentale ale cetăţenilor în baza drepturilor omului sunt cele 
mai importante în legitimarea internaţională a unor regimuri politice 
interne. Astfel, în procesul elaborării Constituţiei României, aceste 
capitole au fost mult mai apropiate de „standardele europene” decât 
capitolele care au reglementat relaţia dintre societate şi puterea 
publică5?, 

În concluzie, privitor la conținutul juridic (drepturi și libertăţi) 
cetăţenia română este la nivelul concepţiei europene, în schimb conți- 
nutul social-identitar este destul de „subţire” ; acest conţinut însă nu 
poate fi reglementat prin dispoziţii constituţionale speciale, el se naşte 
din interacţiunea complexă dintre totalitatea instituţiilor consti- 
tuţionale şi practica socială. 

În ce privește acordarea cetăţeniei, aceasta nu este prescrisă de 
dispoziţiile constituţionale specifice. Constituţia României reglemen- 
tează cetăţenia în articolul 5, după cum urmează: „(1) Cetăţenia 
română se dobândeşte, se păstrează sau se pierde în condiţiile pre- 
văzute de legea organică. (2) Cetăţenia română nu poate fi retrasă 
aceluia care a dobândit-o prin naștere”. Articolul 5 nu conţine, deci, 
angajamente speciale privind cetăţenia română, acestea, dacă există, 
sunt lăsate pe seama legii cetăţeniei. Practica reglementării româ- 
nești coincide cu practica constituţională și legislativă a mai multor 
țări europene (Olanda, Franţa, Danemarca, Grecia, Slovenia etc.) 
care nu au deloc reglementări constituţionale privind acordarea cetă- 
ţeniei sau stipulează aceasta prin trimitere la o lege specială. Totuși, 
alte ţări recurg la reglementări constituţionale mai detailate (vezi 
anexa 1 la finele acestui material). România nu trebuie neapărat să 
adopte o reglementare superioară, însă anumite experiențe — formu- 
late la nivel de legi ale cetăţeniei — pot fi luate în considerare. Astfel, 
conform practicii statelor baltice, s-ar putea lua în considerare o 
clauză care să stipuleze că „persoanele care au avut cetățenie română 
la 2 august 1940, respectiv urmașii lor, au dreptul să dobândească 
cetățenia română”. Totodată, trebuiesc căutate soluții prin care, unde 
este posibil, cetăţenia multiplă să se reglementeze și prin acorduri 
bilaterale. 


59. Ibidem. 

2.2. Statul și identitatea 


O importantă tradiţie în teoria politică conferă statului un mod de 
existență similar cu cel al persoanei. Astfel, statul are identitate 
proprie, având sursa în acţiunile colective ale comunităţii politice a 
cetăţenilor și acțiunile individuale ale politicienilor care, în diferite 
ipostaze, decid și declară în numele lui. Statul apare, deci, ca un 
contextualizator important al acţiunii politice. În cele ce urmează 
examinăm trei aspecte ale identităţii statale care pot fi puse în 
legătură cu dimensiunea orizontală a identităţii comunităţii politice 
Și interacționează cu textul Constituţiei. Acestea sunt: 


— definirea statului; 
— legătura dintre stat și teritoriul naţional; 
— statul și construcţia naţională vizând transsuveranitatea. 


Primul aspect luat în considerare este definirea statului. Articolul 1, 
alineatul 1, afirmă următoarele : „România este stat naţional, suveran 
și independent, unitar și indivizibil”. Apoi, în alineatul 3 se spune 
că: „România este stat de drept, democratic şi social...”. În articolul 4, 
alineatul 1, se mai statuează: „Statul are ca fundament unitatea 
poporului român și solidaritatea cetățenilor săi”. Aceste definiţii au 
elemente contestate în decursul dezbaterilor ultimilor douăzeci de 
ani: sintagma „stat naţional” a fost contestată în mod constant de 
reprezentanţii politici ai minorităţii maghiare din România; critici 
au fost formulate şi faţă de unitatea poporului român ca fundament 
al statului, invocându-se înţelesul de ethnos al sintagmei, și nu cel 
de demos. Dacă încercăm să comparăm definițiile din constituţiile 
republicane ale statelor membre UE, găsim un tablou variat (vezi 
anexa 2). 

Confruntând varietatea situaţiilor etnico-lingvistice din statele 
Uniunii Europene (sunt foarte puţine state ca Portugalia, de exemplu, 
care să n-aibă pe teritoriul naţional alte grupuri etnice și lingvistice 
autohtone decât cel titular al statului) cu definițiile constituţionale 
existente, găsim două tipuri de soluții la problema tensiunii existente 
între identitatea statală exprimând identitatea naţiunii titulare și 
comunitatea politică constituită prin participarea tuturor cetăţenilor 
la viaţa politică a ţării. 

Prima soluţie este cea formal-juridică : se declară republica care 
este de obicei „democratică” (aproape în toate constituțiile europene) 
Și „independentă” (descriptor care apare mai ales în constituţiile 
statelor care au experienţa istorică a suveranităţii pierdute sau 
limitate ca Estonia, Lituania, Letonia, Irlanda, România, Ungaria). 
Această definiție se mai completează, în cazul câtorva state, cu alte 
elemente mai specifice. Destul de multe constituţii precizează caracte- 
rul „unitar” (Cehia, Polonia) sau „indivizibil” (Franța, Finlanda) al 
statului, respectiv stipulează, concomitent, ambele (Slovacia, România, 
Italia). Elemente și mai specifice: Franța este republică laică (singura 
în UE care precizează aceasta în Constituţie), Italia şi Malta sunt 
„bazate pe muncă”, Franţa, Germania, Spania, România și Slovenia 
sunt „state sociale”. În cadrul acestor soluţii, comunitatea politică la 
nivelul statului este definită ca fiind comunitatea democratică a 
tuturor cetățenilor, astfel că se adoptă o soluţie care oferă o bază 
constituţională și juridică pentru concretizarea comunitară a egali- 
tăţii, dar, în ce privește grupurile etnice ale minorităţilor naţionale, nu 
o garantează. Exemple cunoscute demonstrează acest lucru : Finlanda, 
pe lângă caracterul de republică suverană și având teritoriu indi- 
vizibil, a instituționalizat un bilingvism oficial și un statut teritorial 
aparte pentru Insulele Åland ; Lituania și Slovacia, în pofida defi- 
niției „neutrale” a republicii, au un regim politic cu caracter naţio- 
nalist şi politici publice care nu recunosc diversitatea etnolingvistică 
a comunităţii politice. 

A doua soluţie este recunoaşterea comunității politice și ca sumă 
de comunităţi „naturale” (teritorial-istorice și/sau etnolingvistice), 
chiar pe lângă stipularea „unităţii naţionale” care, de obicei, are un 
caracter ambiguu, referindu-se concomitent la națiunea titulară a 
statului ca la o comunitate etnolingvistică și istorică și, în același 
timp, la comunitatea tuturor cetățenilor. Această soluţie este exempli- 
ficată în maniera cea mai clară prin Constituţia Spaniei: articolul 2 
stipulează că această Constituţie „are ca fundament unitatea indes- 
tructibilă a naţiunii spaniole, a patriei comune și indivizibile a tuturor 
spaniolilor, recunoște și garantează dreptul la autoguvernare al tuturor 
naționalităților și regiunilor care constituie națiunea”. 

Constituţia României este singura constituţie europeană care își 
definește statul ca „stat național” (celelalte elemente ale articolului 1 
se regăsesc, cum am văzut, şi în alte constituții), element de definiţie 
care, coroborat cu articolul 4 (1), favorizează un context interpretativ 

limitativ al dezbaterilor politice şi un spaţiu de negociere mai restrâns 
în domeniul legislativ, în ceea ce priveşte renegocierea statutului 
colectiv al pupi dale în cadrul sistemului democratic de partajare 
a puteriit”. 

Modificarea articolului 1 poate fi susținută astăzi prin cel puţin trei 
argumente: a) practica constituţională europeană ; b) rezultatele obţi- 
nute de România în ultimii douăzeci de ani în gestionarea problemei 
minoritare; c) securitatea sporită a României în urma integrării 
evitati 

Ca soluţie formală-juridică, s-ar putea reformula articolul l, 
alineatul 1, în felul următor: „România este stat suveran, inde- 
pendent și indivizibil”. Pe lângă atributul „naţiona!” se elimină Şi 
„unitar” pentru a preveni un context de interpretare limitativ în 
legătură cu propunerile de regionalizare. În acest sens, atributul 
„indivizibi!” (deși neidentic cu „unitar”) satisface, pe deplin, nevoia 
de securitate care există încă în mentalul colectiv. Această modificare 
trebuie să se completeze, însă, cu altele două. Articolul 2 (1) ar putea 
avea următoarea formulare : „Suveranitatea naţională aparţine poporu- 
lui, care o exercită prin organele sale reprezentative, constituite prin 
alegeri libere, periodice şi corecte, precum şi prin referendum”. Cu 
„această modificare se consolidează sensul de demos al poporului ca 
subiect de drept constituţional. În sprijinul acestei interpretări se 
poate reformula și articolul 4 (1), în felul următor: „Statul are ca 
fundament unitatea poporului, tradiţiile de solidaritate și convieţuire 
dintre români și minoritățile naţionale și etnice”. 

O soluţie mai radicală ar fi definirea comunităţii politice din 
România și ca uniune de comunităţi teritorial-politice, adică de comu- 
nităţi care au capacitatea „naturală” de a se defini în dimensiune 
identitară. Această definiţie prin „uniune de comunităţi” ar fi comple- 
mentara definiţiei naţiunii politice ca fiind comunitatea cetățenilor. 
Modificarea următoarelor patru alineate ar fi o schimbare funda- 
mentală în această direcţie — articolul 1 (1): „România este stat 
suveran, independent și indivizibil”. Articolul 2 (1): „Suveranitatea 
naţională aparţine poporului, care o exercită prin organele sale repre- 
zentative, constituite prin alegeri libere, periodice și corecte, precum 
şi prin referendum”. Articolul 3 (3): „Teritoriul este organizat în 


60. Vezi Gabriel Andreescu, Națiuni şi minorități, Polirom, Iaşi, 2004, 
pp. 150-151. 

comune, orașe și regiuni, ca forme de organizare a comunităţilor teri- 
toriale. În condiţiile legii, unele orașe sunt declarate orașe municipii”. 
Articolul 4 (1): „Statul are ca fundament unitatea poporului. Consti- 
tuţia recunoaște și garantează dreptul la autoguvernare și solidaritatea 
tuturor naționalităților şi comunităţilor teritoriale care sunt factori 
constitutivi ai unităţii naţionale”. Desigur, aceste amendamente se 
răsfrâng asupra altor capitole din Constituţie, în primul rând asupra 
celor care privesc administraţia publică (dar și asupra structurii Parla- 
mentului). În privinţa terminologiei, naționalitate este aici un termen 
care introduce o diferenţiere necesară dintre minorităţi naţionale, 
care nu sunt neapărat subiecţi de drept constituţional, și comunităţile 
lingvistice/etnice, care pot dobândi un asemenea statut (termenul 
este folosit și de Constituţia spaniolă). Comunitatea teritorială este 
o comunitate definită printr-o unitate teritorial-administrativă care a 
fost creată în baza unei coeziuni identitare (istoric-culturale, lingvis- 
tice sau etnice) a locuitorilor din teritoriul respectiv, unde această 
coeziune există, sau care are capacitatea de a crea, prin participarea 
democratică susţinută în timp, o anume coeziune a locuitorilor. Consti- 
tuţia franceză utilizează termenul mai degrabă în această din urmă 
accepțiune, însă termenul de regiuni din Constituţia spaniolă (arti- 
colul 2) este mai apropiat, ca sens, de prima accepţiune. 
Constituţia italiană sugerează o altă soluţie interesantă, articolul 
114 (1) stipulând: „Republica este constituită din comune, provincii, 
orașe metropole, regiuni şi stat”. În viziunea constituţională italiană, 
republica nu este, deci, numai formă de guvernământ, cum ne-o 
înfățișează Constituţia României, ci comunitatea politică însăși cu 
toate instituţiile care o structurează sau forma cea mai cuprinzătoare 
a comunităţii politice. Această interpretare a republicii este apropiată 
sensului alianță de comunități „naturale”, atribuit comunităţii politice. 
Al doilea aspect este cel al legăturii dintre stat și teritoriu naţio- 
nal. Constituţia României prezintă o abstracție remarcabilă, dar şi 
îndoielnică față de teritoriul concret-istoric al statului român: nu 
există nici o precizare teritorială concretă privind graniţele, teri- 
toriile, centrele componente ale teritoriului naţional, în afară de 
menţionarea capitalei, a Bucureștiului. Acest grad de abstracţie al 
constituţiei îl găsim, desigur, și la alte state, mai ales la cele mici şi 
cu tradiţii constituţionale relativ recente (Slovacia, Slovenia), dar și 
la Olanda sau Polonia. În constituţiile statelor federale sau regionale 
sunt specificate componentele teritoriale cu identitate proprie (Austria, 

Belgia, Italia). Un caz mai special este cel al Republicii Federale 
Germane: aici unităţile teritoriale (landurile) sunt specificate în 
preambulul Constituţiei, iar aceasta reglementează relaţia dintre 
statul component (land) și federaţie. Dar şi în cazul statelor cu 
structură unitară constituția poate reglementa specificităţile terito- 
riale. Constituţia Franţei tratează în mod egal comunităţile terito- 
riale, dar „teritoriile dincolo de mări” au statut şi competenţe aparte 
(articolele 72 (3), 72 (4), 73, 74). Constituţia Portugaliei menţionează 
insulele Azore și Madeira ca regiuni pentru care statul trebuie să 
aibă o atenţie specială (articolele 5 (1), 9 (g)). Constituţia Greciei sta- 
bileşte un statut special pentru Muntele Athos, iar cea a Danemarcei 
pentru Insulele Feroe și Groenlanda (articolul 28). 

În cazul României, o „apropiere” a reglementărilor constituţionale 
de teritoriul concret al ţării ar fi un pas simbolic, dar nu fără impor- 
tanţă atât în ceea ce privește asumarea unui specific istoric, cât şi 
în privinţa procesului de descentralizare. Astfel, dacă Constituţia va 
fi completată cu un preambul, acela ar putea menţiona provinciile 
istorice, chiar dacă constituanta sau Parlamentul n-ar dori în acel 
moment istoric o regionalizare pe aceste provincii mari. (Un exemplu 
ne dă, în acest sens, Constituţia cehă.) Prima frază a acestui preambul 
al Constituţiei României ar putea începe în felul următor: „Noi, cetă- 
ţenii României din Muntenia, Oltenia, Transilvania, Ţara Crișurilor 
și Maramureş, Banat, Moldova, Dobrogea...”. Sediile unor instituţii 
constituţionale (Curtea Constituţională, Curtea de Conturi) ar putea 
fi stabilite prin Constituţie în diverse mari centre urbane (Cluj, lași). 
De asemenea, sediile curților de apel ar putea fi stabilite şi ele prin 
Constituţie, ceea ce ar influenţa pozitiv independenţa justiţiei; un 
argument în acest sens ne oferă articolul 156 din Constituţia belgiană 
care stabileşte sediile celor cinci curţi de apel belgiene (Bruxelles, 
Gent, Antwerpen, Liège, Mons). 

Al treilea aspect este dat de identitatea statului și de transsuvera- 
nitate. În cazul Constituţiei României, acest aspect apare în primul 
rând prin „clauza de responsabilitate”, articolul 7 : „Statul sprijină întă- 
rirea legăturilor cu românii din afara frontierelor ţării și acționează 
pentru păstrarea, dezvoltarea și exprimarea identităţii lor etnice, 
culturale, lingvistice şi religioase, cu respectarea legislaţiei statului 
ai cărui cetățeni sunt”. Asemenea obligaţiuni și-au asumat mai multe 
ţări din regiunea central și est-europeană (Ungaria, Slovacia, Polonia, 

Slovenia), dar un interes special pentru spaniolii din țările ibero- 
-americane este stipulat și în Constituția Spaniei (articolul 11 (3)). 
În ce priveşte articolul 7, acesta ar putea fi reformulat în felul 
următor: „Statul sprijină întărirea legăturilor cu românii din afara 
frontierelor ţării și acționează pentru păstrarea, dezvoltarea şi expri- 
marea identităţii lor etnice, culturale, lingvistice şi religioase, cu 
respectarea normelor internaționale în vigoare”. Această formulare 
face mai explicit angajamentul României de a impune în relațiile 
bilaterale şi normele şi principiile relaţiilor internaționale. 


2.3. Comunitățile teritoriale şi structura 
teritorial-administrativă 


În România postdecembristă, în cei douăzeci de ani de la 1989 nu a 
avut loc până acum nici o discuţie profundă, serioasă și angajantă 
(atât pentru clasa politică, cât și pentru mediul academic) despre 
structura teritorial-administrativă a ţării. Deşi iniţiative politice și 
civice au fostf!, o dezbatere amplă care să pună laolaltă argumentele 
modernizării administrative, interesele și modelele politice, rezulta- 
tele unor cercetări sociale privind regionalizarea și ariile culturale 
ale României nu a fost lansată. 

Din punct de vedere al dreptului constituţional, prima abordare 
sistematică a problemei a fost făcută în studiul colectiv intitulat 
„Raport al Comisiei Prezidenţiale de Analiză a Regimului Politic și 
Constituţional din România” (în continuare: Raport)”?. Acesta susține 


61. Dintre cele politice am putea aminti încercările de înfiinţare și existența 
efemeră a unor partide regionaliste (Partidul Moldovenilor, înființat de 
Constantin Simirad, Liga Transilvania-Banat, apoi Partidul Ardelenilor, 
iniţiat de Sabin Gherman, platforma „ardelenească” din PSD a lui loan Rus 
şi Vasile Dâncu, Partidul Civic Maghiar, centrat pe Ținutul Secuiesc) şi 
câteva programe (de exemplu, programul Alianţei Populare). Iniţiative 
civice: Liga Judeţelor Abuziv Desfiinţate (prima parte a anilor '90), Liga 
Pro Europa, Grupul Provincia. Vezi Szokoly Elek, „Regionalizmus és regio- 
nalizâci6 Romániában” I, II [Regionalism şi regionalizare în România 1, Il), 
în Comitatus — önkormányzati szemle, iunie, iulie 2005. 

62. Raport întocmit de comisia de specialiști înființată în baza unui decret 
prezidenţial semnat de Traian Băsescu. Membrii comisiei: loan Stanomir, 
profesor universitar la Universitatea din București (preşedintele comisiei), 
Radu Carp, conferenţiar universitar la Universitatea din Bucureşti (secre- 
tarul comisiei), Dacian Dragoș, conferenţiar universitar la Universitatea 

că există două niveluri ale regândirii dezvoltării instituţionale a structurii 
administrative a statului român prin care se conturează două opţiuni 
pentru elita politică și naţiune: 1) cel al evoluţiei federale și regionale; 

2) cel al menţinerii paradigmei actuale. Deși aceste alternative există, 
în ceea ce privește legătura dintre ele, anumite nuanţări se impun. 


— Cele două paradigme nominalizate în Raport pot fi văzute Și ca 
faze ale unei evoluţii. Cadrul actual, cel a județelor, poate fi un 
punct de plecare, după o descentralizare substanţială, pentru o 
regionalizare simetrică, după modelul francez. Pe de altă parte, o 
regionalizare „mai restrânsă” din punctul de vedere al compe- 
tențelor poate deveni, în timp, evolutivă și poate croi un drum 
către federalism (cazul sistemului italian). 

— În condiţiile actuale, opţiunea federală este o alternativă puţin 
fezabilă, chiar de neluat în calcul nu pe motivul, cum susţin autorii 
Raportului, că „arhitectura federală este greu reconciliabilă cu o 
tradiţie a statului român, ea nefiind niciodată asumată ca atare 
după 1918”, ci pentru că România nu se află într-un moment 
politico-istoric în care organizarea federală se poate introduce 
printr-o singură decizie „luminată” a clasei politice. Federaţiile 
iau naștere pe două căi, ori odată cu „facerea” unui stat (exemplul 
Statelor Unite ale Americii) sau „re-facerea” lui după o „ruptură” 
sistemică (cazul Germaniei sau cel al Austriei), ori în urma unei 
evoluţii, ca un rezultat nevizionat de majoritatea actorilor care au 
pornit, în condiţii relativ stabile, schimbările (Italia). Eventual, cele 
două căi se pot suprapune sau combina pe porţiuni (Spania, Belgia). 

— Astfel, din punctul de vedere al reformei constituționale, urmă- 
toarele două probleme sunt mai relevante decât adoptarea uneia 
dintre „paradigmele” menţionate în Raport (paradigma „judeţistă”, 
respectiv cea „federalist-regionalistă”). 

— Prima problemă: care sunt acele elemente constituţionale, soluţii 
specifice în structura instituţională prin care separaţia pe verti- 
cală între puteri primeşte garanţii instituţionale. De exemplu: ce rol 
are, cum intervine curtea constituţională în menţinerea echilibrului 


Babeș-Bolyai din Cluj, Veress Emőd, lector universitar la Universitatea 
Sapientia din Cluj, Iulia Motoc, profesor universitar la Universitatea din 
București, Vlad Perju, Boston College Law School, Genoveva Vrabie, pro- 
fesor universitar la Universitatea „Al.I. Cuza” din Iași, Marius Bălan, 
lector universitar la Universitatea „Al.I. Cuza” din Iași. 

63. Raport, p. 54. 

puterilor legislative și executive dintre Guvern și entităţile teri- 
toriale (regiuni)? Apoi, cum se separă, pe verticală, competențele 
legislative și executive? 

- A doua întrebare: cum se poate introduce și garanta în cadrul 
constituţional schimbat „asimetria” entităților fără ca aceasta să 
adâncească discrepanţele teritoriale din punctul de vedere al ṣan- 
selor de dezvoltare? Această întrebare se referă atât la modul de 
decupare a unor entităţi federate/regionale, cât și la dificila chestiune 
a rolului Guvernului în echilibrarea dezvoltării teritoriale. 


Răspunsul la prima problemă arată că o reformă amplă a adminis- 
traţiei publice locale/teritoriale în aspectele ei constituţionale nu se 
referă numai la modificarea secţiunii 2 din capitolul V al Titlului III 
(articolele 120-123 din Constituţia României), ci se răsfrânge asupra 
structurii, funcționării și competențelor legislative ale Parlamentului, 
asupra Guvernului, a rolului şi atribuţiilor Curţii Constituţionale și, 
nu în ultimul rând, asupra definirii statului. Acest aspect a rămas 
necercetat în Raport. 

Decuparea entităţilor teritoriale trebuie să țină cont de modul de 
structurare a spaţiului european nu numai ca practică și tradiţie 
administrativă, dar şi ca evoluţie a unui anume tip de civilizaţie. 
Confluența caracterului civilizaţiei cu practici/tradiţii administrative 
poate fi surprinsă clar în tipurile de regiuni care se evidențiază în 
construcţia socială şi/sau politică. Aceste tipuri sunt: 


— regiuni naturale (geografice); 
— regiuni (etno)culturale ; 

— regiuni funcţionale; 

— regiuni administrative“!. 


Regiunile naturale au granițe geografice (versanţi, cursuri de apă, 
marea în cazul insulelor etc.) clare şi ele pot dobândi o codificare 
socială de-a lungul secolelor. Condiţiile geografice contribuie la aceasta 
prin rețelele de comunicare facilitate de condiţiile fizice ale teritoriului. 

Regiunile etnoculturale se formează, adeseori, pe regiuni natural- 
-geografice. Ele au o bază identitară prin realitatea lingvistică, culturală 


64. Clasificare preluată după Jenei György, „Kistersegek és kăzpolitika az 
Európai Unióban”, în Cseke Péter (coord.), Kistersegek - nagy remények ?, 
Komp-press, Cluj, 2009, pp. 265-280. 

Și etnică durabilă a teritoriului. Multitudinea acestor regiuni este o 
caracteristică civilizaţională a spaţiului european, astfel de regiuni 
fiind Catalonia, Țara Bascilor, Sicilia, Lombardia, Țara Galilor, Scoţia, 
Valonia etc. 

Regiunile funcţionale se formează de obicei în jurul unor centre 
urbane mari. Sunt caracterizate prin influența de structurare a 
schimburilor de orice natură dintre centrul urban şi împrejurimi 
(periferia), influență ce scade în funcţie de distanţa faţă de centrul 
urban. Contactele economice și culturale sunt mult mai intensive și 
dese în interiorul regiunilor funcţionale, decât între regiuni de acest 
gen. Granițele regiunilor funcționale se modifică în funcţie de con- 
diţiile de transport și comunicare (care modifică substanţial piaţa, 
naveta zilnică, difuzia culturii cotidiene etc.). 

Regiunile administrative sunt entităţi de descentralizare ale siste- 
mului politic-administrativ al unui stat și care funcţionează ca forme de 
guvernare cu un anumit grad de autonomie al comunităţii locuitorilor 
din regiunea respectivă, dar și ca entităţi titulare ale descentralizării 
puterii statale. Asemenea regiuni administrative pot fi constituite 
peste regiuni funcţionale sau etnoregionale, dar pot reprezenta și o 
„abatere” de la acestea din urmă. Regiuni administrative de acest 
gen sunt, de exemplu, ceea ce se numește department în Franţa, 
judeţele suedeze sau land-urile în Germania. Construcţia europeană 
prin instituționalizarea UE tinde, fără să impună, să introducă aceste 
entităţi teritoriale în sistemul de planificare teritorială unică la 
nivelul Uniunii, sistem descris prin NUTS. 

Astfel, pornind de la această tipologie, decuparea entităţilor teri- 
toriale din România ar trebui să urmărească patru principii: 


— principiul istoric-cultural, cel al identităţilor existente, principiu 
care relevă regiunile etnoculturale acolo unde ele există; 

— principiul economic-funcţional, care ţine cont de factorul pieţei, de 
legăturile centru-periferie în cadrul unei regiuni, de influenţa 
constitutivă a unui mare centru urban; 

— principul raţionalităţii administrative, care ţine cont de raţiunile 
unei descentralizări optime a competenţelor administrative, inclu- 
zând şi o armonizare cu sistemul NUTS; 

— principiul democratic-corectiv, care este utilizat în situaţii unde 
aplicarea principiilor de mai sus creează situații de conflict, respectiv 
unde aceste principii intră într-un conflict (unul cu celălalt), ceea 
ce poate genera o criză de legitimitate. 

În general, aplicarea acestor patru principii, punerea lor în acord 
este dificilă şi este un proces eminamente conflictual ce trebuie 
gestionat politic. 

Principiul istoric-cultural poate conduce, în mod legitim, la accepta- 
rea unei soluţii asimetrice ; gradul asimetriei cuprinse în specificități 
instituționale este măsura acceptării preeminenței principiului istoric- 
-cultural în faţa celui economic-funcţional și raţional-administrativ. 

Câteva nuanţări se impun și aici. Specificul istoric-cultural al 
unei zone nu înseamnă neapărat și o identitate mobilizată sau mobi- 
lizabilă politic“. Un asemenea specific, conturat etnic și exprimat 
politic, are în România numai Ținutul Secuiesc, în cazul altor zone, 
deși există tradiţie regională istorică şi un „potenţial identitar” al 
mentalităţii colective“, actualizarea politică a acestora nu s-a produs. 
Un criteriu în ierarhizarea celor trei principii ar fi acceptarea institu- 
ționalizării asimetriei acolo unde substratul istorico-cultural al identi- 
tăţii regionale nu numai că există, dar are și o certă articulație 
politică. O identitate regională puternic conturată politic este un 
fundament esenţial atât pentru decupajul teritorial, cât și pentru 
stabilirea competenţelor atribuite regiunii. 

Celelalte principii sunt instrumente prin care decupajul teritorial 
și stabilirea competenţelor sunt în serviciul raționalismului admi- 
nistrativ al centrului puterii statale, promovând o raționalizare „de 
sus în jos”. Consideraţiile de geografie economică (principiul economic- 
-funcţional) sunt relevante pentru a asigura o perspectivă de dezvoltare 
socioeconomică a unităţii teritoriale, iar principiul raţionalității admi- 
nistrative are în vedere funcţionarea optimă a suportului instituțional 
al autorităţilor şi a serviciilor publice. În ce privește România, o 
regionalizare democratică (ca pas spre „democraţia regională”) nu 


65. Un exemplu de identitate mobilizată politic este dat de mișcarea inițiată 
de Consiliul Naţional Secuiesc și formulată politic prin proiectele de auto- 
nomie a Ţinutului Secuiesc, depuse în Parlament în 2004. 

66. Raportul susţine că „decuparea unor entităţi federate este dificilă, mai cu 
seamă în contextul în care identitățile regionale au fost erodate” (p. 55), 
însă se pot aduce argumente și pentru blocajul acestor identități prin 
structura sistemului de reprezentare politică (caracteristică a sistemului 
de partide). Baza sociologică a acestui potenţial a fost pusă în evidenţă prin 
diferenţa „ariilor culturale” existente în România (vezi Dumitru Sandu, 
„Ariile culturale ca matrice de sociabilitate”, în Sociologie Românească, 
nr. 3-4, 2002, pp. 77-92). 

are numai o ţintă economică, ea trebuie să stimuleze un policentrism 
care atribuie un rol și o vocaţie regional-istorică unor mari centre 
urbane din România (Cluj, Iași, Braşov, Sibiu, Timişoara, Oradea, 
Craiova, Constanţa etc.). Raţionalitatea administrativă a decupajului 
teritorial intervine în primul rând prin categoriile nomenclatorului 
NUTS al Uniunii Europene. Este de preferat ca aceste teritorii să se 
încadreze în categoria de NUTS2, ca regiuni având între 800 000 și 
3 000 000 de locuitori, întrucât acest cadru teritorial este optim 
pentru elaborarea, implementarea și evaluarea politicilor de dez- 
voltare regională pentru acele regiuni care sunt viabile pe scara 
Uniunii Europene şi pot deveni actori implicaţi și titulari direcţi ai 
politicii de coeziune a UE. 

Principiul raţionalităţii are și o componentă politică: se impune 
ca aceste unități teritoriale să fie stabilite prin reuniunea unor 
judeţe, acolo unde este posibil. Această cale va fi favorizată de parti- 
dele care au o bază teritorială și nu doresc schimbarea acestei baze 
într-o manieră care să nu ofere o anume previzibilitate în perspectiva 
autoorganizării și a șanselor electorale. 

S-ar putea ca anumite cadre teritoriale să ceară și o legitimare 
prin referendum. Referendumul local este important și ca mijloc 
corectiv al decupajului teritorial (principiul democratic-corectiv). Ar 
fi benefic dacă crearea entităţilor teritoriale ar avea și în perspectivă 
evolutivă o componentă „corectivă”: ar trebui oferită o perioadă de 
5-10 ani în care comunele din zonele limitrofe ale regiunilor create 
ar putea schimba, prin referendum (urmat de lege), apartenenţa lor 
regională. 

În baza acestor principii și mecanisme se poate crea un cadru consti- 
tuţional și juridic de regionalizare în România, cu unităţi teritoriale 
apropiate unităţilor de dimensiune NUTS2 care, în acelaşi timp, au și 
o bază istorică sau identitară. Un decupaj teritorial posibil la inter- 
secția principiului istoric-cultural cu cel al raţionalităţii politico- 
-administrative ar putea fi următorul: Moldova de Nord, Moldova de 
Sud, Muntenia, Oltenia, Dobrogea, Banat, Țara Crișurilor, Transilvania 
de Nord, Transilvania de Sud. Regiuni cu statut special ar putea fi: 
Ținutul Secuiesc și București. 

Cadrul constituţional care ar putea îngloba cele analizate mai sus, 
restrâns la secţiunea actuală „Administraţia publică locală” (arti- 
colele 120-123), poate fi rescris în modul următor: 

SECȚIUNEA a 2-a 
Regiuni și comunităţi politice locale 


ARTICOLUL 120 - Principii de bază 


(1) Comunele, orașele și regiunile ca forme de organizare a comunităţilor 
teritoriale sunt unităţi autonome care funcționează pe baza statutului 
propriu cu atribuţiuni și competenţe stabilite prin dispoziţiile şi prin- 
cipiile Constituţiei și ale legii organice. 

(2) Comunele, orașele şi regiunile au însemne proprii stabilite prin statutul 
propriu. 

(3) Administraţia publică locală se înfăptuieşte prin organele și serviciile 
publice ale comunelor, orașelor și regiunilor. Statul poate înființa servicii 
publice deconcentrate numai pentru atribuţiuni ce decurg din compe- 
tenţele sale exclusive, iar în privința celorlalte atribuţiuni și competenţe 
exercită funcţia de control al legalităţii prin proceduri juridice specializate. 

(4) Limbile naționalităților pot avea statut de limbă oficială regională, de 
asemenea, naţionalităţile pot avea autonomie culturală conform sta- 
tutului regiunii. 

(5) În comunele, orașele şi regiunile în care cetăţenii aparținând unei mino- 
rități naţionale au o pondere semnificativă, se asigură folosirea limbii 
minorităţii naţionale respective în scris şi oral în relaţiile cu autoritățile 
care înfăptuiesc acte ale administraţiei publice. 


ARTICOLUL 121-1 — Organele regiunii 


(1) Organele regiunii sunt: adunarea generală regională, comisia regională 
şi președintele regiunii. Aceste organe sunt alese pentru un mandat de 
4 ani, conform legilor electorale. 

(2) Adunarea generală regională adoptă propunerea pentru statutul re- 
giunii. Propunerea devine lege organică prin hotărârea Parlamentului 
şi nu poate fi modificată unilateral nici de regiune, nici de Parlament. 

(3) Pe baza dispoziţiilor cuprinse în statut, organele regiunii pot purta 
denumiri istorice, tradiționale. 

(4) Adunarea generală regională este aleasă pe baza sufragiului universal 
şi egal, în sistem de reprezentare proporţională, prin vot direct și secret. 

(5) Comisia regională este aleasă de adunarea generală regională prin vot 
secret şi cu majoritate absolută din rândul consilierilor regionali. 

(6) Președintele regiunii este ales de adunarea generală regională prin 
votul majorităţii membrilor acesteia. 


ARTICOLUL 121-2 — Legile regionale şi actele administrative emise de regiune 


(1) Puterea legislativă este exercitată de stat şi de regiuni, cu limitele defi- 
nite prin Constituţie, de Uniunea Europeană şi tratate internaţionale. 

(2) Aparține de competenţa legislativă exclusivă a statului: 

— politica externă, relaţia statului cu Uniunea Europeană, cu excepţia 
sistemului de relații al regiunii în interiorul UE; 

— apărarea, regimul armelor și al munițiilor, gestionarea acestora; 

— securitatea naţională; 

— emigrația, statutul juridic al persoanelor care au altă cetăţenie decât 
cetățenia Uniunii Europene, dreptul de azil; 

— elaborarea sistemului general al bugetului statului; 

— reglementări ale sistemului financiar, ale sistemului valutar, ale siste- 
mului de colectare a impozitelor, ale politicii monetare; 

— sistemul vămilor; 

— reglementarea și organizarea alegerilor parlamentare naţionale; 

— reglementări cadru în transporturi și comunicaţii; 

— reglementări generale privind ordinea publică, mai puţin poliția locală 
și comunitară; 

- legi privind justiţia, instanţele, codurile de procedură civilă și penală; 

— legea cetăţeniei, legi privind evidenţa populaţiei; 

— legi-cadru privind învățământul; 

— sistemul securităţii sociale; 

— legile electorale privind alegerea Președintelui, Parlamentului, adu- 
nării generale regionale, a consiliilor locale și a primarului; 

— legi privind asigurarea drepturilor şi libertăţilor fundamentale, ga- 
rantate de Constituţie și prevăzute în tratate internaţionale. 

(3) În funcţie de particularităţile economice și geografice ale regiunii pot fi 
create competențe împărţite sau paralele în următoarele domenii: 

— protecţia mediului; 

— exproprierea în interes public; 

— crearea și punerea în funcțiune a reţelelor rutiere și de căi ferate; 
— alte competenţe împărţite sau paralele, definite prin statutul regiunii. 

(4) Regiunea are competenţă legislativă în toate domeniile care n-au fost 
trecute în competenţa exclusivă a statului. 

(5) Îndeplinirea la nivel regional a unor atribuţii aflate în competenţa 
Guvernului poate fi transmisă organelor regionale. În aceste cazuri 
Guvernul furnizează regiunii resursele financiare și logistice necesare. 

(6) Adunarea generală regională și Comisia regională emit hotărâri refe- 
ritoare la organele și instituţiile proprii, hotărâri care sunt acte admi- 
nistrative. 


ARTICOLUL 121-3 — Regiuni cu statut special 


(1) Regiunile având autonomie în sensul Constituţiei sunt: Moldova de Nord, 
Moldova de Sud, Muntenia, Oltenia, Dobrogea, Banat, Ţara Crișurilor, 
Transilvania de Nord, Transilvania de Sud, Regiunea cu statut special 
Ținutul Secuiesc și București. 

(2) Bucureştiul are statut special în condiţiile legii organice. 

(3) Ținutul Secuiesc are statut special. Statutul regiunii include competenţe 
specifice în domeniul a) legiferării regimului lingvistic al celor două 
limbi oficiale egale, limba română și limba maghiară; b) legiferării şi 
implementării unui sistem al reprezentării proporţionale în corpul funcţio- 
narilor publici; c) exploatării bogățiilor de interes public ale subsolului, 
a resurselor naturale. Legea electorală privind alegerea adunării gene- 
rale regionale, a consiliilor locale şi a primarului în regiunea Ținutul 
Secuiesc intră în competenţa legislativă împărţită între Parlament şi 
adunarea generală regională. 

(4) Statutul regiunilor cu statut juridic special prin care acestea dispun de 

„competenţe diferite este aprobat de Parlament. În cursul procedurii de 
aprobare, Parlamentul nu modifică statutul, ci doar îl aprobă sau îl 
retrimite, semnalând obiecțiile, adunării generale regionale pentru a fi 
dezbătut din nou. 


ARTICOLUL 122 — Comunele şi oraşele 


(1) Organele prin care se realizează autonomia locală în comune și în orașe 
sunt consiliile locale alese şi primarii aleși, în condiţiile legii. Consiliile 
locale și primarii rezolvă treburile publice din comune și din oraşe. 

(2) Anumite orașe pot fi declarate orașe municipii, în condiţiile legii. 

(3) Organele prevăzute la alineatul (1) se pot constitui și în subdiviziunile 
administrativ-teritoriale ale orașelor municipii. 


ARTICOLUL 123 - Guvernul și regiunea. Prefectul 


(1) Guvernul numeşte un prefect în fiecare regiune. 

(2) Atribuţiunile și competențele prefectului: a) în cazul unui conflict de 
interese între Guvern şi regiune, prefectul reprezintă Guvernul în ini- 
ţierea și conducerea tratativele de mediere; b) avizează constituționa- 
litatea legilor adoptate de adunarea generală regională, și trimite avizul — 
împreună cu legea regională avizată — Preşedintelui României; c) în cazul 
unui veto al Preşedintelui României prefectul reprezintă în adunarea 
generală regională obiecțiile exprimate de Președintele României în 
legătură cu legea sau unele articole din lege; d) în cazul în care obiecțiile 
se referă la legalitate, iniţiază procedura de control al legalităţii a 
hotărârilor adunării generale regionale sau a dispoziţiilor președintelui 
regiunii la contenciosul administrativ; e) inițiază dizolvarea adunării 
generale regionale în cazul în care există condiţiile legale din statutul 
regiunii ce impun aceasta. 

(3) Prefectul nu are alte atribuţii de stat sau administrative în afara celor 
notate în paragraful (2). 

(4) Medierea dintre regiune și stat are loc conform unei proceduri regle- 
mentată prin lege şi cade în sarcina preşedintelui regiunii și a prefectului 
regiunii. 

(5) Prefectul exercită controlul legalităţii şi asupra actelor administrative 
ale regiunii, ale consiliilor locale şi primarilor din regiune. Prefectul 

atacă, în faţa instanţei de contencios administrativ, un act al regiunii, 
al consiliului local sau al primarului, în cazul în care consideră actul 
ilegal. Actul atacat este suspendat de drept. 


În afară de această secțiune (articolele 120-123), reforma regională 
propusă mai sus se răsfrânge, cum s-a menţionat deja, şi asupra 
structurii și funcţionării Parlamentului, a Guvernului, asupra rolului 
și atribuţiunile Curţii Constituţionale. În continuare prezentăm modi- 
ficările pe care le credem necesare. 

În privinţa Parlamentului : 


— Senatul trebuie să devină camera de reprezentare a regiunilor cu 
competenţe aferente (articolul 75); 

— diferenţa care intervine între cele două camere trebuie să reducă 

„numărul chestiunilor în care au loc ședințe comune ale camerelor 
(articolul 65, alineatul 2); 

— alegerea Senatului se face pe baza unei legi electorale separate; 
numărul mandatelor pe regiuni este stabilit în mod proporțional 
cu numărul locuitorilor din regiune, cu o eventuală suprarepre- 
zentare a regiunilor mai mici (ca număr de locuitori); 

— inițiativă legislativă au şi regiunile în baza hotărârii adunării 
generale, în chestiuni care depăşesc competenţa legislativă a re- 
giunii dar sunt importante pentru regiune, inclusiv modificarea 
statutului regiunii (articolul 75). 


În privinţa Curţii Constituţionale : 

— articolul 146, punctul a), se completează în felul următor: „se 
pronunţă asupra constituționalităţii legilor, inclusiv a legilor regio- 
nale, înainte de promulgarea acestora...”; 

— articolul 146, punctul e), va fi formulat în felul următor: solu- 
ționează conflictele juridice de natură constituţională dintre insti- 
tuții publice, respectiv organele instituţiilor publice, dintre stat și 
regiuni, precum și dintre regiuni la cererea Președintelui României, 
a unuia dintre președinții celor două Camere, a unui președinte 
de regiune, a prim-ministrului sau a președintelui Consiliului 
Superior al Magistraturii. 


În privinţa Guvernului: 

— Guvernul poate iniţia controlul constituţionalităţii unei legi regio- 
nale (mecanismul a fost descris mai sus, în propunerea referitoare 
la articolul 123); 

- Guvernul trebuie să aibă sarcini și instrumente precise privind 
echilibrarea dezvoltării inegale a regiunilor. Prin lege organică se 
poate dispune înființarea unui Fond de Solidaritate Interregională 
(sau chiar prin Constituţie). Constituirea şi utilizarea acestui fond 
trebuie discutat corelat cu modificarea sistemului bugetului public, 
și el modificat în urma apariţiei regiunilor şi a regrupării unor 
importante competenţe la nivelul de regiune. 


Apare deja destul de clar următorul aspect: cu cât reforma regională 
este mai profundă, cu atât mai mult implică regândirea Constituţiei 
in ansamblul ei. Rezumând modificările propuse: ele reprezintă o 
întoarcere, în condiţiile secolului XXI, la guvernarea indirectă (la un 
stat asemănător „statului primar” de mai sus — 1.3.). Astfel, dimen- 
siunea orizontală a comunităţii politice din România dobândeşte o 
nouă componentă: dimensiunea identitară, substanțială ce a fost 
creată și pusă în evidenţă de construcţia naţională începută în secolul 
al XIX-lea se consolidează printr-un „contract adiacent” între diferi- 
tele comunităţi teritorial-culturale ale României. 

Am putea spune, deci, că revizuirea statului secundar român 
printr-o descentralizare spre comunităţile teritorial-politice, recu- 
noscute ca autonome în cadru constituţional, va întări, în pofida 
aparentei slăbiri a coeziunii statale, comunitatea politică care este 
fundamentul statului. Este un proces ce are loc prin regândire: 
diversităţii cultural-teritoriale ca bază pentru construcţia unei soli- 
darităţi politice şi nu ca un impediment prin desăvârșirea omogeni- 
tăţii ei culturale. 

Revenind la stat, această reformă poate lansa o evoluţie de „re-pri- 
marizare” a acestuia, ceea ce ar fi a doua mare modernizare politică 
a României după cea din secolul al XIX-lea. Re-primarizarea statului 
român n-ar fi o evoluţie unică în Europa: o serie de state de succes 
au trecut printr-o asemenea reformă. 


Anexa 1 


Cetăţenia la nivelul Elemente de lege 
Stat e LI E NR | 
Constituţiei a cetățeniei 


Legea cetăţeniei are ca bază 
o combinaţie a principiilor de 
jus sanguinis şi jus soli. Atât 
locul nașterii, cât şi cetăţenia 
belgiană a părinţilor sunt rele- 
vante în dobândirea cetăţe- 
niei. Există condiţii în care 
cetățenia se acordă copiilor 
născuţi în Belgia fără ca 
părinţii să fie belgieni. 

Specific: acordarea cetăţeniei 
belgiene în mod favorizant pen- 
tru cei născuți în Congo-ul 
Belgian, Rwanda, Burundi. 


Art. 8. Dobândirea, menţinerea şi 
pierderea cetățeniei belgiene are loc 
conform regulilor cuprinse în dispo- 
ziţiile legii cetăţeniei. 

Art. 9. Competența privind natu- 
ralizarea o are legislativul federal. 


Belgia 


Art. 8. (1) Orice copil care are un pă- 

rinte cetăţean estonian este îndreptă- 

tit prin naștere la dobândirea cetă- | Legea cetăţeniei (1992, 1995): 
ţeniei estoniene. - Persoana care a avut cetă- 
(2) Oricine a pierdut cetăţenia esto- tenie estoniană la 16 iunie 
niană la vârsta minoratului are! 1940, respectiv urmaşii lui, 


dreptul s-o redobândească. sunt îndreptăţiţi să (re)do- 
(3) Nimănui nu i se poate lua cetățe-|  bândească cetăţenia. 
nia estoniană dobândită prin naștere. |— Din 1995: Persoanele care 


(4) Nimănui nu i se poate lua cetă-| dovedesc 6 ani de domiciliu 
Estonia  |ţenia estoniană datorită convinge-| stabil în Estonia și un an 

rilor pe care le are. după înaintarea cererii de 

(5) Dobândirea, menţinerea şi pierde-| cetățenie, pot dobândi cetă- 

rea cetăţeniei estoniene are loc con-|  țenie pe baza cunoașterii 

form procedurilor stabilite de legea| limbii estone. 

cetățeniei. — Pot dobândi cetăţenie per- 

Art. 36. (2) Cetăţeanul estonian nu|  soanele care „în perioada 

poate fi expulzat din Estonia, iar re-| sovietică au sprijinit inde- 

venirea lui în ţară nu poate fi oprită. pendenţa estoniană”. 

(3) Orice estonian are dreptul să se 

stabilească în Estonia. 

Finlanda 


Germania 


Art. 5. Toţi copiii dobândesc cetă- 
tenie finlandeză prin naştere, dato- 
rită cetăţeniei părinţilor, reglemen- 
tarea detaliată fiind stabilită prin 
lege. Cetăţenia mai poate fi dobân- 
dită prin declaraţie și cerere, în con- 
diţiile stabilite prin lege. Nimănui 
nu-i poate fi retrasă cetățenia finlan- 
deză, nici o persoană nu poate fi de- 
misă din cetăţenie în afara condi- 
ţiilor stabilite prin lege, și numai 
atunci când persoana respectivă are 
cetățenia unui alt stat sau are 
asigurată dobândirea acesteia. 


Art. 16. (1) Cetăţenia germană nu 
poate fi retrasă. Pierderea cetăţe- 
niei poate să aibă loc în baza legii și 
împotriva voinţei persoanei vizate 
numai în cazul în care persoana 
vizată nu devine apatridă. 

(2) Cetăţeanul german nu poate fi 
extrădat unui stat străin. O altă 
reglementare poate fi stabilită prin 
lege pentru cazurile în care extrăda- 
rea are loc la cererea unui stat 
membru al Uniunii Europene sau 
pentru o instanță internaţională, 
dacă principiile statului de drept 
sunt respectate. 


Art. 116. (1) În sensul prezentei| 


Constituţii, cu menținerea altor re- 
glementări legale, este german acea 
persoană care e colonist de cetățe- 
nie germană sau aparține poporului 
german ca refugiat, respectiv ca de- 
portat, de asemenea persoana căreia 
soţul/soţia sau urmașul i-a fost re- 
cunoscut astfel pe teritoriul impe- 
riului german conform situaţiei din 
31 decembrie 1937. 

(2) Foștii cetăţeni germani cărora li 
s-a retras cetățenia între 30 ianuarie 
1933 şi 8 mai 1945 din motive poli- 
tice, rasiale sau religioase, precum și 
urmașii lor, pot redobândi, la cerere, 
cetăţenia. Aceste persoane trebuie 
considerate cu cetățenie neîntre- 
ruptă, dacă și-au stabilit domiciliul 
în Germania după 8 mai 1945 și nu 


Legea germană a cetățeniei 
s-a bazat până în 1999 aproape 
exclusiv pe principiul jus 
sanguinis. 

Irlanda 


Polonia 


Lituania 


Ungaria 


Art. 9. (1) Odată cu intrarea în vi- 
goare a prezentei Constituţii, toţi cei 
care au fost cetăţeni ai Statului liber 
Irlandez imediat dinaintea intrării 
în vigoare a prezentei Constituţii, 
devin cetăţeni ai Irlandei. Dobândirea 
şi pierderea în viitor a cetăţeniei 
irlandeze va fi reglementată prin 
lege. Nimănui nu îi poate fi retrasă 
cetăţenia irlandeză pe bază de sex. 


Art. 34. (1) Cetăţenia poloneză se 
dobândește prin naștere de cei care 
au părinţi cetăţeni polonezi. Alte 
modalităţi de dobândire a cetăţeniei 
sunt reglementate prin lege. 

(2) Cetăţeanul polonez nu-și pierde 
cetățenia în afara cazului renunțării 
la ea. 


Art. 12. (1) Cetăţenia Republicii 


Lituania se dobândește prin naștere 
sau prin altă modalitate, stabilită 
de lege. 

(2) În afara cazurilor speciale, sta- 
bilite prin lege, nimeni nu poate fi 
concomitent cetăţean al Republicii 
Lituania şi al unui alt stat. 

(3) Procedurile de dobândire și 
pierdere a cetățeniei Republicii 
Lituania sunt stabilite prin lege. 
Art. 32. (4) Orice persoană de na- 
ţionalitate lituaniană are dreptul să 
se stabilească în țară. 


Par. 69. (1) În Republica Ungaria 
nimănui nu i se poate retrage în 
mod abuziv cetăţenia; cetăţeanul 
ungar nu poate fi expulzat de pe 
teritoriul Ungariei. 

(2) Cetăţeanul ungar oricând poate 
să vină acasă din străinătate. 

(4) Pentru adoptarea Legii cetă- 
țeniei este necesară o majoritate 
de voturi de două treimi din nu- 
mărul prezent al deputaţilor din 
Parlament. 


Legea cetățeniei acordă cetă- 
ţenie tuturor celor care s-au 
născut pe insula irlandeză, 
urmașilor — copiilor, nepoți- 
lor, strănepoţilor — acestora, 
născuţi în alte ţări. (Astfel, în 
SUA trăiesc circa 0,5 mi- 
lioane de cetățeni irlandezi, 
în Marea Britanie 2 milioane 
etc.) 

Legea Repatrierii 

(9 Noiembrie 2000) 

— acordă cetățenie prin proce- 
dură simplificată polonezi- 
lor deportaţi sau persecutați 
pe bază de origine naţională 
sau opinie politică care nu 
s-au putut stabili în Polonia 
şi au fost deportaţi în fosta 
Uniune Sovietică în Arme- 
nia, Azerbaidjan, Georgia, 
Kazahstan, Uzbekistan. 


Legea cetăţeniei (2003); 

— persoanele care au avut 
cetățenie la 15 iunie 1940 
sau au fost urmașii aces- 
tora pot (re)dobândi cetăţe- 
nia, ei nu sunt obligați să 
renunţe la o altă cetăţenie, 
deja obținută. 


Legea cetăţeniei (1993): 

— acordă cetăţenie în mod pre- 
ferenţial acelor străini care 
se declară de origine ma- 
ghiară şi au avut un ascen- 
dent cetăţean ungar; 

— aceste persoane trebuie să 
dovedească, în momentul ce- 
rerii, o rezidență de o durată 
de 1 an pe teritoriul Unga- 
riei (condiţia generală: 8 ani). 


...... . n. ...ncnnncn.n.ocs.es... 

Spania 


Suedia 


Art. 11. (1) Dobândirea, păstrarea și 
pierderea cetățeniei spaniole are loc 
conform dispoziţiilor legii. 

(2) Nu i se poate retrage cetățenia 
spaniolă persoanei care a dobândit-o 
prin naștere. 

(3) Statul poate încheia tratate pen- 
tru acordarea cetățeniei duble cu 
țările ibero-americane, respectiv cu 
acele țări care au avut sau au o 
relaţie specială cu Spania. În aceste 
ţări spaniolii pot fi naturalizați fără 
pierderea cetăţeniei originare, chiar 
şi în cazurile în care aceste ţări nu 
recunosc, pe baza principiului recipro- 
cităţii, acest drept propriilor cetăţeni. 
Art. 7. (1) Cetăţeanul nu poate fi 
expulzat, respectiv nu i se poate inter- 
zice intrarea pe teritoriul Regatului. 
(2) Nu i se poate retrage cetăţenia 
cetățeanului care are sau a avut 
domiciliu pe teritoriul Regatului, cu 
excepţia cazului în care este, în ace- 
lași timp, cetăţean al unui alt stat 
ori din propria voinţă, ori datorită 
faptului că este angajat într-o funcție 
publică. Pentru copii se asigură ca 
până la vârsta de 18 ani să obțină 
cetăţenia părinţilor sau cetăţenia 
unuia dintre părinţi. În cazul acor- 
dului cu un alt stat se asigură că 
acela care şi-a dobândit prin naștere 
cetăţenia unui alt stat şi are domi- 
ciliu în acel stat, să-şi păstreze 
cetăţenia şi după împlinirea vârstei 
de 18 ani. 


Statul Definiţie constituţională Alte elemente definiționale 
Art. 1. — republică democratică 


Bulgaria Art. 1. — republică cu forma de 
guvernământ parlamentară 


Preambul: Constituţia se adoptă 
în spiritul tradiţiilor bune ale 
Cehia 


Țărilor Coroanei Cehe şi ale 
Estonia 


Art. 1. — stat de drept suveran, 
unitar și democratic, bazat pe 
respectul drepturilor omului și 
libertăţilor cetăţenilor 


Cehoslovaciei. Constituţia conţine 
Carta Drepturilor şi Libertăţilor 
|] Fundamentale 


Art. 1. — republică preziden- 
ţială independentă și suverană 
care are un președinte de naţio- 
nalitate greacă şi un vicepre- 
şedinte de naţionalitate turcă 


Preambul: Constituţia se adoptă 
în baza dreptului la autodetermi- 
nare a poporului eston, proclamat 
în 1918, în urma referendumului 
din 1992. 


Articolul 1 face parte din preambul 
şi mai conţine garantarea egalității 
tuturor cetățenilor, fără deosebire 
de origine, rasă sau religie. 
Art. 4. — Teritoriul Finlandei este 
indivizibil. Granițele naţiunii nu 
pot fi modificate fără acordul Par- 
lamentului. 


Art. 1. — republică democratică 
independentă și suverană 


Art. 1. — republică indivizibilă, 
laică, democratică şi socială 


Art. 1. — republică suverană 


În Grecia religia dominantă, con- 
form art. 3., este religia Bisericii 
ortodoxe. 


Art. 1. — republică parlamen- 
tară, baza guvernării este suve- 
ranitatea populară 


Preambul: Sub responsabilitatea 
pe care o are față de Dumnezeu și 
om, poporul german [...] prin pute- 
rea constituantă pe care o are, sta- 
bileşte Constituţia. Germanii din 
landuri [...] au înfăptuit unitatea 


Art. 20; — Republica Federală 
Germania este stat federal de- 
mocratic și social 

Art. 1. — Italia este republică 
democratică bazată pe muncă 


Constituţia are un preambul prin 
care adoptarea ei primește şi o 
legitimitate divină. 

Primul titlu (art. 1-3.) defineşte 
națiunea pe baza originii din teri- 


Art. 5. — republica este una şi indi- 
vizibilă, recunoaște și promovează 
autonomia locală, în domeniul ser- 
viciilor publice de stat înfăptuieşte 
descentralizarea largă, iar princi- 
Irlanda 
toriul Insulelor Irlandeze. 
i Art. 1. — republică indepen- 

Art. 1. — republică indepen-|Préambul: națiunea lituaniană, 
dentă și democratică care a fondat statul lituanian [...] 
Art. 2. — statul lituanian este| promovează concordia națională 
Lituania 
Malta. | arepturilor și libertăţilor fadi 
` | mentale ale individului 
Art. 1. — republică suverană 
bazată pe demnitate umană şi 
voință populară 
Portugalia | Art. 2. — stat democratic bazat 
pe drept, suveranitatea poporu- 
lui, exprimarea democratică a 
opiniilor și pluralismul politic 


piile și metodele legislative sunt 
constituit de popor pe teritoriul Lituaniei [...] adoptă 


stabilite spre a servi decentraliza- 
Art. 10 (1). — teritoriul statului | Şi declară Constituţia Republicii 
România 


Art. 5. — Irlanda este stat su- 
veran, independent şi democratic 


rea şi autoguvernarea. 
este unitar şi nu poate fi divi- | Lituaniei. 
zat în unităţi cu caracter de stat 


Art. 1. — republică democratică 
bazată pe muncă și respectul 


Preambul: face referire la abo- 
lirea dictaturii fasciste la data de 
25 aprilie 1974 prin îndelungata 
rezistență a poporului portughez. 
Constituanta adoptă în 1976 Consti- 
tuția care. exprimă angajamentul 
poporului pentru independență, 
drepturile omului, democraţia. 
Preambul: [...] noi, Națiunea 
Polonă - toți cetățeni ai Republicii 
les] 

Art.2 — [...] este stat de drept care 
aplică principiul dreptăţii sociale 

Art.3. — [...] este stat unitar 


Art. 1. — Republica Polonia este 
valoare comună pentru toți 
cetățenii ei 


Art. 1. (1) — România este stat 
naţional, suveran şi inde- 
pendent, unitar și indivizibil 

Preambul: „Noi, națiunea slovacă, 
amintindu-ne de moştenirea poli- 
tică şi culturală a predecesorilor 
noştri, în sensul moştenirii spi- 
rituale a lui Ciril și Metod [...] 
noi, cetățenii Republicii Slovacia 
adoptăm, prin reprezentanţii aleși 
de noi, următoarea Constituţie 
[Lone] + 

Art. 3. (1) — teritoriul Republicii 
Slovacia este unitar și indivizibil. 


Art. 1. — stat de drept demo- 
cratic, suveran 


Art. 1. — Slovenia este republică 
democratică 
Art. 2. — stat de drept social 


Art. 1. — Spania este stat de 
drept democratic şi social 

Art. 2. — Constituţia, care are ca 
fundament unitatea indestruc- 
tibilă a naţiunii spaniole, a 
patriei comune şi indivizibile a 
tuturor spaniolilor, recunoaște 
şi garantează dreptul la auto- 
guvernare a tuturor naționali- 
tăţilor şi regiunilor care consti- 
tuie națiunea 
Art. 1. — Ungaria este republică 
Art. 2. — Republica Ungaria 
este stat de drept independent 
şi democratic 


Slovenia 


Preambul: „Națiunea spaniolă, 
condusă de dorința înfăptuirii 
condițiilor dreptății, libertății și 
securității [...] sprijină pe fiecare 
spaniol şi toate popoarele Spaniei 
în exercitarea drepturilor omului, 
în dezvoltarea culturii, tradiţiilor 
și instituțiilor proprii [...] conform 
acestora Cortes-ul şi poporul spa- 
niol adoptă Constituţia de mai 
jos L... J”. 


Preambul: „Parlamentul adoptă, 
în sprijinul [...] până la adopta- 
rea unei noi Constituţii, textul 
Constituţiei Ungariei după cum 
urmează [...). 


Câteva observaţii despre organizarea 
puterii executive 


Lucian Bojin 


1. Delimitarea domeniului puterii executive. 
Puterea executivă versus puterea legislativă 


Probabil că orice alegător cu un nivel mediu de informare ar putea 
să răspundă la întrebarea: „Ce este puterea executivă ?”. Există un 
acord general cu privire la faptul că puterea executivă reuneşte 
instituţiile menite să asigure executarea legilor, așa cum ne arată cel 
mai frecventat manual românesc de drept constituțional’, Însă acest 
răspuns simplu nu face inutilă reflecția asupra întrebării menţionate, 
dacă ea ne poate conduce la formularea unora mai precise, cum ar 
fi: „Care sunt instituţiile ce fac parte din puterea executivă?” sau 
„Unde este trasată linia de demarcaţie între puterea executivă și 
puterea legislativă ?”. Aceste două întrebări nu sunt formulate la 
întâmplare. Cred că, la prima dintre ele, răspunsul e mai dificil decât 
pare. lar pe cea de-a doua, literatura noastră juridică a formulat-o 
mult mai rar decât ar fi fost cazul, dacă ne gândim că cele două puteri 
sunt organizate și se conduc după principii diferite, dacă nu opuse. 
În ceea ce privește întrebarea „Care sunt instituţiile ce fac parte 
din puterea executivă ?”, răspunsul oferit în mod obișnuit este urmă- 
torul: „Șeful de stat, Cetea ministerele și celelalte organe centrale 
ale administraţiei publice, organele locale ale administraţiei publice”?. 


1. I. Muraru, E.S. Tănăsescu, Drept constituțional și instituții politice, ed. a 12-a, 
vol. II, CH Beck, București, 2006, p. 226. 

2. Ibidem, p. 227. Ceilalţi autori români de drept constituţional furnizează 
acelaşi răspuns, cu eventuale variaţii terminologice. 

Rezervele mele sunt faţă de includerea necircumstanţiată în această 
enumerare a șefului statului. Desigur că funcţia de reprezentare pe 
plan extern (ca şi celelalte atribuţii în domeniul politicii externe?) 
face parte din funcția executivă, dar ea se manifestă mai ales în 
afara ordinii juridice naţionale. De asemenea, atribuţiile în domeniul 
apărării (art. 92 din Constituţie) sunt executive, dar se referă, în 
fond, la situaţii excepţionale sau foarte speciale, la fel ca şi atribuţiile 
menționate la art. 93 din Constituţie“. Toate celelalte competenţe 
concrete conferite Președintelui de Constituţie, precum şi modul în 
care art. 80 definește” rolul acestuia conturează o instituţie a cărei 
funcţie este aceea de a influența celelalte instituţii ale statului, dar 
nu de a participa efectiv la activitatea „executivă”, adică la gestiona- 
rea problemelor implicate de realizarea funcţiilor statului. În sistemul 
constituţional american, numit „prezidenţia!”, președintele nu numai 
că face parte din executiv, dar este chiar conducătorul acestuia. Însă 
în celelalte sisteme, includerea oarecum automată a șefului statului 
în cadrul puterii executive mi se pare că nu este făcută pe baza analizei 
juridice a atribuţiilor sale. În aceste sisteme, participarea șefului 
statului la funcția executivă propriu-zisă are loc mai degrabă prin 
„Ticoșeu”, adică prin exercitarea rolului său în numirea șefului Guver- 
nului sau a unor înalţi funcționari. Deși aceste competenţe sunt, 
evident, extrem de importante în arhitectura instituţională a statului, 
ele nu sunt caracteristice pentru funcţia executivă. De aceea, studiul 
de față nu va trata problematica legată de funcţia prezidenţială. 
În ceea ce priveşte cea de-a doua întrebare, simpla sa formulare 
presupune o abordare a problematicii constituţionale orientată deja 


3. Art. 91 din Constituţie. 
4. „Art. 93 — Măsuri excepţionale 

(1) Preşedintele României instituie, potrivit legii, starea de asediu sau 
starea de urgenţă în întreaga ţară ori în unele unități administrativ- 
-teritoriale și solicită Parlamentului încuviințarea măsurii adoptate, în 
cel mult 5 zile de la luarea acesteia. 

(2) Dacă Parlamentul nu se află în sesiune, el se convoacă de drept în cel 
mult 48 de ore de la instituirea stării de asediu sau a stării de urgență 
şi funcţionează pe toată durata acestora”. 

5. „Art. 80 — Rolul Președintelui 

(1) Preşedintele României reprezintă statul român şi este garantul inde- 
pendenţei naţionale, al unităţii și al integrităţii teritoriale a ţării. 

(2) Preşedintele României veghează la respectarea Constituţiei și la buna 
funcţionare a autorităţilor publice. În acest scop, Președintele exercită 
funcţia de mediere între puterile statului, precum și între stat si societate”. 

spre chestiuni mai concrete. La nivelul definiţiilor, distincţia dintre 
funcţia legislativă și cea executivă este cât se poate de netă. Mai 
mult decât atât, ea este constitutivă teoriei separaţiei puterilor, 
invocată explicit în primul articol al Constituţiei. E adevărat că 
vocabularul dreptului constituţional se referă la legislativ şi executiv, 
de asemenea ca instituţii (calitate în care coincid cu Parlamentul și, 
respectiv, Guvernul şi administraţia). Iar cu privire la instituţiile 
„legislativă” şi, respectiv, „executivă”, doctrina de drept constitu- 
țional? a sesizat și comentat întrepătrunderea activităţilor lor prin 
intervenţii ale uneia în domeniul celeilalte (de exemplu, delegarea 
legislativă). Însă delimitarea la care mă refer nu privește (decât 
eventual indirect) competențele instituţiilor pe care le numim legis- 
lativ şi executiv. Ea priveşte funcţia executivă și funcţia legislativă, 
indiferent de organul care le exercită la un moment dat (Guvernul 
poate exercita funcţia legislativă, în baza delegării). A cerceta această 
distincţie nu este o preţiozitate pentru că, în democraţii, funcţia 
legislativă și cea executivă se realizează în maniere foarte diferite. 
Legiferarea se bazează pe un proces deliberativ în care libertatea de 
exprimare în dezbateri este vitală, iar conflictul este legitim și, 
aproape întotdeauna, prezent. Activitatea executivă pretinde un minim 
de eficienţă”, ceea ce determină necesitatea limitării posibilității 
conflictului, iar capacitatea de acţiune este privilegiată în detri- 
mentul exprimării libere?. 


6. I. Muraru, E.S. Tănăsescu, op. cit., pp. 231-232. 

7. Conform observaţiei lui Alexander Hamilton din Federalist Papers, nr. 70 
(online http://avalon.law.yale.edu/18th_century/fed70.asp). 

8. În fond, chiar modul de operare caracteristic poate constitui un criteriu de 
distincţie valid între legislativ şi executiv. Însă este vorba de un criteriu de 
distincţie sociologic şi nu juridic. Criteriile juridice au o funcţie prescriptivă: 
pentru că au scopuri diferite, legislativul și executivul trebuie să opereze 
în mod diferit. Criteriile sociologice sunt descriptive. Evoluţia instituțională 
poate să evidenţieze, însă, exemple de „răsturnări” care să pună sub semnul 
întrebării efectivitatea criteriilor juridice. Astfel, acceptând ideea că modul de 
operare al executivului trebuie să fie caracterizat de eficienţă, iar cel al legis- 
lativului de garantarea accesului la dezbatere, chiar cu preţul sacrificării 
eficienţei, observăm că practicile delegării legislative, ale ordonanţei de 
urgenţă şi ale asumării răspunderii realizează funcţia legislativă cu modul 
de operare al executivului. Ca orice carențe de efectivitate, ele pot fi 
interpretate ca punând în discuţie viabilitatea designului constituţional. 
Însă pot fi interpretate şi ca o rearanjare a funcțiilor între instituţii, o 
formă de adaptare spontană a acestora la schimbarea condiţiilor sociale. 
Prima interpretare utilizează o cheie formalistă, iar a doua una realistă. 

Juriștii sunt tentaţi să conceapă această distincţie prin prisma 
poziţiei în sistem a normelor pe care le emit cele două instituţii, cea 
legislativă și cea executivă. De când Hans Kelsen a popularizat 
modelul descriptiv al dreptului ca sistem ierarhic de norme, juriștilor 
de formaţie continentală le este aproape imposibil să se sustragă 
tendinței de a aborda prin această grilă orice instituţie cu relevanţă 
juridică (așa cum este un sistem constituţional). Așa încât au putut 
descrie sistemul de drept naţional ca o piramidă de norme, ierarhizată 
pe mai multe nivele, în care normele inferioare, pentru a fi valide, 
trebuie să fie conforme cu normele superioare. Și pentru că fiecare 
normă are un emitent, rezultă că emitentul normei inferioare este, 
într-un anumit sens, subordonat emitentului normei superioare. Pira- 
midei normelor i se alătură, așadar, în oglindă, o piramidă a emiten- 
ilor normelor. În ierarhia normelor, poziţia superioară este ocupată 
de Constituţie, cea imediat următoare de legi (împreună cu specia 
acestora — ordonanţele), cea următoare de hotărârile de guvern ș.a.m.d. 
În paralel, avem un organ suprem — Constituanta (împreună cu 
poporul), urmează apoi legislativul — Parlamentul, apoi Guvernul 
ș.a.m.d.9. Într-o astfel de abordare, distincţia dintre legislativ Şi 
executiv este trasată, în mod natural, după criteriul poziţiei în sistem 
a tipului de norme emise de fiecare dintre cele două. După cum se 
poate vedea, această distincţie nu este una funcţională, adică nu este 
făcută după criteriul domeniilor de acţiune ale legislativului și, res- 
pectiv, executivului. Din păcate, însă, ea este tautologică : în această 
concepție, legislativul se distinge de executiv prin aceea că emite 
norme specifice legislativului, pe când cel de-al doilea emite norme 
specifice executivului. Pentru ca distincţia să devină efectivă, mai 
avem nevoie de un element: cineva trebuie să decidă care sunt normele 
specifice legislativului și care sunt cele specifice executivului. 

Există un al doilea criteriu de distincţie, oarecum apropiat de cel 
dintâi, oferit de gradul de generalitate al normelor emise de legislativ, 
respectiv de executiv. Este acceptat că legiferarea constituie procla- 
marea de norme cu grad mare de generalitate, adică aplicabile virtual 
întregii societăţii sau unui număr nedeterminat de subiecţi. Guvernarea 


9. O descriere de acest tip este făcută ordinii juridice naţionale în unul dintre 
cele mai populare manuale franceze de drept constituţional: L. Favoreu, 
P, Gaia, R. Ghevontian, J.-L. Mestre, O. Pfersmann, A. Roux, G. Scoffoni, 
Droit constitutionnel, Dalloz, 2006, pp. 62-66. 

se referă la gestionarea unor situaţii cu un grad mai mic de genera- 
litate sau chiar a unora concrete, adică individuale!?. În practică, 
normele cu un grad mai mare de generalitate se situează de regulă 
pe un nivel superior în ierarhia menţionată mai sus. Însă rezultatele 
distincţiei după cele două criterii (al poziţiei în sistem și al gradului 
de generalitate a normelor) nu se suprapun întotdeauna. E posibil ca 
legislativul să emită acte cu caracter individual (de exemplu, legea 
privatizării Petrom) sau ca organe executive să emită acte cu aceeași 
sferă de aplicabilitate ca aceea a legilor (cunoscutele norme meto- 
dologice de aplicare a unor legi importante, precum codul fiscal). De 
asemenea, chiar dacă astfel de interferenţe nu ar avea loc, criteriul 
ne-ar oferi soluţii precise de încadrare numai cu privire la normele 
de la cele două extreme: cele individuale și cele aplicabile întregii 
societăţi, însă nu ne-ar putea ghida în ceea ce priveşte reglementările 
cu grad intermediar de generalitate. Și în cazul în care am adopta 
un astfel de criteriu, cineva ar trebui să fixeze o exigență supli- 
mentară — un prag „precis” de generalitate, deasupra căruia normele 
sunt de competenţa legislativului, iar cele dedesubt de competenţa 
executivului. 

În sfârşit, ne putem imagina și distincţia pe baza criteriului com- 
petenţelor materiale. Este posibilă însă, realmente, o distincţie între 
executiv şi legislativ pe acest criteriu ? Suntem tentaţi să considerăm 
că Parlamentul poate interveni (prin reglementări) în orice domeniu, 
cu condiţia ca reglementările să nu încalce Constituţia. Or, a stabili 
un criteriu de demarcaţie între sfera executivului și cea a legisla- 
tivului bazat pe competențele materiale înseamnă, practic, să afirmăm 
că există un domeniu „rezervat” executivului, adică un domeniu în 
care legislativul nu poate să intervină’. Ei bine, Constituţia franceză 


10. În dreptul administrativ, este esenţială distincţia între act administrativ 
general (normativ) şi act administrativ individual. 

11. Vezi L. Favoreu et al., op. cit, p. 64. 

12. Intervenţia avută în vedere se referă, evident, la mijloacele de acţiune 
specifice ale legislativului, adică la reglementare, și nu la rezolvarea cazu- 
rilor concrete. Nu este vorba, deci, ca legislativul să substituie întru totul 
executivul într-o materie (nici nu ar putea-o face), ci doar să emită regle- 
mentări prin care să limiteze acţiunea acestuia sau chiar să îl substituie 
într-o operaţiune dată. Legislativul se substituie executivului într-o ope- 
rațiune dată atunci când, spre exemplu, acordă un regim preferenţial fiscal 
unui agent economic, deși o astfel de competenţă ar reveni, în principiu, 
Guvernului, în aplicarea unei legi generale privind facilităţile fiscale. 

din 1958 a încercat să instituie un astfel de domeniu rezervat execu- 
tivului printr-o tehnică inversă, limitând domeniul de acţiune al 
legislativului. Articolul 34 al Constituţiei franceze enumeră dome- 
niile în care Parlamentul intervine prin emiterea de legi. Articolul 37 
dispune că celelalte domenii fac obiectul dreptului executivului de a 
emite reglementări, așa-numitul pouvoir réglementaire. Așadar, 
Constituţia Franţei nu doar a fixat un domeniu rezervat executivului, 
ci a şi făcut din acest domeniu regula, excepţia fiind domeniul compe- 
tenţei de atribuire a legislativului. Practica instituţiilor s-a abătut 
însă de la litera articolelor amintite, legislativul emițând norme și 
în afara domeniilor enumerate la articolul 341. 

Am văzut, așadar, trei modalităţi de a concepe linia de demarcaţie 
între domeniul executiv și cel legislativ. Prima pleacă de la premisa 
ordonării ierarhice a normelor în sistemul juridic naţional și atribuie 
legislativului emiterea normelor de pe palierul imediat inferior Consti- 
tuţiei, iar executivului pe cele de pe palierul următor. Poziţia inferioară 
a acestor norme este evidenţiată în limbajul dreptului constituțional 
de folosirea termenului „execuţie” — norme de execuţie a celor legis- 
lative. Deci guvernul se ocupă cu executarea legilor (şi, implicit, cu 
organizarea executării). A doua modalitate ia drept criteriu gradul 
de generalitate a normelor emise de legislativ și, respectiv, executiv. 
Ambele modalităţi concep activitatea celor două puteri ca fiind una 
normativă (adică de emitere de norme). Normele emise de fiecare se 
disting între ele în funcţie de criteriile amintite și, astfel, determină 
caracterul puterii emitente. A treia modalitate presupune stabilirea 
unei liste de domenii de competenţă ale statului (de exemplu, apărare, 
poliţie, infrastructură stradală, sisteme de asigurare socială, reguli 
pentru respectarea contractelor etc.) și atribuirea dreptului de a 
emite reglementări în unele dintre ele legislativului, iar în altele 
executivului!5, Evident că cele trei metode pot fi combinate două câte 


13. Vezi L. Favoreu et al., op. cit, p. 211. 

14. Ibidem, p. 862. 

15. În domeniile atribuite legislativului, eventualele măsuri pentru punerea în 
aplicare a normelor emise de acesta pot fi conferite executivului, dar există 
domenii în care intervenţia acestuia nu este direct necesară. De exemplu, 
în domeniul respectării contractelor, legislativul emite normele generale 
(cum ar fi codul civil, conţinând principiul pacta sunt servanda), iar în cazul 
în care acestea nu sunt respectate, intervine aparatul judiciar care pronunță 
o sentință obligatorie, realizând aplicarea normei emise de legislativ în 
cazul concret. Executarea silită a sentinţei judecătoreşti se realizează prin 

două. De exemplu, pot fi combinate prima și a treia metodă, stabilind 
că normele ce reglementează un anumit domeniu fac parte din cate- 
goria normelor de nivelul 2 (legislativ) sau 3 (executiv). 

Însă, până la urmă, orice metodă am alege, trasarea liniei de 
demarcaţie nu este posibilă fără un act voluntar care decide atât 
criteriul de demarcație, cât şi punctul de demarcaţie. Ceea ce con- 
tează mai mult este, deci, dacă însăşi Constituţia stabileşte linia de 
distincție sau dacă legislativul este cel care o face, în temeiul unei 
delegări implicite. Constituţia o face rareori în mod explicit. De 
regulă, ea se mulțumește să definească, în general, rolurile celor 
două puteri. De aceea, problema de mai sus poate fi reformulată 
astfel: legislativul poate să stabilească el însuși această limită (ceea 
ce, în practică, înseamnă că poate interveni oricând şi oricât în sfera 
presupusă a executivului) sau, dimpotrivă, un interpret neutru (Curtea 
Constituţională) este cel autorizat să descopere în Constituţie indicii 
privind această limită și să o impună celor două puteri? 

Nici în această chestiune Constituţia nu conţine prevederi exprese. 
Însă, în lipsa unor astfel de prevederi, cred că problema poate fi 
rezolvată utilizând drept instrument legitimitatea relativă a celor 
două instituţii. Când vorbesc despre legitimitate, mă refer la „legi- 
timitatea constituţională”, adică la ponderea relativă (sau poziţia) 
acordată instituţiilor în sistemul constituţional, și nu la „legitimi- 
tatea electorală”, dată de modalitatea de alegere a membrilor unui 
organ. În sistemele unde legitimitatea legislativului și executivului 
este egală, în sensul că fiecare dintre ele are un domeniu rezervat, 
trebuie să considerăm că delimitarea dintre competențele celor două 
puteri trebuie realizată de un interpret autonom al Constituţiei, ea 
aflându-și sursa în aceasta din urmă. Cazul tipic este cel al regimu- 
rilor prezidenţiale, de felul celui american. În acest caz, legitimitatea 
constituţională se suprapune cu legitimitatea electorală. Un alt exemplu 
ar fi cazul special al Franţei, în care legea fundamentală rezervă un 


intermediul corpului executorilor judecătorești, care nu fac parte din executiv, 
cel puţin în sens restrâns. lată, deci, un domeniu în care puterea executivă 
nu intervine în nici un moment. Acesta este, în fond, domeniul dreptului 
privat, despre care putem spune că este un domeniu „rezervat” legisla- 
tivului. Max Weber îl definește tocmai prin absenţa intervenției guvernului : 
normele de drept public sunt cele care reglementează activitatea referitoare 
la instituţiile statului, în vreme ce normele de drept privat nu se aplică 
activităţii instituţiilor statului (M. Weber, Sociologie du droit, PUF, Paris, 
2007, p. 25). 

domeniu de acțiune Guvernului, conferindu-i astfel o legitimitate 
constituţională, care nu este dublată de una electorală. În sistemele 
parlamentare, însă, ar fi greu de susţinut că legea fundamentală a 
conferit legitimităţi egale executivului și legislativului. În astfel de 
sisteme, conducătorii executivului sunt numiţi și, mai ales, revocaţi 
de legislativ. Această putere de numire și revocare, care la rândul 
său determină puterea legislativului de a influenţa executivul, relevă 
o legitimitate superioară a legislativului față de executiv'€. Deşi nu 
este prevăzută în mod expres de Constituţie, ea transpare destul de 
vizibil. Dacă transpunem acest raport în termenii teoriei mandatului, 
atât de dragă juriştilor, putem afirma că, în primul caz, poporul şi 
Constituanta mandatează legislativul şi executivul să rezolve, fiecare 
în domeniul său, problemele societăţii, iar în al doilea caz, poporul 
şi Constituanta mandatează Parlamentul să transpună în practică 
ordinea constituţională, iar acesta mandatează la rândul său execu- 
tivul să se ocupe de chestiunile pentru care legislativul nu este 
adecvat. Consecința practică a acestei observaţii este aceea că man- 
dantul poate restrânge sau extinde puterile mandatarului. În aceste 
sisteme, legislativul are competența de a trasa linia de demarcaţie 
între activitatea sa și cea a executivului. El are, cum s-ar spune, 
competenţa de a-și stabili propria competenţă (kompetenz kompetenz), 
evident în limitele Constituţiei. De asemenea, la fel de evident, are 
această competență numai în ceea ce privește relaţia cu executivul, 
în cadrul unor atribuţii pe care le putem denumi de-acum „concurente”". 


16. Faptul că în sistemul nostru constituţional şi Preşedintele participă la 
numirea Guvernului nu îi conferă acestuia o legitimitate egală cu a legis- 
lativului şi nici nu transformă raportul bilateral într-unul trilateral. Preșe- 
dintele acţionează ca ponderator sui-generis al legislativului în faza de 
numire a Guvernului. Constituanta noastră a ales să scindeze puterea de 
numire între două instituţii (legislativ şi Președinte) sau, în termeni eco- 
nomici, să „externalizeze” unei terţe instituţii o parte din atribuţia de 
numire a Guvernului. Însă puterea de revocare, care e mai importantă în 
echilibrul instituţiilor, aparţine exclusiv legislativului. 

17. Evident că legislativul nu va putea interfera în sfera puterii judiciare. Însă 
pentru că puterea legislativă și cea executivă se exercită în aceeaşi manieră 
(prin emiterea de norme), putem spune, folosind o sintagmă din dreptul 
comunitar, că ele au „competenţe concurente”. E adevărat că, din perspectiva 
normativistă, și instanţele judiciare acţionează tot prin emiterea de norme 
(individuale — sentinţa aplicabilă părţilor), însă în cazul acestora prevalează 
funcţia lor, aceea de a soluţiona conflicte. Instanţele judiciare au monopolul 
soluționării conflictelor. Însă „concurența” funcţiei legislative cu cea exe- 
cutivă nu este doar posibilă teoretic, ci este şi vizibilă în practică. 

Pentru mine este evident că, în pofida „aerului” său semiprezi- 
dențial, Constituţia României consacră o legitimitate a legislativului 
care este superioară executivului (a fortiori când excludem Preșe- 
dintele din sfera acestuia din urmă). Din această perspectivă, trebuie 
să conchidem că legislativul are competenţa de a stabili limita dintre 
domeniul puterii legislative și cel al puterii executive. Ceea ce nu 
înseamnă altceva decât a spune că, în fiecare caz în parte, legislativul 
are competenţa de a decide până la ce grad de particularitate va 
merge cu propria reglementare’, diminuând în mod corespunzător 
sfera de acțiune a executivului. Şi nu văd nici un motiv pentru care 
această stare de lucruri ar trebui să înceteze. 


2. Câteva distincţii în cadrul executivului : 
guvern versus administraţie, executiv politic 
versus funcţionari neutri 


Dacă excludem Preşedintele din domeniul puterii executive, în compo- 
nenţa acesteia rămân Guvernul și instituţiile reunite de dreptul nostru 
constituțional sub numele de „organele administraţiei”. Structura 
constituţională a executivului arată cam în felul următor: Guvernul, 
ca organ colegial, „asigură realizarea politicii interne și externe a ţării 
și exercită conducerea generală a administraţiei publice”!”. Adminis- 
traţia publică este compusă din ministere, alte organe (înfiinţate fie de 
Guvern, fie de ministere), autorităţi administrative autonome și orga- 
nele administraţiei publice locale. Pe urmele textului legii fundamen- 
tale, doctrina noastră de drept constituţional preia distincţia dintre 


18. Această susţinere este discordantă cu imperativul liberal potrivit căruia 
legile trebuie să conţină norme generale și nu individuale. Oricât de atașat 
aş putea fi eu însumi acestui principiu, el este unul care limitează com- 
petenţa generală a statului și nu pe cea a legislativului în particular. Or, 
Constituţia noastră nu pare să fi încorporat acest principiu, cel puţin nu 
tale quale. Putem discuta dacă exercitarea „abuzivă” a acestei competenţe 
de către Parlament ar putea fi cenzurată sub aspectul constituţionalităţii 
sale, prin invocarea articolului 1, alineatul 3, care proclamă că România 
este stat de drept. Cu alte cuvinte, ar fi interesant de evaluat dacă, și dacă 
da, în ce condiţii, principiul statului de drept include exigenţa ca legislativul 
să nu emită norme cu grad ridicat de particularitate. Vezi F.A. Hayek, 
Constituţia libertății, Institutul European, 1998, pp. 167 sqq. 

19. Art. 102, alin. 1 din Constituţie. 

Guvern și administraţie publică ca fiind distincţia centrală în cadrul 
executivului”, Nici vorbă că ea pune în lumină în mod adecvat 
diviziunea instituţională a executivului. Însă chiar doctrina de drept 
public admite că, în cadrul puterii executive, dincolo de aspectele pur 
instituţionale; există două tipuri de competenţe esențialmente diferite. 
Astfel, dreptul administrativ a recunoscut întotdeauna că autorităţile 
publice pot emite acte cenzurabile pe calea contenciosului adminis- 
trativ (pe care doctrina le numește „acte administrative”), precum Și 
acte ce nu fac obiectul controlului judiciar, ci doar controlului politic 
al legislativului (numite, în mod tradițional, „acte de guvernământ” 
sau „acte de guvernare”)!. Deşi distincţia pare a avea o importanță 
mai degrabă practică, criteriul care stă la baza ei este relevant pentru 
natura actelor. În concepţia pe care se bazează această distincţie, 
faptul că o categorie de acte este exceptată de la controlul judiciar 
înseamnă că, pentru categoria respectivă, emitentul dispune de o 
putere de apreciere pentru care instanţa de judecată (care operează 
cu normele legale) nu are mijloacele adecvate de control?2. Cu alte 
cuvinte, atunci când emite „actele de guvernământ”, executivul nu 
este un simplu executant al unor ordine precise ale legislativului, ci 
decide el însuși, în același fel în care ar face-o legislativul. În cazul 
actelor „administrative”, criteriul de verificare al instanțelor judiciare 
este legea preexistentă, adică decizia preexistentă a legislativului, 
care e obligatorie, în egală măsură, atât pentru executiv, cât şi pentru 
instanța judiciară. În cazul actelor „de guvernământ” lipsește decizia 


20. M. Constantinescu, A. Iorgovan, I. Muraru, E.S. Tănăsescu, Constituţia 
României revizuită. Comentarii şi explicaţii, ALL Beck, 2004, p. 230. 

21. Ibidem, p. 189. Distincția este preluată din dreptul administrativ interbelic. 
Ea se regăseşte în actuala lege a contenciosului administrativ care exclude 
de la controlul judiciar actele care privesc raportul instituţiilor cu Parla- 
mentul, precum şi actele de comandament cu caracter militar, 

22. Desigur că această limitare a competenţelor instanțelor de judecată transpune 
ceea ce profesorul Valentin Constantin numește „limitarea republicană a 
statului de drept” (vezi infra, pp. 193 sqq.). Principiul republican al suve- 
ranității populare este opus, în această privinţă, principiului lui rule oflaw, 
care presupune un rol central al instanţelor judiciare, ca şi „controlor” al 
actelor emise de celelalte puteri din stat. Conform principiului lui rule of 
law, instanţa judiciară are întotdeauna criteriile necesare pentru a face un 
control al deciziilor executivului, chiar dacă îi recunoaște acestuia o marjă 
discreţionară. Faptul că i-o recunoaște nu înseamnă o excludere a controlului 
judiciar ci, dimpotrivă, este tocmai rezultatul acestuia: instanţa a verificat 
exercitarea competenţei discreţionare și a constatat că aceasta a fost exercitată 
în limitele prestabilite, de exemplu, fără încălcarea vreunui principiu superior. 

preexistentă a legislativului, iar instanţa judiciară nu este compe- 
tentă să o suplinească. De aceea, numai legislativul poate controla 
decizia luată de executiv, punându-se „în situaţia” acestuia și „refăcând” 
procesul decizional. Emiterea actului „de guvernământ” presupune o 
alegere între valori, specifică actului politic. Legislativul este compe- 
tent întotdeauna să facă această alegere (în limitele Constituţiei), 
instanţa judiciară niciodată (în principiu)”, iar executivul se află 
într-o poziţie intermediară : astfel de decizii nu îi sunt caracteristice, 
dar uneori se află în ipostaza de a le lua. 

Criteriul întrezărit în distincţia prezentată mai sus fondează însă 
o diferenţă pe care o consider mai importantă — aceea dintre două 
categorii pe care le voi numi, deocamdată, executivul politic şi biro- 
crația. Cele două categorii exprimă două concepţii cu privire la activi- 
tatea executivă: prima dintre ele consideră că este legitim, sau cel 
puţin acceptabil, ca funcţionarii care pun în execuţie „politica internă 
şi externă a țării” să fie angajaţi politic; cea de-a doua presupune că 
administraţia trebuie să fie neutră din punct de vedere politic**. Putem 


23. Această afirmaţie este valabilă, în principal, pentru instanţele judiciare de 
grad inferior. Înalta Curte de Casaţie şi Justiţie poate opera, totuşi, astfel 
de alegeri atunci când soluţionează recursurile în interesul legii. Ca să nu 
mai vorbim de instanţele internaționale sau supranaţionale, de tipul Curţii 
europene a drepturilor omului sau a Curţii de justiție a Comunităţii europene. 

24. V. Bruce Ackerman, „The New Separation of Powers”, în Harvard Law Review, 
vol. 113, nr. 3, ianuarie 2000, pp. 689-690. În doctrina românească, această 
distincţie este tratată în textul profesorului Bogdan Iancu, „O Europă cam 
slabă de Constituţie”, publicat în Idei în dialog, anul IV, nr. 1(28), ianuarie 
2007, pp. 32-34. O versiune mai dezvoltată, în limba engleză, a lucrării este 
publicată în B. Iancu (ed.), The EU as Paradigm of Future European Statehood 
(Uniunea Europeană ca paradigmă a statalității viitoare). Proceedings of the 
symposium organized at The New Europe College, Bucharest on May 15-16 
2006, New Europe College, 2007, pp. 166-208 (cu titlul Romanian Constitu- 
tionalism and the State of the European Union). Autorul valorifică experiența 
instituțională și literatura de specialitate americană pentru a pune în 
lumină distincţia dintre governance (înţeleasă ca soluționare a problemelor 
de către experţi neutri, prin decizii raționale) şi government (înţeles ca furni- 
zare de soluţii conform programelor politice, adică prin alegere între valori 
aflate în conflict, alegere „iraţională”). Autorul propune transpunerea celor 
două concepte în limba română prin cuplul „guvernanță”/„guvernământ”. 
Nu știu dacă introducerea acestor termeni nu va determina mai multă 
confuzie decât claritate. Termenul „guvernământ” există de mult în limba 
română, dar este popular în sintagma „formă de guvernământ”, cu sensul 
(mult mai restrâns decât government) de formă precisă de desemnare a 
şefului de stat (monarhie/republică). În sintagma „acte de guvernământ”, el 
se apropie de sensul pe care i-l atribuie B. Iancu, dar această utilizare nu 

spune că cele două categorii sunt transversale în raport cu instituţiile 
Guvern — administraţie publică, în sensul că ambele categorii se 
regăsesc, în forme și dozaje diferite, atât în Guvern, cât și în admi- 
nistrația publică. Astfel, deși administraţia publică este (proiectată) 
predilect neutră politic, există un set de funcţii a căror poliţizare este 
asumată sau tolerată. De asemenea, deşi Guvernul este, în principiu, 
rezervat oamenilor politici, cea de-a doua concepţie se face vizibilă 
din când în când, de exemplu prin recenta propensiune (temporară) 
a liderilor noștri politici către guverne „de tehnocraţi”. 

Probabil că nu e inutil să încercăm să ne reamintim, pe scurt, 
principalele caracteristici ale celor două categorii, care constituie tot 
atâtea avantaje și dezavantaje relative ale uneia faţă de cealaltă. 
Principalul avantaj perceput al birocraţiei este chiar lipsa anga- 
jamentului politic al funcţionarilor, care se presupune că trebuie să 
le confere acestora imparţialitatea necesară pentru a lua decizii 
corecte în chestiunile pe care trebuie să le rezolve. În măsura în care 
organizaţiile din care provin politicienii, precum şi membrii acestora, 
au interese la toate nivelele, buna administrare a problemelor publice 
ar fi grav afectată dacă deciziile de aplicare a legii nu ar fi făcute în 
baza criteriilor cerute de lege, ci în baza intereselor personale sau de 
grup impuse de apartenenţa politică?. O altă diferență importantă 
este reprezentată de durata pe care funcționarii percep că o va avea 
activitatea lor în funcţia publică. Așa cum a arătat recentul laureat 
al premiului Nobel pentru economie, Oliver Williamson, în activitatea 
specifică funcţiilor publice, stimulentele care accentuează acţiunea 


este una răspândită. În schimb, „guvernanţă” există doar în formula recentă 
(şi încă neconsolidată) de „guvernanţă corporativă” (o traducere literală și, 
cred, neinspirată a lui corporate governance — care înseamnă nimic altceva 
decât conducerea societăţilor de capitaluri). Sensul lui governance este 
„prins” oarecum de mai consacrata formulă „conducere tehnocrată” şi chiar 
de „birocraţie” (cel puţin în ceea ce priveşte aspectul neutralității politice). 
Atunci când mă voi referi în mod precis la distincţia governance / government, 
voi folosi acești termeni. Când mă voi referi la formele instituţionale orga- 
nizate după unul dintre cele două principii, voi folosi sintagmele „executiv 
politic” și, respectiv, „birocraţie”, sau voi indica faptul că mă refer la o 
administrare a afacerilor publice neutră sau nu din punct de vedere politic. 

25. B. Ackerman, op. cit., p. 689, B. Iancu, Romanian Constitutionalism..., p. 176. 
Bruce Ackerman declară că unul dintre sensurile necesare ale „separaţiei 
puterilor” este tocmai necesitatea de a asigura o altă separare: „separarea 
funcțională” a birocraţiei de puterea politică ; birocraţia ar urma să consti- 
tuie un fel de „a patra putere”. 

individuală a funcţionarilor, de tipul majorărilor de retribuție în 
funcţie de îndeplinirea obiectivelor, nu sunt adecvate“. Lipsa acestor 
stimulente este compensată cu securitatea funcţiei, adică cu expectaţia 
legitimă a funcţionarului că va rămâne într-o funcţie publică o lungă 
perioadă de timp, împreună cu posibilitatea avansării în ierarhia 
funcţiilor. Prin contrast, funcţionarul atașat politic știe că va rămâne 
în funcţie numai până când partidul său pierde alegerile. Orizontul 
de timp al aşteptărilor sale este consistent mai scurt*?. Pe de o parte, 
aceasta poate determina un plus de eficacitate a funcţionarului politic 
care va face tot posibilul să implementeze cât mai rapid legislaţia 
emisă de parlamentul dominat de partidul său politic, în interiorul 
duratei mandatului său. Acest avantaj potenţial este contrabalansat 
însă de două împrejurări. Mai întâi, ca pentru orice scop pe termen 
scurt, măsurile de implementare vor viza în primul rând influențarea 
percepţiei electoratului și abia apoi implementarea propriu-zisă, mai 
ales când aceasta din urmă pretinde o perioadă mai lungă de timp, 
iar evaluarea sa va fi probabil posibilă doar după expirarea manda- 
tului. Apoi, durata mai lungă a funcţiei determină un grad mai mare 
de experienţă pentru funcţionarii de carieră faţă de cei politici. 
Experienţa sau „înţelepciunea convenţională” este, de cele mai multe 
ori, benefică? în implementarea legislaţiei chiar dacă uneori necesi- 
tatea inventivităţii poate să prevaleze, iar alteori experiența adminis- 
trativă poate degenera în „inerţie” instituţională. Există însă și 
dezavantaje ale administraţiei de tip birocratic faţă de cea realizată 
de funcţionari angajaţi politic”. Funcţionarii de tip birocratic vor 


26. 0. Williamson, „Public and Private Bureaucracies. A Transaction Cost 
Economics Perspective”, în Journal of Law, Economics and Organization 
(JLEO), vol. 15, nr. 1, martie 1999, p. 325. 

27. B. Ackerman, op. cit., pp. 698 şi 706 sq. 

28. Profesorul american Larry D. Terry merge până la a susţine că admi- 
nistraţia, în sensul de birocraţie, funcționează ca depozitar al celor mai 
preţioase valori și tradiţii ale vieţii publice americane şi asigură perpe- 
tuarea lor. Vezi L.D. Terry, „Administrative Leadership, Neo-Managerialism, 
and the Public Management Movement”, în Public Administration Review, 
vol. 58, nr. 3, mai-iunie 1998, pp. 194-200, precum și interesantul comen- 
tariu al lui Richard T. Green, „The Administrative Convervator: Larry 
Terry’s Abiding Legacy”, în Administrative Theory & Practice (AT&P), vol. 29, 
nr, 1, martie 2007, pp. 140-147. 

29. Nu voi discuta, deocamdată, criticile aduse birocraţiei nu din perspectiva 
concepţiei executivului politic, ci din aceea a valorilor pieţei. Acestea sunt 
prezentate infra, pp. 179 sqq. 

avea rezerve în a-şi asuma decizii cu privire la chestiuni de importanță 
sau vizibilitate majoră, chiar dacă ele sunt necesare pentru realizarea 
obiectivelor administraţiei. O astfel de atitudine poate determina 
obstrucționarea realizării funcţiei administrative. Apoi, funcţionarii 
de tip birocratic nu sunt penalizaţi sau, respectiv, bonificaţi de electorat. 
De aceea, percepţia publicului nu va fi, în mod normal, unul dintre 
criteriile după care funcţionarii publici, atât individual, cât și ca și 
corp, îşi vor modela comportamentul. Există, apoi, efecte patologice 
ale birocraţiei care au fost constatate în experienţă și au constituit 
apoi preocuparea analiştilor: „efectul de tunel” (tunnel vision), adică 
supraevaluarea rigidă a propriei însărcinări și pierderea „vederii 
periferice”, deci ignorarea legăturii cu celelalte segmente ale admi- 
nistraţiei sau ale societăţii, excesul de zel, „capturarea” birocraţiilor, 
în lipsa controlului politic, de către interesele private sau ideologice 
din domeniul lor de acţiune“. 

În baza celor arătate mai sus, putem ajunge la o concluzie, chiar 
dacă preliminară: funcţionarii angajaţi politic sunt mai adecvaţi 
pentru a ocupa poziţiile ale căror responsabilităţi implică decizii cu 
impact mare la nivelul societăţii, sau decizii care comportă alegeri 
între valori sociale opuse, alegeri specifice domeniului politicii. În 
schimb, funcţionarii neutri politic sunt mai adecvaţi pentru a ocupa 
funcţiile de administraţie propriu-zisă, adică acelea care necesită 
garanţii sporite de imparţialitate și în soluţionarea problemelor cărora, 
prudența și experienţa joacă un rol mai important decât curajul și 
inventivitatea. De aceea, reforma administraţiei publice în sensul 
depolitizării sale a constituit unul dintre criteriile monitorizate îna- 
intea aderării la Uniunea Europeană. 

Textul Constituţiei României distinge, în articolul 16, între „funcţii 
și demnități publice”, fără a oferi însă explicaţii cu privire la criteriul 
distincţiei. În comentariul Constituţiei, s-a arătat că distincția „nu 
este pur terminologică, ea este de fond, pentru că demnitarii nu sunt 
simpli funcționari publici. [...] Fără a proceda la delimitări rigide, va 
trebui să reținem că funcţiile și demnităţile publice sunt într-o incon- 
testabilă legătură, fără însă a se confunda””!. Tocmai pentru că 
distincția este una „de fond”, e necesar să se precizeze semnificația 
ei concretă. Delimitările trebuie să fie precise, indiferent dacă sunt 


30. B. Iancu, O Europă ..., p. 34. 
31. M. Constantinescu et al., op. cit., p. 22. 

sau nu rigide“?. Din păcate, nici autorii Constituţiei, nici doctrina de 
drept constituțional nu a găsit de cuviinţă să se aplece cu mai multă 
atenţie asupra acestui subiect. În ceea ce priveşte legislaţia aplica- 
bilă, Legea 188/1999 privind Statutul funcţionarilor publici se mulțu- 
meşte să declare că ea nu se aplică „persoanelor numite sau alese în 
funcţii de demnitate publică”. Deşi ne-am aștepta să avem un instru- 
ment normativ dedicat acestei categorii (funcţii de demnitate publică), 
el lipsește. Definiţia legală a funcţiei de demnitate publică o găsim 
(ilustrativ pentru importanţa acordată temei) într-o lege ce reglemen- 
tează „sistemul de stabilire a salariilor de bază în sectorul bugetar 
şi a indemnizaţiilor pentru persoane care ocupă funcţii de demnitate 
publică”%. Iar această definiţie este complet inutilă: „funcţia de 
demnitate publică este acea funcţie publică care se ocupă prin mandat 
obţinut direct, prin alegeri organizate, sau indirect, prin numire, 
potrivit legii”. În această definiţie putem încadra fără probleme toţi 
funcţionarii publici. Până la urmă, singura determinare a funcţiilor 
de demnitate publică este cea din anexa VIII la aceeași lege, care 
conţine o listă a acestor funcţii, cu unicul scop de a preciza coeficientul 
de multiplicare a valorii de referinţă a indemnizaţiei pentru fiecare 
din aceste funcţii. Ocazie cu care aflăm că funcţiile de demnitate 
publică sunt: Președintele României, deputaţii și senatorii, prim-mi- 
nistrul, miniștrii și secretarii de stat, conducătorii şi membrii diferi- 
telor autorităţi administrative autonome“. Până la urmă, această 
listă reprezintă singura delimitare a sferei funcţiilor de demnitate 
publică (alături, eventual, de delimitarea negativă reprezentată de 
enumerarea înalţilor funcţionari din Statutul funcţionarilor publici”). 
Funcţiile de demnitate publică reprezintă categoria juridică pe care 
sistemul nostru constituțional a destinat-o să acopere acele poziţii 
instituționale pe care este mai adecvat să le ocupe persoane cu anga- 
jament politic declarat. Având în vedere că distincţia este, într-adevăr, 
una esenţială, e regretabil gradul scăzut al atenţiei acordate subiectului 


32. Precizia unui criteriu se măsoară prin ușurința distincţiilor operate în baza 
lui în cazuri concrete. Rigiditatea se referă la procedurile instituite pentru 
modificarea sau aplicarea criteriului. Un criteriu flexibil nu este unul lipsit 
de precizie, ci este unul ușor de modificat sau unul al cărui regim îi exclude 
aplicarea în situaţiile în care aceasta este inoportună. 

33. Legea 154/1998. 

34. Lista completă se află în anexele VIII.1 şi VIII.2 la Legea 154/1998. 

35. La art. 12 din Legea 188/1999. Dar această enumerare este doar exempli- 
ficativă. 

(atât de către Constituţie, cât şi de către legislaţie), dar mai ales e 
regretabilă imprecizia demersului, și așa lipsit de vigoare, în direcţia 
reglementării distincţiei. 

Lipsa unei prevederi constituţionale exprese care să distingă între 
funcţionarii neutri politic şi demnitari şi-a demonstrat valenţele 
negative, recent, cu ocazia unei obiecţii de neconstituţionalitate, 
ridicată de deputaţii şi senatorii opoziţiei cu privire la „legea pentru 
modificarea și completarea Legii 188/1999 privind Statutul funcţio- 
narilor publici”%6. Pe lângă criticile privind procedura adoptării legii, 
aceasta era atacată în special pentru că transforma anumite funcţii 
publice (funcțiile de directori executivi și directori executivi adjuncţi) 
în funcţii de demnitate publică (director coordonator și director coordo- 
nator adjunct). Critica viza, aşadar, în mod direct, politizarea funcţiilor 
de conducere a instituţiilor publice la nivel teritorial (serviciile decon- 
centrate). Cu toate acestea, parlamentarii care au făcut sesizarea nu 
au putut invoca o normă precisă din Constituţie (sau măcar un 
principiu constituţional) care să susţină în mod univoc această cri- 
tică. Temeiurile juridice indicate au acoperit un spectru care mergea 
de la dreptul la muncă și egalitatea la locul de muncă până la 
fidelitatea faţă de ţară şi principiul descentralizării. Este evident că 
nici una dintre aceste baze juridice nu era idonee pentru susținerea 
demersului. Deși încercarea opoziţiei de a critica tentativa de sporire 
a politizării funcţiilor publice a fost, fără îndoială, meritorie, argu- 
mentele juridice pe care s-a susținut au fost oarecum improvizate. 
Curtea a declarat în cele din urmă legea ca fiind neconstituțională, 
dar pentru motive care ţineau de procedura adoptării sale. Curtea a 
refuzat să discute motivele de fond privind politizarea administraţiei, 
deşi s-a referit, în trecere, la un alt motiv care nu ţinea de procedura 
de adoptare (modul de redactare al textului nu respecta exigența 
previzibilităţii efectelor legii). Faptul că jurisdicţia constituţională 
nu a luat în discuţie și criticile privind politizarea funcţiilor publice 
poate constitui un indiciu că nu le-a considerat ca având o bază 
solidă în legea fundamentală. De altfel, chiar argumentul adus „în 
apărare” de președintele Camerei Deputaţilor a fost, sec, acela că 
„nici o dispoziţie din Constituţie nu interzice Parlamentului, care 
este organul reprezentativ suprem al poporului român [...] să ia astfel 


36. Soluţionată de Curtea constituţională prin decizia nr. 710 din 6 mai 2009, 
publicată în Monitorul Oficial, nr. 358 din 28.05.2009. 

de măsuri prin lege”*. Ceea ce nu face decât să confirme fragilitatea 
protecţiei administraţiei faţă de încercările de politizare, atunci când 
ea este realizată doar prin intermediul legilor“, și nu prin interme- 
diul normelor constituţionale. De asemenea, subliniază importanţa 
unui statut constituţional al distincţiei între funcţii şi demnități 
publice, sau între executiv politic și administraţie neutră politic. 
Prin comparaţie, Statutul funcţionarilor publici conține precizări 
clare cu privire la categoriile pe care le tratează şi la criteriile de 
distincţie între ele. Conform distincţiei pe care am făcut-o, rezultă că 
funcţiile reglementate de această lege s-ar încadra în categoria biro- 
crației sau a administraţiei realizate prin funcţionari neutri din 
punct de vedere politic. Să vedem dacă în practică lucrurile stau ca 
în teorie. Legea prevede trei categorii de funcţii publice: înalții 
funcţionari publici (secretarii generali şi cei adjuncţi de ministere și 
organe ale administraţiei publice centrale, prefecţii și subprefecţii, 
inspectorii guvernamentali), funcţionari publici de conducere (direc- 
torii generali și cei generali adjuncţi din ministere, directorii și 
adjuncţii din aparatele autorităţilor administrative autonome, secre- 
tarii unităţilor administrativ-teritoriale, directorii executivi și adjuncţii 
lor din cadrul aparatului autorităţilor locale etc.), precum și funcţio- 
nari publici de execuţie. Nu este greu de observat că în categoria 
înalţilor funcţionari sunt introduse acele funcţii despre care până de 
curând (aproximativ un deceniu în urmă) se considera că este legitim 
să fie „politizate” : prefecţii și secretarii generali de ministere. Aceștia 
erau „capilarele” prin care sistemul politic se „întâlnea” cu cel biro- 
cratic. Ca urmare a reformei administraţiei, Statutul funcționarilor 
publici (art. 44, alin. 2) interzice înalţilor funcţionari să facă parte 
din partide politice. Nici că se putea o afirmare mai lipsită de echivoc 
a exigenţei depolitizării acestor funcţii. În practică, se ştie că prefecţii 
în funcţie la data intrării în vigoare a reformei legislative au devenit 
înalţi funcționari publici. De asemenea, s-a constatat” că schimbarea 


37. Este, totuşi, regretabil că nici iniţiatorii obiecţiei, nici instituţiile care au 
depus puncte de vedere și nici Curtea constituţională însăși, nu au găsit 
de cuviință să treacă dincolo de textul explicit al unor articole din Constituţie 
şi să încerce să identifice o bază pentru distincţia între funcţionari și 
demnitari publici în principii constituţionale, cum ar fi cel al statului de 
drept sau cel al separaţiei. 

38. A căror modificare este la îndemâna oricărei majorități de politicieni. 

39, Atât în cazul schimbării de la finele anului 2008, cât și în cazul celei din 
toamna anului 2009. 

echipei guvernamentale a fost urmată la scurt timp de înlocuirea 
prefecților, deși acestora li se aplică toate principiile funcţiei publice, 
inclusiv stabilitatea. În ciuda câtorva proteste momentane ale pre- 
fecţilor înlocuiţi, se pare că există un compromis tacit! în interiorul 
clasei politice în sensul de a continua, cel puţin pentru o anumită 
perioadă, practica prefecţilor afiliaţi politic. Acest fenomen ridică 
interesante probleme referitoare la efectivitatea legilor şi a institu- 
țiilor, dar nu este aici locul pentru a ne opri asupra lor. 

Mai problematice mi se par însă prevederile Statutului funcționa- 
rilor publici cu privire la angajamentul politic al celorlalți funcționari. 
Pe scurt, Statutul permite atât funcționarilor de execuţie, cât şi, 
mult mai surprinzător, celor de conducere să fie membri în partide 
politice. Articolul 44, alineatul 1, le interzice doar să ocupe funcţii de 
conducere în partide“!. Practic, le este permis unor categorii precum 
directorilor direcțiilor generale ale finanțelor publice judeţene sau 
„conducătorilor direcțiilor generale din ministere să fie membri ai 
unui partid chiar pe durata mandatului lor. Deși legea (art. 44, alin. 3) 
le interzice să favorizeze vreun partid politic în calitatea pe care o 
au, evident că această normă este insuficientă pentru a „depolitiza” 
funcțiile de conducere“?. 


40. Iar unele partide (de exemplu, Partidul Conservator) au solicitat în mod 
deschis revenirea la situaţia prefecţilor politici. 

41. Textul acestei norme se remarcă printr-un grad ridicat de ambiguitate. În 
primul rând, legea vorbește despre „structurile sau organele de conducere, 
alese sau numite, ale partidelor politice, definite conform statutului acestora”. 
Textul pare să sugereze că partidele ar avea libertatea de a defini, în statu- 
tele lor, ce înseamnă structură sau organ de conducere, ceea ce ar permite 
unor partide să eludeze interdicţia de la art. 44 scoțând anumite organe cu 
influenţă în interiorul partidului din câmpul de aplicare a sintagmei „organe 
de conducere”. Sensul coerent însă cu scopul normei este acela că organele 
şi structurile de conducere ale partidelor vor fi considerate ca atare, indiferent 
de denumirea sau regimul juridic pe care îl prevăd statutele partidelor. A 
doua sursă de ambiguitate provine din aceea că interdicţia vizează „funcţii 
de conducere în structurile sau organele de conducere”, când în realitate 
trebuia să se refere fie la „funcţii de conducere”, fie la „membri în organele 
de conducere” (pentru că funcţie de conducere într-un organ de conducere, 
cum este un comitet executiv, are doar președintele acestuia). În sfârșit, 
textul brut al articolului nu ne lămurește dacă interdicţia vizează și funcţii 
de conducere ale structurilor teritoriale sau nu (deși interpretarea teleologică 
indică, fără dubiu, răspunsul afirmativ). 

42. De exemplu, comisarul-șef al secţiei judeţene a Gărzii financiare are com- 
petența de a „conduce și coordona controlul operativ și inopinat” (art. 19, 

Mi se pare, însă, chiar mai gravă, cel puţin din perspectiva neutra- 
lităţii birocratice, permisiunea necircumstanțiată ca funcţionarii de 
execuție să fie membri în partide politice. Motivul este acela că printre 
condiţiile prevăzute de lege pentru ocuparea unei funcţii de con- 
ducere este, natural, aceea a experienţei în „specialitatea studiilor 
necesare exercitării funcției”. Evident că această experiență se 
obţine, de cele mai multe ori, ca funcţionar de execuţie în acelaşi 
domeniu. Or, a le permite funcţionarilor de execuţie să fie membri 
de partid înseamnă, de fapt, a le permite să îşi construiască o carieră, 
nu atât prin activitatea în interiorul instituţiei, cât prin cea în 
interiorul partidului. Mai clar, un tânăr funcţionar în administraţia 
publică se va putea înscrie într-un partid care poate câştiga alegerile 
în viitor și va putea încerca să îşi construiască o poziţie în interiorul 
acestuia care să-i asigure „susţinerea” când va avea experienţa (vechi- 
mea) necesară pentru a ocupa o funcţie de conducere. În acest fel, 
șansele sale de a ocupa în viitor o funcţie de conducere sunt mai 
mari, decât dacă nu s-ar fi înscris în partid şi ar fi încercat să se 
remarce doar în interiorul departamentului în care activează ca 
funcţionar. Interdicţia funcţionarilor de a fi membri în partid ar face 
mult mai puţin viabile astfel de scenarii de dezvoltare a carierei, deși 
este evident că un funcţionar poate fi apropiat al unui partid prin 
legături informale. Însă ca tânăr este mult mai greu să te remarci în 
interiorul unui partid dacă ești doar un apropiat sau un simpatizant. 
Primii paşi ai construirii unei poziţii în interiorul partidului necesită 
prezenţa formală a persoanei în structură și o vizibilitate internă 
care este greu de realizat pentru cineva din exteriorul partidului. 


alin. 1, pct. 4, din H.G. 152/2008). În această calitate, el poate „direcționa” 
operațiunile de control în funcţie de interesele membrilor partidului din 
care eventual face parte, într-o manieră mai puțin evidentă, care să facă 
neplauzibilă o eventuală tragere la răspundere pentru încălcarea obligaţiei 
de imparțialitate. Simpla sancţionare a încălcării obligaţiei de imparţiali- 
tate (chiar admițând că sistemul sancţionator funcţionează în mod optim, 
ceea ce este cu totul discutabil) este mult mai puţin eficientă decât redu- 
cerea preventivă la minim a ipotezelor care ar putea facilita apariția unor 
situaţii de încălcare a principiului imparţialității. 

43. Deşi legea nu pretinde în mod expres experienţă în funcţia publică, ci doar 
în „specialitatea studiilor” privind funcţia, este clar că situaţiile în care 
candidaţii la funcţii de conducere ar proveni din afara sistemului sunt cu 
totul excepționale. Așa încât, în practică, condiţia experienţei în „speciali- 
tatea studiilor” echivalează cu experiența sau vechimea în funcţii publice 
din domenii asemănătoare. 

Evident că nu ar fi imposibilă „construirea” unei cariere adminis- 
trative prin intermediul unui partid chiar şi pentru un nemembru, 
însă cantitatea necesară de efort ar fi disuasivă pentru majoritatea 
celor care ar putea fi tentaţi de o astfel de carieră“. Dacă s-ar 
considera că măsura interdicţiei participării ca membru în partide 
politice ar fi o limitare disproporţionată a libertăţii de asociere“, 
atunci s-ar putea măcar stabili că funcţionarii publici de conducere 
nu pot fi membri de partid și că pentru a ocupa o funcţie publică de 
conducere, candidatul trebuie să nu fi fost membru al unui partid în 
ultimii, să spunem, cinci ani. Această observaţie îmi prilejuiește 
posibilitatea de a atinge, în treacăt, un alt subiect foarte important, 
care nu poate fi tratat cum s-ar cuveni în această lucrare: criteriul 
după care definim neutralitatea politică. Practica adoptată la noi a 
fost aceea a demisiei din partid după momentul numirii într-o funcţie 
incompatibilă cu calitatea de membru al partidului. Or, o astfel de 
neutralitate este exclusiv formală și deloc substanţială. Limitarea la 
o astfel de condiţie a demersului în vederea instaurării neutralității 
funcţionarilor l-ar condamna pe acesta la ineficienţă cronică. 

Am vorbit mai sus de distincţia instituțională guvern versus admi- 
nistraţie. De asemenea, am vorbit despre distincţia executiv politic 
versus birocraţie. Acum cred că ne putem întoarce la întrebarea sub 
imperiul căreia a debutat prezenţa secțiune: dacă există în cadrul 
executivului două competenţe esențialmente diferite? Răspunsul a 
fost deja formulat, chiar implicit, în rândurile precedente. Dacă există 
două tipologii distincte (chiar radical distincte) ale persoanelor adecvate 
pentru ocuparea unor funcții publice, este pentru că cele două tipuri 
de funcţii publice sunt diferite în esenţa lor. 

Există un compartiment al executivului care se ocupă cu producţia 
de norme generale, aflate în subordonare imediată faţă de legi. 


44. Nu deţin date care să reflecte ponderea categoriei funcţionarilor publici în 
rândul partidelor care au şanse să ajungă la guvernare, dar sunt convins 
că un studiu în acest sens ar duce la rezultate interesante. De asemenea, 
nu ar fi de neglijat o iniţiativă legislativă care să oblige partidele să facă 
e d ponderea funcţionarilor publici în rândul membrilor lor. 

n hotărârea din 20 mai 1999, pronunţată în afacerea Rekveny c. Ungaria, 
Curtea Europeană a Drepturilor Omului a apreciat ca justificată interdicția 
de „a se angaja în activităţi politice” prevăzută de legea maghiară pentru 
agenţii de poliţie. Însă soluţia este, în mod vizibil, strict legată de circumstan- 
ţele cazului şi nu s-ar putea deduce posibilitatea extinderii unui asemenea 
regim la toţi funcţionarii publici. 


45. 

Această activitate este cea numită de textul Constituţiei „organizarea 
executării legilor”*5. Rezultatul acestei activităţi este de aceeaşi natură 
cu rezultatul activităţii legislative: emiterea de norme generale. 
Diferă doar modul de producţie : prin dezbatere publică și confruntare 
deschisă în cazul legislativului, prin consens (bazat pe omogenitate 
de viziune) în cazul executivului. Observăm astfel că principiul sepa- 
rației (cel puţin în ceea ce privește relaţia executiv-legislativ) e 
normativ și nu funcţional: cel care emite legile trebuie să fie diferit 
de cel care deţine puterea de a le executa“. Există apoi compartimen- 
tul executivului care se ocupă cu aplicarea legii, adică se preocupă 
să producă sau să asigure producerea efectelor prescrise (sau impli- 
cate) de lege în cazurile concrete. Această activitate este cea numită 
de legea contenciosului administrativ „executarea în concret a legii”. 
Acest al doilea compartiment este ceea ce numim administraţia. 
Primul compartiment posedă și competenţa de a da ordine directe 
celui de-al doilea“5. Guvernul, ca „vârf” al executivului, este inclus 
evident în primul compartiment, dar nu coincide cu acesta. În același 
compartiment trebuie incluse și (o parte din) autorităţile adminis- 
trative autonome. Știm, de asemenea, din Constituţie, că Guvernul 
este răspunzător pentru realizarea politicii interne și externe. În 
această calitate, el este responsabil pentru decizii care implică alegeri 
între valori, așa cum arătam mai sus. Evident că această competenţă 
nu poate fi exercitată de administrație, ci numai de primul compar- 
timent, Guvernul şi, eventual, autorităţile administrative autonome. 
Birocraţii din administraţie nu pot, ex hypotesi, să fie puși în faţa 
unei astfel de alegeri (cu excepţia, eventual, a aplicării normelor cu 
sens incert, caz în care ei au competența de interpretare, cenzurabilă 
pe calea contenciosului administrativ). Ipoteza inversă este, de aseme- 
nea, posibilă : efectele unei situaţii concrete pot fi atât de importante 
pentru politica internă sau externă, încât să fie sustrase acţiunii de 


46. Articolul 108 din Constituţie. Vezi şi art. 2 (1), lit. c), din Legea con- 
tenciosului administrativ (554/2004). 

47. În “schimb, separaţia funcțională e cea pe care o întrevede corect Bruce 
Ackerman în interiorul executivului: cea între executivul politic şi biro- 
craţie (vezi nota 25 supra). 

48. Datorez această observaţie profesorului Valentin Constantin. Ca şi pe aceea 
potrivit căreia, tocmai pentru că Președintele nu are competența de a da 
ordine administraţiei, el nu face cu adevărat parte din puterea executivă 
(sau face parte doar în acele domenii unde are această competenţă). 

aplicare a legii efectuate de administraţie și reglementate direct de 
Guvern sau, aşa cum arătam mai sus, chiar de legislativ. 

Cele două compartimente se plasează corespunzător și în piramida 
instituţiilor. Primul compartiment este superior, iar al doilea subordo- 
nat. De asemenea, în abordarea de tip kelsenian, producţia lor norma- 
tivă se situează pe paliere diferite, unde producţia normativă a 
administraţiei (adică actele administrative ca norme individuale) 
ocupă nivelul inferior. Până la urmă, pentru descrierea cât mai 
simplă a distincţiei, tot perspectiva kelseniană e cea mai bună: cri- 
teriul de demarcare este gradul de generalitate a normei“. Dacă e 
vorba de o aplicare individuală, la cazul concret, competenţa aparţine 
administraţiei. Dacă e vorba de o normă cu caracter general, ea 
aparține compartimentului superior. Normele intermediare (dar care 
nu sunt, totuși, individuale) intră, de regulă, în atribuţiile ministe- 
relor care, din punctul de vedere al textului Constituţiei, fac parte 
din administraţie, dar a căror conducere este asigurată de membri 
ai Guvernului (de aceea, ele au o structură şi o funcţie de tip hibrid). 

Însă nu trebuie să uităm că, până la urmă, executivul (și în special 
administraţia, datorită competenţei sale de a aplica legea, la nevoie 
cu forța) reține „esenţa” statului în sensul weberian de monopol al 
forţei legitime. De aceea, este normal ca competitorii pentru putere 
în cadrul societăţii să își dorească să domine poziţiile din adminis- 
traţie. În regimul democratic, competiţia pentru putere este dusă 
prin intermediul partidelor. În consecinţă, partidele vor urmări întot- 
deauna să dobândească controlul asupra cât mai multor funcții publice. 
Acestei tendinţe i se opune însă un principiu esenţial pentru statul 
de drept, acela al imparţialităţii în aplicarea legii. Partidelor li se 
recunoaşte legitimitatea de a domina legislativul (în cazul în care 
câștigă alegerile), dar nu și executivul. În măsura în care o parte a 
executivului (compartimentul său superior) îndeplinește funcții simi- 
lare legislativului, partidele pot pretinde legitimitatea pentru controlul 
acestui compartiment. Cu cât coborâm în ierarhia executivului, cu 
atât scade legitimitatea cu care partidele pot pretinde controlul 
funcţiilor respective. Tensiunea funcţionari afiliaţi politic versus funcțio- 
nari neutri politic vizează în acest moment funcţiile intermediare 
între cele două compartimente : funcţiile de secretar general în minis- 
tere sau cele de prefect, însă apetenţa partidelor pentru funcţii publice 
este virtual nelimitată. Interesul partidelor pentru a controla cât 


49. Favoreu et al., op. cit, p. 64. 

mai multe funcţii este dovedit de modificările continue ale Statutului 
funcţionarilor publici. În aceste condiţii, este limpede că avem nevoie 
de un obstacol în calea apetenţei partidelor pentru funcţiile publice. 
Acest obstacol îl poate reprezenta o normă precisă şi rigidă care să 
traseze distincţia între funcţiile care pot fi ocupate de persoane 
angajate politic (cele numite de Constituţie „demnităţi”) și funcţiile 
care trebuie ocupate de persoane neutre din punct de vedere politic. 
Pentru a fi un obstacol efectiv, o astfel de normă trebuie să fie inse- 
rată în Constituţie. Orice reglementare legislativă a acestei chestiuni 
va putea fi amendată oricând de către orice majoritate parlamentară. 
Or, obstacolul nu poate fi lăsat la îndemâna celui împotriva căruia 
a fost ridicat. De aceea, singura soluţie pentru a dizolva acest cerc 
vicios este acordarea rangului constituţional normei care trebuie 
instituită pentru a fixa demarcaţia între executivul politic şi birocraţie”. 


50. Este sigur că partidul sau coaliția care va realiza (eventual) această reformă 
își va lua „partea leului” prin plasarea propriilor apropiaţi în posturile care 
urmează să devină funcţii publice, aşa cum s-a întâmplat şi cu ocazia refor- 
mei din 2006. Dar chiar și așa, situaţia are toate șansele să se amelioreze pe 
termen mediu şi lung, din cel puţin două motive. Pe de o parte, nu este deloc 
sigur că persoana care ocupă funcţia devenită publică își va păstra pe termen 
suficient de lung loialitatea faţă de partidul care a propulsat-o în acea funcţie. 
Ea ar putea accepta cooperarea cu partidul advers odată ajuns la putere, 
în același fel în care funcționarii neutri politic acceptă cooperarea cu partide 
aflate la putere ale căror idei nu le împărtășesc neapărat (vezi B. Ackerman, 
op. cit., p. 698). Partidul ajuns la putere va avea suficiente mijloace la 
îndemână pentru a-și asigura cooperarea persoanei care ocupă funcţia res- 
pectivă, dacă aceasta dorește într-adevăr să o deţină în continuare. Este 
nedovedit şi neplauzibil argumentul invocat adesea în sprijinul politizării 
funcţiilor, acela că, pentru a-și realiza politica, Guvernul are nevoie de oameni 
devotați în administraţie, iar acest devotament s-ar obține numai prin 
atașamentul politic. Pe de altă parte, cel mai mare avantaj al depolitizării 
funcţiilor este acela că ar scădea semnificativ „cererea” pentru aceste funcţii 
în interiorul partidelor. Știind că aceste funcţii nu sunt disponibile, competiţia 
în interiorul partidelor nu le va mai viza. Atât timp cât funcţiile publice sunt 
vizate de oameni de partid, ele devin o ţintă pentru aceștia și, prin aceasta, 
o investiţie. Or, investiţiile se cer recuperate. Funcţiile sunt dorite pentru 
puterea pe care o conferă, iar recuperarea investiţiei nu se poate face altfel 
decât prin utilizarea puterii conferite (care, în acest caz, este o deturnare). De 
funcții se abuzează nu doar pentru că puterea tentează pe deținătorul ei, ci 
şi pentru că acesta, în cazul funcţiilor ocupate politic, trebuie să-și „recupe- 
reze investiţia” (ceea ce în practică poate însemna „să-și plătească datoriile”). 
Depolitizarea funcţiilor ar degaja din presiunea pe care partidul şi mediul 
politic o pun asupra deţinătorilor lor, procurându-le acestora ceva mai mult din 
seninătatea necesară pentru desfăşurarea oricărei activităţi în bune condiţii. 

3. O altă distincţie în interiorul executivului: 
funcţia de executare coercitivă a legilor 
(enforcement) versus furnizarea de servicii publice 


Distincţiile despre care discutam în secțiunea anterioară erau dis- 
tincţii, să le spunem, verticale, în sensul în care ele determinau 
divizarea executivului într-un compartiment superior și unul inferior. 
Există însă și o distincţie de tip orizontal, care divizează executivul 
nu după criteriul ierarhic, ci după criteriul atribuţiilor pe care acesta 
le îndeplinește. Cu alte cuvinte, o distincţie în funcţie de tipul de com- 
petențe materiale pe care le exercită. Evident că executivul îndepli- 
nește o pluralitate de funcții, care determină, de altfel, și structurarea 
sa în ministere şi/sau, după caz, autorităţi administrative autonome. 
Însă aceste funcţii pot fi grupate în două mari categorii: funcția de 
executare coercitivă a ordinii (legilor) şi funcţia de furnizare de 
servicii publice. Funcţia de executare coercitivă a ordinii juridice 
(enforcement) este funcţia clasică a executivului. Este trăsătura esen- 
țială în definiția weberiană a statului ca monopol al violenţei legitime. 
Această funcţie presupune (pre)existenţa unor raporturi sociale care 
nu necesită implicarea propriu-zisă a executivului. Astfel de raporturi 
pot fi cele între particulari (sfera dreptului privat) sau între autoritatea 
legislativă și particulari (sfera dreptului penal și contravenţional). 
Executivul nu intervine decât în calitate de deţinător al monopolului 
forţei de coerciţie, pentru a face să se respecte obligaţiile asumate (în 
cazul dreptului privat) sau impuse de ordinea juridică (în cazul 
dreptului penal). Intervenţia executivului poate fi actuală sau poate 
fi doar potenţială sub forma amenințării, însă în ambele cazuri este 
vitală pentru menţinerea efectivităţii ordinii juridice. 

Funcţia de furnizare de servicii publice are un fundament foarte 
diferit. In acest caz, executivul se substituie pieţei în furnizarea de 
servicii cu privire la care legislativul (şi eventual opinia publică) 
consideră că o autoritate centrală le poate furniza în mod mai eficient 
și/sau mai echitabil decât ar face-o piaţa”. Este de conceput o organizare 


51. În această categorie intră serviciile publice care nu privesc securitatea 
(armată, poliţie) sau executarea sentinţelor. Astfel de servicii pot fi cele de 
securitate socială, cele de sănătate publică, cele prin intermediul cărora 
statul intervine în economie, educația etc. 

statală în care aceste funcții să nu fie asumate de o autoritate 
centrală (iar statele care au existat în trecut, până prin a doua 
jumătate a secolului al XIX-lea, nici nu au exercitat astfel de funcții, 
decât cu totul excepțional). Prin contrast, o organizare politică care 
să excludă funcția de execuție coercitivă a ordinii publice nu este 
posibilă decât în proiectele utopice de organizare socială. Funcția de 
furnizare a serviciilor publice este deci o funcție adăugată statului, 
o funcție secundară. Deşi ea se realizează tot prin intermediul execu- 
tivului?, principiul de operare este, de fapt, substanțial diferit de cel 
implicat de realizarea funcției de enforcement. 

Diferența constă în aceea că, în cadrul funcţiei de enforcement, 
puterea’ este noțiunea centrală. Ea este necesară pentru menținerea 
ordinii, însă în același timp este necesar să fie limitată (în demo- 
crații), pentru a preveni apariția tiraniei. Tensiunea dintre necesi- 
tatea recursului la putere și cea de a o contrabalansa reprezintă 
principala preocupare a reflecţiei constituționale, iar normele cărora 
ea le-a dat naștere reprezintă nucleul ordinii constituţionale. În 
condiţiile în care deținerea puterii este, până la urmă, o chestiune 
de fapt preexistentă și în măsura în care concepem democraţia ca un 
„mecanism pentru neutralizarea puterii”**, principalul scop al nor- 
melor constituţionale este acela de a limita puterea, mai precis de a 
limita efectele sale potenţiale. În acest sens, Constituţia este proiectată 
împotriva eficienţei puterii”, preocupându-se doar să-i asigure acesteia 
condiţiile necesare pentru realizarea scopului menţinerii ordinii. 


52. Legislativul poate interveni pentru a trasa cadrul în interiorul căruia se 
realizează funcţia, dar efortul continuu și organizat în direcţia realizării 
sale este specific numai puterii executive. De aceea, funcția este executivă 
în esenţa ei. 

53. Nu voi intra în discuţiile privind diferitele sensuri și concepte învecinate 
ale puterii: forță fizică, violență, autoritate, influenţă etc. Folosesc aici 
putere în sensul de putere relațională: a determina pe cineva să facă ceva 
ce nu ar face în lipsa amenințării sau recursului la mijlocul de constrângere 
(S. Strange, State şi pieţe, Institutul European, laşi, 1997, pp. 37-38). 

54. G. Sartori, Teoria democraţiei reinventată, Polirom, laşi, 1999, p. 379. 

55. Ibidem: „Unii dintre noi pot considera că idealul unei societăţi evoluând cu 
precizia unui ceasornic, reglat minuţios de o înțelepciune superioară, este 
un ideal ce poate fi acceptat. Chiar și așa, trebuie să ne fie foarte clar că 
democraţia nu este numai un instrument inadecvat pentru acest scop, ci și 
întruparea unui ideal contrar” (sublinierile aparțin autorului). În termeni 
şi mai tranșanţi, Oliver Williamson spune: „politics is inimical to efficiency” 
(O. Williamson, op. cit., p. 308). 

În cazul furnizării de servicii publice, eficienţa executivului este, 
dimpotrivă, o exigenţă a ordinii juridice statale. Mecanismele de 
limitare a puterii afectează în mod evident eficienţa. De aceea, ele 
pot apărea ca inadecvate în ceea ce privește funcţia de furnizare de 
servicii publice a executivului, la fel ca întreaga problematică consti- 
tuţională care înconjoară, în mod tradiţional, problema executivului”. 
Deși eficienţa este urmărită în cadrul ambelor funcţii, în cazul funcţiei 
de enforcement, limitarea ei este legitimă, de teama acumulării dispro- 


porţionate de putere. În schimb, în cazul funcţiei de furnizare de 


servicii, nu pare a exista nici un argument pentru limitarea eficienței". 


Întrebarea care urmează este „care e atunci statutul constituțional 
al acestei funcţii ?”. Putem afirma că eficienţa constituie sau ar trebui 
să constituie obiect al preocupărilor constituţionale? Sigur că nu ar 
fi vreun impediment formal pentru inserarea unui text constituţional 
care să declare dezideratul eficienţei. Dar el este oricum subînţeles. 
Pe de altă parte, eficienţa necesită, pe lângă bune intenţii, resurse 
adecvate din toate categoriile (materiale, umane, organizatorice)’. 


56. Această inadecvare (prin raportare la Constituţia americană, întemeietoarea 
problematicii constituţionale) este exprimată de Ackerman în felul următor: 
„La data redactării Constituţiei, în 1787, fondatorii nu și-au imaginat nici 
un moment faptul că executivul american va folosi vreodată milioane de 
funcţionari, desfășurând cele mai variate activităţi”. După care furnizează 
două date statistice grăitoare: în 1802, executivul federal avea 2 597 de 
funcţionari, iar în 1997 avea circa 1 872 000 (op. cit., p. 691). Ceea ce 
demonstrează cu prisosință că problematica constituţională clasică a execu- 
tivului are drept termen de referinţă statul minimal. 

57. Un bun liberal ar putea spune că în acest caz e necesară limitarea puterii 
executivului, de teama ineficienţei. Amintesc că aceste rânduri nu se doresc 
o pledoarie contra statului minimal sau în favoarea statului intervenţionist ori 
asistenţial. Consider incontestabilă realitatea că o majoritate consistentă a 
populaţiei, a elitei și a clasei politice românești acceptă necesitatea furnizării 
de către stat a unei game largi de servicii sociale, chiar dacă s-ar putea ca 
opiniile mele personale să meargă în direcţia opusă. Textul Constituţiei declară 
formal că România este „stat social” în art. 1, alin. 3. Analiza pe care o fac 
executivului pleacă deci de la premisa unui executiv însărcinat cu funcţia de 
a furniza servicii publice. De aceea, critica liberală la adresa birocraţiei o voi 
discuta doar infra, atunci când mă voi referi la eficienţa funcţiilor administra- 
ţiei, și nu în ceea ce priveşte baza etică, filosofică sau politică a acestor funcții. 

58. Din acest punct de vedere, problematica serviciilor furnizate de stat este 
similară cu cea a drepturilor omului numite „din a doua generaţie” (drepturi 
sociale şi economice), adică cele care pretind prestații din partea statelor. 
Capacitatea de a le furniza este variabilă de la stat la stat, ceea ce deter- 
mină și un nivel mult mai scăzut de efectivitate a acestor drepturi față de 
cele din „generația întâi”, libertăţile civile şi politice. 

Dacă e adevărat că eficiența „stă în detalii”, atunci e clar că locul 
acestora nu este în Constituţie. Ceea ce înseamnă că legea funda- 
mentală nu ar avea nimic de spus cu privire la funcţia de furnizare 
de servicii a executivului, în afară, eventual, de a prevedea legiti- 
mitatea furnizării lor”. Ar rezulta așadar că, dintre cele două funcţii 
ale executivului, numai una (cea de enforcement) are, propriu-zis, 
statut constituţional. 

Totuși, s-ar putea ca observaţia pe care am făcut-o privind dis- 
tincţia dintre cele două funcţii ale executivului să ne poată oferi o 
concluzie utilă. Ne-am putea gândi că, dacă cele două funcţii sunt 
diferite în natura lor, ar trebui sau ar putea să aibă și un regim 
diferit. Cu alte cuvinte, chiar menţinând integritatea categoriei gene- 
rale a executivului, putem concepe în cadrul său două regimuri 
juridice (inclusiv constituţionale) distincte. Unul este cel clasic, cu 
Guvernul reprezentând executivul politic care conduce centralizat o 
birocraţie neutră politic, iar al doilea ar putea fi compus dintr-o serie 
de entităţi independente faţă de Guvern, fiecare îndeplinind un mandat 
specific în cadrul unei funcţii de furnizare de servicii publice. Ceea 
ce ne duce la subiectul următoarei secțiuni, cea despre autorităţile 
administrative autonome. 


4. Autorităţile administrative autonome 


Studiile dedicate autorităților administrative autonome nu se bucură 
în România de popularitatea pe care o au în lumea anglo-saxonă, şi 
în special peste Ocean. Există un motiv întemeiat pentru aceasta. În 
practica instituţională americană, așa-numitele agenţii independente 
(independent agencies) au constituit o modalitate de a sustrage „părți” 
din executiv de sub autoritatea exclusivă a președintelui“. Aceasta 


59. Partea instituțională din Constituţie pare ghidată de principiul separaţiei 
şi echilibrului puterilor, urmărind să realizeze un echilibru stabil și funcţional 
între acestea. Pare destul de greu să i se găsească loc în acest ansamblu 
problematicii asigurării eficienţei unui compartiment al uneia dintre puteri. 

60. M.J. Breger, G.J. Edles, „Established by Practice: The Theory and Opera- 
tion of Independent Federal Agencies”, în Administrative Law Review (ALR), 
vol. 52, nr. 4, toamna 2000, p. 1162; K.S. Brown, A. Candeub, Independent 
Agencies and the Unitary Executive Debate : An Empirical Critique, MSU 
Legal Studies Research Paper, nr. 06-04, disponibil pe SSRN: http :// 
ssrn.com/abstract=1100125, pp. 1 și 11. 

a constituit însă doar efectul instituirii acestor autorităţi și nu moti- 
vaţia pentru crearea lor. De asemenea, efectul este mult prea specific 
contextului instituţional american, aşa încât nu este rezonabil să ne 
așteptăm la replici ale sale de dimensiuni comparabile în România 
sau, în general, la nivelul statelor europenef!. Cu toate acestea, faptul 
că fondarea și dezvoltarea autorităţilor administrative „indepen- 
dente” a putut determina mutații în raporturile dintre puterile statului 
în alte părţi trebuie să ne facă sensibili față de acest potențial și în 
interiorul sistemului instituţional românesc. În România, caracteris- 
tica definitorie a autorităţilor administrative autonome (AAA) este 
aceea că ele nu se află în subordinea Guvernului, nici direct şi nici 
indirect (prin intermediul ministerelor)?. Spunând aceasta, intuim 
îndată și care este potenţialul AAA în redesenarea relaţiilor sau 
structurii instituţionale de la noi: crearea unui compartiment executiv 
cu caracteristici distincte de cele ale Guvernului: în principal, cu o 
dependenţă mai redusă faţă de imperativele momentului (deci mai 
puţin înclinate spre atingerea de obiective pe termen scurt) și față 
de interesele particulare sau de grup politic. 

În mod tradiţional, se afirmă că autorităţile administrative inde- 
pendente s-au dezvoltat ca reacţie la partizanatul politic al executi- 
vului€?. La drept vorbind, însă, ceea ce se consideră a fi prima autoritate 
autonomă (Comisia britanică a căilor ferate$*) nu se caracteriza prin 
neutralitate politică (și cu atât mai puţin prin autonomie institu- 
ţională), ci prin presupusa specializare a problematicii tratate, adică 
primul pas spre expertiză ca element caracteristic. Acelaşi lucru este 
valabil şi pentru des invocata Comisie comercială interstatală ameri- 
cană, care, în primii ani de existenţă, a fost un simplu departament în 


61. În schimb, un efect similar a fost realizat prin „scoaterea” unor competenţe 
de sub autoritatea statelor și transmiterea lor Comunităţii Europene. Vezi 
B. Iancu, O Europă..., p. 32. 

62. M. Constantinescu et al., op. cit., p. 232. 

63. B. Iancu, Romanian Constitutionalism..., p. 178. Marshall J. Breger şi Gary 
J. Edles argumentează că apariţia primelor agenții independente a ţinut mai 
degrabă de contextul istoric, decât de o atitudine programatică în acest sens. 
Cu toate acestea, către sfârșitul secolului al XIX-lea, crearea agenţiilor 
independente a devenit o alternativă conștientizată la executivul politic, 
fiind susţinută de un curent foarte influent în politica americană a acelor 
vremuri: The Progressive Movement (vezi B. Ackerman, op. cit., p. 711, M.J. 

- Breger, G.J. Edles, op. cit., pp. 1131 sqq.). Jumătate de secol mai târziu, 
susținerea publică pentru aceste agenţii a fost revigorată în perioada New Deal. 

64. M.J. Breger, G.J. Edles, op. cit., pp. 1121-1122. 


N 

cadrul Secretariatului pentru afaceri interne. Având în vedere că se 
considera că aceste instituţii operează exclusiv cu chestiuni tehnice”, 
așteptările erau în sensul că soluţiile furnizate vor fi cele găsite pe 
baze ştiinţifice. Dacă știința putea furniza aceste soluţii, atunci cei 
care le adoptau puteau (şi chiar trebuia) să fie neutri, atât faţă de 
forțele politice organizate, cât și faţă de polurile de interese (în special 
cele corporatiste, dar, la rigoare, și cele de clasă). Expertiza ar fi urmat 
să ducă, așadar, cu necesitate, la neutralitate. Sub impulsul așa-numitei 
Mișcări progresiste (Progressive Movement), care-şi declarase deschis 
adversitatea faţă de dominaţia asupra vieţii politice şi economice 
americane de către cercuri restrânse de magnați“, agenţiile speciali- 
zate de acest tip au început să fie percepute ca un medicament 
miraculos pentru „boala” vieţii politice americane. În consecinţă, le-a 
fost atribuită independenţa instituţională“. 

Rezultă, așadar, că formula care a dus la „câștigarea” independenței 
instituţionale a acestor autorităţi a fost următoarea : ele se ocupă de 
problematici tehnice, de specialitate (premisa 1), soluţiile la aceste 
probleme sunt furnizate în mod ştiinţific, adică prin decizii raționale 
bazate pe informaţii empirice culese în mod corect — în fond, „deci- 
ziile” sunt simple proclamaţii ale soluţiilor științifice (premisa 2), 
persoanele de specialitate (experţii) pot să proclame aceste soluţii 
ştiinţifice, fără să ţină cont de interesele private sau partizane pe care 
ele le pot afecta (premisa 3), în consecință, autorităţile alcătuite din 
experţi sunt cele mai adecvate pentru administrarea acestor probleme 
(concluzie). În cadrul criticilor acestui raționament, atacurile s-au 
concentrat asupra premisei 2. Ele au luat forma următoarei întrebări, 
care avea să „scuture” soliditatea premisei : „În ce măsură deciziile 
asupra chestiunilor respective sunt cu adevărat simple proclamaţii 


65. Ibidem, p. 1128. 

66. În ceea ce priveşte transportul pe căile ferate, în afara chestiunilor strict 
tehnice privind această activitate, inclusiv chestiunile economice, de tipul 
marjei de profit sau al limitării costurilor, erau concepute ca reprezentând 
chestiuni tehnice, rezolvabile pe baza unor criterii „știinţifice” (B. Iancu, 
Romanian Constitutionalism ..., p. 180). 

67. Legislaţia antitrust promovată în mandatul Președintelui Theodore Roosevelt 
este, şi ea, o consecinţă a aceleiași orientări politice. 

68. Aşa cum arătam mai sus, în practică, independența lor înseamnă că nu se 
află sub autoritatea directă a Preşedintelui, şeful executivului. Mijloace 
indirecte de control, precum puterea de numire și revocare, continuă, 
evident, să existe, în principal din partea Congresului. 

ale unor soluţii dictate de știință sau operează, chiar implicit, pe 
baza unor alegeri între valori ?”. Alegerea între valori este, de multe 
ori, deghizată sub forma unui calcul de cost al riscurilor“. În ce mă 
priveşte, am rezerve și față de valoarea de adevăr a premisei 3. Ea 
se bazează pe o presupoziţie, niciodată afirmată explicit, potrivit căreia 
experţii au o loialitate faţă de „adevărul ştiinţific” care îi împiedică 
să își „plece urechea” către tentaţiile reprezentate de beneficiile pe 
care le-ar putea obţine datorită sprijinirii intereselor partizane sau 
private. Nu cred că această presupoziţie poate fi dovedită și nici nu 


cred că există temeiuri pentru a o considera drept prezumție, care 


ar răsturna sarcina probei, transformând-o într-o axiomă™. Or, dacă 


o astfel de „superioritate morală” față de nespecialist nu există, 
atunci înseamnă că dezavantajul decidenţilor nespecialiști faţă de 
cei specialiști”! nu e altul decât ignoranţa. Dacă aceasta poate fi 
suplinită prin punerea la dispoziţie a datelor științifice corecte, atunci 
nu există nici o rațiune pentru ca rolul experților să nu se limiteze 
la acela de consilieri'?. 


69. Spre exemplu, măsurile de prevenire a accidentelor (așa-numitele standarde 
de securitate), despre care se considera că sunt chestiuni strict științifice, 
implică un calcul bazat pe celebra formulă Hand (după numele judecătorului 
Learned Hand) b=pl, unde b reprezintă costul măsurilor de prevenire a 
accidentelor, p reprezintă gradul de probabilitate al riscului, iar 7 prejudiciul 
care ar fi creat ca urmare a realizării riscului. Bineînţeles că, cu cât b este 
mai mare, cu atât marja de profit a activităţii scade, ceea ce determină înce- 
tinirea sau oprirea dezvoltării. Pe de altă parte, p şi l, sau mai precis relaţia 
dintre ele nu poate fi determinată exact în mod „șştiinţific”. De aceea, 
produsul pl este mai degrabă o „convenţie profesională bazată pe analiza 
costului riscurilor (cost risk trade-offs)” (B. Iancu, op. cit., p. 181). Cu alte 
cuvinte, produsul pl (adică investiţia obligatorie în măsuri de securitate) este 
rezultatul unei ponderări între un nivel al costurilor care să prezerve apetitul 
investiţional şi un nivel al riscului care să fie gestionabil (pe scurt, rezultatul 
unei duble alegeri: a nivelului costurilor și a nivelului riscului gestionabil). 

70. Dimpotrivă, mi se pare că această presupoziţie se bazează pe o pretinsă 
superioritate morală a „experţilor”, pe care nu o văd altfel decât ca o variantă 
modernă a periculosului ideal platonician al sofocrației (vezi K.R. Popper, 
Societatea deschisă şi duşmanii ei, vol. I: Vraja lui Platon, Humanitas, 1993 
și G. Sartori, op. cit., pp. 379 sqq.). 

71. Țările emergente au, faţă de cele dezvoltate, o problemă structurală supli- 
mentară : numărul insuficient de specialiști cu adevărat calificaţi. In cazul 
în care nu se găsește soluţia pentru a împiedica accesul în categoria exper- 
ților a falșilor specialiști, atunci remediul s-ar putea să fie mai periculos 
decât maladia. 

72. În acest sens, G. Sartori, op. cit., p. 380. 

Pe de altă parte, este cu totul plauzibil ca un comitet alcătuit din 
experţi independenţi să aibă mai puţine șanse?’ să fie influenţat de 
presiuni sau opţiuni ale partidelor sau ale grupurilor de interese 
private, decât un comitet alcătuit din persoane angajate politic. Dar 
aceasta se datorează nu calităţii de experţi ai membrilor primului 
grup, ci calităţii lor de persoane independente, adică neangajate 
politic. Ceea ce aruncă o altă lumină asupra agenţiilor independente 
(sau, în varianta autohtonă — AAA). Ele pot fi utile nu atât ca foruri 
ale experţilor, ci drept instrumente care să protejeze cât mai mult 
independenţa politică a membrilor lor sau să reducă cât mai mult 
riscul expunerii acestora la influenţe din partea partidelor politice 
sau grupurilor de interese private. Ceea ce înseamnă că independenţa 
instituţiilor nu este un efect al componenţei lor alcătuită din experţi, 
ci reprezintă chiar scopul creării lor. Independenţa instituţiei vizează 
protecţia neutralității persoanelor care ocupă funcţii în cadrul ei. În 
acest caz, modelul AAA poate fi transpus din domeniul activităţilor 
„de specialitate” în alte domenii, în care se consideră că este dezirabil 
ca punerea în executare a legilor să se facă mai degrabă de către 
persoane neutre politic, decât de către persoane angajate politic. 
Care ar fi criteriul după care am putea distinge între aceste domenii 
şi cele în care este acceptabil ca guvernarea să se facă în sistemul 
clasic al conducerii angajate politic a treburilor publice? Am acceptat 
mai sus că „specialitatea” domeniului nu constituie cu necesitate un 
astfel de criteriu. Criteriul pe care îl propun este acela de a identifica 
domeniile în care scopurile acceptate ale guvernării pot fi realizate 
în timpul unui mandat electoral (patru ani). În aceste domenii nu 
văd nici o problemă în a menţine sistemul clasic de guvernare. 
Celelalte domenii cred că pot fi încredințate unor AAA. Spre exemplu, 
având în vedere importanţa pe termen lung a sistemului de pensii (deşi 
e incontestabil că acesta trebuie să îşi producă efectele și în mod 
curent), nu cred că încredințarea acestuia unui organism subordonat 


73. Răspunsul la întrebarea „Cu cât mai puține şanse?”, degi reprezintă o 
problemă de interes major, nu poate fi dat aici, nu atât din lipsă de spaţiu, 
cât din lipsă de instrumente. Mi se pare că utilitatea unor studii de caz din 
practica românească în această direcţie este dincolo de dubiu. Dificultatea, 
în general, a studiilor de acest tip este subliniată de K.S. Brown, A. Candeub, 
op. cit., p. 32. Cu toate acestea, autorii admit că există totuşi indicii pentru 
a afirma că agenţiile independente sunt mai puţin expuse presiunilor 
politice, decât organele conduse de persoane angajate politic. 

unui minister este o soluţie înțeleaptă'f. Un alt domeniu în care cred 
că ar fi adecvată crearea unei autorităţi autonome ar fi acela al 
construirii autostrăzilor'5. În general, cred că toate activităţile pe 
care le putem considera ca făcând parte din categoria numită mai 
sus „furnizare de servicii publice” şi a căror funcţionare eficientă 
pretinde o continuitate în demersuri care să depășească durata unui 
mandat electoral pot fi incluse în această categorie'6 


+ 

Însă simpla proclamare a autonomiei unei AAA (adică scoaterea 
ei de sub autoritatea, directă sau indirectă, a prim-ministrului) nu 
este suficientă pentru a-i garanta autonomia reală. Două condiţii 
adiționale sunt absolut necesare. Prima, aceea ca durata mandatelor 
membrilor organului de conducere (colegial sau unipersonal) al AAA 
trebuie să fie mai lungă decât cea a mandatului electoral”. A doua 
condiţie este ca demiterea persoanelor care ocupă funcţiile de conducere 


74. În România acesta este coordonat de o AAA, Casa Naţională de Pensii şi 
alte drepturi de asigurări sociale (CNPAS), dar al cărei regim instituțional 
nu îi asigură o autonomie reală. Spre exemplu, preşedintele CNPAS este 
și secretar de stat în Ministerul Muncii şi Solidarităţii Sociale. Or, funcţia 
de secretar de stat în minister este una de demnitate publică (adică anga- 
jată politic), conform art. 13 din HG 11/2009. Apoi, ministerul exercită 
controlul asupra CNPAS. Această stare de lucruri nu mi se pare satisfăcă- 
toare. Aș îndrăzni să afirm că, pe termen lung, importanţa activităţii CNPAS 
este mult mai mare decât cea a activităţii ministerului, care acţionează ca 
simplu arbitru între sindicate și patronate. 

75. Într-un astfel de caz, acordarea autonomiei ar trebui însoţită de obiective 
ale mandatului precise și uşor evaluabile, precum și de un control strict al 
modului de efectuare a cheltuielilor din partea unei alte instituţii. 

76. Desigur că alegerea în concret a acestor domenii presupune, în plus față 
de verificarea criteriului menţionat, și o analiză în termeni de costuri/ 
beneficii a înfiinţării unei noi structuri administrative, precum și o analiză 
aplicată în concret domeniului respectiv, care să ţină cont de toate parti- 
cularităţile acestuia. Nu pretind că aplicarea automată a criteriului de 
distincţie pe care l-am propus ar determina o activitate mai eficientă în 
toate domeniile de furnizare de servicii publice. Însă cred că el reprezintă 
un prim pas obligatoriu în testarea adecvării instituţiilor la domeniile pe 
care le gestionează. 

77. În cazul organelor pluripersonale, eventualele „reînnoiri” parţiale pot fi 
făcute la termene diferite (spre exemplu, ca în cazul Curţii constituţionale, 
din trei în trei ani) pentru a asigura partidele câștigătoare ale unor alegeri 
parlamentare că, pe durata mandatului lor, vor avea acces la desemnarea 
unor membri în organele de conducere respective (ceea ce ar exclude coabitări 
ostile între Parlament şi AAA). 

să poată fi făcută numai pentru motive întemeiate'”, spre exemplu, 
pentru culpă gravă sau comiterea unor infracţiuni etc. Respectarea 
acestor condiţii trebuie să fie absolută, ceea ce determină necesitatea 
de a li se acorda statut constituţional. Dacă aceste condiţii sunt 
stipulate doar în legi, durata de viaţă a acestor legi va fi egală cu 
durata mandatului în care ele au fost adoptate, deci până la urmă 
vor fi complet ineficiente. De asemenea, interdicția de a încălca aceste 
condiţii trebuie să fie efectivă, atât pentru încălcarea directă, cât și 
pentru cea indirectă. În ceea ce priveşte această ultimă ipoteză, cred 
că există cu adevărat un „geniu” juridic românesc care este rezultatul 
mixajului între refuzul recursului la scopul normelor (adică „limi- 
tarea” sensului normei la textul acesteia) şi o inventivitate remar- 
cabilă în găsirea de motivații pentru care norma, în forma ei literală, 
devine inaplicabilă. În acest sens, practica instituţională din ultimele 
două decenii este marcată de „reorganizări” repetate la nivelul AAA 
(şi nu numai), „reorganizări” care coincid cu schimbarea majorităţilor 
parlamentare”?. Un observator cu o atenţie moderată a acestei practici 
va putea prognoza, fără dificultăţi, că atunci când majorităţile parla- 
mentare nu vor mai putea face numiri și revocări libere în aceste 
funcţii, vor apela la instrumentul „reorganizării”". Aşa încât, oricât 


78. Aşa-numita revocare a mandatului „pentru justă cauză”, spre deosebire de 
revocarea liberă (sau ad nutum) care guvernează regulile mandatului civil. 
Conform lui M.J. Breger și G.J. Edles (op. cit., p. 1138), elementul „critic” 
care determină independența instituției este protecția împotriva demiterii 
altfel decât pentru justă cauză. 

79. Un exemplu simptomatic este cel al repetatelor reorganizări ale autorității 
în domeniul comunicării între 2004 şi 2009 (IGCTI, transformat în ANRC, 
apoi în ANRCTI, apoi în ANCOM), trecând de la stadiul de instituție în 
subordinea Guvernului, la acela de instituție în subordinea prim-ministrului 
şi, acum, de autoritate autonomă sub controlul Parlamentului. Durata 
scurtă de viață a fiecăreia dintre aceste avataruri indică în mod clar că nu 
a putut fi evaluată eficienţa lor, ceea ce înseamnă că reorganizările succe- 
sive au fost făcute pentru motive circumstanțiale. Aceasta a fost și acuzaţia 
fostului director al ANRC care, după demitere, a obținut o sentinţă de 
repunere în funcţie, rămasă însă fără obiect ca urmare a transformării 
ANRC în ANRCTI. Mai grav însă e că aceste practici par a fi tolerate atât 
de societate, cât, mai ales, de instanţele judiciare. 

80. Atunci când reorganizarea este operată de Guvern, ea este cenzurabilă pe 
calea controlului judiciar. Instanţele judecătorești sunt însă plasate destul de 
incomod pentru a face un control adecvat acestor acte pentru că sunt „ÎNgTO- 
pate” sub mulțimea de detalii concrete ale reorganizării, ceea ce le poate 
determina să considere că criticile reorganizării se bazează pe argumente 

de prozaică ar putea părea, cred că cea mai eficientă soluţie este aceea 
de a prevedea în Constituţie un regim limitativ al reorganizărilor”! 
AAA (pentru că acestea nu pot fi excluse de plano), de exemplu 
condiția ca acestea să nu poată privi posturile de conducere și aceea 
ca procedura de reorganizare să fie avizată de Curtea de conturi și 
de AAA însăşi. De asemenea, condiţia ca aceste autorităţi să nu 
poată fi comasate sau divizate și să nu li se atribuie competențe 
suplimentare (competențele implicite nu pot fi considerate compe- 
tenţe suplimentare). 

Cred că cei douăzeci de ani de democraţie de după 1989 au relevat 
că forţele politice din România sunt dispuse să adopte, în interes pro- 
priu, practici care contravin scopurilor democraţiei, însă cu condiţia 
de a nu încălca în mod deschis o normă (legală sau constituțională) pe 
care o percep ca fiind efectivă (de exemplu, ca urmare a controlului 
judiciar sau de constituţionalitate)?. Chiar şi disputele constituţionale 
din ultimii ani, oricât de tensionate ar fi fost, s-au menţinut în limitele 
literei Constituţiei, chiar dacă unii dintre protagonişti pot fi acuzaţi 
de încălcarea spiritului acesteia. Ceea ce, în fond, demonstrează un 
anumit grad de soliditate a bazei metaconstituţionale*” a democraţiei 


de oportunitate, şi nu de legalitate, și, pe cale de consecinţă, nu ar fi 
competente să le cenzureze. Dacă însă reorganizarea este realizată pe cale 
legislativă, singurul control este cel al Curţii constituţionale care nu poate 
cenzura astfel de legi, în lipsa unor prevederi constituționale privind funcţio- 
narea acestor instituţii. 

81. Recenta și mult discutata lege „privind reorganizarea unor autorităţi și 
instituţii publice” creează un efect pervers: ea declară că scopul său este 
„regularizarea” procedurilor de reorganizare, pe când efectul cel mai impor- 
tant este legitimarea lor. Oricum, orice măsură care ar proteja stabilitatea 
instituţiilor pe care ar putea să o conţină (deși eu n-am identificat nici una) 
nu va supraviețui primei schimbări a majorităţii parlamentare. 

82. Chiar şi ceea ce este citat drept cel mai cunoscut exemplu de abuz consti- 
tuţional (al treilea mandat prezidenţial al lui Ion Iliescu), avea la bază o 
argumentaţie juridică care nu era absolut de nesusținut: o aplicare a 
principiului juridic tempus regit actum, concretizată în afirmaţia că primul 
mandat nu se întemeia pe Constituţia din 1991, dublată de un argument 
subsidiar „de echitate” (eventualul mandat de un an, între 1991 şi 1992, 
părea „firav” în comparaţie cu mandatul constituțional de 4 ani). 

83. B.R. Weingast, „The Political Foundations of Democracy and the Rule of 
Law”, în American Political Science Review, vol. 91, nr. 2, 1997, pp. 245-263. 
Weingast reamintește că pactul constituțional trebuie să fie self-enforcing, 
adică să existe convingerea (interesul) tuturor actorilor, inclusiv a celor 
care deţin puterea, că ei trebuie să se supună acestuia. 

noastre. Aşa încât, poate că soluţia eficientă pentru a reduce politi- 
zarea AAA nu este neapărat una ingenioasă, ci una la îndemână din 
punct de vedere intelectual : crearea unei secţiuni constituţionale dedi- 
cată acestor autorităţi care să prevadă regulile minimale despre care 
discutam mai sus: durata mandatelor organelor de conducere, revocarea 
pentru justă cauză, interdicția comasării, divizării și modificării atribu- 
ţiilor, câteva cerințe minime pentru procedurile de reorganizare. Mai 
puţin la îndemână este modalitatea practică în care politicienii ar 
putea fi convinşi să susţină o astfel de reformă constituțională. 


5. Calitățile unui bun executiv 
Utilizarea termenului „calităţi” în titlul acestei secţiuni indică faptul 
că, în această privinţă, am adoptat o abordare normativă, și nu una 
descriptivă. Dacă aș fi avut o abordare descriptivă, ar fi trebuit să 
folosesc termenul „caracteristici”, iar, din punctul de vedere normativ, 
poate că pe aceste caracteristici le-am fi considerat „defecte”. În 
abordarea normativă, calităţile cerute executivului sunt determinate 
de funcţiile acestuia. Or, aşa cum aminteam mai sus, în cadrul 
scopului larg de „executare” a legilor, funcţiile sunt divizate în cadrul 
executivului. Funcţia Guvernului este aceea de a emite norme gene- 
rale în subordonare imediată faţă de legi. Cu anumite excepţii, ea nu 
este diferită în natură de acţiunea legislativă. Ambele presupun 
alegeri între opţiuni diferite privind chestiuni de interes public, 
alegeri pe care legislativul şi Guvernul le fac în numele poporului. 
Funcţia administraţiei este aceea de lua decizii prin care să producă 
sau să asigure producerea efectelor prevăzute de lege în cazurile 
concrete. Între cele două categorii avem o a treia, aceea a autorităţilor 
administrative autonome. Acestea elaborează și/sau implementează 
politici la nivelul întregii țări (deci acţiunea lor nu se limitează la 
cazurile concrete), în schimb deciziile care fundamentează aceste 
politici nu au la bază opţiuni politice, ci argumente care ţin de 
eficienţa în realizarea mandatului acordat. 

Calitățile cerute diferitelor compartimente din executiv variază, 
așadar, după cum diferă funcţiile compartimentului. O parte dintre 


84. AAA preiau din modelul birocraţiei neutralitatea politică a funcţionarului. 
Nu preiau însă și acel low-profile caracteristic birocratului. 


168 COMENTARII LA CONSTITUȚIA ROMÂNIEI 


calităţi sunt însă comune, fiind vorba de calităţile oricărei instituţii 
democratice. În această categorie intră transparenţa și responsabi- 
litatea. În mod indiscutabil, legalitatea şi corectitudinea. Mai există 
o calitate cerută tuturor compartimentelor executivului, precum și 
oricărei organizaţii, și anume eficiența. De aici încolo, calităţile pre- 
tinse compartimentelor diferă. Caracterul profesionist și promovarea 
pe bază de merit sunt calităţi specifice administraţiei. Imparţialitatea 
este specifică birocraţiei și AAA. Reprezentativitatea proporţională 
sau echitabilă a forțelor politice ar putea fi o exigenţă pentru organele 
de conducere ale AAA, dar niciodată a administraţiei. 

În sfârșit, nu trebuie să uităm că există calităţi-scopuri și calități- 
-mijloace. Legalitatea, corectitudinea, transparenţa, responsabilitatea 
și imparţialitatea sunt calităţi-scopuri. Eficienţa însăşi nu e decât o 
calitate-mijloc, însă menţinerea ei peste un prag minim poate repre- 
zenta un scop. Celelalte calităţi sunt, în principiu, mijloace pentru 
asigurarea sau menţinerea calităţilor din prima categorie. Astfel, 
caracterul profesionist reprezintă un mijloc pentru atingerea obiecti- 
vului imparţialităţii în administraţie. Promovarea pe bază de merit, 
pe lângă faptul că exprimă valorile morale ale societăţii, este şi un 
stimulent pentru eficienţa administraţiei. 


5.1. Transparenţa 


În ceea ce privește transparenţa, ea trebuie să caracterizeze în cea 
mai mare măsură posibilă activitatea administraţiei. În cazul Guver- 
nului şi al AAA, raţiuni de securitate, stabilitate economică sau 
ordine publică permit derogări de la principiul transparenţei, care să 
asigure confidenţialitatea (măcar parţială) a deliberărilor sau argu- 
mentelor pe care se întemeiază anumite decizii ale acestor autorități. 
Limitări ale transparenţei pot fi admisibile și în anumite compar- 
timente ale administraţiei (poliţie, autorităţi vamale etc.), pentru 
acţiunile de depistare și combatere a criminalității, dar strict limitat 
la necesităţile acestora. În prezent, transparenţa e asigurată destul 
de eficient prin intermediul Legii 544/2001 privind liberul acces la 
informaţiile de interes public. Asigurarea transparenţei nu necesită 
decât prevederi legale clare, sancţiuni precise pentru încălcarea aces- 
tora și sprijinul instanţelor judiciare în aplicarea normelor legale (în 
special, în cazul refuzurilor bazate pe abuzuri de interpretare a legii). 
De la adoptarea Legii 544/2001 până în prezent, am impresia că 

mecanismul de asigurare a transparenţei a funcţionat satisfăcător. 
O măsură preventivă pentru garantarea eficacităţii şi pe viitor a 
principiului ar putea fi menționarea sa explicită în Constituţie, în 
articolul dedicat administraţiei publice. O astfel de prevedere s-ar 
putea dovedi utilă în ipoteza în care partidul care deține majoritatea 
legislativă ar decide să excludă de la aplicabilitatea Legii accesului 
la informaţiile publice anumite domenii sau situaţii, în scopul de a 
proteja, fie și temporar, interese care nu sunt publice”. Într-o astfel 
de situaţie, Curtea constituţională ar putea declara modificarea legii 
ca fiind neconstituţională, bazându-se pe o eventuală prevedere de 
felul celei sugerate. 


5.2. Responsabilitatea 


Responsabilitatea este, într-o anumită măsură, legată de transparenţă, 
care o condiţionează. Responsabilitatea presupune evaluarea activi- 
tății persoanelor şi/sau instituţiilor din cadrul executivului şi atri- 
buirea unor consecinţe rezultatelor acestei evaluări. Există mai multe 
forme de responsabilitate în funcţie de cine face evaluarea, criteriile 
de evaluare şi consecinţele pe care le atașează rezultatelor evaluării. 
Literatura de specialitate (dar şi Constituţia) distinge între responsa- 
bilitate politică și responsabilitate juridică. Responsabilitatea politică 
se caracterizează prin aceea că evaluarea se face după criterii non- 
juridice, ea nu vizează încălcarea sau respectarea prevederilor legale. 
Din punctul de vedere al celui care face evaluarea, putem avea o 
responsabilitate instituţională şi una informală (sau spontană), în 
faţa electoratului. Responsabilitatea instituţională este cea prevă- 
zută de primul alineat al articolului 109 din Constituţie". Sancţiunea, 
în logica acestei responsabilităţi, este demiterea Guvernului de către 
Parlament. Aici, recursul la instituția responsabilităţii este, din punctul 
meu de vedere, o ficţiune juridică. Responsabilitatea, ca instituţie 


85. Analizele au arătat că acţiunea agenţilor intereselor private asupra auto- 
rităţilor de reglementare (legislative sau executive) se concentrează asupra 
anumitor detalii din actele normative. Vezi C.R. Shipan, „Interest Groups, 
Judicial Review and the Origins of Broadcast Regulation”, în ALR, vol. 49, 
nr. 3, vara 1997, p. 550. 

86. „Guvernul răspunde politic numai în fața Parlamentului pentru întreaga 
sa activitate. Fiecare membru al Guvernului răspunde politic solidar cu 
ceilalți membri pentru activitatea Guvernului și pentru actele acestuia.” 

juridică, presupune stabilirea culpei celui tras la răspundere. De 
aceea, cel care trage la răspundere trebuie să poată dovedi această 
culpă. Însă demiterea Guvernului nu este condiţionată de o „culpă” 
a acestuia”. Demiterea este la aprecierea Parlamentului şi ea se 
poate datora, cum a fost cazul recent, reaşezării alianțelor politice în 
Parlament. Dacă transpunem problema în termenii teoriei politice 
pozitiviste, atunci putem presupune că Guvernul, pe baza preve- 
derilor constituţionale, știe că Parlamentul poate să îl demită ad 
nutum, astfel încât, dacă își dorește să rămână în funcţie, va fi 
determinat să facă orice îi stă în putere pentru a rămâne „în grațiile” 
Parlamentului. Faptul demiterii denotă eșecul său în această între- 
prindere. Dacă atribuim demiterii caracterul de sancţiune, atunci 
înseamnă să stabilim în sarcina Guvernului obligaţia de a face orice 
îi stă în putere ca să menţină intenţia Parlamentului de a-l păstra 
în funcţie. Această obligaţie, însă, şi-o poate autoimpune numai 
Guvernul, pe baza presupusului său interes rațional de a-și menţine 
funcţia cu orice preţ. Or, este evident că aici termenul „obligaţie” 
juridică este impropriu. Raportul juridic presupune două subiecte“?. La 
fel de impropriu este şi termenul „răspundere” sau „responsabilitate”. 


87. În comentariul Constituţiei (M. Constantinescu et al., op. cit., pp. 194-196), se 
afirmă că „răspunderea politică” trebuie înţeleasă ca o răspundere juridică 
pentru că există proceduri pentru atragerea sa. De asemenea, se afirmă că 
răspunderea este atrasă pentru o „culpă politică”. Cred că aici avem de-a face 
cu o confuzie terminologică. Procedurile prevăzute de Constituţie și de Legea 
responsabilităţii ministeriale (115/1999) privesc două chestiuni: demiterea 
Guvernului și obligaţia acestuia de a „da socoteală” de activitatea sa Parlamen- 
tului (în cadrul întrebărilor şi interpelărilor). Această a doua activitate este 
ceea ce în limba engleză se numeşte accountability, care la noi este tradus 
prin „răspundere” sau „responsabilitate”. Accountability este un element al 
tragerii la răspundere, dar nu se confundă cu aceasta. De asemenea, poate 
exista independent de tragerea la răspundere. Astfel, în cazul mandatului, 
mandatarul are obligaţia de a „da socoteală” mandantului, însă revocarea 
mandatului este la libera alegere a celui din urmă, fără a fi o sancţiune 
pentru mandatar. Cât privește „culpa politică”, ea ar fi reprezentată de 
vina de a fi „pierdut încrederea” Parlamentului. Aceasta poate fi o metaforă 
inspirată, însă din punct de vedere juridic este, pur şi simplu, o ficţiune. 

88. Positive political theory este o şcoală de analiză politică care îi tratează pe 
toţi actorii implicaţi în politică ca actori raționali care se conduc după 
propriul interes. În această viziune, atât actele pur politice, cât și cele 
legislative, administrative sau judiciare reflectă raportul de forţe dintre 
actori și scopul pe care îl urmăresc fiecare dintre aceștia. 

89. Cu excepţia anumitor teorii despre dreptul de proprietate, care îl descriu 
pe acesta ca raportul între subiect și obiect. 

Chiar și din perspectiva teoriei politice pozitive, Parlamentul deţine 
o putere de control asupra Guvernului, dar nu o putere de tragere 
la răspundere”. 

Există însă o responsabilitate politică reală, care poate avea și 
efecte juridice. Este responsabilitatea care implică evaluarea din 
partea electoratului sau, și mai plauzibil, anticiparea acestei evaluări 
de către partidele politice. În măsura în care activitatea unui ministru 
este percepută ca având potenţialul de a determina antipatia electo- 
ratului și, astfel, să amenințe succesul în viitoarele alegeri al parti- 
dului aflat la guvernare, acesta poate determina prim-ministrul să 
propună revocarea ministrului în cauză. La alt nivel, aceeași temere 
a partidului aflat la guvernare în ceea ce privește activitatea între- 
gului guvern poate determina acest partid, prin majoritatea pe care 
o deţine în Parlament, să demită Guvernul. De data aceasta, utilizarea 
termenului „răspundere”, chiar dacă nu juridică, nu e improprie, căci 
există cu adevărat o culpă, anume aceea de a fi încălcat așteptările 
sau preferinţele presupuse ale electoratului. Atunci când autorii de 
drept public sau ştiinţe politice vorbesc despre gradul mai înalt de 
responsabilitate pe care îl au demnitarii față de funcţionarii din 
birocraţie, ei se referă la acest tip de responsabilitate. Funcționarea 
eficientă a acestui „mijloc de presiune” depinde de felul în care 
societatea civilă reuşeşte să transmită către clasa politică (către 
partidul aflat la putere) opiniile şi preferinţele electoratului. Subiectul 
care face în acest caz evaluarea este partidul politic, însă criteriile pe 
baza cărora o face pot să îi provină de la electorat. Dacă partidul doreşte 
să câştige şi următoarele alegeri (așa cum îi dictează interesul rațio- 
nal), atunci are următoarele opţiuni: 1) să considere că ponderea 
electoratului nemulţumit nu este suficient de mare pentru a exista 
riscul de a pierde alegerile și, în acest caz, nu va „trage la răspun- 
dere” Guvernul sau ministrul care determină percepțiile negative în 
cadrul acelei părţi din electorat; 2) să aprecieze că are mijloace pentru 
a „contrabalansa” nemulţumirea provocată de Guvern sau ministru, 
caz în care, la fel, nu va lua măsuri împotriva acestora; 3) să aplice 
„sancţiuni” ministrului sau miniștrilor în cauză, mergând de la critici 


Lil ie EEE RU piei EEE 
90. Puterea de a trage la răspundere reprezintă o formă de control, dar nu 
orice putere de control reprezintă o putere de tragere la răspundere. Pentru 
distincţia între cele două, vezi L. Schultz Bressman, „Procedures as Politics 
in Administrative Law”, în Columbia Law Review, vol. 107, nr. 8, decembrie 


2007, p. 1809. 

publice până la revocare sau demitere. Acest tip de responsabilitate 
este operant în ceea ce privește Guvernul, dar foarte puţin (și numai 
indirect) în ceea ce priveşte administraţia publică. 

Mai există și o a treia formă posibilă de responsabilitate politică 
(inaplicabilă momentan în România), aceea a membrilor organelor 
de conducere a AAA, care pot fi revocaţi numai pentru justă cauză. 
În cazul în care „justa cauză” determină Și consecinţe civile sau penale 
asupra persoanei în cauză, atunci răspunderea politică e dublată de 
una juridică. Însă dacă justa cauză este, spre exemplu, neîndeplinirea 
unui obiectiv de performanţă, atunci răspunderea rămâne una politică, 
deși are și o consecinţă juridică — încetarea mandatului —, dar care 
nu e însoțită de o obligaţie de despăgubire, ca în cazul răspunderii 
civile. 

În ceea ce privește responsabilitatea juridică, aici lucrurile sunt 
mai simple. Sunt aplicabile funcţionarilor și demnitarilor normele 
generale ale răspunderii civile, contravenţionale și penale. Pentru 
faptele săvârșite în exerciţiul funcţiei de către miniștri, numai Camera 
Deputaţilor, Senatul şi Președintele României au dreptul să solicite 
începerea urmăririi penale. 

Am vorbit mai sus despre cine trage la răspundere, cine fixează 
criteriile şi cine aplică sancţiunile. Actorii care îndeplinesc aceste 
roluri sunt importanți. Dar la fel de important este să stabilim și 
subiectul responsabilităţii, adică cine este tras la răspundere. Artico- 
lul 109 din Constituţie vorbeşte despre o răspundere solidară a tuturor 
membrilor Guvernului pentru actele acestuia. Dacă este vorba numai 
despre răspunderea instituită de același articol, atunci prevederea 
nu este prea relevantă, din moment ce este evident că revocarea 
Guvernului (ca „sancţiune” a acestei răspunderi) îi vizează pe toți 
membrii săi. Dacă însă răspunderea este, în general, solidară, atunci 
prevederea devine extrem de relevantă. Articolul 5 din Legea 115/ 
1999 prevede că membrii Guvernului răspund civil, potrivit dreptului 
comun. În măsura în care emit o hotărâre de guvern ilegală, care este 
anulată de o instanţă de judecată, ei sunt susceptibili să le fie atrasă 
răspunderea civilă. Este rezonabil să le fie atrasă răspunderea tuturor, 
în solidar, întrucât hotărârile Guvernului se adoptă prin consens”. În 
cazul în care consensul nu se realizează, potrivit aceleiași norme, decide 


91. Potrivit articolului 27 din Legea 90/2001 privind organizarea și funcționarea 
Guvernului României şi a ministerelor. 

prim-ministrul. În acest caz, numai el va răspunde din punct de vedere 
civil, întrucât celorlalți membri nu le este imputabilă hotărârea. 
În celelalte cazuri, răspunderea este individuală, atât cea politică, 
cât, mai ales, cea juridică, atât a demnitarilor, cât şi a funcţionarilor. 
Dacă până acum am discutat despre aspectele tehnice ale respon- 
sabilităţii, este momentul să ne întoarcem la eficacitatea principiului 
responsabilităţii ca exigenţă pentru un bun executiv. Rolul respon- 
sabilităţii ca și calitate a unei bune guvernări rezidă tocmai în aceea 
că poate semnala devierile de la ceea ce se așteaptă de la executiv. 
De aceea, identificarea precisă a subiectului responsabilităţii este 
vitală pentru această funcție. Evident că funcţia este îndeplinită 
atunci când răspunderea este atribuită unei persoane, și nu este 
îndeplinită atunci când ea este difuză. Acum mai bine de două secole, 
Alexander Hamilton făcea o pledoarie fermă pentru importanţa asigu- 
rării unui cadru care să permită identificarea precisă a persoanei 
răspunzătoare în cadrul executivului: „Una dintre cele mai serioase 
obiecţii împotriva pluralităţii în cadrul executivului [...] este aceea că 
are tendinţa să ascundă greșelile şi să distrugă responsabilitatea. [...] 
Multiplicarea executivului creează dificultăți suplimentare pentru 
detectarea responsabilităţi [...]. Adesea este imposibil, printre acuza- 
tiile reciproce, să se determine cine este vinovat sau cine trebuie să fie 
pedepsit cu adevărat”*?. Hamilton opunea pluralismul „bun” din cadrul 
legislativului (și al vieţii politice în general) pluralităţii „rele” din cadrul 
executivului. Observațiile sale sunt cât se poate de actuale, dacă e să 
ne luăm după „simptomatologia” criminalităţii prin abuz de funcţie. 
În ziua de azi, pluralitatea este creată prin parteneriatele public- 
-privat, respectiv prin externalizarea unor activităţi ale autorităţii 
publice unor contractori privaţi. Responsabilului unei autorităţi publice 
i-ar fi greu să justifice cheltuirea unor sume exagerate pentru achiziţia 
sau producerea unor bunuri sau servicii. Însă dacă le contractează 
cu un terț, răspunderea se împarte cu acesta. La rândul său, acesta 
subcontractează cu alte persoane, și așa mai departe, până când res- 
ponsabilitatea devine tot mai difuză. Evident că acest mod de a proceda 
nu înlătură complet riscul atragerii răspunderii, dar îngreunează pro- 
cedurile și creează posibilitatea mai multor eventuale „porţi de scăpare” 
pentru funcționarii vinovaţi. Aceasta nu înseamnă că parteneriatul 


92. A. Hamilton, The Federalist Papers, no. 70, http://avalon.law.yale.edu/ 
18th_century/fed70.asp. 

public-privat sau achiziţiile publice nu pot fi eficiente, ci denotă o 
preferinţă a funcționarilor pentru deturnarea acestor instrumente ca 
modalitate de săvârșire a infracțiunilor, față de alte modalităţi dispo- 
nibile. Tot ca rezultat al efortului de evitare a responsabilităţii prin 
divizarea sa trebuie amintit celebrul proverb născut în birocraţie: 
„Vii se acoperă cu hârtii”. Un alt caz de „pluralitate” nocivă este cel din 
exemplul menţionat anterior privind reglementarea competenţelor 
Gărzii financiare. Astfel, legea? prevede că controlul inopinat se face în 
baza „ordinului de serviciu”. Ordinul de serviciu este, în contrast cu 
denumirea sa, un mandat în alb dat comisarilor Gărzii, sub forma unui 
tipizat semnat de Comisarul general al Gărzii financiare. Semnificaţia 
practică a acestei norme este aceea că ea împuterniceşte fiecare comisar 
să se autosesizeze și să decidă care agent economic va fi „obiectul” 
controlului său inopinat. Pe de altă parte, însă, actele normative pre- 
văd şi competenţa comisarului-șef al secţiei judeţene a Gărzii finan- 
ciare de a „conduce și coordona controlul operativ şi inopinat”**. În cazul 
în care un comisar al Gărzii financiare, în cadrul controlului inopinat, 
vizează în mod repetat aceiași agenţi economici, cine va fi responsabil 
și va trebui să furnizeze explicaţii cu privire la această alegere: comi- 
sarul în cauză sau comisarul-șef al secţiei judeţene? Primul se va 
putea apăra arătând că şeful său a exercitat sau trebuia să exercite 
„conducerea şi coordonarea” activității. Cel din urmă se va putea 
apăra arătând că alegerea îi aparţine, în ultimă instanţă, comisarului 
în cauză. E de mirare (sau nu?) că această incongruenţă în reglemen- 
tare a rămas neobservată și nesancționată timp de aproape două decenii. 
Într-o materie cum e responsabilitatea juridică, soluţia pentru o 
mai mare eficienţă nu se găseşte la nivelul proclamării principiilor, 
nu a principiului responsabilităţii, în orice caz, ci mai degrabă în 
munca, oarecum lipsită de glorie, de identificare a detaliilor care ascund 
căi de eludare a responsabilităţii, și de neutralizare a acestora. 


5.3. Legalitatea şi corectitudinea 


A afirma că legalitatea trebuie să caracterizeze activitatea executivului 
este aproape o banalitate. Același lucru se poate spune și despre 
afirmarea necesităţii corectitudinii agenţilor executivului. Această a 
doua cerință este expresia principiului bunei-credinţe și se aplică 


93. Articolul 6 din Ordonanţa de Urgenţă nr. 91/2003. 
94. Articolul 19, alineatul 1, punctul 4 din HG 152/2008. 

acelor acte ale funcţionarilor care nu depășesc sfera legalităţii, dar 
care pot provoca prejudicii sau dezavantaje particularilor. În măsura 
în care actul discreţionar al unui funcţionar atinge dimensiunea 
abuzului de drept, încălcarea obligaţiei de corectitudine se transformă 
într-un fapt ilicit, adică într-o încălcare a legalităţii. Este interesant 
că statutul funcţionarilor publici nu prevede principiul corectitudinii 
(fairness), limitându-se să le menţioneze pe cele ale legalităţii și 
imparţialităţii. Corectitudinea se plasează undeva între ele, însă 
fără a se suprapune cu vreuna dintre ele. Așa încât, comportamentul 
incorect al funcţionarului nu va putea fi sancţionat legal dacă nu va 
atinge pragul abuzului de drept. Ceea ce înseamnă o marjă consis- 
tentă a funcţionarului în a-și regla gradul de atenţie şi onestitate pe 
care o acordă solicitărilor particularilor. 

Dar cerința legalităţii nu înseamnă pur și simplu încadrarea 
comportamentului funcţionarului în standardele prescrise formal de 
lege, ci și, mult mai important, previzibilitatea conduitei funcționa- 
rului în aplicarea legii. Jurisprudența consolidată a Curţii Europene 
a Drepturilor Omului atribuie calitatea de „lege” numai acelor norme 
ale căror efecte în viitor sunt previzibile”. Previzibilitatea e dată nu 
doar de conţinutul normei, ci şi de conduita adoptată de funcționar în 
aplicarea ei, care fondează așteptările legitime ale destinatarilor normei. 
În acest fel, putem spune că aplicarea (constantă și cu bună-credinţă) 
a normei devine un element al normei înseși. La capitolul „previzi- 
bilitate” a aplicării legilor, executivul român nu stă deloc bine. Există, 
pe de o parte, exemple de schimbare a practicii privind interpretarea 
şi aplicarea normelor în termenele destul de lungi (peste 5 ani) de 
prescripţie a datoriilor față de stat. Cel mai grav, însă, este refuzul 
autorităţilor publice de a furniza interpretări ex ante ale normelor 
legale la cererea destinatarilor lor. Sunt bine-cunoscute, de acum, 
situaţiile în care, în prezenţa unei norme cu sens incert, destinatarii se 
adresează autorităţilor publice solicitându-le să le comunice, anticipat, 
care va fi sensul pe care îl vor atribui normei în cazul în care aceasta 
va deveni incidentă. Ei nu cer altceva decât să li se comunice care va 
fi conduita adoptată de autoritate în situaţia respectivă. Atitudinea 
solicitanţilor are la bază buna-credință şi ataşamentul faţă de princi- 
piul securităţii juridice. Acestor bune intenţii, autorităţile publice le 


95. Începând cu hotărârea din afacerea Sunday Times, din data de 26 aprilie 
1979 (afacerea nr. 6538/74). 

răspund aproape întotdeauna prin recitarea textului de lege cu sens 
incert. Un astfel de răspuns nu merită nici măcar calificativul „în doi 
peri”, ci mai degrabă pe acela de „nonrăspuns”%. Este indiscutabil că 
executivul are prerogativa interpretării legii, cel puţin în măsura în 
care este cel dintâi care o aplică”. Iar principiul bunei-credințe îl 
obligă să comunice eventualilor solicitanţi interpretarea pe care o va 
da. Sunt cel puţin două motive care explică această atitudine genera- 
lizată a executivului. Primul motiv este inspirat de logica conflictului 
și arată că membrii executivului se percep, într-o anumită măsură, 
ca un corp unitar în relaţii (cel puţin potenţial) conflictuale cu parti- 
cularii. În această calitate, ei își percep prerogativa interpretării ca 
pe o armă. lar a comunica anticipat interpretarea pe care urmează 
să o dea ar echivala cu a descărca „în gol” această armă. Al doilea 
motiv ţine de responsabilitate, anume de responsabilitatea funcţio- 
narului însărcinat să răspundă acestor cereri. Acesta nu va dori să 
își asume riscul de a furniza o interpretare care ar fi ulterior opo- 
zabilă instituției din care face parte şi să suporte, singur, consecințele 
acestui fapt. Din fericire, problema expusă aici nu este tipică societăţii 
noastre. Ea este o problemă universală, iar experienţa altor sisteme 
ne poate fi de ajutor. O măsură eficientă de contracarare a tendinței 
prezentate a fost introducerea, în dreptul vamal comunitar (aplicabil 
acum şi în România) a sistemului „informaţiilor tarifare obligatorii”. 
Pe baza elementelor descriptive furnizate de solicitanţi, autoritatea 
vamală este obligată să comunice ex ante încadrarea vamală care 
atrage întreg regimul vamal aplicabil mărfii respective. Această 
regulă a rezolvat problema disputelor de încadrare tarifară care au 
ocazionat unele dintre cele mai mari litigii în România în ultimul 
deceniu al secolului trecut. Acest exemplu indică tipul de măsuri 
care pot schimba starea actuală de lucruri. Interzicerea explicită a 
nonrăspunsurilor ar crește responsabilitatea funcţionarului” cu această 


96. Această practică este un fapt notoriu, care poate fi confirmat de către cei 
care apelează la procedura discutată. Răspunsurile „la obiect” au dobândit 
regimul „scrisorilor de indulgență” din vremea lui Luther. 

97. Chiar dacă, în cele din urmă, interpretarea validă e cea furnizată de 
judecător, executivul menţine, în raport cu particularii, avantajul celui care 
„face prima mutare”. 

98. http://ec.europa.eu/taxation_customs/dds/ebticau_ro.htm. 

99. O astfel de măsură ar crește și influența funcţiei respective, datorită puterii 
de a „acorda” interpretări ad favorem, ceea ce va determina și riscul ca 
funcţia să devină ţinta unor „preluări” care să nu aibă la bază bune intenții. 

însărcinare și ar face conștientă instituţia cu privire la importanţa 
acestuia și la importanţa activităţii sale. 

Un alt aspect al legalităţii, specific de această dată numai adminis- 
traţiei, în sens de birocraţie, este caracterul procedural al acesteia. 
Dacă obligaţia de a respecta legile (deci, în fond, exigenţa legalităţii) 
incumbă tuturor subiectelor de drept, numai administraţia este supusă 
rigorilor procedurii, ca semn al supunerii față de lege. Procedura 
judiciară nu intră în aceeași categorie, întrucât în cazul său, scopul 
procedurii este protecția egalităţii părţilor. Procedura nu este nici 
împotriva, nici în favoarea instanței care o aplică, aceasta plasân- 
du-se într-o poziţie neutră faţă de procedură. În schimb, în activitatea 
administrativă, procedurile sunt instituite împotriva administraţiei. 
Mai bine zis, sunt instituite împotriva riscului abuzului de putere pe 
care gardienii forţei legitime îl pot comite. În cea mai bună tradiţie 
a lui rule of law, puterea este supusă aici dreptului, deşi realiştii vor 
insista să ne reamintească faptul că ceea ce denumim drept nu este 
decât o altă faţă a puterii!%. Chiar şi așa, cu o putere opunându-se 
altei puteri, ne situăm tot în sfera constituţionalismului clasic. Nu 
trebuie decât să apărăm această idee și să ne reamintim să subliniem 
importanţa ei ori de câte ori e supusă vreunui atac în numele unei 
valori diferite, cum e cazul pledoariei pentru puterea discreționară 


ca argument în favoarea eficienței!”!. 


5.4. Eficiența 


Am lăsat la final discuţia asupra eficienţei executivului, pentru că este 
cea mai bogată în argumente şi pune în mișcare cele mai mari pasiuni. 
Înainte de orice, trebuie totuşi să ne reamintim că, în politică, deși 


Chiar şi aşa, beneficiile rezultate din creșterea securităţii juridice depăşesc 
aceste costuri potenţiale. 

100. Pentru teoria potrivit căreia instituirea de proceduri reprezintă o formă 
prin care politicienii din legislativ încearcă să influenţeze executivul, vezi 
L. Schultz Bressman, op. cit., pp. 1767 şi passim. 

101. Ibidem, pp. 1759-1760. Merită reamintită aici demonstraţia lui Ludwig 
von Mises, potrivit căreia procedurile au în administraţie funcţia de 
criteriu de control pe care eficiența înțeleasă în termeni de profit nu o 
poate avea, tocmai datorită caracterului nonprofit al activității birocraţiei 
(L. Von Mises, Birocrația şi imposibilitatea planificării raţionale în regim 
socialist, Institutul Ludwig von Mises Romania, 2006, p. 93). 

constituie o valoare de mare importanţă, nu e totuşi o valoare primară. 
Eficienţa nu face parte din setul de valori fondatoare ale democraţiei, 
valori pe care se întemeiază acordul preconstituţional între actorii 
sociali, oricare ar fi ei (indivizi sau grupări politice). Avertismentul 
tranșant al lui Oliver Williamson („politics is inimical to efficiency”) 
trebuie să ne amintească să ne gândim că, dacă cineva vorbește prea 
mult despre eficienţă în viața publică, s-ar putea să fie un inamic al 
democraţiei. 

Pe de altă parte, nu greșim când afirmăm că un prag minim de 
eficienţă trebuie să constituie un scop în sine. Acordul pe care l-am 
numit „preconstituţiona!” se întemeiază şi pe convingerea că execu- 
tivul în democraţie poate realiza într-o măsură acceptabilă sarcinile 
primite, mai precis, competențele transmise. În cazul în care gradul 
scăzut de eficiență afectează această convingere, acordul fondator 
riscă să slăbească sau chiar să se desfacă, iar în acest caz dispare Şi 
regimul democratic. Aici rezidă şi riscul pentru democraţie provenit 
din multiplicarea funcţiilor statului și, în consecinţă, ale executivului. 
Un stat cu executiv relativ ineficient, dar cu funcţii puţine, ar putea 
satisface exigenţele pragului minim de eficienţă, cu costuri!“ sporite 
(față de cele optime), dar totuși sustenabile. În cazul multiplicării 
funcţiilor, neînsoţite de o creştere a eficienţei, costurile sporite (la o 
altă scară) nu ar mai putea fi probabil susținute. Ineficienţa, în acest 
caz, s-ar concretiza prin eșecul vizibil al îndeplinirii sarcinilor. Or, 
aceasta ar putea determina actorii să se reorienteze spre un alt 
regim decât cel democratic!%. În primul caz, pragul minim de eficiență 
este atins, nu și în al doilea!®, 

În aceiași termeni, putem discuta și despre corupţie, cu precizarea 
că aceasta aduce atingere nu doar eficienţei sistemului, ci și legali- 
tăţii. O Constituţie nu poate furniza soluţii propriu-zise împotriva 
corupției. E adevărat că, în general, separaţia și echilibrul puterilor 
ar trebui să funcționeze şi drept obstacole împotriva corupţiei. Însă 


102. Corupţia şi randamentul scăzut sunt cuantificabile în costuri. 

103. Sau ar putea să-i determine să reducă numărul funcţiilor statului, dar 
asta numai dacă pun mai mare preţ pe democraţie, decât pe serviciile 
oferite. Experienţa istorică ne arată că această ipoteză e neplauzibilă. 

104. Aceasta este, în fond, ideea care îl inspiră pe Amartya Sen atunci când 
proclamă necesitatea unui echilibru între angajamentul „egalitar” al statu- 
lui și prudența sau conservatorismul financiar. Vezi A. Sen, „Impegno 
sociale e partecipazione: esigenze di equită e vincoli di bilancio”, în La 
libertă individuale come impegno sociale, Laterza, 2007, pp. 45-101. 

reprimarea sau limitarea corupţiei depinde mult mai mult de acţiunile 
concrete!%, Studiile în domeniul constituţional au un impact limitat 
asupra subiectului. 

Apoi, trebuie să ne amintim că eficienţa nu se măsoară pe o 
singură scară. Eficienţa sistemului politic este o chestiune, eficiența 
executivului (adică a unei părţi a sistemului) este deja altceva, iar 
eficiența unei singure instituţii este cu totul altceva. Să admitem că 
eficienţa unei instituţii se poate măsura în funcție de gradul în care 
și-a atins obiectivul, de perioada de timp necesară şi de costurile 
susținute în acest scop. Eficienţa executivului poate fi analizată și 
ca o „medie aritmetică” a eficienţei instituţiilor care îl compun, dar 
și ca o medie „ponderată”, în calculul căreia anumite instituţii au o 
pondere mai mare decât altele. Apoi, eficienţa executivului presupune 
deja un element suplimentar, anume coordonarea între funcţiile insti- 
tuţiilor a căror eficiență o măsurăm. Lipsa coordonării sau atenția 
disproporţionată acordată unor domenii poate face ca eficiența unora 
dintre ele să diminueze sau să anihileze eficiența altora'%. Astfel, dacă 
autorităţile din domeniul urbanismului sau al construcţiilor ar fi 
mult mai eficiente decât cele din domeniul mediului, rezultatul ar fi 
o activitate de construcţii care ar pune în pericol echilibrul ecologic. 
În sfârşit, eficienţa sistemului presupune și legi adecvate. De pildă, 
în cazul unei fiscalităţi exagerate, un executiv eficient ar produce un 
rezultat general negativ pentru societate, prin descurajarea dezvoltării. 
Eficienţa în aplicarea legilor (adică eficienţă în realizarea dezidera- 
tului legalităţii) nu înseamnă neapărat eficiență pur și simplu. 

Critica eficienţei executivului sau a mijloacelor sale a fost fermă 
şi a venit din mai multe direcţii. Cea mai importantă şi, în fond, cea 
mai întemeiată, este cea făcută de economiștii liberali ai „Școlii 
austriece”. Textul de referinţă în această privință este lucrarea din 1944 
a lui Ludwig von Mises, Birocrația şi imposibilitatea planificării 
raționale în sistem socialist. Argumentul lui Mises se bazează pe o 


105. Studiile arată că nivelul corupției e afectat mult mai puţin de cadrul 
juridic şi instituţional al societăţii (în ce măsură acesta asigură drepturile 
şi libertăţile democratice) și mult mai mult de nivelul efectiv al liberei 
exprimări prin presă (circulaţia ziarelor). Vezi A. Adseră, C. Boix, M. Payne, 
„Are You Being Served? Political Accountability and Quality of Government”, 
în The Journal of Law, Economics, and Organisation, vol. 19, nr. 2, octom- 
brie 2003, p. 457. 

106. Vezi numeroasele exemple din L. von Mises, op. cit., p. 153. 

distincție fundamentală între ceea ce el numeşte managementul 
birocratic și managementul pe bază de profit. Distincția se datorează 
criteriului utilizat pentru evaluarea eficienţei celor două. În manage- 
mentul pe bază de profit, activitatea managerului este cuantificabilă 
în termeni de profit sau pierdere, care permit evaluarea sa în funcţie 
de obiectivul stabilit sau prin comparaţie cu alţi manageri din același 
domeniu. Acest mod de evaluare permite şi divizibilitatea Și descen- 
tralizarea managementului, indiferent de dimensiunea organizaţiei. 
Aceasta este posibilă datorită răspunderii managerului subordonat 
față de superiorul său tot pe baza principiului obţinerii de profit. 
Managementul birocratic se caracterizează prin aceea că managerul 
are obligaţia de a respecta o normă, în loc de aceea de a identifica cea 
mai bună soluţie în cazul concret, în căutarea profitului. Criteriul de 
evaluare are deci un grad mai ridicat de incertitudine, atât în ceea ce 
privește atingerea obiectivului, cât mai ales în ceea ce privește com- 
paraţia cu actori din aceeași categorie. Delegarea competenţelor presu- 
pune însă multiplicarea dificultăţilor. Incertitudinea se multiplică în 
funcţie de numărul delegărilor ierarhice operate. La un număr sufi- 
cient de mare, efectul secundar al concentrării atenţiei pe formă în 
detrimentul substanţei devine dominant”, În fine, concluzia lui 
Mises!% poate fi considerată aceasta: „Lipsa unor standarde, care să 
dovedească în mod clar succesul sau insuccesul îndeplinirii datoriilor 
oficiale creează probleme de nerezolvat”. E important să ne amintim că 
critica lui Mises nu era împotriva birocraţiei, ci împotriva extinderii 


107. Mises (op. cit., p. 112) observă: „Dar cel mai grav efect este că principala 
preocupare a funcționarilor este să se supună acestor formalităţi [cele de 
care se ține cont pentru promovare — n.n.]. Ei uită că slujba lor este să 
realizeze cât mai bine posibil o datorie desemnată”. Un exemplu ilustrativ 
al acestui fenomen îl reprezintă modul de raportare a rezultatelor în dome- 
niul cercetărilor penale. Unitatea de măsură este „dosarul”, iar rezultatele 
se raportează în numere de dosare soluționate. O soluţie administrativă 
(declinarea competenţei către un alt departament) este „egală” cu o soluțio- 
nare pe fond (trimitere în judecată sau condamnare). Așa se explică transfe- 
rurile de dosare de la un departament la altul, precum și întârzierea, 
uneori inexplicabilă, în luarea unor măsuri de urgenţă (ea este contraba- 
lansată câteodată, din păcate, de măsuri preventive foarte „agresive” luate 
la mare distanţă în timp faţă de data comiterii faptei cercetate, deci cu 
totul nejustificate în context). Obiectivul reprimării criminalităţii (e drept, 
cam greu cuantificabil) este „pierdut” pe undeva, „printre dosare”, 

108. Abordarea critică a lui Mises a fost continuată, într-o manieră mult mai 
aplicată, de William Niskanen, în anii '60-'80 ai secolului trecut. 

birocraţiei la domenii în care managementul pe bază de profit era în 
mod cert mai eficient. Mises afirmă tranșant că „managementul birocratic 
este un instrument indispensabil pentru un guvern democratic” și că 
„metodele birocratice sunt neapărat necesare pentru conducerea apa- 
ratului de guvernământ”!%, Pledoaria sa era, pur şi simplu, împo- 
triva extinderii funcţiilor statului înspre ceea ce am numit mai sus 
„furnizarea de servicii publice”, pentru care statul nu dispunea de 
metoda de management adecvată pentru controlul eficienţei, aceea 
a managementului pe bază de profit. Până la urmă, temeinicia argu- 
mentului lui Mises îi subminează oarecum utilitatea în discuţia de 
față. Pentru că el nu ne spune cum ar putea fi administraţia mai 
eficientă, ci ne invită să o limităm, tocmai pentru că e sceptic cu 
privire la potenţialul de îmbunătăţire a eficienţei sale. 

Una dintre criticile conţinute în argumentul lui Mises este înaintată 
și de către un alt curent care viza reforma birocraţiei. Mises observase 
că obligaţia funcţionarilor de a aplica o normă în loc de a decide cea 
mai bună soluţie concretă afectează eficienţa organizaţiei birocratice 
în raport cu cea construită pe principiul profitului. Cu alte cuvinte, 
respectarea procedurilor înlătură flexibilitatea utilă, în principiu, 
eficienţei!!?. Politica administraţiei americane din perioada New Deal 
a fost aceea de a urmări substituirea procedurilor cu capacitatea 
discreționară a agenţiilor independente!!! Acestea erau considerate 
corpuri de experţi care, conduși de buna-credinţă și specialitatea lor, 
urmau să ia decizii fără constrângerea procedurilor. Flexibilitatea, și 
în consecinţă, eficiența urmau să fie introduse în sistem. Dacă ne 
aducem aminte că aceste instituţii erau cele pe care le critica Mises, 
ne dăm seama că își reglase greșit tirul. El le critica pentru că încălcau 
principiile liberalismului economic. În realitate, ele puneau în pericol 
principiile liberalismului politic însuși. Din fericire, entuziasmul pentru 
această administraţie „de școală nouă” s-a stins repede, responsabilii 
conștientizând importanţa procedurilor pentru statul de drept!!?. 


109. L. von Mises, op. cit., p. 97. 

110. Ca un bun democrat, el acceptă „rigiditatea” ca și cost al „supremaţiei legii”, 
în domeniile publice care nu se pot organiza conform principiului profitului. 

111. L. Schultz Bressman, op. cit., pp. 1759-1760, Steven J. Balla, „Adminis- 
trative Procedures and Political Control of the Bureaucracy”, în American 
Political Science Review, vol. 92, nr. 3, septembrie 1998, p. 664. 

112. Contradicţia internă a argumentului susținut de acest curent se datora 
ignorării faptului că distincţia lui Mises era exclusivă: sau/sau, tertium non 

Argumentul împotriva rigidității procedurilor ca sursă a inefi- 
cienţei a fost readus la lumină în ultimele două decenii ale secolului 
trecut, odată cu noile curente privind managementul public, cunoscute 
sub numele de New Public Management (NPM)"3. Scopul NPM este 
acela de a-i „elibera pe managerii publici de regulile birocratice, de 
ierarhiile și de procedurile complicate care le limitează flexibilitatea 
și calităţile manageriale”!!*. Demersul NPM se baza pe ideea că 
„managementul este management, indiferent de context”!!5, adică 
procedeele folosite pentru o conducere eficientă trebuie să fie, în 
esență, aceleași, atât pentru afacerile publice, cât şi pentru cele 
private. Această afirmaţie este, fără îndoială, greșită în forma sa 
atât de tranșantă. Ea nu ţine cont de distincția subliniată de Mises 
între managementul pe bază de profit şi cel birocratic. Cele două 
tipuri de management există pentru că ele urmăresc valori diferite. 
Managementul bazat pe profit răspunde la stimulii și informaţiile 
culese de pe piaţă. Managementul afacerilor publice trebuie să urmă- 
rească valori care sunt oarecum indiferente pentru piaţă, cum sunt 
justiţia sau echitatea. Dacă ne raportăm la aceste scopuri, este clar 
că nu putem pune semnul de egalitate între managementul afacerilor 
publice și al celor private. Însă există un sens al afirmației care 
poate fi susţinut: acela că, în condiţiile unui mandat precis, adminis- 
tratorul sau managerul își conduce activitatea după același principiu 
de calcul al costurilor şi beneficiilor acţiunii sale pentru obiectivul 
fixat prin mandat. Să nu uităm că, în principiu, stabilirea valorilor 
sau obiectivelor unei politici aparține legislativului. Iar dacă conce- 
pem mandatul managerului public în termenii atingerii unui obiectiv 
mai degrabă decât în termenii respectării normelor, atunci am putea 
fi tentaţi să admitem că un astfel de manager este mai bine echipat 
cu instrumente atunci când i se permite să facă judecăţi în cazuri 
concrete decât dacă i se cere să respecte niște proceduri. Diferenţa 
dintre critica promovată de acest curent Și cea care susținea alegerea 


datur. Dacă nu poți fi evaluat pe criteriul respectării normei, atunci 
trebuie să poți fi evaluat pe criteriul profitului. Or, puterea discreționară 
evită atât controlul pe baza normei (care lipseşte), cât și pe baza profitului 
(care nu constituie scopul instituţiei). Modelul propus înlătura respon- 
sabilitatea decidenţilor, ceea ce nu era acceptabil într-o democraţie. 

113. Vezi R.T. Green, op. cit., pp. 141-143, L.D. Terry, op. cit., pp. 196-199. 

114. R.T. Green, op. cit., p. 141. 

115. G.B. Peters, The Future of Governing, University Press of Kansas, p. 28, 
apud. R.T. Green, opt. cit., p. 143. 

discreționară a experţilor este aceea a criteriului care ar urma să fie 
utilizat în decizii. În înţelesul NPM, criteriul este cel al calculului 
costuri-beneficii (deci, o variantă a raţionamentului în căutarea profi- 
tului) și nu cel bazat pe expertiza de tip științific. Evident că avan- 
tajul NPM este acela că criteriul utilizat este verificabil într-o măsură 
mai mare decât în cazul susținătorilor administrării de către experți. 
Propunerile NPM s-au bucurat de un succes relativ ridicat peste 
Ocean, însă capacitatea de atracţie a acestui model a rămas limitată. 
Principalul motiv este acela că modelul NPM nu creează cadrul 
adecvat pentru tragerea la răspundere a managerului. Cu alte cuvinte, 
dacă lucrurile merg rău, instrumentele NPM pentru atragerea răspun- 
derii nu sunt prea performante. Până la urmă, ca și în companiile 
private, managerul mandatar își va putea justifica întotdeauna deci- 
ziile greșite cu prezumția de bună-credinţă, atât de greu de răsturnat 
în situaţii complexe. În astfel de situații, atragerea răspunderii e 
mult mai ușor de făcut pe baza încălcării evidente a unei norme de 
procedură decât pe baza evaluării judecății făcute de manager!!S, 
Până la urmă, cele trei orientări enumerate mai sus nu fac decât 
să discute principiul director care ar trebui să ghideze organizarea 
administraţiei și să propună diferite alternative pentru acesta. În 
realitate, principiile avansate de criticile aduse eficienţei birocraţiei 
procedurale pot fi „acomodate” cu aceasta în anumite doze. Putem să 
ne gândim la proceduri care să lase, în anumite domenii, o marjă de 
apreciere mai mare funcţionarului. În acest fel, s-ar putea fructifica 
criticile întemeiate ale NPM, fără însă a revoluţiona întreg sistemul. 
În funcţiile clasice ale executivului, e mai importantă limitarea puterii 
și menţinerea ei în interiorul legii, de aceea caracterul procedural 
trebuie menţinut fără discuţie. În funcţiile de furnizare de servicii, 
s-ar putea implementa parțial modelul propus de NPM, în măsura 
în care obiectivele fixate sunt uşor cuantificabile, sau în măsura în 
care se pot opera reduceri importante de costuri, dând posibilitatea 
unei alegeri bazate pe oportunitate. În ambele cazuri, trebuie să ne 
gândim care ar fi riscurile ca funcționarii să utilizeze puterea discre- 
ționară împotriva scopului ei. În primul caz, cel al funcţiilor de 


116. Pentru dificultăţile în practica companiilor comerciale în aplicarea regulii 
„judecății de afaceri” (business judgment rule), vezi L. Bercea, „Regula jude- 
căţii de afaceri: despre noul regim al răspunderii administratorilor societă- 
ților pe acţiuni”, în Pandectele Romane nr. 8/2007. Pentru critica adresată 
NPM și axată pe acest argument, vezi L.D. Terry, op. cit., pp. 196-198. 

enforcement, am avea de-a face cu un abuz de putere, cu toate riscurile 
pentru statul de drept care derivă de aici. În al doilea caz, o utilizare 
neconformă a puterii discreționare poate duce cel mult la fraudă, 
deci ar afecta eficienţa, dar nu funcţionarea statului de drept. 

În cele din urmă, este destul de clar că orice organizare a unei 
ramuri a administraţiei va prelua mai mult sau mai puţin din fiecare 
dintre principiile concurente despre care s-a afirmat că trebuie să 
stea la baza funcţionării aparatului executiv. O cercetare interesantă 
care încearcă să stabilească principiul predominant în funcţie de 
tipul activităţii a fost cea întreprinsă de Oliver Williamson!!7. E] își 
testează teoria, cea a costurilor de tranzacţionare, pe activităţile 
publice ale statului. Teoria costurilor de tranzacţionare pleacă de la 
premisa că pentru fiecare activitate care presupune participarea mai 
multor subiecte (denumită „tranzacţie”) există un mod de organizare 
(„governance”) care este mai adecvat decât altele aflate la îndemână, 
adică are costuri mai mici. Williamson distinge șase tipuri de activități 
(„tranzacţii”) publice : achiziţiile, redistribuirea, activitatea normativă 
(„regulatory”), activităţile care implică securitatea statului (Williamson 
le numește „sovereign transactions”), activitatea jurisdicţională și 
grupul de activități numite „infrastructure”, care include poliţia, dru- 
murile și parcurile publice, educaţia, sistemul penitenciar, sistemul 
de sănătate etc.!!€. Studiul lui Williamson demonstrează că, în cazul 
activităților care implică securitatea („sovereign”), forma cea mai 
adecvată de organizare este, prin excelenţă, birocrația. El face însă, 
în trecere, câteva observaţii interesante și despre celelalte categorii. 
Jurisdicţia și activitatea normativă sunt, evident, în afara sferei de 
tratament a articolului. Activităţile de achiziţie sunt divizate între 
cele curente, pentru care soluţia cea mai eficientă este recurgerea la 
piaţă și activităţile de achiziţii specializate, care necesită investiţii 
greu amortizabile („asset specificity”) și pentru care este plauzibil să 
fie organizate în formă mai degrabă administrativă, decât competi- 
țională. Și în cadrul activităţii de redistribuire, Williamson distinge 
între activități de interes general și cu bază de desfășurare amplă 
(de exemplu, securitatea socială) care pot fi externalizate (sistemul 


117. 0. Williamson, op. cit., pp. 306-342. 

118. Clasificarea poate fi, desigur, criticată. Ceea ce mi se pare important este 
că Williamson întrevede mai multe categorii de operaţiuni decât suntem 
obișnuiți să distingem noi în cadrul activităţii publice. 

de pensii private) și activitățile cu impact limitat şi care privesc 
interese speciale (de exemplu, subvenţiile, preţurile minimale sau 
maximale), care sunt foarte „politizate” şi, ca atare, forma de orga- 
nizare mai adecvată este cea administrativă. În ceea ce priveşte 
activităţile „de infrastructură”, Williamson nu le tratează pe larg, 
dar sugerează că pentru unele dintre ele conducerea birocratică este 
cea mai adecvată, în vreme ce altele ar putea fi, măcar în parte, 
externalizate. Desigur că analiza și calificativele date de Williamson 
sunt strâns legate de contextul social, economic și politic american, 
cunoscut pentru gradul de acceptare mult mai mare decât în Europa 
a mecanismelor pieţei în realizarea unor servicii considerate pe 
bătrânul continent drept publice. Putem însă să ajungem la câteva 
concluzii utile din studiul menţionat. În primul rând, domeniile 
despre care Williamson afirmă că forma de conducere cea mai adecvată 
e birocraţia sunt cele în care, după toate indiciile, administraţia de 
tip clasic nu are șanse să fie ameliorată prin implanturi de practici 
sugerate de NPM. Din punctul de vedere al resurselor umane, biro- 
craţia se caracterizează, după Williamson, ca acea formă care reali- 
zează cel mai bine cerința tipului special de loialitate (sau probitate 
ori integritate) necesar în afacerile publice („probity”)!!?, În al doilea 
rând, probabil că nu am greși dacă am considera că domeniile în care 
Williamson preconizează acţiunea pieţei sunt, în orice caz, adecvate 
pentru o abordare care să integreze în procesul de administrare și 
elemente de management public, pe linia descrisă de NPM. 


119. Nivelul de loialitate necesar se atinge printr-o selecție adecvată a perso- 
nalului, garanţia funcţiei, perspectiva promovării, cuplate cu lipsa stimu- 
lilor pentru acţiune individuală intensificată (low-powered incentives). De 
aceea, salariul fix este o condiţie sine qua non a acestui tip de organizare. 
Williamson avertizează deschis cu privire la riscul pe care îl prezintă 
pentru „integritate” bonusurile și premiile de performanţă (op. cit., p. 325). 
In treacăt fie spus, această observaţie a lui Williamson aruncă o lumină 
cât se poate de nefavorabilă asupra practicii „stimulentelor” din domeniul 
controlului fiscal în România. Stimulentele în funcţie de sumele obținute 
prin control măresc eficienţa controlului, în detrimentul corectitudinii 
acestuia. Funcţionarii vor fi determinaţi să interpreteze orice situație 
împotriva contribuabilului, pentru a obţine „stimulentul” stabilit ca pro- 
cent din suma calculată în sarcina acestuia. 

Concluzii 


Această lucrare nu este decât o sumă de reflecţii, din perspectivă 
constituţională, cu privire la organizarea puterii executive. Un prim 
demers a fost acela de a „încadra” domeniul puterii executive, în 
special prin delimitarea de cel al puterii legislative. Concluzia pe 
care am formulat-o a fost aceea că executivul are competenţa de 
acţiune în cazuri concrete în aplicarea legilor, precum și o competenţă 
de a emite norme aflate pe un palier imediat subordonat normelor 
legislative. Linia de demarcaţie dintre activitatea legislativului Şi 
cea a executivului este însă elastică, în sensul că legislativul va 
putea intra oricând în domeniul competențelor normative ale execu- 
tivului. Nu există o limită constituţională în acest sens. Spre deose- 
bire de sistemul prezidenţial american sau de cel sui-generis francez, 
executivul este subordonat legislativului, iar sfera sa de competenţă 
concretă depinde de decizia legislativului de a-şi extinde sau contracta 
sfera proprie de acţiune. Am afirmat că acest raport (ierarhic, până 
la urmă) este conform cu standardele democraţiei și că nu există nici 
o rațiune ca el să sufere modificări. 

În continuare, am arătat că cea mai importantă distincţie în 
interiorul executivului este cea între executivul angajat politic și 
funcţionarii neutri. În termeni juridici, această distincţie corespunde 
cu cea dintre funcţiile de demnitate publică și funcţiile publice pro- 
priu-zise. Am admis că este legitim ca funcţiile „la vârf” din executiv 
să fie de demnitate publică, însă am deplâns „politizarea” funcţiilor 
publice prin excelenţă, ceea ce afectează profund respectarea prin- 
cipiului imparţialităţii în aplicarea legii. Am arătat că măsurile 
legislative adoptate în sensul reprimării „politizării” nu au fost efi- 
ciente și, mai mult decât atât, nu au nici o șansă să fie eficiente, din 
moment ce modificarea legii este la îndemâna oricărei majorităţi 
parlamentare. Percepția partidelor politice este aceea că partidul 
aflat la guvernare în momentul adoptării legii de „depolitizare” va 
profita de poziția sa pentru a-și „permanentiza” în nou-adoptatele 
funcţii publice persoanele fidele care le ocupau pe acestea în perioada 
anterioară, când erau funcţii de demnitate publică. De aceea, odată 
schimbată majoritatea parlamentară, ea va dori să-și promoveze 


na 


propriii „fideli” în aceste funcții ; astfel, va modifica legea iar funcțiile 

publice vor redeveni funcţii de demnitate publică. Singura soluţie 
pentru a împiedica reproducerea la nesfârșit a acestui ciclu este 
aceea de a trasa în interiorul Constituţiei o delimitare precisă între 
funcţiile de demnitate publică şi funcţiile publice. Norma de deli- 
mitare trebuie să fie completă, în sensul de a evita trimiterea la lege 
și de a nu permite eludarea sa prin modificarea legislaţiei. 

În continuare, am evidenţiat că ceea ce numim executiv realizează 
două categorii de funcţii foarte diferite ca finalitate : funcţia clasică 
de executare a legilor prin recursul la coerciţie (enforcement) şi 
funcţia de furnizare de servicii publice, care corespunde rolului care 
îi este atribuit statului în epoca modernă — acela de a se substitui 
(măcar în parte) pieţei în furnizarea mai eficientă şi/sau echitabilă 
a unor bunuri sau servicii. Am arătat că puterea, ca element în jurul 
căruia se concentrează doctrina constituțională clasică este caracte- 
ristică numai primei funcții. De aceea, regimul constituţional al 
puterii executive pare să se refere, cu precădere, la aceasta. În schimb, 
relevanța distincției este aceea că ea poate legitima o structură 
plurală a executivului, în contradicţie cu principiul unitar, considerat 
de Alexander Hamilton!” şi mulţi dintre gânditorii clasici ca o condiţie 
sine qua non pentru eficienţa executivului. Mai precis, putem avea 
un nucleu al executivului compus din organele clasice (Guvern, mi- 
nistere, administraţie teritorială, administraţie locală), plus o serie 
de autorități administrative autonome, fiecare cu mandat limitat la un 
anumit domeniu de activitate (pensii, infrastructură, audiovizual etc.), 
care răspund în faţa Parlamentului, dar au, faţă de acesta, un grad 
de autonomie mult mai ridicat decât Guvernul. Astfel de autorităţi 
autonome ar putea fi create în domeniile în care se consideră că este 
dezirabil ca punerea în executare a legilor să se facă mai degrabă de 
către persoane neutre politic, decât de către persoane angajate politic. 
În această categorie ar putea fi incluse activităţile a căror funcţionare 
eficientă pretinde o continuitate în demersuri care să depășească 
durata unui mandat electoral (domeniul stabilităţii monetare, al 
securităţii sociale etc.) sau care trebuie, la modul absolut, să se situeze 
în afara disputelor politice (audiovizualul). Am propus acordarea de 
statut constituţional acestor autorităţi, în sensul introducerii unor 
reglementări în legea fundamentală care să se refere la durata manda- 
telor organelor de conducere (aceasta trebuie să depășească obligatoriu 


120. A. Hamilton, The Federalist Papers, nr. 70, ed. cit. 

durata ciclului electoral), revocarea pentru justă cauză, interdicţia 
comasării, divizării și modificării atribuţiilor autorităţilor, câteva 
cerințe minime pentru procedurile de reorganizare. 

Ultima parte a lucrării a fost dedicată valorilor sau obiectivelor 
pe care trebuie să le aibă executivul care ţinteşte spre realizarea 
standardelor de good governance. O abordare normativă a organizării 
puterii executive nu poate ocoli discutarea acestor valori. De regulă, 
constituţiile statelor democratice proclamă principiile care călăuzesc 
funcţionarea executivului. Respectarea lor în practica vieţii publice, 
care este vitală pentru menţinerea a ceea ce am numit acordul pre- 
constituţional al actorilor politici, depinde însă mai puţin de preve- 
derile propriu-zise ale Constituţiei și mai degrabă de măsuri cu grad 
mai mare de particularitate, caracteristice palierului legislativ. Astfel, 
pentru o aplicare eficientă a principiului responsabilităţii este necesar 
să fie inventariate lacunele sau reglementările defectuoase care le 
deschid funcţionarilor căi de eludare a responsabilității. Sarcina aceasta 
revine organizaţiilor nonguvernamentale, observatorilor politici Și, 
eventual, partidelor aflate în opoziţie. Aici, Constituţia şi instrumen- 
tele pentru a asigura aplicarea sa (controlul de constituţionalitate 
prin intermediul Curţii constituționale) rareori vor putea avea un rol 
esenţial în combaterea eludării responsabilităţii. În ceea ce priveşte 
legalitatea, am reamintit importanţa procedurilor ca bariere împo- 
triva puterii executivului. Respectarea acestora se asigură prin inter- 
mediul controlului judiciar, pe calea contenciosului administrativ, În 
sfârșit, am arătat că eficienţa nu este un scop în sine al puterii 
executive și, în general, al guvernării. Instrumentele pe care le consi- 
derăm esenţiale pentru democraţie, cum ar fi separaţia și echilibrul 
puterilor, sunt măsuri împotriva eficienţei puterii. De aceea, am 
afirmat că cineva care vorbește prea mult despre eficienţă în viaţa 
publică s-ar putea să fi un inamic al democraţiei. Pe de altă parte, 
un nivel minim de eficienţă reprezintă un scop pentru sistemul politic 
întrucât de acesta depinde acordul preconstituţional între actorii 
politici. Într-o abordare, să-i spunem, conservatoare, am arătat că, în 
ceea ce priveşte activitatea executivului descrisă ca executare a legilor 
prin recursul la coerciţie (enforcement), birocraţia clasică descrisă de 
Max Weber continuă să fie, în mod plauzibil, soluţia cea mai eficientă. 
Pentru funcţiile „noi” ale statului, modelul birocratic poate fi „adaptat”, 
în speranța ameliorării eficienţei, cu principii inspirate de noile 
curente ale managementului public (NPM). 

Concluzia generală pe care o formulez este aceea că soluţiile care 
să mărească gradul de compatibilitate al organizării executivului cu 
principiile statului de drept şi ale societăţii deschise nu se găsesc 
într-o „teorie generală a puterii executive”. Aceste soluţii trebuie să 
vizeze concilierea declaraţiilor de principii (unele prezente deja în 
Constituţie, altele repetate permanent în discursul public al politi- 
cienilor) cu practica efectivă a instituţiilor şi a forțelor politice. Din 
punctul meu de vedere, aceste soluţii presupun intervenţii punctuale!?! 
în textul Constituţiei, menite să blocheze măsuri cărora majorităţile 
parlamentare le pot conferi rang legislativ. În cuprinsul lucrării am 
sugerat care ar putea fi aceste intervenţii. 


121. Într-un pasaj memorabil, A.V. Dicey expune ceea ce el consideră reţeta 
reuşitei sistemului instituţional britanic în garantarea exerciţiului dreptu- 
rilor și libertăţilor fundamentale, şi anume atenţia îndreptată înspre 
remediile concrete împotriva violărilor: „Întreaga istorie a writ-ului de habeas 
corpus ilustrează atenţia predominantă arătată, în regimul constituțional 
englez, „remediilor” judiciare (remedies), adică procedurilor menite să garan- 
teze respectarea unui drept, prin care dreptul nominal este transformat 
într-un drept efectiv sau concret. Habeas Corpus Acts sunt, în esenţă, instru- 
mente de procedură, şi sunt menite, pur și simplu, să îmbunătățească 
mecanismul juridic prin intermediul căruia dreptul la libertate personală, 
recunoscut de lege, este respectat în mod efectiv. Aga cum este cazul întregii 
legislații puse în operă sub influenţa juriştilor, aceste acte normative au 
drept simplu obiectiv să rezolve dificultăţi concrete experimentate în practică. 

“Din acest motiv, Habeas Corpus Act din vremea lui Carol al II-lea era un 
instrument legislativ încă imperfect sau aplicat prea restrictiv, iar englezii 
au trebuit să aștepte încă aproape un secol și jumătate (1679-1816) până 
când procedura de garantare a dreptului de a fi scos de sub încarcerarea 
ilegală a fost completată. Totuși, modul acesta de a trata un drept fundamen- 
tal în felul juriștilor (lawyer-like) a avut, în ciuda tuturor defectelor sale, 
un merit fundamental, acela că legislaţia a ţintit în direcţia potrivită. Nu 
este nici o dificultate în a declara existența unui drept la libertate personală 
Și, în consecință, nici un câştig major nu rezultă din aceasta. Adevărata 
dificultate rezidă în a-i garanta aplicarea efectivă. Habeas Corpus Acts au 
atins acest obiectiv și astfel au făcut pentru libertatea englezilor mai mult 
decât ar fi putut face orice declaraţie de drepturi” (A.V. Dicey, Introduction 
to the Study of the Law of the Constitution, ediţia a 6-a, 1902, pp. 216-217; 
traducerea în română a capitolului V din lucrare, sub titlul „Dreptul la 
libertatea personală”, a apărut în Noua Revistă de Drepturile Omului, 
nr. 1/2009). 

Constituţia României privită din perspectiva 
supremaţiei dreptului (rule of law) 


Valentin Constantin 


1. Constituţia și așa-numitele 
„blocaje instituţionale” 


Motivul acestui text îl reprezintă discuţiile şi acţiunile în jurul 
revizuirii Constituţiei României. Cei care susţin necesitatea revizuirii 
Constituţiei fie aparţin clasei politice, fie sunt specialiști solicitaţi 
politic, iar argumentul lor liminar este acela că actul juridic de bază 
al organizării statului generează „blocaje instituţionale”. Ideea de 
„blocaj instituţional” care ar fi generat de carenţele Constituţiei, deşi 
este cu desăvârșire falsă, pare totuşi uşor de răspândit, deoarece 
observăm că este plauzibilă chiar și pentru o categorie relativ largă 
de juriști. Blocajele instituţionale au însă o cauză comună: depășirea 
sau deturnarea competenţelor pe care Constituţia le-a atribuit princi- 
palelor organe ale statului. 

Se uită prea uşor, sau poate pur şi simplu nu se știe, că presupo- 
ziţia fundamentală, adică presupoziţia de bază a oricărui sistem 
juridic modern este completitudinea. Aceasta înseamnă că sistemul 
juridic posedă resursele (în termeni de reguli, principii şi standarde 
juridice) pentru a soluţiona antinomiile normative din interiorul său, 
aparente sau reale. De asemenea, sistemul posedă resurse pentru a 
anihila ceea ce teoria dreptului numește incoerența praxiologică, 
fenomen ce apare atunci când aplicarea unei norme are drept conse- 
cință reducerea sau chiar anihilarea efectului altei norme de rang 
egal. Sau, cu alte cuvinte, atunci când aplicarea unei norme reduce 
efectul util al altei norme la un nivel inacceptabil, sau atunci când 
îi neagă pur și simplu efectul util. 


192 COMENTARII LA CONSTITUȚIA ROMÂNIEI 


O parte dintre resursele de care vorbeam se găsesc chiar în Consti- 
tuţie, altele, cum sunt principiile și standardele de interpretare, aparţin 
sistemului juridic în ansamblul său. De exemplu, principiul fundamen- 
tal conform căruia nici o interpretare juridică nu poate fi considerată 
validă dacă conduce la un rezultat absurd sau derezonabil, deşi nu 
este enunțat în Constituţie aparţine, incontestabil, sistemului juridic. 

La nivel constituţional antinomiile apar fie din diferende între 
organele statului care exercită una dintre cele trei forme clasice de 
putere în stat, în legătură cu întinderea propriilor competenţe, fie 
din exerciţiul unei competenţe prin depășirea limitelor (așa-numitele 
acte ultra vires), fie prin deturnarea competenţei (exerciţiul în alt 
scop decât scopul pentru care a fost conferită), 

Atunci când un organ principal posedă o competenţă ce constituie 
echivalentul exercitării unui veto, aceasta poate apărea doar în ma- 
terie normativă, niciodată în sfera formării organelor puterii sau ale 
administraţiei de stat. Cu alte cuvinte, nici o competență nu poate 
bloca instituţional statul, pentru că orice interpretare a conţinutului 
sau a întinderii competenţelor ce ar conduce la un astfel de rezultat 
pune în discuție continuitatea statului. Or, un asemenea efect juridic 
este inadmisibil. Din fericire, Constituţia posedă un organ care tran- 
șează diferendele de acest tip, numite conflicte juridice de natură 
constituțională, și căruia, prin revizuirea din anul 2003, i s-a atribuit 
în mod expres competenţa. Din nefericire, Curtea trebuie sesizată, 
pentru că nu se poate sesiza ex officio. În consecinţă, Curtea Consti- 
tuţională este aptă să rezolve orice criză având la bază conflictele 
generate de competenţe, în alți termeni, orice conflict juridic de 
natură constituțională. Curtea Constituţională este aptă să dizolve 
orice antinomii deoarece posedă un întreg arsenal de principii şi 
standarde juridice care o pot ghida şi pot justifica alegerea?. Prin 
urmare, Constituţia nu trebuie revizuită pentru eliminarea blocajelor 
instituţionale, ea trebuie însă explicată și aplicată periodic de Curte 
în diversele configurații conflictuale. 

Și totuși Constituţia României ar trebui revizuită, însă în cu totul 
alt scop decât acela de a satisface nevoile tactice sau strategice ale 


1. În legătură cu natura „blocajelor instituţionale”, vezi Dan Claudiu Dănișor, 
„Despre impasul sistemului constituţional românesc”, Noua Revistă de 
Drepturile Omului, nr. 2/2009, pp. 16 și passim. 

2. După aderare, Curtea Constituţională se poate servi şi de principiile gene- 
rale de drept sau de standardele juridice recunoscute în dreptul comunitar. 

combatanţilor politici din stat care doresc o redistribuire de atribuţii 
în favoarea organelor statului pe care le controlează. Textul care 
urmează încearcă să argumenteze faptul că în Constituţie există o 
serie de „contradicții teleologice” care justifică o revizuire. Deşi a 
enunțat în mod expres și probabil în mod adecvat valorile fundamen- 
tale ale statului, această Constituţie nu a reușit să instituie şi un 
ansamblu suficient de coerent și eficace de norme destinate realizării 
valorilor şi/sau nu a asigurat mijloacele materiale necesare realizării 
scopurilor. Din punct de vedere juridic, aceste inadecvări reprezintă 
contradicţiile ei teleologice. 

_Recentul raport al Comisiei Prezidenţiale de Analiză a Regimului 
Politic şi Constituţional din România și-a ales titlul „Pentru consoli- 
darea statului de drept”. Ceea ce rămâne frapant pentru mine este 
faptul că, la rigoare, foarte puţine observaţii sau sugestii din acest 
raport au legătură directă cu statul de drept”. Iar acest fapt mă 
determină să reiau o idee mai veche, aceea că principala problemă 
a Constituţiei României din 1991 este problema explicării ei în ter- 
menii de stat de drept. Această explicare este importantă dacă acceptăm 
observaţia lui Mancur Olson că informaţiile privind bunurile publice 
sunt ele înseși bunuri publice. Am impresia că în acest moment, 
privaţi de o interpretare loială și fermă juridic a Constituţiei noastre, 
suntem privaţi de cel mai important bun public, de încrederea în 
eficacitatea protecţiei sale. 


1.1. Constituţiile Europei continentale, între supremaţia 
dreptului şi interpretarea republicană a competenţelor 
organelor puterii de stat 


1.1.1. Ambiguitatea sintagmei „stat de drept” 


Constituţia României din 1991 nu este o continuare, în manieră republi- 
cană, a constituţiilor din secolul trecut, care au precedat fenomenele 
totalitare succesive, de tip cvasi-fascist, comunist și naţional-comu- 
nist. Și aceasta nu pentru că autorii ei ar fi fost bine ancoraţi în 
ideologia statului de drept. Principala intenţie a Constituţiei României 
din 1991 nu a fost aceea de a recupera o democraţie pierdută, ci de 


3. Vezi textul integral la www.presidency.ro. 

a crea premisele integrării statului în comunitatea politică a statelor 
Europei Occidentale. Ea nu a fost o simplă aculturaţie, căutarea 
unui model, ca în cazul Constituţiei din 1923. Ea și-a propus să facă 
posibilă, şi a făcut de fapt posibilă aderarea statului la Consiliul 
Europei, la Tratatul Atlanticului de Nord și la organizația creată 
prin tratat și, finalmente, la Comunitatea și la Uniunea Europeană. 
Codificarea unor norme și principii fundamentale ale statului de 
drept, în sensul de stat organizat ca o democraţie liberală, a fost 
condiţia liminară a aderării la toate aceste organizaţii. Toate aceste 
comunități politice internaţionale au avut ca presupoziţie existența 
unui nivel de omogenitate politică, iar declararea formală a „statului 
de drept” nu a fost decât pragul acestei omogenități. Însă, din păcate, 
sintagma „stat de drept” este suficient de ambiguă pentru ca să 
devină aproape inutilizabilă pentru cineva care ar trebui să explice 
clar și precis criteriile și condiţiile statului de drept. 

De aceea, tratatele europene postbelice, începând cu Statutul 
Consiliului Europei, nu vorbesc despre stat de drept, ci vorbesc 
despre „rule of law”, echivalat în versiunea franceză a tratatului cu 
„preeminenţa dreptului”!. Sintagma „domnia legii”, pe care o utili- 
zează autorii Raportului prezidenţial, are un conţinut diferit atât de 
„rule of law”, cât și de „preeminenţa dreptului”. Este adevărat că 
uneori cuvântul englezesc „law” se poate traduce prin „lege”, însă în 
acest caz el trebuie tradus prin „drept”, ipoteză în care include 
explicit Constituţia. „Domnia legii” sugerează un ataşament la con- 
cepţia republicană clasică, conform căreia Constituţia nu are o apli- 
cabilitate juridică directă ; cu alte cuvinte, judecătorii nu o pot aplica, 
ei aplică doar legea, chiar dacă legea ar putea să fie, virtual, în 
contradicţie cu Constituţia. Pentru a explica sursele ambiguităţilor 
pe care le relevă sintagma „stat de drept”, vreau să reamintesc că în 
cultura politică și constituţională a statelor membre ale Uniunii 
Europene, pe care unii o consideră totuși suficient de omogenă?, 
există de fapt două școli doctrinale care au fost numite, una etatistă, 


4. Ce înseamnă rule of law ca și caracteristică a Constituţiei Angliei a fost 
explicat clar și precis de A.V. Dicey, Introduction to the Study of the Law 
of the Constitution, ediţia a 10-a, The McMillan Press, Londra, 1959, pp. 188 
și passim. 

5. Vezi J. Gerkrath, L'émergence d'un droit constitutionnel pour l'Europe, 1997, 
pp. 33 sqq. 

cealaltă contractualistă. Pentru prima școală statul există în sine, 
„ca un dat istoric și sociologic”, iar Constituţia nu reprezintă altceva 
decât ordinea sa juridică de bază, este actul „care organizează puterea 
şi definește limitele ei în raport cu cetăţenii”. În această concepţie 
Constituţia este un act — e adevărat, cel mai important —, însă este 
unul pe care puterea constituantă îl poate modifica cu o relativă 
lejeritate. Cei care guvernează insuficient sau prost vor susţine inva- 
riabil, sau poate cu mici variaţii, că de fapt guvernează incomod: 
„Prea multe echilibre, adică prea multe limitări ! Trebuie să revizuim 
Constituţia”. Cealaltă doctrină, cea contractualistă, contestă legiti- 
mitatea oricărei puteri care nu a fost creată originar de Constituţie. 
În această concepţie Constituţia este „constitutivă”, în sensul că fără 
ea nu există „nici putere politică legitimă, nici putere constituantă, 
nici popor şi nici măcar naţiune în sens politic”. Constituţia devine 
în acest caz dificil de modificat, chiar şi atunci când nu conţine 
bariere formale la revizuire (cazul Constituţiei britanice). 

Aceste două concepţii conturează suficient de clar două modele 
occidentale de stat care se definesc ambele ca democraţii liberale. 
Primul a fost descris ca fiind modelul francez, celălalt ca fiind modelul 
american. Există deosebiri considerabile între aceste modele, iar 
distincţiile pun în lumină faptul că numai modelul american asigură 
o supremație efectivă a dreptului. 

În primul rând, modelul american este bazat pe o separație netă 
a puterilor. El a reușit o separare a puterilor executivă și legislativă pe 
care modelul francez nu o poate susţine de facto, decât în așa-numi- 
tele „perioade de coabitări”. Modelul francez menţine doar o relativă 
separație funcţională, pentru că în diferitele variante ale acestui 
model subordonarea executivului față de legislativ este doar nomi- 
nală. De facto, separaţia este doar accidentală; ea poate rezulta 
uneori dintr-o anumită configuraţie de putere politică în Parlament. 

În al doilea rând, în modelul american nici un organ al statului 
care exercită puterea nu este considerat mai reprezentativ decât 
altul şi nimeni nu reprezintă „interesul public” sau „binele public” 
într-o manieră globală. În schimb, în modelul francez se vorbeşte 
mereu despre primatul legislativului, care este mai reprezentativ 
decât Guvernul, iar Președintele consideră că votul direct este în sine 
o sursă de reprezentativitate, de aceeași natură cu reprezentativi- 
tatea Parlamentului. Evident că această ultimă teză este rezonabilă 

doar dacă desconsiderăm principiul pluralismului. O caracteristică 
a modelului francez este antiparlamentarismul latent pe care îl 
exploatează, cel mai adesea cu succes, populiştii?. 

În al treilea rând, modelul american limitează puterea legislativă 
și o supune controlului judiciar. În schimb, în modelul francez puterea 
legislativă este nelimitată. r 

În al patrulea rând, modelul american se bazează pe un control 
judiciar extins. Nici un act al executivului nu poate fi sustras contro- 
lului judiciar. Modelul francez asigură un control limitat al execu- 
tivului, deoarece o serie de acte se bucură de o imunitate legală, cu 
alte cuvinte sunt sustrase controlului judiciară. Judecătorul este aici 
parte a unei autorităţi publice, și nu a unei puteri publice. Nefiind 
ales de popor sau naţiune, singura sursă legitimă de putere în stat 
în opinia republicanilor, judecătorul nu poate bloca sau modifica prin 
decizia sa nici legislaţia și nici măcar normele generale din sectorul 
reglementar al Guvernului. 

Este clar că modelul american are la bază neîncrederea în putere; 
invers, modelul francez se bazează pe încrederea absolută în putere 
şi pe supraestimarea așa-numitei „legitimităţi politice”. Este suficient 
de clar că modelul american este modelul supremaţiei dreptului. În 
Europa continentală, Constituţia Germaniei este, desigur nu întâm- 
plător, cea mai apropiată de acest model. 

Voi da un singur exemplu de republicanism care este, sper, suficient 
de concludent. Într-un caz celebru, Consiliul Constituţional Francez a 


6. Chestiunea a fost expusă în doctrina germană de drept constituțional: „În 
statul constituţional democratic, Parlamentul deţine primul rang, fiind 
organul principal care dispune de o legitimare democratică directă. Chiar 
și într-o democraţie prezidenţială, el beneficiază de o legitimitate parti- 
culară, din moment ce reprezintă diversitatea poporului pluralist şi apare, 
într-un anumit fel, ca o oglindă, ca un larg forum al naţiunii”, vezi Peter 
Hăberle, L'Etat constitutionnel, Presses Universitaires d'Aix-Marseille & 
Economica, Paris, 2004, p. 172. 

7. „Aşa cum îl putem înţelege în Franţa în lumina tuturor acestor experiențe, 
antiparlamentarismul nu se reduce la criteriul instituţiei parlamentare și 
la derivele sale, ci corespunde unei aversiuni mai globale pentru orice formă 
de intermediere colectivă între cetăţeni și putere ; un fel de naţional-populism”, 
apud Benoât Jeanneu, „Lantiparlementarisme d'hier à aujourd’hui”, Pouvoirs, 
64/1993, p. 24. 

8. Articolul 5 din Legea contenciosului administrativ cuprinde o întreagă listă 
de acte administrative exceptate de la controlul judiciar. 

9. Această prezentare a celor două modele este tributară profesoarei E. Zoller. 
Vezi Introduction au droit public, Dalloz, Paris, 2006, pp. 147-218. 

afirmat că legile adoptate prin referendum de poporul francez nu pot 
face obiectul controlului de constituţionalitate înainte de promulgare, 
pentru că ele constituie expresia directă a suveranității naţionale. Acest 
argument se susţine pe o ideologie republicană care se opune în mod 
deschis supremaţiei dreptului sau statului de drept, deoarece contestă 
posibilitatea limitării prerogativelor poporului prin Constituţie. 


1.1.2. Limbajul juridic al Constituţiei și limbajul 
politic al doctrinei juridice 


Mi se pare important să menţin o anumită distanţă faţă de doctrina 
noastră de drept public de inspiraţie franceză, care se raportează 
constant la tipul ideal republican. Pentru că, pe de-o parte, deși 
Franţa a fost sursa tradiţională a aculturaţiilor noastre juridice, în 
acest moment, între Constituţia Franţei şi Constituţia României 
există diferențe majore. Ca termen de referinţă, Constituţia Franţei 
părea în 1991 un model mai îndepărtat. Consider, de exemplu, că 
discuţiile prelungite despre prezidenţialism, semiprezidențialism și 
parlamentarism mută, oarecum arbitrar, centrul de greutate al unei 
analize constituţionale, de la Constituţia noastră concretă, la consti- 
tuţiile de tip civil law în general. Mulţi vor spune că problema pe 
care încerc să o expun este o falsă problemă, deoarece majoritatea 
constituţiilor republicane de pe continent au fost revizuite parțial 
după al Doilea Război Mondial, au incorporat norme caracteristice 
lui rule of law și au instituit curți constituţionale, păstrând însă și 
structura republicană. Observaţia este fără îndoială corectă. Este, de 
asemenea, parţial corect, că majoritatea statelor care aparțin Comu- 
nităţii și Uniunii Europene sunt state care asigură în mod efectiv 
preeminenţa dreptului. Însă jurisprudenţa Curţii de la Strasbourg 
indică suficiente derapaje şi sugerează limite considerabile ale pro- 
tecţiei constituţionale a drepturilor omului în plan intern. Chiar 
dacă au funcţionat ca state de drept în perioada de stabilitate și 
prosperitate postbelică, nu am certitudinea că, în regim de criză 
economică și socială severă, constituţiile europene pot opune even- 
tualelor derive autoritare sau totalitare o rezistență mai mare decât 
a opus, la vremea ei, Constituţia de la Weimar. 

Consecutiv, limbajul împrumutat sau aculturat din Franţa, pe care 
de altfel doctrina l-a și transmis Constituţiei prin redactorii ei, suferă, 
în opinia mea, de o regretabilă inadecvare. De pildă, dacă am spune 

a 


„competență” în loc de „atribuţie” putem obţine ceva mai multă supleţe 
în limbaj, deoarece am putea spune cândva „atribuiri de competenţe”, 
însă ar fi ceva mai dificil să spunem „atribuiri de atribuţii”. La fel, 
termenul „organ” este preferabil celui de „instituţie”, pentru că în 
Știința juridică acesta din urmă posedă două sensuri. lar sensul din 
dreptul public este cel recent. În schimb, termenul „organ” exprimă 
un singur sens, desemnează o parte din structura unei organizaţii 
prin care se formează voinţa juridică a organizaţiei. Iar în acest sens, 
organizaţiile sau persoanele juridice nu sunt nimic altceva decât 
structuri de organe. Nu consider nici termenul „autoritate publică” 
prea inspirat. Acesta nu distinge între organe care reprezintă puterea 
executivă şi organe care reprezintă doar administraţia de stat și sunt 
subordonate puterii executive. Mă opresc aici, pentru că nu doresc 
să fac din terminologie un subiect în sine. Sper însă ca această distanţă 
faţă de doctrina franceză să nu prejudicieze claritatea contribuţiei mele. 


2. Constituţia României din 1991 — prima constituţie 
care declară supremaţia dreptului 


2.1. Valorile şi principiile fundamentale 


Articolul 1 (3) din Constituţia României îndeplinește funcţiile unui 
preambul constituțional. El nu este perceput ca atare de către cei 
care comentează Constituţia, datorită faptului că a fost plasat după 
două alineate, unul care enunţă caracteristicile politico-juridice ale 
câmpului ei spaţial de validitate și altul care prescrie forma de 
guvernământ. Redactorii nu au simţit însă nevoia să precizeze forma 
de guvernământ, dacă este republică parlamentară, prezidenţială 
sau mixtă, au cedat această misiune profesorilor de drept consti- 
tuțional. Fac această remarcă pentru că alte constituţii au simţit 
nevoia precizării. Faptul că precizarea nu este inutilă e dovedit de 
diferenţa de opinie prezentă la noi: deşi pentru unii este clar că 
România este o republică parlamentară, o parte influentă din doctrina 
de drept constituţional o consideră totuși republică semiprezidenţială. 

Consider că articolul 1 (3) îndeplinește funcţiile unui preambul, 
deoarece el afirmă un nucleu de valori superioare oricăror alte valori şi 
instituie directive generale obligatorii pentru organele statului și pentru 

cetățeni. Aceștia nu numai că trebuie să se abţină de la orice comporta- 
ment de natură să compromită valorile, dar trebuie să le și promoveze, 
în acord cu fidelitatea pe care o datorează Constituţiei. Altfel spus, 
noţiunea de valoare supremă implică un consens primar asupra exis- 
tenţei şi poziţiei ierarhice a valorilor și, în caz de erodare a consensului, 
interdicţia de a le repune în discuţie. Valorile supreme sunt intangibile. 
Valorile supreme pun, de asemenea, limite juridice tendinței constante 
a inteligenţei umane, expusă permanent emoţiei, de a nu putea men- 
ţine întotdeauna distincţia între ceea ce este important și ceea ce este 
relativ marginal. Aceasta este înțelepciunea Constituţiei și virtutea ei 
de ultim resort, aceea de moderatoare a exceselor competiţiei politice. 

Sintagma „în spiritul idealurilor Revoluţiei din decembrie 1989” 
a devenit deja o sursă de confuzii. Așa cum observa un analist neutru, 
toate revoluțiile europene din 1989 au în comun absenţa elitelor 
revoluţionare, a unei ideologii şi lipsa de organizare a maselor. În 
aceste condiţii, urmează întrebarea firească: cine este depozitarul 
idealurilor Revoluţiei? În opinia mea, singurul răspuns acceptabil 
este: Constituţia însăși. Această sintagmă, ca de altfel şi sintagma, 
ceva mai problematică, care o precedă — „în spiritul tradiţiilor demo- 
cratice ale poporului român” — sunt pur și simplu amprente stilistice 
ale celor care au redactat Constituţia. Autorii au crezut că trebuie 
să adauge un plus de legitimitate valorilor, mai precis, să legitimeze 
atât valorile, cât și poziţia lor ierarhică. Revendicarea „tradiţiilor 
democratice” este însă destul de confuză, deoarece Constituţia din 1991 
reprezintă ruptura faţă de două regimuri totalitare succesive: unul 
de tip nazist, iar celălalt comunist. Pe de altă parte, nimeni nu ar 
putea susţine, în mod rezonabil, că în sistemul politico-juridic care 
a precedat dictaturile de dreapta și de stânga din România, nivelul 
democraţiei liberale a atins nivele excepționale, nivele de referință. 


2.1.1. Valorile supreme ale Constituţiei României 


Enumerarea valorilor supreme are un rol practic extrem de important, 
deoarece valorile constituie criteriul interpretării fidele, sau cel puţin 
loiale, a Constituţiei. Nu poate fi admisă o interpretare ce relativizează 
acest set de valori. Pe de altă parte, trebuie subliniat că valorile 
supreme nu posedă un conţinut care să fie caracteristic României. Și 
aceasta se datorează faptului că idealul cel mai clar și mai precis al 
poporului român a fost acela de a fi inclus în comunitatea democraţiilor 

liberale din Europa și în comunitatea Tratatului nord-atlantic. Așa 
cum am arătat deja, a fost un scop politic concret, care impunea un 
model constituțional compatibil cu cel al viitorilor parteneri și aliați. 
Valorile supreme și cele general acceptate în sistemul nostru de drept 
au urmat și sunt strâns legate de valorile occidentale. Ca atare, noţiuni 
precum „stat de drept”, „demnitate umană” sau „societate democratică” 
au un conţinut conform cu conţinutul care rezultă din Statutul Consi- 
liului Europei, din jurisprudenţa Curţii de la Strasbourg sau din 
tratatele institutive ale Comunităţii și Uniunii Europene. Ar fi arbitrar 
să le atribuim alt sens. Acest fapt al convergenţei valorilor fundamen- 
tale are consecinţe practice considerabile, pe care însă spaţiul acordat 
nu îmi permite să le dezvolt. Pe de altă parte, respectarea strictă a 
principiilor şi valorilor supreme reprezintă în mod practic testul 
efectivităţii Constituţiei ca şi constituţie a unui stat de drept. 


2.1.2. Supremaţia Constituţiei 


Supremaţia Constituţiei este o sursă a stabilităţii ei. O Constituţie 
este făcută ca să traverseze şi să supravieţuiască războaielor, crizelor 
economice globale, unor perioade de ineficienţă socială și/sau eco- 
nomică, fluctuaţiilor de opinie publică, inclusiv perioadelor de scădere 
dramatică a încrederii populare în organele statului şi, în general, 
trebuie să supravieţuiască oricărui tip de instabilitate socială sau 
politică, indiferent de cauze sau de context. Supremaţia constituţiei 
unei democraţii liberale implică faptul că orice conflict de interpre- 
tare este tranșat de o instanţă de ultim resort, Curtea Constituţională, 
Și că această instanţă are atât plenitudinea competenţei juridice, cât 
și capacitatea de a le acoperi. Aceasta presupune ca prin Constituţie 
sistemul juridic să fie considerat închis și presupune ca în corpul 
judecătorilor să se regăsească într-o proporţie suficientă indepen- 
denţa și înțelepciunea, erudiţia și imaginaţia, curajul şi atașamentul 
constant și uniform pentru valorile supreme, probat mult înainte de 
numirea în funcţie. Insist asupra caracterului complet al Constituţiei 
pentru că o constituţie cu lacune este în contradicţie logică cu pretenţia 
de supremație. Supremaţia Constituţiei nu se rezumă însă, cum se 
mai poate citi în doctrina noastră de drept constituţional, la faptul 
că fixează condiţiile de validitate ale legislaţiei. Acest tip de supre- 
maţie nu este o trăsătură distinctivă a statului de drept, toate consti- 
tuţiile statelor totalitare au afirmat primatul constituţiei lor asupra 

legislaţiei. În statele totalitare, normele Constituţiei sunt simple 
„voci pioase” pe care legislatorul le ascultă uneori mai mult, iar 
alteori mai puţin. De regulă, mai puţin. Este suficient să reflectăm 
nu doar la numărul excepțiilor de neconstituţionalitate admise la 
noi, ci la substanţa care a scăpat legislatorului. Cu această semni- 
ficaţie era perfect inutil ca principiul să fi fost afirmat de Constituţia 
noastră. Supremaţia Constituţiei şi a legilor este supremaţia dreptului 
asupra voinței oamenilor, indiferent dacă ei acţionează ca organe ale 
statului, ca grupuri de interese sau ca popor în cadrul unui referendum. 
Supremaţia Constituţiei, echivalentul lui rule of law sau al anticului 
nomos basileus, este principiul institutiv al statului de drept. 

Cel mai inconfortabil aspect al supremaţiei Constituţiei este, pen- 
tru unii, acela că prin exerciţiul puterii constituante poporul şi-a 
limitat suveranitatea. Însă acesta este un fapt pe care nu-l putem 
pune în discuţie decât din perspectiva doctrinei franceze. Constituţia 
României probează pe deplin autolimitarea voinţei poporului. Prin 
Constituţie, poporul român și-a limitat dreptul de iniţiativă legis- 
lativă în materie fiscală, în materia relaţiilor internaţionale, în materie 
de amnistie și de grațiere. Și nu există nici un mecanism juridic prin 
care poporul suveran și-ar putea revoca direct și comod reprezen- 
tanții. Mai mult, chiar și în procedura de revizuire a Constituţiei, 
poporul posedă un drept de a propune revizuirea, dar nu este singurul 
care posedă acest drept, și mai este implicat abia la finalul procedurii, 
atunci când aprobă revizuirea prin referendum. Însă juridic, în cen- 
trul procedurii de revizuire se află reprezentanţii săi, deoarece Parla- 
mentul poate bloca orice propunere populară de revizuire a Constituţiei, 
adică poate limita voinţa poporului suveran. 

Sursa stabilităţii Constituţiei nu o mai reprezintă așadar faptul 
că opiniile poporului despre organizarea statului rămân în mod necesar 
stabile. Poporul și-a autolimitat voinţa suverană, pentru că a atins 
prin Constituţie toate obiectivele sale politice (numite generic în 
textul Constituţiei „idealuri ale Revoluţiei din decembrie 1989”). A 
instituit drepturi fundamentale efective, s-a protejat într-o anumită 
măsură de riscul, permanent prezent într-o societate modernă, ca 
grupuri de interese speciale, cum sunt partidele politice, să utilizeze 
organele și resursele statului pentru obiective care s-ar putea înde- 
părta, mai mult sau mai puţin, de la voința sa. Desigur, aceasta nu 
înseamnă că poporul a realizat deja pe deplin toate obiectivele politice 
ale unui stat de drept. 

2.1.3. Pluralism politic, pluralism, societate deschisă 


Principiul pluralismului reprezintă garanţia juridică generală a societăţii 
deschise. Principiul pluralismului politic are o versiune slabă care 
implică ideea că mai multe partide politice trebuie să poată participa 
la competiţia pentru putere. Este slabă, deoarece în această versiune 
principiul a avut o aplicare, este adevărat, restrânsă, chiar și în regi- 
murile totalitare. De exemplu, în Polonia comunistă. În consecinţă, 
valoarea sa supremă nu trebuie confundată cu diversele versiuni ale 
principiului pluralismului politic şi, în orice caz, nu poate fi atașată 
unei versiuni minimale de aplicare a principiului”. Pluralismul politic 
nu înseamnă că statul are doar obligaţia de a tolera pluralismul; 
altfel spus, nu se rezumă la principiul negativ. În statul de drept, 
principiul pluralismului politic implică o obligaţie pozitivă, obligația 
de a promova pluralismul și, implicit, obligaţia de a-l garanta. 

Pluralismul susţine efectivitatea mecanismelor de separație și 
echilibrare a puterilor, acţionând în interiorul puterii de stat. Mă refer 
la echilibrul dintre majoritate şi minoritate. Însă, nu întotdeauna 
majorităţile calificate sau consolidate sunt considerate ca aplicări 
directe ale principiului pluralismului politic. De exemplu, în cazul legii 
organice, se consideră că majoritatea specială este instituită în primul 
rând în interesul stabilităţii legii, dar această majoritate specială 
servește și scopul pluralismului, pentru că asociază unul sau mai 
multe grupuri politice minoritare la decizie. Însă atunci când un organ 
al puterii de stat exercită o competenţă de numire a persoanelor care 
vor compune un alt organ al statului, apare ceva mai clar că regula 
majorităţii calificate promovează în primul rând pluralismul. 

Principiul pluralismului implică și aplicări mai extinse decât cele 
pe care le cunoaște sistemul nostru de drept. De pildă, se știe că 
Uniunea Europeană utilizează în scopul protecţiei statelor mici, care 
deţin un număr prea puţin semnificativ de voturi ponderate, tehnica 
dublei majorităţi. Ar fi deplasat dacă ne-am gândi că și în sistemul 
intern am putea să oferim grupurilor politice minoritare garanții 
efective de pluralism, instituind, în anumite domenii, dubla majori- 
tate de voturi şi de partide reprezentate în Parlament? 


10. Vezi Bianca Selejan-Guţan, comentariul la art. 8, în care textul este dedicat, 
aproape exclusiv, pluralismului politic, I. Murariu, E.S. Tănăsescu (coord.), 
Constituţia României — Comentariu pe articole, CH Beck, București, 2008, 
pp. 82-92. 

Actualul prag electoral înalt acţionează în mod cert într-un sens 
contrar principiului pluralismului. Nu susţin însă că nu ar trebui să 
existe nici un prag electoral. Însă fără îndoială că o lege electorală 
care ar tinde să ridice acest prag, ar trebui respinsă în numele prin- 
cipiului pluralismului politic. Trebuie respinsă, de asemenea, în numele 
pluralismului, orice iniţiativă de revizuire a Constituţiei care ar avea 
ca efect previzibil reducerea numărului de partide parlamentare. 

Și, dacă este adevărat că pluralismul nu trebuie redus la plura- 
lismul politic, nici discuţia despre societatea pluralistă nu poate fi 
redusă la constatarea și explicarea principiului constituțional. Doar 
existenţa unor structuri (grupuri) ale societăţii civile care, deşi nu 
posedă funcţii sau competenţe politice, au totuși suficientă influenţă 
politică, ne-ar permite să vorbim de o societate pluralistă. Probabil 
că unii, în acord cu Robert Dahl, vor susține că James Madison a 
exagerat importanța mecanismelor constituționale de control al tiraniei 
majorităţii şi că a subestimat „inerentul echilibru (checks and balances) 
al oricărei societăţi pluraliste”!!. 

Însă acest echilibru depinde de o chestiune de fapt, de forţa societăţii 
civile, adică de existenţa unei societăţi pluraliste, în care interesele 
sunt organizate. Dar atunci când societatea civilă se află într-un 
stadiu, să-i spunem, incipient, prudenţa care impune întărirea meca- 
nismelor constituţionale de control și instituirea unor noi mecanisme 
funcţionale nu poate fi considerată în nici un caz excesivă. Pentru că 
partidele vor ezita aproape întotdeauna să includă în decizia politică 
grupurile care nu posedă putere politică, cu atât mai mult pe acelea 
care nu posedă o organizare și, implicit, o reprezentare juridică. 

Se știe cât de dificilă este organizarea oamenilor în grupuri care 
să urmărească în mod constant un interes comun. Statul trebuie să 
stimuleze în mod efectiv organizarea nonguvernamentală şi nu prin 
alocări virtuale și/sau simbolice, așa cum este actuala cotă derizorie 
din impozitele pe venit. 


2.1.4. Separaţia și echilibrul puterilor în stat 


Se poate observa, prima facie, că orice constituţie creează pentru 
organele care exercită puterea în stat o serie de competenţe exclusive 
și o serie de competenţe în cadrul cărora mai multe organe intervin 


11. R. Dahl, A Preface to Democratic Theory, University of Chicago Press, 1956, 
p. 22. 

succesiv. Toate aceste competenţe trebuie, în mod necesar, echilibrate. 
Problema echilibrului are un element intrinsec, pe care doctrina 
noastră de drept constituţional nu l-a pus niciodată, după știința 
„mea, în discuţie. Este vorba de faptul că în constituţia care consacră 
supremaţia dreptului, o competenţă exclusivă nu trebuie confundată 
cu una discreționară. Organele care exercită puterea în stat nu 
posedă drepturi. Doar drepturile ar putea fi exercitate discreţionar, 
nu și competențele. Rule of law nu recunoaște puterea discreţionară, 
ci doar puterea limitată. Pentru că orice putere discreţionară implică 
un spațiu de manevră pentru exerciţiul ei arbitrar. 

Doctrina noastră juridică a deplasat constant centrul de greutate 
al analizei Constituţiei de la statul de drept la regimul politic. Consti- 
tuţia României tratează distincţia între regimul parlamentar și cel 
prezidenţial ca lipsită de importanţă, pentru că statul de drept poate 
funcţiona și într-un regim prezidenţial care ar copia fidel modelul 
american şi într-un regim parlamentar ca, de exemplu, în Germania. 
Însă modelul din Statele Unite ale Americii nu poate fi copiat prea 
ușor. Există persoane care militează pentru o republică parlamentară. 
Dar România este deja o republică parlamentară, care nu menţionează 
în mod expres acest fapt în Constituţie. Ar fi trebuit să o facă? 

La alineatul 4 al articolului 1, plecând de la o diviziune tripartită 
clasică a funcţiilor statului, Constituţia stabileşte principiul funda- 
mental de organizare a statului. La acest nivel avem imaginea statului 
ca o structură de organe, în principiu specializate, dar care, de cele 
mai multe ori, exercită funcţii complexe. Pentru că în statul de drept 
nu există o natură a organului care să influenţeze decisiv compe- 
tențele ci, dimpotrivă, competențele domină natura organului. Iar 
dacă statul, ca organizaţie sau ca persoană juridică, nu este nimic 
altceva decât o structură de organe, organele statului nu sunt decât 
structuri de competenţe. 

La rândul ei, o funcţie a statului, de exemplu funcţia legislativă, 
implică în statul de drept trei competenţe: iniţiativa legislativă, 
decizia legislativă și vetoul legislativ. Aceeași schemă funcţionează 
și la celelalte nivele de producţie normativă. Separaţia puterilor în 
stat operează la nivelul competenţelor, și nu la nivelul funcţiilor. 
Funcţiile sunt noţiuni prea abstracte sau, altfel spus, sunt unităţi 
prea mari pentru a putea menţine o balanţă în echilibru. De aceea, 
sunt necesare subdiviziuni, iar competențele reprezintă tocmai aceste 
subdiviziuni. Constituţia României instituie întotdeauna un primat 

al unui organ, pentru că nu găsim nicăieri o suprapunere de competenţe 
identice sau de aceeași natură, care să conducă, în caz de conflict, la 
un blocaj instituțional. 

Comparat cu statul totalitar, statul de drept funcţionează ceva 
mai complicat și, de aceea, în timp de război principiile organizării 
sale cedează în faţa circumstanțelor excepţionale și, corespunzător, 
separaţia și echilibrul puterilor se estompează. Aceasta deoarece, 
după cum reamintea recent un judecător american de la Curtea 
Supremă: „constituţia nu este un pact sinucigaş”. 


„Principiul separaţiei și echilibrului puterilor în stat este unul 
obiectiv și neutru. El nu admite contraargumente factuale. De exemplu, 
nu putem susţine că nu există nici un pericol de abuz de putere 
bazându-ne doar pe faptul că nici un organ de stat nu și-a depășit 
competențele în ultimii ani. De pe această bază, nu putem susţine 
că ar trebui să eliminăm o formă de control pentru că stânjenește 
activitatea unui organ de stat. Principiul separaţiei și al echilibrului 
este absolut impermeabil la astfel de argumente și nu poate fi eliminat 
din guvernământul democraţiei liberale cu argumente bazate pe 
eficienţă. Doi judecători celebri ai Curţii Supreme a Statelor Unite 
au enunțat în mod clar acest lucru: „Doctrina separaţiei puterilor nu 
a fost adoptată de Convenţia din 1787 pentru a promova eficienţa, 
ci pentru a împiedica exerciţiul puterii arbitrare”. 

Echilibrul de putere este un scop juridic constituţional intangibil, 
deoarece Constituţia României preţuiește doar stabilitatea și eficienţa 
care constituie roade ale compromisului politic, nu și stabilitatea și 
eficienţa care sunt fructul dominaţiei. Pe scurt, principiul constitu- 
ţional seamănă cu principiul echilibrului de putere care modelează, 
încă, strategiile actorilor statali în relaţiile internaţionale. El impune 
ca orice putere în stat să fie limitată şi echilibrată. 

Nu natura regimului politic este importantă într-un stat de drept, 
ci mai degrabă în ce măsură organizarea competenţelor organelor 
care exercită o formă de putere în stat creează o separație și un 
echilibru efective, care să ofere poporului garanţii împotriva derivei 
totalitare și, în general, împotriva oricărui abuz de putere (acte ultra 
vires, în terminologie juridică). 


206 COMENTARII LA CONSTITUȚIA ROMÂNIEI 


2.1.5. Înşelătorul contraargument comparatist 


Cineva ar fi probabil tentat să întrebe: „De unde, sau de ce, această 
insistenţă asupra principiului separaţiei puterilor, pentru că dacă ne 
uităm la partenerii noștri din Uniune, chiar la cei care au adoptat 
modelul statului de drept imediat după război, observăm constituții 
care posedă mecanisme de echilibru inferioare Constituţiei noastre, 
poate chiar și garanţii inferioare în materia drepturilor fundamentale ?”. 

Constituţiile statelor de civil law din Europa Occidentală nu s-au 
reformat radical pentru că menţinerea democraţiei liberale nu părea 
problematică. Nu întâmplător, constituţiile care au dat un efect util 
mai extins principiului separaţiei şi echilibrului au fost cele ale 
statelor care au traversat cel puţin un regim totalitar, de exemplu, 
Germania sau Spania. În ce ne privește, am traversat succesiv două 
regimuri totalitare de tip diferit, și bunul-simţ ne spune că se cuvine 
să fim de două ori mai prudenţi. Concluzia este aceea că, atât timp 
cât un stat funcţionează ca un stat de drept, chiar dacă nu posedă 
toate garanţiile formale dezirabile, nu există nici un interes major și 
nici o presiune din partea cetăţenilor pentru a institui garanţii 
constituţionale puternice și, ca atare, nu vom asista la reforme consti- 
tuționale. Statul de drept se susţine până la urmă prin efectivităţi. 
Iar faptul că organele puterii respectă aproape întotdeauna Constituţia 
descurajează efortul politie de a o revizui. 

Pe de altă parte, partidele politice nu vor produce niciodată Și 
nicăieri presiuni pentru întărirea mecanismelor de garantare a sta- 
tului de drept, pentru că partidele apte de guvernare nu pot avea un 
interes rezonabil a întări separaţia și echilibrul. Limitările de com- 
petenţe stânjenesc evident guvernarea, oamenii de partid spun, ca să 
le folosesc limbajul, că ele „stânjenesc funcţionarea instituţiilor statului”. 
Acest tip de abordare îi impresionează ușor pe cei mai slabi de înger 
sau pe cei afectați direct de conjuncturi economice sau sociale nefa- 
vorabile, pentru că oamenii împărtășesc larga iluzie că puterea discre- 
ționară produce eficienţă. Or, noi, românii, am verificat că autoritatea 
necontrolată (neechilihrată) tinde inevitabil spre absolut, spre arbitrar 
Și spre dezastru social. 

În rezumat: 


(1) Valorile supreme sunt substanţa primară a Constituţiei și Consti- 
tuţia le enunţă clar. 

(2) Supremaţia Constituţiei și a legilor, adică statul de drept, garan- 
tează supremaţia valorilor. 

(3) Principiul separaţiei şi al echilibrului puterilor în stat, împreună 
cu principiul pluralismului, au funcţia primară de a garanta supre- 
maţia Constituţiei și a legilor. Din acest motiv, reprezintă cele mai 
importante directive de interpretare a Constituţiei. 

(4) Curtea Constituţională garantează efectiv supremaţia Constituţiei, 
iar sistemul judiciar garantează atât supremaţia Constituţiei ca 
protector primar al drepturilor fundamentale, cât și supremaţia 
legii în cadrul contenciosului administrativ. 


Am vorbit în prima parte despre posibilele contradicții teleologice 
ale unei constituţii. Voi încerca în continuare să arăt în ce măsură 
organizarea puterilor în stat la noi este în acord cu valorile, princi- 
piile și garanţiile fundamentale. 


3. Materia organizării statului: Constituţia flexibilă 


3.1. Ierarhia normelor constituţionale : Constituţia rigidă 


Înţeleg să discut mai întâi ierarhia normelor constituţionale dintr-un 
punct de vedere limitat, acela al structurii ierarhice pe care o implică 
articolul 152 din Constituţie. Prin faptul că expune o listă de materii 
care nu pot face obiectul revizuirii ei, Constituţia instituie o ierarhie 
materială a normelor. Există un palier superior al normelor imuabile, 
așa-numitele „clauze pentru eternitate”, și un palier inferior expus 
revizuirilor. Utilizând o terminologie care aparţine dreptului consti- 
tuțional britanic (care distingea constituţiile tip common law de cele 
tip civil law), putem afirma că în Constituţia României există o parte 
rigidă şi o parte flexibilă. Procedura de revizuire a normelor flexibile 
este însă la rândul său rigidă; prin urmare, ar fi mai exact să spunem 
că normele noastre constituţionale sunt fie rigide, fie relativ rigide. 
Puterea constituantă ar fi avut posibilitatea să declare că articolul 1 
din Constituţie, care îndeplinește şi funcţia de preambul, nu poate 
fi revizuit. Ar fi existat astfel un acord între valorile supreme şi 
limitele revizuirii. 

Datorită modului în care a fost redactat articolul 152, terenul 
revizuirii a început să devină nesigur și poate că ar trebui de pe acum 

să ne pregătim să rezolvăm o dilemă. Fie acceptăm că articolul 152 
nu epuizează problema limitelor revizuirii și mai există și alte limite 
pe care ar trebui să le explicăm, încercând să atingem, atunci când 
le explicăm, standardul „dincolo de orice dubiu rezonabil”. În această 
ipoteză, Constituţia va deveni mai rigidă decât o indică textul ei. Fie 
acceptăm o interpretare strictă a Constituţiei, așa cum ne propune 
în prezent Curtea Constituţională, și atunci vom putea elimina din 
Constituţie chiar și principiul separaţiei puterilor și al echilibrului 
în stat. În prima ipoteză am salvat coerenţa Constituţiei și supremaţia 
dreptului. În varianta a doua am diminuat rigiditatea Constituţiei 
și vom putea numerota în viitor mai multe republici, în succesiunea 
republicii populare. 

Cred că există două tipuri de revizuire şi că doar unul dintre ele 
poate fi admis fără rezerve. Poate fi admisă fără rezerve orice revizuire 
care este făcută în scopurile statului de drept, care urmăreşte coerenţa 
sistemică a Constituţiei, şi astfel nu aduce atingere valorilor și prin- 
cipiilor enunțate la articolul 1, o revizuire care vizează participarea 
României la organizarea internațională, care elimină redundanţele 
sau care mărește precizia, claritatea sau previzibilitatea normelor 
constituționale. 

Nu poate fi admisă, și trebuie considerată de plano neconstituţio- 
nală, orice revizuire care afectează ceea ce Constituţia a atins deja 
în materie de separație a puterilor şi de echilibru, adică acquis-ul 
constituţional fundamental. Cu alte cuvinte, orice inițiativă care 
elimină o tehnică sau un mecanism de echilibru (de exemplu, o formă 
de inițiativă legislativă, o formă de control, care reduce un cvorum 
necesar pentru adoptarea unei legi, sau care ar reduce durata man- 
datului persoanelor care conduc autorităţile publice autonome) ar 
trebui calificată în mod consecvent ca fiind neconstituţională şi cen- 
zurată ca atare de Curtea Constituţională. 


3.2. Problema ierarhiei din legislație 


În opinia mea, un spectru excesiv de larg de reglementări care ţin 
de materia juridică constituţională aparţine legilor organice. Există 
zeci de trimiteri de acest fel în Constituţie. Mă refer, dar nu numai, 
la regimul juridic al partidelor politice, la regimul juridic electoral, 
la contenciosul constituţional sau la competenţa organelor constitu- 
ționale atribuite prin lege. 

Actuala reglementare a legilor organice creează un drept consti- 
tuțional excesiv de flexibil. Flexibilitatea este determinată de arti- 
colul 76 din Constituţie, care a instituit un prag extrem de scăzut 
pentru adoptarea legii organice. Cine citeşte distincţia de cvorum 
necesar între adoptarea legii ordinare și a legii organice poate avea 
impresia că scopul a fost mai curând întărirea disciplinei de partid, 
decât acela de a imprima o stabilitate mai mare legislaţiei din dome- 
niile cele mai importante sau acela de a promova pluralismul. 

Rezultatul este că, prin cvorumul actual în materia legii organice, 
a fost lăsată la discreţia unei majorităţi politice de moment o chestiune 
crucială pentru echilibrarea puterii executive, controlul judiciar din 
cadrul contenciosului administrativ. Pentru că, evident, contenciosul 
administrativ nu reprezintă doar un instrument pentru protecția 
drepturilor fundamentale și a intereselor legitime ale persoanelor 
fizice şi juridice de drept privat, ci reprezintă și obiectivul sau scopul 
constituţional al limitării puterii executive. 


3.3. Separaţia şi echilibrul puterilor între 
Parlament şi Guvern 


Există competenţe ale Parlamentului, în afara celei legislative, care 
îi asigură un primat în raport cu celelalte organe ale statului. Mă 
refer la competențele legate de formarea Guvernului, a Curţii Constitu- 
ționale, a Curţii de Conturi și a unor organe autonome (de exemplu, 
competenţa de a numi organele de conducere ale BNR, ale Consiliului 
Naţional al Audiovizualului, ale Consiliului Concurenţei, ale Consi- 
liului Naţional pentru Combaterea Discriminării, precum și ale CNSAS). 

O parte a acestor competenţe este mai puţin vizibilă deoarece 
derivă, așa cum am arătat mai sus, din lege. Sunt competenţe pe 
care Parlamentul le exercită în mod exclusiv. Singura posibilitate de 
a le echilibra este implicarea unui alt organ, căruia să i se rezerve 
un număr de numiri, așa cum se întâmplă în cazul formării Curţii 
Constituţionale. Iar singura posibilitate de a limita decizia unei 
majorități conjuncturale din Parlament este aceea de a institui majo- 
rități calificate care să acorde opoziţiei o minimă putere de negociere. 
Competența de a revoca numirile este limitată, pe o scală variabilă, 
care depinde de gradul de autonomie al organului respectiv, şi nu am 
la dispoziţie aici spaţiul necesar pentru o analiză de detaliu. 

O a doua serie de competenţe importante o reprezintă compe- 
tenţele de control. Pe de o parte, Parlamentul controlează organele 
pe care le-a format sau la care numeşte membrii sau conducerea la 
vârf, pe de altă parte, controlează celălalt organ al statului ales prin 
vot direct: Președintele. Controlul exercitat de Parlament asupra 
Președintelui este un control extins, deoarece priveşte atât organul 
numit Preşedinte, cât și persoana Președintelui. În fine, nu trebuie 
omisă competenţa discreţionară a Parlamentului în materia revizuirii 
Constituţiei. Cred că este suficient de clar motivul pentru care România 
este o republică parlamentară, dacă tot trebuie să alegem o etichetă 
din trei posibile. Ar trebui echilibrate aceste competenţe institutive 
și de control? Fără îndoială. Însă nu cunosc nici o dezbatere în 
legătură cu acest subiect. 

În ce priveşte funcţia tradiţională a Parlamentului, aceea de legis- 
lator, ea este, conform Constituţiei, divizată. Competența iniţiativei 
legislative nu aparţine exclusiv deputaţilor și senatorilor. Guvernul 
și cetăţenii posedă de asemenea un drept de iniţiativă, cu observaţia 
că cetăţenii își pot exercita dreptul doar în condiţii care satisfac o 
prezumție de reprezentativitate. Practica constituţională indică în 
mod clar faptul că iniţiativa legislativă este dominată de puterea 
executivă. Acesta nu este însă un fenomen specific României. Parla- 
mentul deliberează şi decide conţinutul legii, însă centrul de greutate 
al activităţii sale legislative este plasat în comisiile parlamentare. 
Președintele este implicat printr-o simplă competenţă de autenti- 
ficare (promulgarea legii), însă posedă așa-numitul „vot suspensiv”, 
atunci când poate cere, o singură dată, reexaminarea legii. Acesta 
este, în mod evident, un mecanism de echilibru. 

Exerciţiul funcţiei legislative suportă limitările ce decurg din 
obligaţiile subscrise prin tratatele internaţionale aplicabile în dreptul 
intern. Legile adoptate de Parlament au o forță juridică inferioară 
tratatelor. Iar conflictul dintre legea contrară tratatului și tratat 
este tranșat de puterea judiciară care va lăsa inaplicabilă legea 
contrară tratatului, fără a o putea însă anula. Deşi validă, legea 
internă contrară tratatului devine inefectivă. Legislaţia este desigur 
limitată formal și material de normele Constituţiei, iar aici controlul 
este minuţios reglementat atât ex-ante, cât şi ex-post. Ultimul este 
singurul tip de control la care persoanele fizice și juridice posedă un 
acces limitat. Competența legislativă a Parlamentului este, în opinia 

mea, cea mai echilibrată dintre competențele prin care se exercită 
puterea în stat. 

Referitor la competențele Guvernului, trebuie observat că există 
limitări considerabile ale competenţelor sale de acţiune, iar aceste 
limitări provin din două direcţii diferite, și nu își au sursa directă 
în Constituţie: (1) limitări care vin din direcţia dreptului comunitar; 
(2) limitări care vin din direcţia angajamentelor internaţionale. 

Aceste limitări au o relevanţă politică, deoarece un simplu acord 
de împrumut cu Fondul Monetar Internaţional sau cu Banca Mondială 
poate să-şi pună amprenta asupra unei guvernări. Un guvern care 
emană de la o majoritate socialistă ar putea să fie constrâns prin 
angajamentele pe care şi le-a asumat predecesorul său, de exemplu, 
la o politică economică liberală. Obligaţiile internaţionale au marcat 
profilul guvernărilor de după anul 1991 şi au estompat semnificativ 
distincţiile doctrinare. Privatizările, care sunt prin excelenţă opţiuni 
de politică generală ale dreptei, au fost puse la noi în operă de 
guvernări ale partidelor de stânga, iar o serie de măsuri de protecţie 
socială pot fi atribuite guvernărilor de dreapta. 

O a doua limitare a Guvernului rezultă din faptul că puterea 
executivă acţionează în regim de putere divizată: Ministerul Public, 
Curtea de Conturi, Consiliul Concurenţei, Banca Naţională a României 
sau Consiliul Naţional al Audiovizualului exercită în mod autonom 
competențele în domenii foarte importante ale guvernării. 

O privire de ansamblu a legislaţiei organice care reglementează 
organizarea şi funcționarea ne indică: (1) un regim de autonomie 
neuniform ; (2) o discriminare nejustificată în materie de statut. 
Există așadar grade de autonomie diferite la aceste organe. Pe de 
altă parte, diferențele de statut dintre aceste organe autonome nu au 
nici un suport constituţional. Anumite diferențe se pot explica prin 
momentele diferite ale reglementărilor. Cred că nivelul de autonomie 
al acestor organe ar trebui să fie unul uniform, deoarece scopurile 
pentru care au fost instituite aceste autonomii au o importanță com- 
parabilă. În opinia mea, statutul Băncii Naţionale a României ar 
putea reprezenta un standard de reglementare a funcționării unei 
instituţii, standard la care ar putea fi aliniat ansamblul organelor 
autonome. 


212 COMENTARII LA CONSTITUȚIA ROMÂNIEI 


3.3.1. Problema ordonanţelor de urgență 


S-a consumat foarte multă cerneală la noi pentru a clarifica natura 
juridică a delegării legislative şi raţiunile ei. Însă, așa cum spunea 
cineva, „raţiunile care au impus delegarea sunt permanente și tipice 
în societatea modernă”. Astfel că, inerent, argumentul funcţional 
bazat pe o analiză de tip cost/beneficii a surclasat în statul modern 
argumentul legitimităţii. În consecinţă, lipsit de baza sa funcţională, 
argumentul care pretinde Parlamentului să legifereze cât mai mult 
a devenit un argument populist. Prima analiză sistematică a dele- 
gării pe care o cunosc este Raportul comisiei Donoughmore din 1932, 
care a analizat situaţia din Anglia. Nu este mare lucru de adăugat 
la acest text. 

-Este adevărat că ordonanţele de guvern, indiferent de tip, consti- 
tuie principala sursă a instabilității legislative. Într-un singur an 
calendaristic, societatea poate traversa patru reglementări juridice 
de nivel legislativ în același domeniu de activitate: 

(1) un regim legislativ anterior primei ordonanţe de urgenţă; 

(2) un regim sub imperiul primei ordonanțe; 

(3) un regim sub imperiul legii care a aprobat ordonanța Și a modificat-o ; 
(4) un regim al unei noi ordonanţe. 


Evident că o astfel de „legislaţie motorizată”, după cum o numea 
cineva, subminează considerabil principiul numit „al încrederii legi- 
time” şi, de asemenea, efectivitatea dreptului. 

Realitatea raporturilor de putere pe care o sugerează regimul 
ordonanţelor de urgenţă este mai curând o fuziune a Guvernului cu 
Parlamentul, decât prezenţa unei separaţii a acestor organe. Dacă, 
de facto, Parlamentul este controlat de Guvern şi nu invers, cum 
pretinde nominal Constituţia, atunci problema delegării legislative 
prin legi de abilitare nu mai apare ca o chestiune crucială. De facto, 
Guvernul va obţine oricum ceea ce va dori, ceva mai târziu, este 
adevărat, însă e suficient ca șefii de partide să le transmită șefilor 
de grupuri parlamentare instrucțiunile cuvenite pentru ca scopul de 
a impune propria agendă să fie atins. 


În această configuraţie de putere de facto, toate mecanismele de 
separație şi echilibru cad în desuetudine, inclusiv moţiunea de cenzură. 

Ordonanţa de urgenţă este un mecanism juridic care serveşte atât 
de bine partidele, încât nu va fi pus prea curând în discuţie. 

Mai mult, la noi chiar şi Curtea Constituţională priveşte instituţia 
ordonanţei de urgenţă cu nedisimulată simpatie. Puţină lume știe că 
Guvernul României datorează competenţa de a emite ordonanţe de 
urgenţă în materia legilor organice unei interpretări pretoriene a 
Curţii Constituţionale. Atunci când competența a fost contestată, 
Curtea a argumentat juridic interpretarea Constituţiei în favoarea 
acestei competenţe exorbitante a Guvernului, însă a făcut-o în cel 
mai simplist mod posibil. Curtea a remarcat că articolul 115 (1) din 
Constituţie interzice Guvernului să emită ordonanţe în materia legilor 
organice doar atunci când o face în baza unei legi de abilitare. În 
schimb, Constituţia nu impune Guvernului nici o restricţie de acest 
tip atunci când reglementează ordonanţele de urgenţă. Constituţia 
trebuie interpretată strict, crede Curtea ; ca atare, trebuie să aplicăm 
regula de interpretare „nu trebuie să distingem acolo unde legea nu 
distinge”. Prima eroare a Curţii Constituţionale este una de teorie 
generală a dreptului. Interpretarea strictă este cea care trebuie 
utilizată pentru orice tip de legislaţie represivă (de exemplu, penală 
sau fiscală) şi pentru hotărâri de guvern sau pentru alte acte infe- 
rioare legii. Pe acest palier normativ interpretarea strictă protejează 
superioritatea ierarhică a legii. Nu cred că mai există vreo altă curte 
constituţională care să fi utilizat această doctrină a strictei inter- 
pretări a textului pentru interpretarea normelor juridice ale unei 
constituţii. Curțile constituţionale preferă metoda de interpretare 
teleologică, eventual combinată cu metoda de interpretare sistemică. 
Aceasta din urmă ar trebui să confirme, sau măcar să nu infirme 
sensul constituţional care se degajă din aplicarea metodei teleologice. 
Guvernul este creat de o majoritate simplă. El nu poate face în 
materie legislativă mai mult decât poate face o majoritate simplă în 
Parlament, adică mai mult decât poate face organul care l-a delegat. 
Pe de altă parte, nu se poate argumenta nici un motiv pentru care 
Constituţia ar permite în mod indirect ceea ce interzice în mod direct. 
Evident că un asemenea principiu general de drept, bine stabilit în 
toate sistemele juridice ale statelor dezvoltate, primează asupra 
regulii de interpretare utilizate ad-hoc de către Curte. Nu doresc să 
fac aici o analiză extinsă. M-am rezumat la ceea ce este frapant. 

În treacăt fie spus, dacă privim materiile legii organice și dacă tot 
a trecut, așa cum a trecut, necesitatea adoptării urgente a acquis-ului 


214 COMENTARII LA CONSTITUȚIA ROMÂNIEI 


comunitar, e greu să înţelegi ce alte noi urgenţe ar mai putea inter- 
veni. Pot să înţeleg că necesitatea integrării României în Comunitatea 
și Uniunea Europeană, condiţionată de necesitatea de a efectua 
modificări urgente în legislaţie, a creat la un moment dat o situaţie 
excepțională. Accept că, în calitatea sa de organ politico-juridic, şi 
ghidată de un interes naţional necontestat de nimeni, Curtea Constitu- 
țională a făcut un calcul de costuri și beneficii politice şi a considerat 
că integrarea primează asupra interpretării fidele a Constituţiei, 
atunci când interpretarea fidelă afectează sau chiar poate compro- 
mite un interes public de dimensiunea integrării. Însă Curtea trebuia 
să o spună răspicat, nu trebuia. să utilizeze o doctrină a interpretării 
care este falsă. Ceea ce nu pot să înţeleg însă, este faptul că, deşi a 
avut ocazia să-și revizuiască jurisprudenţa, după depășirea situaţiei 
excepţionale, Curtea a înţeles să consolideze eroarea. 


3.3.2. Imunitatea parlamentară și cumulul 
mandatului de deputat cu o funcţie 
guvernamentală 


Regimul juridic al imunităţii parlamentare este, în ciuda insistenței 
recente asupra acestui subiect, o chestiune juridică marginală. Aceasta 
deoarece, prin revizuirea Constituţiei din anul 2003 a fost eliminată 
practic imunitatea parlamentarilor în materie penală. În acest moment 
parlamentarii mai posedă o imunitate absolută pentru voturi şi pentru 
opiniile politice, precum și o relativă inviolabilitate a persoanei. 
Trebuie observat că, într-o serie de state europene, parlamentarii se 
bucură de o imunitate mai extinsă decât imunitatea în materie penală, 
care la noi a fost eliminată la revizuire; de exemplu, pot refuza să 
depună mărturie. Am afirmat că este o chestiune marginală, deoarece 
restrângerea imunităţii prin Constituţie nu înseamnă ipso facto elimi- 
narea imunităţilor ca atare. 

Nimic nu împiedică puterea legislativă să instituie imunităţi parla- 
mentare și/sau ministeriale pe cale legislativă. De exemplu, prin 
Regulamentele Camerei Deputaţilor și prin Regulamentul Senatului 
sau prin Legea răspunderii ministeriale. Prin urmare, chestiunea 
centrală nu este eliminarea imunității din Constituţie, ci introducerea 
unui text constituţional nou care să interzică crearea de imunităţi pe 
cale legislativă. 

Există şi posibile efecte perverse ale eliminării imunităţilor. Mă 
gândesc nu numai la membrii Parlamentului și la miniștri, ci la funcţio- 
narii publici în general. Dacă nu mă înșel, deja în secolul al XVIII-lea, 
în Franța apăruse o întrebare: „Cum să pretinzi, cuiva care are o 
indemnizație limitată, o răspundere nelimitată ?”. Limitarea imunită- 
ților trebuie să fie însoţită de o reglementare precisă a răspunderii. 
Or, în prezent, răspunderea este reglementată în termeni vagi ȘI 
generali. Se știe că spectrul unei responsabilități obscure provoacă 
teamă şi descurajează inițiativele. Vom constata că, în loc să acţioneze 
prompt sau eficient, guvernanţii vor complica sau vor altera mecanis- 
mul decizional, în scopul de a diminua pe cât posibil riscurile perso- 
nale. Acolo unde ar trebui să emită ordine, miniștrii vor iniţia hotărâri 
de guvern. lar acolo unde ar trebui emise hotărâri de guvern, se vor 
adopta legi, care vor viza un singur subiect de drept; de exemplu, un 
importator sau o societate comercială în curs de privatizare. Am 
făcut aceste remarci deoarece cred că imunitatea nu trebuie discutată 
în sine, abstract, nu trebuie să rămână doar o discuţie sterilă despre 
egalitate şi privilegii. 

Însă o chestiune oarecum conexă și care merită, în opinia mea, 
mult mai multă atenţie, este practica cumulului mandatului de parla- 
mentar cu o funcţie ministerială. Această practică este o derogare 
excesivă de la norma separaţiei puterilor în stat. Aceeaşi persoană 
face parte din două organe distincte și care ar fi dezirabil să funcţio- 
neze în condiții de separație și echilibru; or, în raportul membru al 
Parlamentului — membru al Guvernului, aceeași persoană este jucător 
și arbitru. Existenţa cumulului este o practică exclusiv în interesul 
privat al partidelor, mai precis, în interesul oligarhiei de partid la a 
cărei consolidare contribuie, de altfel, în mod semnificativ. În conse- 
cinţă, prioritatea ar trebui să fie extinderea incompatibilităţilor la 
membrii Parlamentului, și nu o nouă reformă în materie de imuni- 
tate, care la nivel constituţional posedă deja o reglementare orientată 
spre minimum. 

3.4. Preşedintele, ponderator al exercitării puterii în stat 
și depozitar al puterii executive excepționale 


3.4.1. De ce nu este România o republică semiprezidenţială 


Președintele este un organ al cărui rol a fost fixat în Constituţie sufi- 
cient de precis. Cuvântul „rol” nu înseamnă altceva decât „scop pentru 
care Constituţia a instituit un organ”. Există totuși o inadecvare în 
articolul 80 din Constituţie, și anume, utilizarea în titlu a singula- 
rului. Conform textului acestui articol, Preşedintele îndeplineşte 
patru scopuri diferite. Prin urmare, el are și patru roluri diferite. La 
articolul 61 care se referă la Parlament, sub titlul „rolul şi structura” 
textul Constituţiei nu ne indică scopul pentru care a fost instituit 
Parlamentul, ci ne spune doar „ce face” acesta, lăsându-ne să deducem 
scopul acestui organ din reprezentativitatea sa şi din faptul că posedă 
decizia ultimă în materie legislativă. 

Efectivitatea scopurilor se realizează, evident, prin atribuiri de 
competențe. Există o prezumție în sensul că, pentru a realiza scopurile, 
trebuie să fie atribuite suficiente competenţe, iar aceste competenţe 
trebuie să posede suficientă intensitate normativă. 

Pentru că doctrina de drept francez a devenit uneori normativă la 
noi, mulți consideră că Președintele, ca organ, trebuie atașat în mod 
obligatoriu celor trei tipuri clasice de putere. De exemplu, doctrina 
noastră a preluat din doctrina franceză sintagma „șef de stat”, sin- 
tagmă pe care Constituţia României o repudiază. „Șeful de stat” este 
reprezentantul statului în relaţiile internaţionale, iar formula este 
relevantă în dreptul internaţional. În sistemul juridic intern însă, 
Președintele nu reprezintă statul. În sistemul juridic intern, repre- 
zentantul statului este Guvernul. lar dacă Constituţia României 
vorbește despre organe și competenţe, nu și despre șefi şi subalterni, 
de ce utilizează oare profesorii de drept constituţional sintagma 
despre care vorbim? Presupun că o fac dintr-un reflex republican!? 


_ 12. Vezi Ioan Muraru, Elena Simina Tănăsescu, Drept constituţional şi instituţii 
politice, vol. II, CH Beck, București, 2005, pp. 236 sqq., unde se analizează 
competențele Preşedintelui României, sau vezi Cristian Ionescu, Tratat de 
drept constituțional contemporan, CH Beck, București, 2008, p. 821, care 
afirmă tranşant: „Preşedintele României este organul de vârf al puterii 
executive şi, în această calitate, ocupă demnitatea de şef al statului”. 

În realitate, realitatea Constituţiei României, Președintele este un 
organ al statului care trebuie să funcţioneze ca „putere neutră” şi, 
în unele situaţii excepţionale, să exercite competenţe executive. Există 
o serie întreagă de competenţe prin exerciţiul cărora Președintele 
contribuie la separaţia și echilibrul celorlalte organe ale statului. 
Din păcate, o parte dintre aceste atribuţii, de exemplu cele care 
privesc formarea unor organe autonome ale puterii executive, sunt 
reglementate de lege. În consecință, sunt competenţe flexibile, care 
creează o dependenţă a Președintelui, de jure faţă de Parlament și 
de facto faţă de partide. 

Principalele competenţe pe care Constituţia le-a atribuit Preșe- 
dintelui sunt, în opinia mea, competenţa reprezentării statului în 
relaţiile internaţionale și competențele care decurg din calitatea de 
comandant al forţelor armate. Acestea din urmă sunt activate doar 
de existenţa unui pericol de război sau de o agresiune armată asupra 
statului. În materia reprezentării statului, Președintele posedă, fără 
îndoială, o marjă discreţionară de acţiune în relaţiile diplomatice, 
însă este limitat în materia tratatelor. În acest domeniu competenţa 
sa este controlată de Parlament, care decide discreţionar dacă tratatul 
va intra sau nu în vigoare şi care poate, conform dreptului interna- 
țional, să restrângă aplicarea integrală a tratatului în ipoteza în 
care tratatul admite rezerve. Competența Curţii Constituţionale în 
materie de tratate reprezintă cea de-a doua limitare. Însă competenţa 
Președintelui în materie este limitată și de Guvern, deoarece acesta 
monopolizează faza negocierii tratatelor. 

Și competențele Preşedintelui în domeniul apărării, ca și măsurile 
excepționale pe care le poate lua în aplicarea articolului 92 din 
Constituţie, sunt controlate de Parlament. 

O analiză aprofundată a competenţelor Președintelui implică o 
analiză a Consiliului Suprem de Apărare a Ţării. Consiliul este, 
bineînţeles, un organ atipic, deoarece a fost instituit pentru a admi- 
nistra pericole și situaţii excepţionale. În lipsă de spaţiu, mă rezum 
și aici la câteva observaţii. 

Articolul 19 din Constituţie, formulat în termeni generali, se referă 
mai mult la scopurile Consiliului decât la competențe. Competenţele 
sunt stabilite de legea organică, ceea ce înseamnă că organul posedă 
întreaga flexibilitate pe care o implică acest mod de reglementare. 
Este destul de clar că prin acest organ, pe care îl prezidează şi a 
cărui agendă o controlează (în măsura în care decide în mod autonom 

ordinea de zi), Preşedintele exercită o putere de tip executiv. Ceea ce 
este interesant în funcționarea Consiliului, este faptul că hotărârile 
se adoptă prin consens. Consensul este un mod de formare al voinţei 
caracteristic organelor colegiale, însă organele colegiale se înfiinţează 
doar acolo unde ansamblul membrilor este omogen. Este cazul Guver- 
nului. Consiliul se compune din Preşedinte, consilierul său pentru 
securitate naţională, un nucleu guvernamental și două autorităţi 
administrative autonome. Or, dacă omogenitatea lipsește și, în prin- 
cipiu, în acest caz ar putea lipsi, consensul poate deveni problematic. 

De regulă, atunci când se formează o decizie colectivă, în faza 
deliberării se conturează o majoritate favorabilă și o minoritate defa- 
vorabilă sau invers. În organele colective nu trebuie să existe nici o 
predispoziţie specială pentru compromis, deoarece decizia se adoptă 
comod prin vot. Votul clarifică cine va răspunde pentru decizie și cine 
este exonerat de răspundere. În cadrul deciziei prin consens, răspun- 
derea este a întregului colegiu, indiferent de rezervele iniţiale ale 
unuia sau ale mai multor membri, iar un membru disident care este 
la curent cu materia juridică a răspunderii s-ar putea să nu fie prea 
înclinat spre compromis. lar singura soluţie pentru cel care nu aderă 
la hotărâre este demisia din funcţie, pentru că el nu poate bloca, cu 
bună-credinţă, o hotărâre într-un domeniu atât de important. Însă 
ce se întâmplă atunci când șase membri doresc o acţiune sau o 
reglementare, iar ceilalți şase se opun? Cine ar trebui să fie mai 
înclinat spre compromis ? Impresia mea este că, atunci când trebuie 
luate decizii rapide, de pildă pe timp de război, consensul nu pare 
modul cel mai potrivit de formare a voinţei unui organ. Este evident 
că în această reglementare accentul a fost pus pe echilibru, însă este 
un echilibru nerezonabil, deoarece conduce la blocarea deciziilor. 

Rolul Președintelui de la alineatul 2 al articolului 80, acela de a 
veghea la respectarea Constituţie și la buna funcţionare a autorită- 
ţilor publice, a fost transpus în competenţă constituţională la artico- 
lele 85, 87, 88, 90, 125 (1), 133 (6). Însă singura competenţă, în sens 
tare, pe care o posedă Președintele în scopul de a veghea la respecta- 
rea Constituţiei, este o competenţă în materia revizuirii Constituţiei. 

Competența Președintelui de a dizolva Parlamentul, așa cum a 
fost ea reglementată la articolul 89, este una drastic limitată. Practic, 
Președintele nu poate dizolva Parlamentul decât atunci când acest 
organ urmărește scopul dizolvării sau acceptă dizolvarea. 

3.4.2. Medierea Președintelui, o funcţie insuficient 
conturată de Constituţie 


În ce privește funcția de mediere, cred că se impun câteva observaţii, 
deoarece textul constituţional nu este suficient de clar. În prima etapă 
a medierii, este clar că Președintele trebuie să pună în contact organele 
statului, pentru că nu poate să pună în contact puteri, aşa cum indică 
textul. Prima întrebare : este vorba doar de organele ale căror conflicte 
le tranșează Curtea Constituţională sau este vorba și de alte organe 
implicate în exercitarea celor trei puteri, inclusiv organe care nu au 
fost incluse încă în Constituţie? Înclin spre a doua soluţie, pentru că 
medierea nu trebuie, în principiu, limitată. A doua întrebare: sunt 
obligate organele vizate să răspundă la convocarea Președintelui? 
Aici răspunsul ar putea să fie ferm, deoarece organele puterii de stat 
au obligaţia cooperării loiale, însă această obligaţie nu este consolidată 
printr-o normă constituţională. În faza următoare convocării, Preşe- 
dintele trebuie să propună ideile de bază ale compromisului. În fine, 
deși nu poate impune el însuși o soluţie, Președintele, ca mediator, 
trebuie să fie suficient de activ pentru a apropia poziţiile celor implicaţi 
în procedură. Or, aici observăm că neutralitatea este doar un ingredient, 
pentru că succesul medierii depinde de autoritatea Președintelui. A 
fi suficient de activ într-o negociere implică o anumită autoritate față 
de părţile implicate în procedură. În orice caz, un preşedinte perceput 
ca om de partid nu posedă nici aparenţa de neutralitate, nici autori- 
tatea unui mediator. 

Însă cu mult mai neclar este cel de-al doilea tip de mediere regle- 
mentat de Constituţie, medierea între stat și societate. Termenii „stat” 
și „societate” nu pot primi decât un sens larg acceptat. Prin stat 
trebuie să înțelegem întregul sistem de organe al puterii de stat și 
întreaga administraţie publică și, în plus, partidele parlamentare. În 
societate am putea include partidele neparlamentare, organizaţiile 
nonguvernamentale și reprezentanţii tuturor grupurilor semnificative 
din societate care nu posedă o capacitate de organizare care să le 
permită să iniţieze negocieri. Mă gândesc la șomeri, la pensionari și 
la alte categorii de acest gen. Această formă de mediere ridică și ea 
o întrebare legitimă: ce tip de conflict între stat și societate ar fi de 
natură să activeze competenţa Președintelui? Este clar că o grevă 
generală, un boicot sau o formă de nesupunere civică reprezintă 

conflicte sociale conturate suficient de precis. Însă nu este clar dacă 
Președintele ar trebui să acţioneze şi în cazul conflictelor latente, de 
exemplu, atunci când din sondajele de opinie sau din media se contu- 
„_rează o adversitate care ar putea deveni explozivă. Cred că Preșe- 
dintele ar putea prelua şi medierea conflictelor latente. Însă aici 
Președintele trebuie să facă mult mai mult decât indică textual 
Constituţia, deoarece el ar trebui, uneori, să suplinească incapaci- 
tatea de organizare a acestor grupuri sociale şi să stabilească el 
însuși o reprezentare a lor, pentru a putea pune în contact societatea 
cu statul. Și pentru succesul unei astfel de medieri implicarea activă 
și autoritatea Preşedintelui sunt decisive. 

Recentul conflict dintre Parlament și Președinte a demonstrat că 
în cazul acestor două organe reprezentative există un mecanism de 
echilibru de putere efectiv. Competența Parlamentului de a suspenda 
Președintele a fost echilibrată de competenţa electoratului. 


4. Curtea Constituţională 


4.1. Limitarea Curţii 


A fi garantul supremaţiei Constituţiei înseamnă să posezi competenţe 
suficient de puternice, a căror substanţă să nu poată fi alterată prin 
activarea competenţelor altui organ”. Pe scurt, înseamnă să asiguri 
poporul suveran că normele constituționale se aplică. Sau, altfel spus, 
înseamnă să-l asiguri că nu şi-a limitat imprudent puterea suverană. 
Este rațiunea pentru care Curtea Constituţională trebuie să fie un 
organ suficient de puternic, care, într-un stat de drept, trebuie plasat 
la nivelul scopului pe care îl reprezintă. 

Din păcate, Constituţia din 1991 a dat un efect util minim acestor 
exigenţe primare și a proiectat Curtea Constituţională ca un organ 
limitat, din două perspective diferite: 


(1) Parlamentul putea, dacă dorea, să înfrângă o decizie de neconsti- 
tuționalitate a Curţii cu o majoritate de trei pătrimi. În aceste 
condiții decizia Curţii nu depășea efectele unui aviz consultativ, 


13. Locus clasicus al dezbaterii cu tema „cine trebuie să fie garantul (custodele) 
Constituţiei” este polemica dintre Hans Kelsen și Carl Schmitt din epoca 
Constituţiei de la Weimar. 

(2) A instalat Curtea Constituţională într-un regim juridic de servitute 
față de Parlament, organul căruia trebuie să-i controleze exercițiul 
competenţei legislative. Asta pentru că competențele Curţii puteau 
fi determinate prin lege. 


Revizuirea Constituţiei a desfiinţat doar prima limitare. A doua 
limitare persistă şi voi insista asupra ei, pentru bunul motiv că 
doctrina noastră de drept constituţional nu i-a acordat niciodată 
atenţia pe care o merită. 


Curtea Constituţională posedă câteva competenţe exclusive foarte 
importante: 

(1) soluţionează printr-o decizie juridică și în ultimă instanţă conflictele 
juridice de natură constituţională între Preşedinte, Camerele Parla- 
mentului, Guvern şi Consiliul Superior al Magistraturii ; 

(2)posedă monopolul interpretării Constituţiei; 

(3)posedă un drept de veto legislativ atunci când decide asupra 

„constituţionalităţii legilor și ordonanţelor (ex-ante și ex-post) şi 
asupra constituționalităţii tratatelor (ex-ante); 

(4) decide dizolvarea partidelor politice. 


(1) Conflictele juridice sunt conflictele în legătură cu întinderea 
competenţelor celor patru organe care exercită o formă de putere în 
stat. Numai aceste conflicte privesc funcţionarea statului. Conflictele 
politice sunt conflictele între partide, absolut normale într-un stat de 
drept. Ele sunt arbitrate periodic de electorat. Conflictele juridice de 
natură constituţională sunt conflicte de interpretare a Constituţiei 
și/sau a legilor organice de natură constituțională, așadar competența 
Curţii Constituţionale în materie este cât se poate de firească din 
moment ce ea nu împarte cu nici un alt organ competenţa inter- 
pretării Constituţiei. Consecința crucială pentru statul de drept a 
prezenţei arbitrajului constituţional este aceea că elimină orice blocaj 
constituțional pentru că, evident, Curtea nu poate pronunța un 
non-liquet. Ea trebuie să declare regimul juridic clar şi precis al 
exercitării competenţei și să tranşeze astfel definitiv conflictul. 

Există două probleme în legătură cu această competenţă a Curţii. 
Prima problemă este aceea că redactorii textului au omis să permită 
și organelor care exercită autonom puterea executivă într-un anumit 
domeniu accesul la procedură. Mă refer atât la organele care apar în 
Constituţie, cât şi la cele care nu au apărut încă. Aceste organe 

trebuie să aibă, evident, același statut constituţional ca Guvernul, 
din moment ce exercită în mod autonom funcţia executivă în dome- 
niul lor special de activitate. Este imposibil de imaginat un conflict 
de natură juridică între Banca Naţională și Parlament? 

Cea de-a doua problemă în legătură cu această reglementare nu 
este la fel de evidentă. Actuala reglementare vizează exclusiv conflictele 
pozitive de competenţă, situaţia în care un organ pretinde că, de 
pildă, trebuie să exercite o competenţă în mod exclusiv (competența 
a fost separată prin Constituţie sau prin lege organică), iar celălalt 
organ consideră că această competenţă a fost echilibrată şi că el 
însuși trebuie să exercite un control decisiv în materie. Ce se întâmplă 
însă în situaţia în care un organ refuză să-și exercite o serie de 
competenţe, la care este formal obligat de Constituţie ? De exemplu, 
acolo unde Constituţia afirmă că un domeniu trebuie reglementat 
printr-o lege organică, iar Parlamentul nu adoptă legea. Acesta este 
un conflict diferit de primul, este un conflict de natură juridică dintre 
stat şi societate. Aici cred că ar putea fi adăugată în lanţ o verigă 
democratică. Ar putea fi gândit un mecanism prin care electoratul să 
poată cere Curţii Constituţionale să decidă că un organ al statului 
trebuie să acționeze într-un anumit domeniu, un mecanism asemă- 
nător recursului în carență din dreptul comunitar. 

Și poate fi urmat exemplul dreptului comunitar în care inacţiunea 
organelor Comunităţii Europene poate fi contracarată prin exerci- 
tarea așa-numitului „recurs în carență”. 

Misiunea de arbitru a Curţii Constituţionale în materia conflicte- 
lor dintre organele statului este foarte dificilă, deoarece ea posedă 
„legături de rudenie” cu două organe, în principal cu Parlamentul, 
dar și cu Președintele. Or, Curtea nu trebuie doar să tranșeze conflictele 
imparţial, dar trebuie să salveze aparența de imparţialitate. Este o 
obligaţie caracteristică funcţiei judiciare. Extensia argumentării (Curtea 
nu trebuie să omită din motivare nici un argument) şi acurateţea 
argumentării (Curtea nu trebuie să utilizeze teorii juridice care nu 
au fost testate) sunt singurele mijloace pe care judecătorii le au la 
dispoziţie pentru a proba imparţialitatea. Cu alte cuvinte, Curtea 
trebuie să producă cât mai multe dovezi de neutralitate și nu o poate 
face decât prin valoarea epistemică pe care o adaugă deciziei!?. Or, 
până în prezent, jurisprudența Curţii suferă sub acest aspect. 


14. Prestigiul Curţii Supreme a Statelor Unite, al așa-numiţilor Law Lords, 
sau a Curţii de la Karlsruhe, se datorează acestei calităţi. 

Exemplul cel mai recent este probabil cel mai bun. Preşedintele 
României a sesizat Curtea Constituţională în legătură cu un pretins 
conflict de natură constituţională între puterea judecătorească, Guvern 
și Parlament. Înalta Curte de Casaţie și Justiţie a contestat compe- 
tența Președintelui, conform Constituţiei, de a sesiza Curtea. Respin- 
gând obiecţia, Curtea a conferit Preşedintelui o competenţă pe care 
o interpretare riguroasă a Constituţiei nu i-o conferă de fapt. Pentru 
că doar organele implicate direct în conflict puteau sesiza Curtea; 
doar ele posedă, în limbaj juridic, locus standi. 

(2) Există numeroase probleme în legătură cu modul în care Curtea 
Constituţională exercită funcţia de „legislator negativ”. Marea lor 
majoritate țin de doctrina juridico-politică a Curţii şi pretind o analiză 
specială. 

(3) Curtea Constituţională este marele perdant al aplicării prin- 
cipiului separaţiei și echilibrului. Pentru că în acest moment, organul 
care trebuie să controleze producţia legislativă a Parlamentului este 
controlat în mod decisiv de Parlament, prin legea organică a Curţii. 
Adăugând la articolul 146, care reglementează competențele Curţii, 
norma finală de la litera „i”, potrivit căreia „îndeplineşte și alte 
atribuții prevăzute de legea organică”, cei care au conceput revizuirea 
Constituţiei au instituit un control al Parlamentului asupra agendei 
de lucru a Curţii, un control care este practic nelimitat. Dacă se 
întâmplă ca un conflict surd între Curte și Parlament să se acutizeze, 
și aceasta se poate întâmpla oricând, acesta din urmă poate trece la 
„represalii” și poate încărca nelimitat activitatea Curţii (un fenomen 
de acest tip s-a și produs de altfel în Italia în timpul guvernării lui 
Bettino Craxi). 

Este clar că articolul 146 (i) a accentuat dependența Curţii de Parla- 
ment. Voi da un singur exemplu despre ce ar putea face constituțional 
Parlamentul dacă ar dori să schimbe la un moment dat o jurisprudență 
a Curţii care îl incomodează. În prezent, legea organică a Curţii 
stabilește, la articolul 51 (1), că hotărârile Curţii se adoptă cu votul 
majorităţii judecătorilor Curţii, dacă prin lege nu se prevede altfel. 
Dacă prin lege se modifică această normă, iar modificarea va pretinde 
o majoritate de două treimi din totalul judecătorilor Curţii, în acest 
caz își poate imagina cineva că modificarea nu va influenţa activita- 
tea și jurisprudenţa Curţii ? De altfel, atunci când a analizat proiectul 
legii de revizuire a Constituţiei, Curtea s-a opus la introducerea 
textului pe care îl comentez. 

În plus, în opinia mea, este de neconceput ca activitatea unei Curți 
Constituţionale să fie reglementată prin lege. Supremaţia Constituţiei 
nu poate fi asigurată prin lege, act inferior asupra căruia se manifestă, 
inter alia, supremaţia Constituţiei. Curtea Constituţională a unui 
stat de drept efectiv trebuie să funcţioneze conform propriului regu- 
lament (așa cum se întâmplă cu Senatul și Camera Deputaţilor), iar 
acest act trebuie să fixeze și regulile de procedură. Curtea trebuie să 
pronunţe deciziile și hotărârile în numele Constituţiei şi nu în numele 
legii, pentru că într-un stat de drept normele constituționale produc 
efect direct. De altfel, într-un obiter dictum, Curtea noastră Consti- 
tuțională a observat acest lucru. Vecinii noștri bulgari au înţeles 
mult mai bine decât noi problema efectivităţii principiilor constitu- 
ționale sau, altfel spus, problema realităţii statului de drept. La 
articolul 5 al Constituţiei lor, bulgarii au precizat: „dispoziţiile Consti- 
tuţiei au efect direct”. 


4.2. Formarea Curţii îi influenţează prestigiul 


În fine, nu pot să las în afara acestui text problema formării Curţii 
Constituţionale, problema numirii în funcţie a judecătorilor. Este o 
veritabilă problemă, deoarece imperativul formal al imparţialităţii 
persoanelor care intră în componenţa Curţii este în prezent, conform 
mai multor comentatori, prost servit. Departe de a fi convinşi de 
neutralitatea Curţii, comentatorii se declară convinși că judecătorii 
sunt loiali sau chiar fideli forțelor politice care le-au susținut numirea 
în funcţie. Curtea a fost expusă recent unor critici extrem de dure, 
fapt care îi pune în discuţie credibilitatea. Problema a apărut chiar 
de la constituirea Curţii Constituţionale, deoarece, la acea dată, 
puterea de facto în stat o deţinea un singur partid, care susţinuse cu 
succes un membru al său pentru funcţia de Președinte. Acest partid a 
controlat aproape în întregime formarea Curţii. Cele două alternanţe 
la putere care au urmat ar fi trebuit să reducă oarecum suspiciunile 
de lipsă de imparţialitate. Nu s-a produs însă nici o schimbare 
semnificativă de percepţie. Pentru cei care cunosc, chiar superficial, 
dezbaterile din Statele Unite legate de compoziţia Curţii Supreme, 
unde, de regulă, judecătorii numiţi de președinții republicani au 
înclinații conservatoare, iar cei numiţi de președinții democrați au 
predispoziţii liberale, subiectul nu pare totuși atât de grav. Pentru 

că jurisprudenţa Curţii Supreme demonstrează că, de exemplu, pre- 
ședinţii republicani au, fost blocaţi de mai. multe .ori de o Curte 
dominată de judecători care aveau un pedigree republican. 

Personal, nu pot măsura loialitatea politică sau impar țialitatea 
judecătorilor Curţii, vreau doar să remarc că-o privire în dreptul 
constituțional comparat ne indică faptul că există o paletă restrânsă 
de opţiuni în materie de numiri pa ar putea să conducă la prezumţii 
mai puternice de imparţialitate!, La noi, puterea Parlamentului în 
numire este pagani Ep S tionată. Ea ar paha fi limitată j Ò treime 
mod egal TOTOE judiciar, universităților şi, eventual, peT 
Pe de altă parte, ar trebui instituită o procedură care să asigure 
vizibilitate socială candidaților, cu mult înainte de numire. Poate fi 
luată de asemenea în considerare instituirea unei majorităţi califi- 
cate în Parlament pentru numirea judecătorilor, în acord cu impor: 
tanţa funcţiilor pe care le deţin în statul de drept. 

Până la o reformă a Curții Constituţionale, îndrăznesc să sugerez 
o distincție. A pune în discuţie Curtea ca organ este un act irespon- 
sabil. A pune însă în discuţie persoana judecătorilor şi prestațiile lor 
este o obligaţie civică. 


L 


5. Autoritate sau putere judecătorească? 


În sistemele republicane se 'susţine că separaţia puterilor legislativă 
și judecătorească implică interdicţia pentru judecător de a înlătura 
aplicarea normelor legislative. Din fericire, aplicarea directă a Con- 
venţiei Europene a Drepturilor Omului în sistemul nostru intern şi, 
de asemenea, aplicarea directă a dreptului comunitar, îl autorizează pe 
judecător. să blocheze 'aplicarea oricărei legi care se află în contra: 
dicţie cu dreptul european al drepturilor omului 'sau cu dreptul 
comunitar. În consecinţă, puterea judecătorească posedă instrumen- 
tele care să-i permită să-și: exercite: ' TEA funcţie, -apărarea 
rii pet d fundamentale. | 


15. Există și o variantă nouă, care ar'trebui luată serios în considerare: 
Bosnia-Herţegovina o treime be ee camu „a Curţii sunt numiţi de Con- 
“siliul Europei." 

5.1. Existenţa garanţiilor constituționale 
pentru funcţionarea independentă 
a sistemului judiciar 


Prin revizuirea Constituţiei din 2003 sistemul judiciar a devenit 
autonom. Gradul său de autonomie tinde în prezent spre un maxi- 
mum. Lipsește doar autonomia financiară, pe care magistraţii o 
revendică în prezent. În fine, numirea Preşedintelui Înaltei Curți de 
Casaţie și Justiţie, a Procurorului General și a Procurorului General 
al DNA de către Președintele României este contestată de magistrați. 
Dacă Președintele ar fi într-adevăr o putere neutră în stat, așa cum 
pretinde Constituţia, nu cred că competenţa numirilor ar putea fi 
pusă în discuţie. Însă ţinând cont că, în absenţa oricărui obstacol 
constituțional, Președintele rămâne un om de partid, chestiunea 
rămâne discutabilă!6. Până și faptul că prezidează şedinţele CSM 
apare ca nefiresc. 

Această autonomie extinsă a sistemului judiciar se datorează faptului 
că este administrat în prezent de un organ autonom, Consiliul Superior 
al Magistraturii, organ a cărui componenţă este dominată, din păcate, 
de reprezentanţi ai instanţelor și parchetelor (16 din 19). Pentru a 
accentua caracterul corporatist, membrii Consiliului au fost repar- 
tizaţi în două secţii, o secţie de judecători şi una de procurori, fiecare 
dintre ele exercitând în mod autonom autoritatea disciplinară. 

Fără îndoială că este contrar principiului separaţiei puterilor în 
stat ca sistemul judiciar să fie administrat de Guvern. Însă o admi- 
nistrare pur autonomă a fost adoptată în doar câteva dintre statele 
Europei Occidentale. Pe o scală a autonomiei, lăsând la o parte 
Consiliul Superior al Magistraturii francez, care a fost creat pornind 
de la alte principii constituţionale, dacă luăm în considerare alte 
două exemple, sistemul românesc a atins un maximum de corpora- 
tism. Organul omonim din Portugalia are o compoziţie paritară, 
jumătate dintre membri sunt reprezentanţi ai corpului judiciar, iar 
cealaltă jumătate reprezintă societatea. În Italia însă, sistemul tinde 


16. În anul 1985, dacă nu mă înșel, faptul că Președintele: Italiei, care prezida 
ședințele CSM, a blocat agenda discuţiilor în Consiliu propusă de judecători, 
a provocat demisia în bloc, în semn de protest, a judecătorilor din CSM. 

deja spre corporatism, pentru că doar o treime dintre membrii Consi- 
liului sunt reprezentanţi ai societăţii (în mod obligatoriu profesori 
titulari de catedre universitare de drept şi avocaţi). Nimeni nu ar 
putea susține că sistemul italian este un exemplu de funcţionare 
optimă în cadrul statelor membre ale UE pentru că, inter alia, Italia 
a fost frecvent condamnată de Curtea Europeană a Drepturilor Omului 
pentru depăşirea duratei rezonabile a unui proces judiciar. 


5.2. Existenţa riscurilor de administrare 
corporatistă a sistemului 


În România de astăzi, la câţiva ani buni de la realizarea autonomiei 
sistemului judiciar, există un acord cvasi-unanim în legătură cu faptul 
că a rămas totuşi fragil. În primul rând cetăţenii, dar și organele 
Uniunii Europene, percep sistemul nostru judiciar ca pe unul inefi- 
cient. Și, în continuare, rămâne dubitabilă imparţialitatea. Discuţiile 
se poartă însă în termeni generali, într-un plan abstract. Nu este 
însă foarte clar dacă suntem nemulţumiţi de modul cum funcţionează 
sistemul ca serviciu public (de pildă, atunci când tranşează dife- 
rendele private), de injustiţia provocată de instabilitatea legislativă, 
de modul în care contribuie la menţinerea ordinii (capacitatea de a 
reprima infracțiunile într-un timp rezonabil = legislaţie insuficientă 
în materie penală), sau de modul în care participă la echilibrul 
puterilor în stat prin controlul puterii executive; am în vedere aici, 
în primul rând, capacitatea sa de a proteja exerciţiul drepturilor 
fundamentale. Mă voi opri asupra acestui subiect. Acum câţiva ani 
România conducea, în cifre ponderate, în topul european al plângerilor 
adresate Curţii Europene a Drepturilor Omului. Din păcate, în acest 
moment, poziţia deplorabilă a României nu pare să creeze statului 
un disconfort special. Problematica drepturilor omului a trecut în plan 
secund după aderarea la UE. Pe de altă parte, despăgubirile pe care 
le plăteşte anual statul sunt cu totul nesemnificative. Este cantitatea 
de plângeri depuse la Strasbourg un element revelator pentru eficienţa 
sistemului nostru judiciar? Cred că răspunsul nu poate fi decât afir- 
mativ, chiar dacă nerespectarea drepturilor fundamentale nu este în 
majoritatea cazurilor imputabilă direct sistemului judiciar (pentru că 
ea se datorează de cele mai multe ori acţiunii legislative sau executive 
sau a altor organe care angajează răspunderea internațională a 

statului), numărul de plângeri la Curtea Europeană'arată în mod 
clar-faptul că justiţia nu reușește să-şi îndeplinească rolul de factor 
de echilibru al puterii legislative: și, mai ales, al puterii executive!?, 

Dacă nu putem face; din păcate, încă nici o legătură între creșterea 
gradului de autonomie al sistemului și-eficienţă, în schimb tendința 
sa 'corporatistă a fost probată în mai multe rânduri. Spaţiul nu îmi 
permite să furnizez aici toate exemplele:de comportament corporatist 
pe care le cunosc, însă ele există. Este, de altfel, suficientă o simplă 
lectură a Codului deontologic pe care l-au compus magistraţii pentru 
a înțelege de unde vine lipsa de credibilitate. Dacă revendicările în 
materie de competenţă care se referă la numiri vor fi satisfăcute, 
atunci autonomia va fi deplină. Însă chiar dacă admitem, și trebuie 
să admitem, un grad cât mai înalt de: independenţă politică, nu 
putem admite independența faţă de societate. Cel puţin, nu într-un 
stât de drept. 

Cred că revizuirea Constituţiei din 2003 în acest domeniu a fost 
una pripită și în'orice caz nu a avut la bază studii aprofundate. O 
probează și o incongruenţă flagrantă plasată în două alineate succe- 
sive ale articolului 133 din Constitiiţie. Alineatul 2 stabileşte că în 
materie disciplinară secţiile Consiliului vor funcţiona'ca instanţe de 
judecată, iar la alineatul următor se stabilește că hotărârile: Consi- 
liului în materie disciplinară pot fi ătacate la Înalta Curte de Casaţie 
și Justiţie. Prin urmare, un complet de trei judecători ai: Înaltei 
Curți de Casaţie-şi Justiţie va putea infirma hotărârea pronunțată 
ca „instanţă de judecată” de 9 judecători din cadrul Consiliului. 
Aceştia din urmă au oferit, bineînţeles, celor acuzaţi: disciplinar 
aceleași garanții procesuale pe care le-oferă Înaltă Curte de Casaţie 
şi Justiție. Mă îndoiesc că un asemenea angajament contribuie la 
întărirea credibilităţii sistemului judiciar. Este clar'că în acest moment 
atenuarea caracterului corporatist al Consiliului: Superior al Magis- 
traturii nu poate fi realizată decât prin revizuirea Constituţiei. 

"Cred că societatea ar trebui să fie reprezentată paritar în Consiliu, 
reprezentarea avocaţilor şi: a: consilierilor juridici ar trebui să fie 


17, În orice caz, sistemul .este încă departe de standardul european formulat 
la începutul secolului: trecut; „Justice should not only be done, but. should 
manifestly. and undoubtedly be seen to be done” (Nu este suficient Să se 
facă dreptate, ci trebuie ca acest fapt să fie manifest şi să fie dincolo de 
orice îndoială), Lord Hewart, C.J. in R. Vezi Sussex dii ii parte:Mc Carty, 

(1924): 1 K.B. 256 (259). 

obligatorie, de asemenea, a: profesorilor de.la ;cel puţin: 4-5; univer; 
sităţi de prestigiul, Problematicsrămâne modul în care aceşștia.ar fi 
desemnați.. IOU ITOOBI oaos | [Y 


Concluzii izon tium} jif r€ ci adima 


În opinia mea, Constitutia României trebuic'revizuită doar în măsură 

în care ar trebui pusă în acord eu principiul suprentaţiei! dreptului. 

Pentru a'atinge acest'scop; sunt privrităre'urhiătoarele-amendamente! 

(1) eliminarea dependenţei Curţii Constituționalt fată de Parlament, 
dependență incompatibilă cu funcția controlului de constituțio- 
nalitate ; 

(2)reglementarea contenciosului administrativ într-o manieră care 
să protejeze efectiv exercițiul drepturilor fundamentale față de 
ingerința normativă a Guvernului; 

(3) reglementarea unui acces semnificativ al societății civile la adminis- 
trarea sistemului judiciar; 

(4) excluderea expresă a legii organice din sfera competenţei Guver- 
nului în ceea ce privește ordonanţele de urgenţă; 

(5) instituirea unui statut constituţional pentru organele care exercită 
puterea executivă în mod autonom. Mă refer la Banca Naţională 
a României, care trebuie să figureze la articolul 137 din Constituţie, 
Consiliul Naţional al Audiovizualului, care trebuie să figureze la 
articolul 131 şi Consiliul Concurenţei, care trebuie să figureze la 
articolul 135. 


Dincolo de aceste amendamente, Constituţia ar putea fi revizuită 
pentru a ameliora separaţia și echilibrul puterilor în stat. Există încă 
prea multe competenţe neechilibrate, prea multe inamovibilităţi dubi- 
tabile, prea multe mecanisme de control cu o valoare pur persuasivă. 

Instituirea propunerilor de numire plurinominală (sistemul cu trei 
nominalizări pare cel mai potrivit), mărirea duratei mandatelor în 
organele care exercită puterea în mod autonom, instituirea unui alt 
cvorum pentru votarea legilor organice, toate acestea sunt mecanisrne 


18. Nota bene, prin revizuirea Constituţiei din anul 2008, în formațiunea 
principală a Consiliului Superior al Magistraturii din Franța a apărut şi 
un avocat. 

care ar putea fi puse în practică la ora actuală. În schimb, realocările 
de competenţă între Parlament, Președinte și Guvern sau instituirea 
unor noi mecanisme de control în raporturile dintre aceste organe 
sunt mai greu de imaginat pentru că, de exemplu, Parlamentul 
posedă un veto în materia revizuirii Constituţiei. 

Mai multe ameliorări ale sistemului nostru constituțional ar putea 
fi obţinute, fără eforturi de dimensiunea revizuirii Constituţiei, dacă 
Curtea Constituţională ar manifesta mai multă fermitate și un anga- 
jament fără echivoc în favoarea supremaţiei dreptului. Curtea ar 
putea reduce astfel, în mod semnificativ, efectele contradicţiilor teleolo- 
gice despre care am vorbit la început. 

O colecţie de eseuri pe teme constituţionale, în contextul propunerilor de 
reformă a Constituţiei României şi pe fondul adâncirii tot mai accentuate a faliei 
dintre lumea politică şi societatea civilă. Soluţiile constau în concilierea 
declaraţiilor de principii (unele prezente deja în Constituţie, altele repetate 
permanent în discursul public al politicienilor) cu practica efectivă a instituţiilor şi 
a forţelor politice. Analizele autorilor — jurişti şi politologi — se opresc asupra 
garantării drepturilor constituţionale, a eventualei împărțiri pe regiuni, a definirii 
raportului dintre puterea executivă şi puterea legislativă şi asupra rolului Curţii 
Constituţionale. Fiecare eseu are o tematică, o perspectivă şi o metodologie 
proprii, arătând direcţiile în care sunt necesare schimbările constituţionale, 
precum şi raţiunile şi conţinutul practic ale acestor schimbări. Ansamblul nu este 
însă mai puţin coerent, punctul de convergenţă al textelor fiind principiul 
deschiderii constituţionale către pragmatism, guvernământ limitat, pluralism şi 
reprezentativitate. 

